(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΑ΄

Παρασκευή, 25 Φεβρουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Αναφορά στην εισβολή της Ρωσίας στην Ουκρανία, σελ.
3. Έκφραση συλλυπητηρίων για την απώλεια του Δημήτρη Τσοβόλα, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επίκαιρων ερωτήσεων της Δευτέρας 28 Φεβρουαρίου 2022, σελ.
3. Συζήτηση επικαίρων ερωτήσεων:
 α) Προς τον Υπουργό Εξωτερικών, με θέμα: «Διεκδίκηση γερμανικών αποζημιώσεων», σελ.
 β) Προς τον Υπουργό Υποδομών και Μεταφορών, με θέμα: «Κίνδυνος για τις προστατευόμενες περιοχές από τα αντιπλημμυρικά έργα στον Ερασίνο», σελ.
 γ) Προς τον Υπουργό Εργασίας και Κοινωνικών Υποθέσεων, με θέμα: «Η τραγική υποστελέχωση του ΟΑΕΔ Πτολεμαΐδας, εμπόδιο στην υλοποίηση των προγραμμάτων επιδότησης της εργασίας», σελ.
 δ) Προς την Υπουργό Παιδείας και Θρησκευμάτων, με θέμα: «Παραμονή του Πανεπιστημιακού Τμήματος Λογιστικής και Χρηματοοικονομικής στην πόλη της Πρέβεζας», σελ.
 ε) Προς τον Υπουργό Ανάπτυξης & Επενδύσεων, με θέμα: «Με ποια αντικειμενικά κριτήρια καθορίστηκαν τα διαφοροποιημένα ποσοστά των επενδυτικών κινήτρων στη Θράκη», σελ.
4. Συζήτηση της με αριθμό 9/5/9-2-2022 επίκαιρης επερώτησης των Βουλευτών της Κοινοβουλευτικής ομάδας του Κινήματος Αλλαγής προς τον Υπουργό Αγροτικής Ανάπτυξης και Τροφίμων με θέμα: «Η έλλειψη σχεδίου, λανθασμένες πολιτικές και ανεπαρκείς χειρισμοί της κυβέρνησης οδηγούν τον πρωτογενή τομέα σε αδιέξοδο ? χρειάζονται άμεσες παρεμβάσεις για την ανάπτυξή του», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Α. Κατάθεση σχεδίων νόμων:
 i. Οι Υπουργοί Εθνικής Άμυνας, Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Δικαιοσύνης, Επικρατείας, καθώς και οι Αναπληρωτές Υπουργοί Οικονομικών και Εξωτερικών κατέθεσαν την 25η-2-2022 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με την ανταλλαγή και αμοιβαία προστασία διαβαθμισμένων πληροφοριών», σελ.
 ii. Οι Υπουργοί Εθνικής Άμυνας, Οικονομικών, Ανάπτυξης και Επενδύσεων, Εξωτερικών, Πολιτισμού και Αθλητισμού, Δικαιοσύνης, καθώς και οι Αναπληρωτές Υπουργοί Οικονομικών και Εξωτερικών κατέθεσαν την 25η-2-2022 σχέδιο νόμου: «Κύρωση της Τεχνικής Διευθέτησης στον τομέα της ακαδημαϊκής έρευνας μεταξύ του Υπουργείου Εθνικής Άμυνας της Ελληνικής Δημοκρατίας, εκπροσωπούμενου από τη Σχολή Εθνικής Άμυνας (ΣΕΘΑ), και του Υπουργείου Άμυνας της Ιταλικής Δημοκρατίας, εκπροσωπούμενου από το Στρατιωτικό Κέντρο Στρατηγικών Μελετών (CEMISS)», σελ.
 iii. Οι Υπουργοί Εθνικής Άμυνας, Οικονομικών, Εξωτερικών, Περιβάλλοντος και Ενέργειας, Ναυτιλίας και Νησιωτικής Πολιτικής, καθώς και ο Αναπληρωτής Υπουργός Οικονομικών κατέθεσαν την 25-2-2022 σχέδιο νόμου: «Κύρωση της Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Κράτους του Ισραήλ, σχετικά με τη συνεργασία τους στους τομείς της υδρογραφίας και της ωκεανογραφίας», σελ.

ΠΡΟΕΔΡΕΥΟΝΤΕΣ

ΚΩΝΣΤΑΝΤΙΝΟΠΟΥΛΟΣ Ο., σελ.
ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Αναφορά στην εισβολή της Ρωσίας στην Ουκρανία:
 ΑΝΔΡΙΑΝΟΣ Ι. , σελ.
 ΓΕΩΡΓΑΝΤΑΣ Γ. (Υπουργός Αγροτικής Ανάπτυξης και Τροφίμων) , σελ.
 ΚΑΤΡΙΝΗΣ Μ. , σελ.
 ΛΙΑΚΟΥΛΗ Ε. , σελ.
 ΠΑΠΑΝΔΡΕΟΥ Γ. , σελ.
 ΠΟΥΛΑΣ Α. , σελ.

Β. Έκφραση συλλυπητηρίων για την απώλεια του Δημήτρη Τσοβόλα
 ΑΝΔΡΙΑΝΟΣ Ι. , σελ.
 ΛΙΑΚΟΥΛΗ Ε. , σελ.
 ΜΠΑΡΚΑΣ Κ. , σελ.

Γ. Επί διαδικαστικού θέματος:
 ΚΕΓΚΕΡΟΓΛΟΥ Β. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΚΩΝΣΤΑΝΤΟΠΟΥΛΟΣ Δ. , σελ.
 ΛΙΑΚΟΥΛΗ Ε. , σελ.
 ΜΠΟΥΡΑΣ Α. , σελ.
 ΠΑΠΑΝΔΡΕΟΥ Γ. , σελ.
 ΣΑΚΟΡΑΦΑ Σ. , σελ.
 ΣΚΑΝΔΑΛΙΔΗΣ Κ. , σελ.

Δ. Επί των επικαίρων ερωτήσεων:
 ΑΡΣΕΝΗΣ Κ. , σελ.
 ΚΑΡΑΓΙΑΝΝΗΣ Γ. , σελ.
 ΛΟΓΙΑΔΗΣ Γ. , σελ.
 ΜΠΑΡΚΑΣ Κ. , σελ.
 ΠΑΠΑΘΑΝΑΣΗΣ Ν. , σελ.
 ΣΥΡΙΓΟΣ Ε. , σελ.
 ΤΣΑΚΛΟΓΛΟΥ Π. , σελ.
 ΦΡΑΓΚΟΓΙΑΝΝΗΣ Κ. , σελ.
 ΧΑΡΙΤΟΥ Δ. , σελ.

Ε. Επί τη επίκαιρης επερώτησης:
 ΑΝΔΡΙΑΝΟΣ Ι. , σελ.
 ΒΙΛΙΑΡΔΟΣ Β. , σελ.
 ΓΕΩΡΓΑΝΤΑΣ Γ. , σελ.
 ΓΚΟΚΑΣ Χ. , σελ.
 ΚΑΤΡΙΝΗΣ Μ. , σελ.
 ΚΕΓΚΕΡΟΓΛΟΥ Β. , σελ.
 ΚΟΚΚΑΛΗΣ Β. , σελ.
 ΚΩΝΣΤΑΝΤΟΠΟΥΛΟΣ Δ. , σελ.
 ΛΙΑΚΟΥΛΗ Ε. , σελ.
 ΛΟΓΙΑΔΗΣ Γ. , σελ.
 ΜΑΝΩΛΑΚΟΥ Δ. , σελ.
 ΜΟΥΛΚΙΩΤΗΣ Γ. , σελ.
 ΠΟΥΛΑΣ Α. , σελ.
 ΣΚΑΝΔΑΛΙΔΗΣ Κ. , σελ.
 ΦΡΑΓΓΙΔΗΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΑ΄

Παρασκευή 25 Φεβρουαρίου 2022

Αθήνα, σήμερα στις 25 Φεβρουαρίου 2022, ημέρα Παρασκευή και ώρα 10.13΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 24-2-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της Π΄ συνεδριάσεώς του, της Πέμπτης 24 Φεβρουαρίου 2022, σε ό,τι αφορά την ψήφιση στο σύνολο των σχεδίων νόμων: 1) «Κύρωση της Σύμβασης της Χάγης της 13ης Ιανουαρίου 2000 για τη διεθνή προστασία των ενηλίκων», 2) «Κύρωση της Συμφωνίας μεταξύ της κυβέρνησης της Ελληνικής Δημοκρατίας και της κυβέρνησης του Μαυροβουνίου επί της συνεργασίας και προστασίας από φυσικές και ανθρωπογενείς καταστροφές» και 3) «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν σχετικά με τη συνεργασία και την αμοιβαία βοήθεια στον τομέα της πρόληψης και της εξάλειψης των συνεπειών φυσικών καταστροφών και ανθρωπογενών ατυχημάτων».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το e-mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το e-mail με τις απαντήσεις)

**ΑΛΛΑΓΗ ΣΕΛΙΔΑΣ**

**ΠΡΟΕΔΡΕΥΩΝ (Αθανάσιος Μπούρας):** Πριν εισέλθουμε στη συζήτηση της επίκαιρης επερώτησης επιτρέψτε μου πρώτα να ανακοινώσω στο Σώμα το δελτίο επικαίρων ερωτήσεων της Δευτέρας 28 Φεβρουαρίου 2022:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 432/16-2-2022 επίκαιρη ερώτηση του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Υγείας, με θέμα: «Πόσες ερωτήσεις απαιτούνται για να επιλύσετε το πρόβλημα του προσωπικού του ακτινολογικού εργαστηρίου του Πανεπιστημιακό Γενικό Νοσοκομείο Λάρισας (ΠΓΝΛ);».

2. Η με αριθμό 427/14-2-2022 επίκαιρη ερώτηση του Βουλευτή Β1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Περιβάλλοντος και Ενέργειας, με θέμα: «Διαχείριση απορριμμάτων, πρόστιμα και διαχρονική παθογένεια».

3. Η με αριθμό 451/21-2-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, με θέμα: «Για την επιχείρηση παράδοσης του Ολυμπιακού Κέντρου Αντισφαίρισης του ΟΑΚΑ σε ιδιωτικά συμφέροντα».

4. Η με αριθμό 441/20-2-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Εκβρασμοί ζιφιών σε θαλάσσια περιοχή στην Κέρκυρα όπου διεξάγονται σεισμικές έρευνες για πετρέλαια».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 433/16-2-2022 επίκαιρη ερώτηση του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μουζάλα προς τον Υπουργό Εσωτερικών, με θέμα: «Δημόσιο Οικολογικό πάρκο Φαληρικού Όρμου, το νέο γιοφύρι της Άρτας».

2. Η με αριθμό 428/14-2-2022 επίκαιρη ερώτηση του Βουλευτή Β1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Ανάπτυξης και Επενδύσεων, με θέμα: «Αντικατάσταση Γιάννη Χατζηθεοδοσίου από τη θέση του Προέδρου της Κεντρικής Ένωσης Επιμελητηρίων Ελλάδος (ΚΕΕΕ)».

3. Η με αριθμό 452/21-2-2022 επίκαιρη ερώτηση του Βουλευτή Β1΄ Βόρειου Τομέα Αθηνών του Κομμουνιστικού Κόμματος Ελλάδας κ. Αθανασίου Παφίλη προς τον Υπουργό Οικονομικών, με θέμα: «Απόσυρση του αντεργατικού εκτρώματος της κυβέρνησης για τη «ΛΑΡΚΟ», διασφάλιση της ενιαίας και συνολικής παραγωγικής λειτουργίας της επιχείρησης και όλων των θέσεων εργασίας».

4. Η με αριθμό 446/21-2-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Υγείας, με θέμα: «Συστηματική απαξίωση των υπηρεσιών του Εθνικού Κέντρου Αποκατάστασης (ΕΚΑ)».

5. Η με αριθμό 435/17-2-2022 επίκαιρη ερώτηση του Βουλευτή Εύβοιας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Κλιματικής Κρίσης και Πολιτικής Προστασίας, με θέμα: «Σχεδιασμός αντιπυρικής αγροτοδασοπροστασίας 2022».

6. Η με αριθμό 429/15-2-2022 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Οικονομικών, με θέμα: «Άμεση επίλυση του θέματος ιδιοκτησίας εκατοντάδων μικροϊδιοκτητών των τοπικών κοινοτήτων Ευάνδρου, Βουνού, Στρίγκου και Κανδάλου, του δήμου Τρίπολης γύρω από την λίμνη Τάκα».

7. Η με αριθμό 453/21-2-2022 επίκαιρη ερώτηση της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας, με θέμα: «Έλλειψη παιδιάτρων στην Ικαρία».

8. Η με αριθμό 447/21-2-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Όρος Βέρμιο: Εβδομήντα ανεμογεννήτριες σε υψόμετρο 1.700 - 2.065 μέτρων».

9. Η με αριθμό 439/18-2-2022 επίκαιρη ερώτηση της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς τον Υπουργό Υγείας, με θέμα: «Αβέβαιο το εργασιακό μέλλον των συμβασιούχων ορισμένου χρόνου (ΣΟΧ) σε καθαριότητα, σίτιση και φύλαξη στα νοσοκομεία της Αχαΐας».

10. Η με αριθμό 436/18-2-2022 επίκαιρη ερώτηση του Βουλευτή Α΄ Θεσσαλονίκης του Κινήματος Αλλαγής κ. Χαράλαμπου (Χάρη) Καστανίδη προς τον Υπουργό Υγείας, με θέμα: «Εκτός ΜΕΘ το 60% των θανάτων από COVID στο Νοσοκομείο «Παπανικολάου»».

11. Η με αριθμό 454/21-2-2022 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Άμεση αντικατάσταση του αξονικού τομογράφου στο Γενικό Νοσοκομείο Λάρισας».

12. Η με αριθμό 440/18-2-2022 επίκαιρη ερώτηση του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Οικονομικών, με θέμα: «AΡΙΑΔΝΗ» θεομηνία για εκατοντάδες χιλιάδες αγρότες - ιδιοκτήτες ενυπόθηκης παραγωγικής γης».

13. Η με αριθμό 437/18-2-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Επιπλέον παράταση της επαναλειτουργίας της πλατφόρμας arogi.gov.gr και άμεση πληρωμή της προκαταβολής για όλους και όλες, χωρίς γραφειοκρατικά εμπόδια».

14. Η με αριθμό 448/21-2-2022 επίκαιρη ερώτηση της Βουλευτού Ιωάννινων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Υγείας, με θέμα: «Η κυβέρνηση οδηγεί στην απόλυση διακόσιους είκοσι εργαζόμενους Συμβασιούχους Ορισμένου Χρόνου (ΣΟΧ) στο Πανεπιστημιακό Γενικό Νοσοκομείο Ιωαννίνων (ΠΓΝΙ)».

15. Η με αριθμό 444/21-2-2022 επίκαιρη ερώτηση του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Υγείας, με θέμα: «Μετακινήσεις και αποσπάσεις προσωπικού από τη νοσηλευτική μονάδα Ναυπλίου».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 794/1-11-2021 ερώτηση του Βουλευτή Φθιώτιδας του Συνασπισμού Ριζοσπαστικής Αριστεράς κ. Ιωάννη Σαρακιώτη προς τον Υπουργό Υγείας, με θέμα: «Αναγκαιότητα άμεσης λειτουργίας της 2ης Τοπικής Μονάδας Υγείας (Το.Μ.Υ.) Λαμίας (περιοχή Παγκρατίου)».

2. Η με αριθμό 2023/23-12-2021 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υγείας, με θέμα: «Προβλήματα και προοπτικές του Νοσοκομείου Ρεθύμνου και εν γένει του Εθνικού Συστήματος Υγείας στο Νομό Ρεθύμνου».

3. Η με αριθμό 1119/12-11-2021 ερώτηση της Βουλευτού Βοιωτίας του Συνασπισμού Ριζοσπαστικής Αριστεράς κ. Παναγιού (Γιώτας) Πούλου προς τον Υπουργό Υγείας, με θέμα: «Άμεση λειτουργία της Τοπικής Μονάδας Υγείας (Το.ΜΥ) Λιβαδειάς».

4. Η με αριθμό 1709/6-12-2021 ερώτηση της Βουλευτού Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον Υπουργό Κλιματικής Κρίσης και Πολιτικής Προστασίας, με θέμα: «Ανάγκη αλλαγής πολιτικής στον σχεδιασμό αντιμετώπισης των δασικών πυρκαγιών».

5. Η με αριθμό 2522/19-1-2022 ερώτηση του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Υγείας, με θέμα: «Άμεση απόσυρση της ρύθμισης για αφαίρεση του δικαιώματος συνταγογράφησης ανασφάλιστων πολιτών από ιδιώτες ιατρούς».

Κυρίες και κύριοι συνάδελφοι, εισερχόμαστε στη ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η με αριθμό 9/5/9-2-2022 επίκαιρη επερώτηση των Βουλευτών της Κοινοβουλευτικής Ομάδας του Κινήματος Αλλαγής κ.κ. Ανδρέα Πουλά, Μιχάλη Κατρίνη, Ευαγγελίας Λιακούλη, Γεωργίου Αρβανιτίδη, Κωνσταντίνου Σκανδαλίδη, Κωνσταντίνας (Νάντιας) Γιαννακοπούλου, Αντωνίας (Τόνιας) Αντωνίου, Ιλχάν Αχμέτ, Χρήστου Γκόκα, Γεωργίου Καμίνη, Χαράλαμπου Καστανίδη, Βασίλειου Κεγκέρογλου, Χαρούλας (Χαράς) Κεφαλίδου, Οδυσσέα Κωνσταντινόπουλου, Δημήτριου Κωνσταντόπουλου, Ανδρέα Λοβέρδου, Γεωργίου Μουλκιώτη, Μπουρχάν Μπαράν, Δημήτριου Μπιάγκη, Απόστολου Πάνα, Γεωργίου Παπανδρέου και Γεωργίου Φραγγίδη προς τον Υπουργό Αγροτικής Ανάπτυξης και Τροφίμων, με θέμα: «Η έλλειψη σχεδίου, λανθασμένες πολιτικές και ανεπαρκείς χειρισμοί της κυβέρνησης οδηγούν τον πρωτογενή τομέα σε αδιέξοδο - χρειάζονται άμεσες παρεμβάσεις για την ανάπτυξή του».

Τον λόγο έχει ο πρώτος επερωτών και Βουλευτής Αργολίδος του Κινήματος Αλλαγής κ. Ανδρέας Πουλάς για δέκα λεπτά.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, παρακολουθούμε τις διεθνείς εξελίξεις με θλίψη και αποτροπιασμό. Η κατάσταση στην Ουκρανία είναι δραματική. Η εισβολή των ρωσικών στρατευμάτων στην Ουκρανία είναι καταδικαστέα. Παραβιάζεται κατάφωρα για ακόμη μία φορά το Διεθνές Δίκαιο. Τίθεται σε αμφισβήτηση η ειρήνη στην ευρωπαϊκή ήπειρο. Η διεθνής κοινότητα πρέπει να αντιδράσει και να επαναφέρει άμεσα την ειρήνη στην περιοχή.

Αναφορικά με την επίκαιρη επερώτησή μας θα αναφέρω τα εξής: Ο αγροτικός κόσμος της χώρας βρίσκεται σε αναβρασμό. Οι γεωργοί, οι κτηνοτρόφοι έχουν βγει στους δρόμους εκφράζοντας την αγανάκτησή τους για τις τεράστιες οικονομικές δυσκολίες που αντιμετωπίζουν και την αδράνεια της Κυβέρνησης απέναντι στα προβλήματά τους. Ζητούν επειγόντως άμεσες λύσεις για να μπορέσουν να καλλιεργήσουν, να μπορέσουν να επιβιώσουν, αλλά ταυτόχρονα απαιτούν σχεδιασμό και εφαρμογή σύγχρονης, ολοκληρωμένης αγροτικής πολιτικής, ώστε να διασφαλίσουν το μέλλον και την προοπτική τους παραμένοντας στην ύπαιθρο.

Τα θέματα του κόστους της ενέργειας, των κινδύνων από την κλιματική κρίση, της έλλειψης νερού, της σωστής διαχείρισής του και της προστασίας του περιβάλλοντος δεν είναι προσωρινά και συγκυριακά. Αντιθέτως, είναι θέματα που μας απασχολούν και θα μας απασχολούν στο μέλλον, γι’ αυτό χρειάζεται ολοκληρωμένη και βιώσιμη αντιμετώπισή τους.

Βρισκόμαστε εδώ σήμερα για να πούμε αλήθειες και μόνο αλήθειες, για να αναζητήσουμε λύσεις στα προβλήματα του αγροτικού τομέα που ταλαιπωρούν τους γεωργούς, τους κτηνοτρόφους, τους αλιείς της χώρας μας. Επιτέλους πρέπει να δοθούν απαντήσεις σε ζητήματα που είναι θεμελιώδη για την ανάπτυξη του αγροτικού τομέα.

Η Κυβέρνηση από την πλευρά της αντί να δίνει αποτελεσματικές λύσεις στα προβλήματα των αγροτών, τους ρίχνει στάχτη στα μάτια, με ημίμετρα, πελαγοδρομεί και δεν κάνει καμμία ενέργεια στην κατεύθυνση χάραξης μιας ολοκληρωμένης αγροτικής πολιτικής. Είναι εμφανές ότι τα μέτρα που ανακοινώσατε είναι ο απόλυτος εμπαιγμός των αγροτών. Δεν αντιμετωπίζουν το πρόβλημα που είναι εντονότατο, εξοργίζουν περισσότερο τους αγρότες, παρά δίνουν λύσεις στα μεγάλα προβλήματα που αντιμετωπίζουν. Δείχνουν, επίσης, ότι δεν έχετε επαφή με την πραγματικότητα. Γι’ αυτό δεν αντιλαμβάνεστε το μέγεθος του προβλήματος. Άνθρακες ο θησαυρός.

Κύριε Υπουργέ, πρέπει να καταλάβετε καλά ότι λόγω του υψηλού κόστους θα έχουμε μείωση της παραγωγής βασικών προϊόντων διατροφής και αυτό θα οδηγήσει σε ακόμη μεγαλύτερη μείωση το εισόδημα των αγροτών και σε μεγαλύτερη αύξηση των τιμών για τους καταναλωτές. Είναι προφανές ότι οδηγούμαστε σε έναν φαύλο κύκλο, σε ένα σπιράλ οικονομικής ασφυξίας για παραγωγούς και καταναλωτές.

Συγχρόνως, η μείωση του εισοδήματος των παραγωγών και των καταναλωτών έχει επιπτώσεις για όλους τους επαγγελματίες, τους εμπόρους και τους μικρομεσαίους επιχειρηματίες. Οι αυξήσεις των τιμών της ενέργειας καίνε κυριολεκτικά τον αγροτικό κόσμο της χώρας και έχουν δημιουργήσει ένα τσουνάμι από αυξήσεις στο κόστος παραγωγής, στα λιπάσματα, στα φυτοφάρμακα, στις ζωοτροφές, καθιστώντας τις αγροτικές εκμεταλλεύσεις μη βιώσιμες.

Υπάρχουν αυξήσεις στα λιπάσματα που σε κάποιες περιπτώσεις φτάνουν και το 200%. Οι αγρότες δεν λιπαίνουν πια τις καλλιέργειές τους και είναι ορατός ο κίνδυνος να σημειωθεί δραματική μείωση της ποσότητας παραγωγής, αλλά και υποβάθμιση των αγροτικών προϊόντων και άρα του εισοδήματος του Έλληνα αγρότη. Με την κρίση στην Ουκρανία θα δημιουργηθεί τεράστια έλλειψη λιπασμάτων για τη χώρα μας και ακόμη μεγαλύτερη αύξηση της τιμής τους. Γι’ αυτό το μεγάλο πρόβλημα εχθές δεν είπατε κουβέντα.

Οι προσπάθειες των αγροτών στον τομέα της παραγωγής ΑΠΕ συναντούν διαρκώς δυσκολίες και εμπόδια. Υπάρχει, με βάση τις αποφάσεις της Κυβέρνησης, αποκλεισμός των αγροτών και των κτηνοτρόφων τόσο ομαδικά όσο και σε ατομικό επίπεδο. Την ίδια στιγμή ευνοείται την υπερσυγκέντρωση των ΑΠΕ σε λίγους, με αποτέλεσμα οι αγρότες να χάνουν μία ευκαιρία μείωσης του κόστους και βελτίωσης του εισοδήματός τους.

Η ελληνική κτηνοτροφία αντιμετωπίζει πολύ μεγάλα προβλήματα με την τεράστια αύξηση στις τιμές των ζωοτροφών που εξανεμίζει την όποια αύξηση της τιμής του γάλακτος και με το μπάχαλο της πληρωμής των εξισωτικών αποζημιώσεων. Οι ελληνοποιήσεις και η απουσία ελέγχων στην αγορά αυξάνουν τον αθέμιτο ανταγωνισμό. Η υποστελέχωση ελεγκτικών υπηρεσιών μαζί με την αδιαφορία ή αδυναμία εφαρμογής στοιχειωδών κανόνων στην αγορά προϊόντων έχει σαν αποτέλεσμα η παραγωγή γάλακτος, ελαιολάδου, βάμβακος και άλλων προϊόντων να είναι έρμαια εναρμονισμένων πρακτικών. Με τους αδέξιους χειρισμούς σας έχετε βάλει ταφόπλακα στην καλλιέργεια τεύτλων που αποτελούσε μια δυναμική καλλιέργεια για πολλές περιοχές της χώρας.

Οι ζημιές από τα έντονα καιρικά φαινόμενα όλο και πιο συχνά τα τελευταία χρόνια πλήττουν την παραγωγή. Οι κανονισμοί ασφάλισης του ΕΛΓΑ δεν έχουν προσαρμοστεί με αποτέλεσμα να μην υπάρχει επαρκής κάλυψη των ζημιών και να σημειώνονται μεγάλες καθυστερήσεις στις αποζημιώσεις.

 Δεν έχετε σχέδιο για την αντιμετώπιση της κρίσης του αρδευτικού νερού. Την προηγούμενη χρονιά η ξηρασία ανέδειξε την επείγουσα ανάγκη υποδομών αποταμίευσης και εξοικονόμησης νερού. Το σχέδιο «Ύδωρ 2.0» για το αρδευτικό νερό που παρουσίασε πριν λίγο καιρό ο πρώην Υπουργός με τον Πρωθυπουργό αποδείχτηκε ότι δεν στηρίζεται σε πραγματικά ρεαλιστικά στοιχεία. Το ανακοινώσατε χωρίς να έχετε ώριμες μελέτες στα χέρια σας.

Καταρτίσατε το εθνικό σχέδιο της χώρας για τη νέα ΚΑΠ 2023-2027 με αδιαφάνεια και χωρίς την απαραίτητη διαβούλευση. Υπήρξαν έντονες αντιρρήσεις από ενώσεις παραγωγών και κτηνοτρόφων που καταγγέλλουν ότι ακόμα και η διαβούλευση, που ήταν το προαπαιτούμενο της υποβολής του εθνικού στρατηγικού σχεδίου, ήταν προσχηματική και επί ειλημμένων αποφάσεων. Αποφασίσατε για τους αγρότες χωρίς αυτούς.

Την ίδια ώρα οι αγρότες είναι αποκλεισμένοι από τη χρηματοδότηση επενδύσεων, γεγονός που κάνει ακόμα πιο αισθητή την έλλειψη της Αγροτικής Τράπεζας, η οποία δυστυχώς δεν αντικαταστάθηκε από ανάλογο τραπεζικό χρηματοδοτικό εργαλείο, παρά τις υποσχέσεις. Αυτό φυσικά έχει περιορίσει τραγικά τις δυνατότητες επενδύσεων, εκσυγχρονισμού και ανάπτυξης του αγροτικού τομέα, ακόμα και τώρα που οι συνθήκες έχουν ωριμάσει, οι νοοτροπίες αρχίζουν να αλλάζουν και ο αριθμός των νέων με επαγγελματικές φιλοδοξίες αγροτών έχουν αυξηθεί.

Ένα άλλο καίριο ζήτημα είναι η αντιμετώπιση των κόκκινων δανείων των αγροτών, των κτηνοτρόφων και των πτηνοτρόφων. Θα δώσετε λύση επιτέλους;

Θυμίζω, επίσης, ότι η έκθεση Πισσαρίδη στην οποία βασίστηκαν οι προσδοκίες για την ανάκαμψη της εθνικής οικονομίας με χρήματα του Ταμείου Ανάκαμψης δεν περιέχει ειδικό κεφάλαιο για την ανάκαμψη του αγροτικού τομέα.

Κύριε Υπουργέ, υπάρχουν λειτουργικά προβλήματα που πρέπει να λυθούν άμεσα. Πότε επιτέλους θα βάλετε τέρμα στην προβληματική λειτουργία του ΟΠΕΚΕΠΕ, ώστε να πληρώνονται έγκαιρα χωρίς λάθη και με διαφάνεια οι ενισχύσεις και να μην ταλαιπωρούνται κάθε χρόνο οι αγρότες; Πότε επιτέλους θα καταλάβετε ότι για να γίνονται εγκαίρως και σωστά οι πληρωμές των ενισχύσεων και των αποζημιώσεων στους αγρότες θα πρέπει να ξεκινά από την αρχή κάθε έτους η διαδικασία υποβολής δηλώσεων ΟΣΔΕ;

Αλλά πώς μπορεί να περιμένει κανείς από μια Κυβέρνηση να βάλει τέρμα σε μία κατάσταση που ταλαιπωρεί τους αγρότες, όταν σε δυόμισι χρόνια θητείας άλλαξε τρεις Προέδρους στον ΟΠΕΚΕΠΕ; Έχετε αντιληφθεί την κατάσταση που επικρατεί στον ΕΛΓΑ, πόσο υποστελεχωμένος είναι από γεωπόνους και κτηνιάτρους στα υποκαταστήματα σε όλη τη χώρα και πόση απουσία προσωπικού υπάρχει στην κεντρική υπηρεσία; Τι κάνετε για να ενισχύσετε έναν οργανισμό κρίσιμο για τη στήριξη του αγροτικού εισοδήματος σε μια περίοδο μάλιστα που βάλλεται από συχνές ζημιές λόγω των ακραίων καιρικών φαινομένων;

Πρόσφατα μου απαντήσατε σε μία επίκαιρη ερώτηση ότι κάνατε προσλήψεις γεωπόνων για την εκτίμηση των ζημιών στα εσπεριδοειδή και κηπευτικά της Αργολίδας. Δεν έχουμε δει ακόμα γεωπόνο που να αναλαμβάνει υπηρεσία. Τι κάνετε για την αντιμετώπιση του μεγάλου προβλήματος έλλειψης εργατών γης στην ελληνική ύπαιθρο; Για να μη μιλήσουμε για τις τραγικά χαμηλές συντάξεις που λαμβάνουν οι αγρότες, που σε πολλές περιπτώσεις τα χρήματα είναι λιγότερα και από την εθνική σύνταξη.

Κύριε Υπουργέ, το ΠΑΣΟΚ άλλαξε την ύπαιθρο και την έβγαλε από το περιθώριο όχι με λόγια αλλά με έργα. Εμείς συνεχίζουμε τον διάλογο με τους αγρότες, όπως και με όλους τους παραγωγικούς και κοινωνικούς φορείς. Έχουμε καταλήξει και προτείνουμε άμεσες στοχευμένες παρεμβάσεις για έναν ισχυρό αγροδιατροφικό τομέα.

Προτείνουμε λοιπόν τρία επείγοντα βραχυπρόθεσμα μέτρα που είναι: Άμεση επιστροφή του ειδικού φόρου κατανάλωσης πετρελαίου για όλους τους αγρότες και όχι το φθινόπωρο όπως προκύπτει από τις εξαγγελίες σας, εφαρμογή της ενίσχυσης ρεύματος με εφαρμογή πλαφόν στη ρήτρα αναπροσαρμογής του ηλεκτρικού ρεύματος για όλη την καλλιεργητική περίοδο, κάλυψη μέρους του κόστους των λιπασμάτων.

Τα μέτρα αυτά συνδυάζονται με την αύξηση του κατώτατου μισθού, με τη μείωση του ΦΠΑ και των ειδών πρώτης ανάγκης που έχουμε προτείνει ώστε οι καταναλωτές των εγχώριων προϊόντων να μπορούν να αγοράζουν, μιας και αυτών το εισόδημα έχει μειωθεί από την ακρίβεια. Επιπλέον προτείνουμε επτά επείγοντα μεσομακροπρόθεσμα μέτρα, αφού τώρα λαμβάνονται οι αποφάσεις για την κατανομή των πόρων του Ταμείου Ανάκαμψης και ανθεκτικότητας και της νέας ΚΑΠ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα ένα λεπτό.

Τα μέτρα αυτά είναι: Ενίσχυση της παραγωγής και της χρήσης όλων των μορφών ΑΠΕ, ενίσχυση και εκσυγχρονισμό του δικτύου υψηλής διασυνδεσιμότητας για την αξιοποίηση παραγωγής ΑΠΕ από τους αγρότες και τις οργανώσεις, κατεύθυνση των ενισχύσεων στήριξης για την είσοδο νέων γεωργών στη δημιουργία υποδομών με επιστημονική στήριξη και εκπαίδευση των αγροτών για να ανταποκριθούν στις νέες ανάγκες και απαιτήσεις, ενίσχυση του ρόλου του έργου του ΕΛΓΟ – «ΔΗΜΗΤΡΑ», αλλαγή των κανονισμών του ΕΛΓΑ για προσαρμογή στις ζημιές από την κλιματική κρίση, προώθηση κατά προτεραιότητα των έργων αποταμίευσης, διαχείρισης, προστασίας, εξοικονόμησης του αρδευτικού νερού, ενδυνάμωση και στήριξη της εξωστρέφειας με εστίαση σε συγκεκριμένα ποιοτικά προϊόντα της χώρας όπως φέτα ελαιόλαδο, κηπευτικά, φρούτα, γιαούρτι, κρασί, ελιές. Διασύνδεση του αγροτικού τομέα με τον τουρισμό.

Κλείνοντας, για μας στο Κίνημα Αλλαγής ο αγροτικός τομέας αποτελεί προτεραιότητα και πιστεύουμε ακράδαντα στη σημαντική συμβολή του στην οικονομική ζωή της χώρας. Για την Κυβέρνηση δεν φαίνεται να αποτελεί προτεραιότητα. Εμείς ως παράταξη έχουμε ισχυρούς διαχρονικούς δεσμούς με τους αγρότες. Είμαστε και θα είμαστε δίπλα τους και θα στηρίξουμε με όλες μας τις δυνάμεις τον αγώνα τους για τη βελτίωση της ζωής τους και τη διασφάλιση του μέλλοντος και της προοπτικής τους.

 Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Πουλά.

Τον λόγο τώρα έχει ο Βουλευτής του Κινήματος Αλλαγής στον Νομό Βοιωτίας κ. Γεώργιος Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ κύριε Πρόεδρε.

Κυρίες και κύριοι συνάδελφοι, η περίοδος που διανύουμε είναι ιδιαίτερα κρίσιμη για την ανασύνταξη της εθνικής οικονομίας. Ο πρωτογενής τομέας είναι ένας από τους βασικούς αλλά και τους πιο καίριους τομείς για την επίτευξη αυτού του εθνικού αυτοσκοπού και η μεγαλύτερη πρόκληση που αντιμετωπίζει η ευρισκόμενη σε κινητοποιήσεις ελληνική αγροτιά είναι η αδυναμία -και δεν θα πω ανικανότητα ευθέως- της Κυβέρνησης να ανταποκριθεί στις πραγματικές ανάγκες της με την άμεση λήψη μέτρων αναστροφής της καταστροφικής πορείας με βάση ένα εθνικό σχέδιο ανάπτυξης και παραγωγικής ανασυγκρότησης.

Το ΠΑΣΟΚ, το Κίνημα Αλλαγής, σε διάστημα τριάντα μηνών θητείας της Κυβέρνησης της Νέας Δημοκρατίας δεν έχει σταματήσει να αναδεικνύει τις παθογένειες αλλά και τις αβελτηρίες της Κυβέρνησης που αναχαιτίσουν την πρόοδο του αγρότη και του αγροδιατροφικού τομέα.

Έχουμε αναδείξει κατ’ επανάληψη τα προβλήματα που ταλανίζουν τον αγροτικό κλάδο και δυσχεραίνουν την καθημερινότητα του αγρότη. Ξεχωρίζω ενδεικτικά και αναφέρω μεταξύ αυτών, το υψηλό κόστος παραγωγής λόγω της ενέργειας, ηλεκτρισμός - πετρέλαιο, των εφοδίων, των σπόρων, των λιπασμάτων, των φαρμάκων, των ζωοτροφών, τη μη προσαρμογή του ασφαλιστικού κανονισμού του ΕΛΓΑ και την ανυπαρξία στοιχειώδους προετοιμασίας για τις αυξανόμενες ζημίες από την κλιματική αλλαγή, ενώ έχει αυξηθεί πάρα πολύ και ο χρόνος πληρωμής των αποζημιώσεων, την ανυπαρξία στοιχειώδους λειτουργίας του τραπεζικού συστήματος προς τον πελάτη - αγρότη και την ουσιαστική άρνηση παροχής ρευστότητας, τη στοχοποίηση της κτηνοτροφίας και την έξαρση των ελληνοποιήσεων, την αδιαφορία ή αδυναμία αποτελεσματικής εφαρμογής στοιχειωδών κανόνων στην αγορά προϊόντων με αποτέλεσμα οι παραγωγοί γάλακτος, ελαιολάδου, βάμβακος και άλλων προϊόντων να είναι έρμαια εναρμονισμένων πρακτικών που συνοδεύεται και από πολύ μεγάλο χρόνο για την εξόφληση των τιμολογίων πώλησης των προϊόντων τους, τη μεγάλη καθυστέρηση στην εφαρμογή και αποτυχία της δακοκτονίας τα τελευταία χρόνια που απαξιώνει την ελαιοκαλλιέργεια και μειώνει σαφέστατα τα εισοδήματα των παραγωγών, την αδιαφορία διαμόρφωσης ενός σύγχρονου, απλού και αποτελεσματικού πλαισίου για την αντιμετώπιση του μεγάλου προβλήματος της έλλειψης των εργατικών χεριών στην ύπαιθρο.

Από τα 6 δισεκατομμύρια της επιστρεπτέας προκαταβολής, τα 282 εκατομμύρια για τον πρωτογενή τομέα αφορά κυρίως επιχειρήσεις αλλά αποτελεί μόλις το 4,7% σε έναν κλάδο που αποτελεί βάση για 7 δισεκατομμύρια εξαγωγές. Είναι ξεκάθαρο ότι επιβάλλεται αλλαγή πορείας. Διαφορετικά οι αρνητικές εξελίξεις για τον Έλληνα παραγωγό θα διογκώνονται συνεχώς.

Οι ομάδες παραγωγών οι συνεταιρισμοί, οι αγρότες πρέπει να έχουν υποστήριξη και να ενισχυθούν ουσιαστικά για να ανταποκριθούν στις προκλήσεις των αλλαγών, στην παραγωγή και στην προσαρμογή στα δεδομένα της κλιματικής αλλαγής και του ψηφιακού μετασχηματισμού. Αλλιώς θα εγκαταλείψουν την προσπάθεια και η παραγωγή μας θα περάσει σε μεγάλες ιδιοκτησίες και σε ξένα χέρια.

Είναι γνωστό, κύριε Υπουργέ, ότι οι ζημιές από τα έντονα καιρικά φαινόμενα λόγω της κλιματικής αλλαγής όλο και πιο συχνά τα τελευταία χρόνια πλήττουν βαρέως την παραγωγή. Όλοι καταλαβαίνουμε ότι δεν μπορεί ο κανονισμός του ΕΛΓΑ όπως είναι σήμερα να παραμένει στα δεδομένα της προηγούμενης δεκαετίας, τη στιγμή που τα δεδομένα αλλάζουν με ραγδαίους ρυθμούς. Ωστόσο, ο κανονισμός ασφάλισης του ΕΛΓΑ δεν έχει προσαρμοστεί με αποτέλεσμα να μην υπάρχει επαρκής κάλυψη των ζημιών αλλά και να αποτελούν καθεστώς οι μεγάλες καθυστερήσεις αποζημιώσεων και ένεκα αυτών ως επακόλουθο η ανασφάλεια των αγροτών. Είναι οι πελατειακές σχέσεις που σας εμποδίζουν, κύριε Υπουργέ, να προχωρήσετε στην αλλαγή του κανονισμού του ΕΛΓΑ, οι δεσμεύσεις και υποχρεώσεις σας.

Δεύτερον, η απουσία ρευστότητας από τον τραπεζικό τομέα, να αποκτήσει ταμειακή ρευστότητα για καλλιέργεια και επενδύσεις ο αγρότης, είναι εκκωφαντική. Ανυπαρξία στοιχειώδους λειτουργίας του τραπεζικού συστήματος ως προς τους αγρότες! Και ρωτάμε: Γιατί δεν έχετε πάρει μέτρα για να ενισχύσετε άμεσα αυτή την τραπεζική ρευστότητα, για να υπάρξει η αναγκαία χρηματοδότηση και τα κεφάλαια κίνησης για την παραγωγική δραστηριότητα του πρωτογενή τομέα;

Τρίτον, οι ελληνοποιήσεις και η απουσία ελέγχων στην αγορά αυξάνουν διαρκώς τον αθέμιτο ανταγωνισμό. Συγκεκριμένα αναφέρουμε την υποστελέχωση των ελεγκτικών υπηρεσιών μαζί με την αδιαφορία ή αδυναμία αποτελεσματικής εφαρμογής στοιχειωδών κανόνων στην αγορά προϊόντων, που έχει σαν αποτέλεσμα η παραγωγή γάλακτος, ελαιολάδου, βάμβακος και άλλων προϊόντων να είναι έρμαια εναρμονισμένων πρακτικών. Γιατί δεν έχετε πάρει ειδικά μέτρα για τα εθνικά αυτά προϊόντα;

Τέταρτον, το διαχρονικό πρόβλημα έλλειψης εργατών γης είναι γνωστό, όπως γνωστό είναι επίσης ότι το πρόβλημα δεν λύνεται με τις κατά παρέκκλιση διαδικασίες όπως αυτή που λέει ο ν.4783/2021. Αντιθέτως πρόκειται για ένα θέμα που πρέπει να εξεταστεί μακροπρόθεσμα, να υπάρχει συγκεκριμένη στρατηγική αναζητώντας εργάτες γης και από άλλες χώρες αλλά και με έμφαση στην αξιοποίηση του εγχώριου δυναμικού. Και ρωτάμε: Γιατί δεν έχετε διαμορφώσει, κύριε Υπουργέ, ένα σύγχρονο, απλό και αποτελεσματικό πλαίσιο εν πάση περιπτώσει για την αντιμετώπιση αυτού του μεγάλου προβλήματος έλλειψης των εργατών της υπαίθρου; Και γιατί δεν δίνετε τη δυνατότητα στους αγρότες, στους ΤΟΕΒ που θέλουν να προχωρήσουν στη δημιουργία, ίδρυση, λειτουργία ΑΠΕ για να μπορέσουν να επιτευχθούν μειωμένα κόστη άρδευσης και να φέρουμε metering; Πλήρης άρνηση, απουσία!

Η αδράνεια και οι λανθασμένες επιλογές της Κυβέρνησης, κύριε Πρόεδρε, οδηγούν τον παραγωγικό ιστό σε επικίνδυνα μονοπάτια.

Στη Βοιωτία η αλλοπρόσαλλη πολιτική απλοποίησης των μέτρων για τις ενισχύσεις του COVID-19 και η άνιση μεταχείριση παραγωγών και περιοχών έχει αφήσει εκτός ενίσχυσης την ανοιξιάτικη και φθινοπωρινή πατάτα, καθώς και το κρεμμύδι, προϊόντα που επλήγησαν καίρια τα τελευταία δύο έτη από το μεγάλο διάστημα της εστίασης αλλά και του προβλήματος του τουρισμού.

Το σχέδιο «Ύδωρ 0.2» που παρουσίασε πριν λίγο καιρό ο Πρωθυπουργός αποδείχτηκε ότι δεν στηρίζεται σε πραγματικά και ρεαλιστικά στοιχεία. Όχι μόνο θα καθυστερήσει, αλλά άφησε και εκτός πλαισίου σημαντικές περιοχές. Πλέον, διακόσιες είκοσι χιλιάδες στρέμματα η Κωπαΐδα που το αρδευτικό δίκτυο έχει εγκαταλειφθεί και οι αγρότες ποτίζουν με κατάτμηση ακόμα και αν υπάρξει αυξημένο κόστος και σπατάλη νερού. Καμμία πρόνοια και καμμία πρόβλεψη δεν υπάρχει. Είναι, λοιπόν, καταπληκτική η αδιαφορία της Κυβέρνησης.

Καταλήγω, λοιπόν, κύριε Πρόεδρε, στο εξής: Προτείνουμε, πέραν αυτών των θεμάτων, να έχουν οι αγρότες μια ουσιαστική βοήθεια. Δεν μπορεί διακόσιες είκοσι χιλιάδες στρέμματα στη Βοιωτία να μην εντοπίζονται με μια τεχνική υπηρεσία με έναν υπάλληλο. Πρέπει να ιδρυθεί φορέας οργανισμός ανάπτυξης Κωπαΐδας με μελέτη κατασκευή ενός καινοτόμου συστήματος διαχείρισης των υδάτων σύγχρονων δικτύων για εξοικονόμηση νερού. Αυτό για να αποφύγουμε τη σπατάλη του νερού που είναι η αχίλλειος πτέρνα σήμερα και για την Ελλάδα. Αναγκαίος και μη επιδεχόμενος αναβολής είναι ο σχεδιασμός ανάπτυξης νέων προϊόντων και προγραμμάτων αναδιάρθρωσης καλλιεργειών και ο σχεδιασμός και η αξιοποίηση δυνατοτήτων με ευρωπαϊκές χρηματοδοτήσεις.

Κύριε Υπουργέ, ο αγροτικός τομέας κινδυνεύει. Δεν είναι λόγια, κινδυνεύει! Αυτοί που γνωρίζουν τι σημαίνει αγρότης ξέρουν τι σημαίνει και τους λέμε ότι κινδυνεύει. Έχετε μεγάλη ευθύνη και πρέπει να λάβετε ουσιαστικές πρωτοβουλίες που θα συμβάλλουν θετικά και όχι μόνο λόγια.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μουλκιώτη.

Τον λόγο τώρα έχει ο επικεφαλής της Κοινοβουλευτικής Ομάδας του Κινήματος Αλλαγής και Βουλευτής Ηλείας ο κ. Μιχάλης Κατρίνης.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Κυρίες και κύριοι συνάδελφοι, οι δραματικές εξελίξεις στην Ουκρανία έχουν πολλαπλή ανάγνωση. Είναι δεδομένο ότι ο κ. Πούτιν δεν αμφισβητεί απλά το ευρωπαϊκό παγκόσμιο σύστημα ασφαλείας, αλλά υλοποιεί μια αναθεωρητική πολιτική επαναχάραξη των συνόρων με τη χρήση στρατιωτικής βίας. Αναθεωρητική δύναμη δεν είναι, όμως, μόνο η Ρωσία στην παρούσα φάση, είναι και η Τουρκία και το έχει εκδηλώσει ξεκάθαρα. Ο ίδιος ο κ. Ερντογάν είναι αυτός που το 2017 αναφερόμενος στη Συνθήκη της Λωζάνης είχε δηλώσει ότι όταν αλλάζουν τα πάντα δεν μπορούμε να βρισκόμαστε στο σημείο που βρεθήκαμε τότε.

Το σκηνικό που διαμορφώνεται συνιστά την απόλυτη πρόκληση και δοκιμασία για το Διεθνές Δίκαιο, για το δυτικό σύστημα ασφαλείας και για την ίδια την Ευρώπη και η ανοχή σε αναθεωρητικές πολιτικές, οι εκπτώσεις στην εφαρμογή του Διεθνούς Δικαίου και το έλλειμμα μιας κοινής εξωτερικής και αμυντικής πολιτικής δεν προοιωνίζουν τίποτα το καλό. Η Ευρώπη είναι ένας οικονομικός γίγαντας, αλλά δεν μπορεί να αποτελέσει ισχυρό παίκτη στο γεωπολιτικό πεδίο όσο δεν διαθέτει και δεν εφαρμόζει κοινή εξωτερική και αμυντική πολιτική, όσο υπάρχουν στενά και αποκλείονται τα συμφέροντα των κρατών-μελών της, όσο δεν προχωρά η πολιτική ένωση της Ευρώπης.

Προκάλεσε απογοήτευση η εικόνα των κορυφαίων Ευρωπαίων αξιωματούχων χθες το πρωί μετά την εισβολή της Ρωσίας στην Ουκρανία να προσπαθούν ανεπιτυχώς στο διάγγελμά τους να αρθρώσουν έναν πειστικό λόγο αντίδρασης στην ωμή παραβίαση του Διεθνούς Δικαίου. Ακόμη και η δυστοκία στη λήψη της όποιας χθεσινοβραδινής απόφασης αναδεικνύει το έλλειμμα ενοποίησης της Ευρωπαϊκής Ένωσης, γιατί ξεκάθαρα και απερίφραστα η εισβολή της Ρωσίας στην Ουκρανία είναι εισβολή και κατοχή ενός ανεξάρτητου κράτους. Κατοχή εδάφους ενός ανεξάρτητου κράτους. Το ίδιο ακριβώς που ισχύει και για την τουρκική εισβολή στην Κύπρο και είναι καιρός να το συνειδητοποιήσουν και οι εταίροι, αλλά και οι σύμμαχοί μας. Να το συνειδητοποιήσουν, όμως, και κάποιοι Έλληνες Βουλευτές από την πλευρά του ΣΥΡΙΖΑ, οι ατυχείς χθεσινές δηλώσεις των οποίων εξέθεσαν όχι μόνο τους ίδιους και το κόμμα τους, αλλά και τη χώρα μας.

Η επιθετικότητα της Ρωσίας απέναντι στην Ουκρανία απαντάται μέχρι στιγμής με κυρώσεις. Κυρώσεις οικονομικές που δεν έχουν άμεσο αντίκρισμα, αφού η Ουκρανία έμεινε και παραμένει μόνη της. Κυρώσεις οι οποίες μαζί με τη σαφή αστική και πολιτική καταδίκη της Ευρωπαϊκής Ένωσης και των Ηνωμένων Πολιτειών αποδείχτηκαν πολύ ηπιότερες από αυτές που θα ανάγκαζαν τον κ. Πούτιν να ανακρούσει πρύμναν και να αποδεχθεί τον δρόμο της διπλωματίας. Η Ευρωπαϊκή Ένωση οφείλει να στηρίξει οικονομικά τις χώρες-μέλη της και τις οικονομίες τους για να αντέξουν το βάρος των αυξήσεων στην ενέργεια. Αυξήσεις που πλήττουν τους πάντες και θα επιβαρύνουν στη χώρα μας μια ήδη πάρα πολύ δύσκολη κατάσταση με πιθανές πρόσθετες συνέπειες στις εξαγωγές και τον τουρισμό μας.

Η χθεσινή απόφαση του Ευρωπαϊκού Συμβουλίου παραπέμπει απλά το θέμα στην Επιτροπή και στο Eurogroup και ας μη βιαστεί να θριαμβολογήσει και να θριαμβολογεί η Κυβέρνηση, γιατί η πραγματική μάχη γι’ αυτό αρχίζει τώρα. Χρειάζονται τολμηρές αποφάσεις οικονομικής στήριξης, ανάλογες με αυτές που ελήφθησαν για την αντιμετώπιση των συνεπειών της πανδημίας. Σε κάθε περίπτωση δεν μπορεί εν μέσω αυτής της κρίσης να μας ζητείται μία δημοσιονομική περιστολή, δηλαδή διακοπή των οικονομικών ενισχύσεων, ούτε βέβαια και να προαναγγέλλεται άμεση επιστροφή στους στόχους για πρωτογενή πλεονάσματα. Και είναι αδιανόητο να μην εξαιρεθούν όλες οι δαπάνες για την αντιμετώπιση της ακρίβειας από τους στόχους του Συμφώνου Σταθερότητας, ένα ζήτημα που θα μπορούσε η χώρα μας να θέσει, κύριε Υπουργέ, στη χθεσινή Σύνοδο Κορυφής και είμαι βέβαιος ότι θα έβρισκε και πολλούς συμμάχους. Και πραγματικά, θα πρέπει ο Πρωθυπουργός να μας εξηγήσει γιατί δεν το έθεσε αυτό στη χθεσινοβραδινή Σύνοδο Κορυφής.

Σε κάθε περίπτωση, κυρίες και κύριοι συνάδελφοι, χθες αποφασίστηκαν κάποιου τύπου κυρώσεις για την επιθετικότητα της Τουρκίας και τις προκλητικές και απαιτητικές κινήσεις στην κυπριακή ΑΟΖ και στο Αιγαίο βέβαια. Δεν υπήρξαν ούτε κατ’ επίφαση κυρώσεις και αυτό είναι κάτι που θα πρέπει να μας προβληματίσει.

Κυρίες και κύριοι συνάδελφοι, είναι καιρός η Δύση και η διεθνής κοινότητα να αντιληφθούν ότι η ενιαία στάση προϋποθέτει ενιαίους κανόνες και ενιαία αντιμετώπιση. Από εκεί και πέρα, η χώρα μας οφείλει να αναλαμβάνει πρωτοβουλίες για την ειρήνη και τη σταθερότητα. Να ασκεί πολυδιάστατη και ενεργητική εξωτερική πολιτική, με στόχευση, με δομημένη στρατηγική και ορθή ανάλυση των δεδομένων.

Η επίσκεψη του Υπουργού Εξωτερικών του κ. Δένδια στη Μόσχα και η συνάντησή του με τον κ. Λαβρόφ απέχει πολύ από αυτόν τον στόχο. Σας θυμίζω, κύριε Γεωργαντά, και αποδείχθηκε αυτό που θα σας πω εκ του αποτελέσματος ότι απέχει πάρα πολύ από αυτόν τον στόχο.

Ο κ. Δένδιας, κύριοι της Νέας Δημοκρατίας, δήλωσε πεπεισμένος ότι η Ρωσία δεν θα εισβάλει στην Ουκρανία και φυσικά διαψεύσθηκε σε χρόνο ρεκόρ. Ενεργητική και πολυδιάστατη εξωτερική πολιτική σημαίνει πρωτοβουλίες, σημαίνει να μην θεωρείσαι τραγικά δεδομένος και απλό παρακολούθημα της πολιτικής άλλων. Ενεργητική εξωτερική πολιτική σημαίνει να διασφαλίσουμε την ασφάλεια των ομογενών μας στη Μαριούπολη και αυτή τη στιγμή έχουμε να αντιμετωπίσουμε και τις επιπτώσεις αυτής της κρίσης στην ενεργειακή επάρκεια της χώρας και στις τιμές του ηλεκτρικού, του πετρελαίου και των βιομηχανικών προϊόντων, κάτι που έχει άμεση σχέση με τη σημερινή μας συζήτηση.

Η Κυβέρνηση οφείλει να διασφαλίσει την ομαλή ενεργειακή τροφοδοσία και επάρκεια της χώρας, αξιοποιώντας όλες τις δυνατές εναλλακτικές λύσεις. Όπως και οφείλει να πάρει άμεσα μέτρα για την αντιμετώπιση του νέου κύματος της ακρίβειας που θα πλήξει νοικοκυριά, επιχειρήσεις, αγρότες, αλλά θα πλήξει κυρίως τη μεσαία τάξη και τους οικονομικά ασθενέστερους. Έχουμε παρουσιάσει αναλυτικά τις προτάσεις μας για τη μείωση του ΦΠΑ στα τρόφιμα, για τη μείωση των ειδικών φόρων κατανάλωσης στα καύσιμα, για την αντιμετώπιση του αυξημένου κόστους των αγροτών, για τη στήριξη χαμηλόμισθων και χαμηλοσυνταξιούχων και είναι καιρός να αναλάβουν επιτέλους και οι προμηθευτές ενέργειας ένα μέρος του κόστους με τη θεσμοθέτηση πλαφόν στις ρήτρες αναπροσαρμογής, όπως έχει προτείνει ο Πρόεδρός μας, ο Νίκος Ανδρουλάκης.

Κυρίες και κύριοι συνάδελφοι, έρχομαι τώρα στο αντικείμενο της επίκαιρης επερώτησης που κατέθεσε η Κοινοβουλευτική Ομάδα του Κινήματος Αλλαγής και προσέρχομαι σε αυτή τη συζήτηση προερχόμενος από μια περιοχή, την Ηλεία, που σύμφωνα με την τελευταία διαθέσιμη σχετική έκθεση της EUROSTAT είναι η πρώτη περιφέρεια στην Ευρωπαϊκή Ένωση σε ποσοστό αγροτικής εξειδίκευσης, μια περιοχή που οι παραγωγοί επλήγησαν από την πανδημία και πλήττονται από τη ραγδαία αύξηση στο κόστος παραγωγής, χωρίς να έχουν στηριχθεί ανάλογα.

Οι καθησυχαστικές εκτιμήσεις Υπουργών της Κυβέρνησης, ακόμα και του ίδιου του Πρωθυπουργού στην ομιλία του στη ΔΕΘ, για περιορισμό αυξήσεων ηλεκτρικού ρεύματος και φυσικού αερίου στο ελάχιστο διαψεύδονται διαρκώς. Και διαψεύδονται ηχηρά. Διαψεύδονται με πάταγο, κύριοι της Κυβέρνησης.

Γνωρίζετε όλοι, αλλά κυρίως γνωρίζουν οι Έλληνες πολίτες, ότι οι αυξήσεις όχι μόνο δεν έχουν περιοριστεί στο ελάχιστο, όπως εξήγγειλε ο κ. Μητσοτάκης στα μέσα Σεπτεμβρίου, αλλά εκτείνονται σήμερα στο μέγιστο και αγγίζουν όλα τα νοικοκυριά, αγγίζουν όλες τις επιχειρήσεις.

Αγγίζουν όλους τους τομείς της οικονομικής δραστηριότητας και ιδιαίτερα έναν τομέα κρίσιμο για την εθνική μας οικονομία, όπως είναι ο πρωτογενής τομέας, που παράγει πλούτο για τη χώρα, που καλύπτει ένα μεγάλο μέρος των αναγκών για τη διατροφική αυτάρκεια και επάρκεια της χώρας και, βεβαίως, ταυτόχρονα έχει μία διακριτή και ισχυρή εξαγωγική δραστηριότητα.

Η ενεργειακή κρίση έρχεται και λειτουργεί σωρευτικά, αθροιστικά σε ένα σύνολο προβλημάτων που αντιμετωπίζει εδώ και μεγάλο χρονικό διάστημα ο αγροτικός κόσμος. Είναι προβλήματα για τα οποία -λυπάμαι που θα το πω- η Κυβέρνηση της Νέας Δημοκρατίας, με τρεις Υπουργούς στη θέση ευθύνης του Υπουργού Αγροτικής Ανάπτυξης, δεν έχει κάνει παρά ελάχιστα.

Το υψηλό κόστος παραγωγής γίνεται ολοένα και υψηλότερο και προστίθεται σε αυτό πλέον και το ενεργειακό κόστος που είναι δυσβάσταχτο. Δεν υπάρχει, δεν έχει συγκροτηθεί ολοκληρωμένο σχέδιο ανασυγκρότησης του πρωτογενούς τομέα. Δεν υπήρξε ποτέ στην πράξη ανοιχτή διαβούλευση για την παραγωγική αξιοποίηση των πόρων της νέας Κοινής Αγροτικής Πολιτικής, το πλαίσιο της οποίας έχει αμφισβητηθεί έντονα για το κατά πόσο εξασφαλίζει βιώσιμους όρους εισοδήματος και απασχόλησης για τους παραγωγούς, καθώς και επισιτιστική επάρκεια και ασφάλεια για τις χώρες της Ευρωπαϊκής Ένωσης.

Η Κυβέρνηση δεν αξιοποιεί καν τους πόρους του Ταμείου Ανάκαμψης, ώστε να μειωθεί το ενεργειακό κόστος του πρωτογενούς τομέα μέσα από χρηματοδότηση αγροτών, αλλά και ομάδων παραγωγών για την ανάπτυξη ανανεώσιμων πηγών ενέργειας.

Δυστυχώς, κυρίες και κύριοι συνάδελφοι, ο πρωτογενής τομέας βρίσκεται σε αδιέξοδο. Η Κυβέρνηση περιμένει προφανώς να επιλυθούν ως διά μαγείας και μέσα στον χρόνο προβλήματα που η ίδια αποφεύγει να αγγίξει και προβλήματα τα οποία δεν καταλαβαίνει ότι απαιτούν άμεσα, αν όχι χθες, τη λήψη ουσιαστικών μέτρων.

Η Κυβέρνηση ανακοίνωσε μέτρα αποσπασματικά. Η Κυβέρνηση ανακοίνωσε μέτρα που έχουν ξεπεραστεί, θα έλεγα, έχουν εξανεμιστεί από τις ίδιες τις εξελίξεις, οι οποίες δυστυχώς ολοένα και γίνονται επιδεινούμενες για τη μεγάλη πλειοψηφία, όχι μόνο των αγροτών, αλλά και των πολιτών της χώρας. Μέτρα που για το κόστος ρεύματος δεν καλύπτουν τη μεγάλη επιβάρυνση από τη ρήτρα αναπροσαρμογής, δεν έχουν συμπεριλάβει τους χαμηλής τάσης ΤΟΕΒ και άλλους παρόχους αρδευτικού ύδατος, σταβλικών εγκαταστάσεων και θερμοκηπιακών μονάδων και μέτρα που η εφαρμογή τους δεν καταλαμβάνει την καλοκαιρινή περίοδο αιχμής.

Επίσης, και η επιστροφή του ειδικού φόρου κατανάλωσης πετρελαίου, που, σύμφωνα με τα δικά σας λεγόμενα, κύριε Υπουργέ, θα καταβληθεί το φθινόπωρο ή και το επόμενο έτος, δεν δίνεται σε όλους τους παραγωγούς.

Η μείωση του ΦΠΑ στα λιπάσματα δεν φτάνει στους αγρότες και, μάλιστα, είναι άνευ σημασίας για όσους τηρούν βιβλία εσόδων-εξόδων. Και το ξέρετε αυτό. Ο τρόπος δε εφαρμογής του επί του κύκλου εργασιών στους κτηνοτρόφους δεν λαμβάνει υπ’ όψιν και την εποχιακή πώληση των προϊόντων τους, αλλά και τις διακυμάνσεις του κύκλου εργασιών τους.

Κυρίες και κύριοι συνάδελφοι, τα άμεσα και ουσιαστικά μέτρα που πρέπει να ληφθούν για να στηριχτούν πραγματικά οι αγρότες τα περιέγραψε στη συνολική πρόταση που παρουσίασε ο Πρόεδρός μας, ο Νίκος Ανδρουλάκης.

Ποια είναι αυτά; Τα είπε ο Ανδρέας Πουλάς πριν, τα επαναλαμβάνω μπας και τα ακούσει η Κυβέρνηση, μπας και βρούμε ευήκοα ώτα και δοθούν λύσεις. Και θέλω να πιστεύω ότι όλοι σε αυτή την Αίθουσα κινούμαστε προς αυτή την κατεύθυνση.

Πρώτον, η επιστροφή του ειδικού φόρου κατανάλωσης για το πετρέλαιο σε αυτούς που αποδεδειγμένα είναι αγρότες και παράγουν.

Δεύτερον, η επιβολή πλαφόν στη ρήτρα αναπροσαρμογής του ηλεκτρικού ρεύματος, για να μην αυξάνεται ανεξέλεγκτα το κόστος για τους αγρότες.

Τρίτον, η κάλυψη ενός μέρους του κόστους λιπασμάτων, που αφορά στο ποσό που αυξάνεται λόγω και της αύξησης του ενεργειακού κόστους.

Είναι τρία άμεσα, αλλά κυρίως τρία ουσιαστικά μέτρα στήριξης, τα οποία ως Κυβέρνηση οφείλετε να λάβετε, όπως οφείλετε να επανεξετάσετε τις επιλογές σας, που υπονομεύουν την προοπτική ανάπτυξης του πρωτογενούς τομέα.

Από εκεί και πέρα, θα πρέπει ως χώρα να διαμορφώσουμε ένα ολοκληρωμένο σχέδιο ανάπτυξης του πρωτογενούς τομέα, ένα νέο ολιστικό σχέδιο που περιλαμβάνει:

Την αύξηση ιδιωτικών επενδύσεων στον πρωτογενή τομέα και τη μεταποίηση αγροτικών προϊόντων, με ετήσια ανανέωση των περισσότερων προγραμμάτων χρηματοδότησης, αντί του επταετούς κύκλου.

Την ειδική μέριμνα για την κτηνοτροφία που διασφαλίζει την ανάπτυξη, αλλά και την κοινωνική συνοχή των ορεινών περιοχών της χώρας.

Την ενθάρρυνση της συλλογικής οργάνωσης των παραγωγών, ώστε να καταστούν περισσότερο ανθεκτικοί σε κάθε είδους κρίσεις, μέσα από αυξημένη ενίσχυση για επενδύσεις, αλλά και με ασφαλιστικά και φορολογικά κίνητρα.

Την επεξεργασία καλλιεργητικών πλάνων ανά περιοχή, μαζί με τη λειτουργία δημοπρατηρίων γεωργικών προϊόντων σε κομβικά σημεία της χώρας.

Την πρόσβαση των αγροτών σε τραπεζικό δανεισμό με χαμηλότερα επιτόκια, λιγότερες εξασφαλίσεις και μεγαλύτερο χρόνο αποπληρωμής. Και όχι να φτάσουμε όπως σήμερα που η «PQH» -την ξέρετε την εταιρεία, την ξέρει και ο ΣΥΡΙΖΑ- με μεγάλο χαρτοφυλάκιο δανείων, κύριε Κόκκαλη, αγροτών, βγάζει προς πώληση ογδόντα τρεις χιλιάδες ακίνητα, πολλά από τα οποία είναι αγροτεμάχια και οικόπεδα, με το χαρτοφυλάκιο «ΑΡΙΑΔΝΗ», που έχει εξασφαλίσει συνολικά 7,4 δισεκατομμύρια ευρώ.

Δεν θέλουμε τέτοιο δανεισμό, που καταλήγει σε αυτήν την κατάσταση, αγροτεμάχια και οικόπεδα αγροτών και κτηνοτρόφων να βγαίνουν προς πώληση μέσα από επενδυτικά χαρτοφυλάκια.

Χρειάζεται η χώρα ένα σύγχρονο, αντικειμενικό και αποτελεσματικό ασφαλιστικό σύστημα στον ΕΛΓΑ, με κάλυψη νέων κινδύνων και άμεση αποζημίωση καταστροφών που οφείλονται στην κλιματική κρίση, αλλά και ενεργοποίηση της δυνατότητας -προβλέπεται αυτό μέσα στη νέα Κοινή Αγροτική Πολιτική- για τη σύσταση ταμείων αλληλοβοηθείας, τις δημόσιες επενδύσεις για την εξοικονόμηση αρδευτικού νερού και ενέργειας, την πρόληψη καταστροφών, καθώς και ιδιωτικές επενδύσεις στη γεωργία ακριβείας, τις ανανεώσιμες πηγές ενέργειας, την προώθηση φιλοπεριβαλλοντικών γεωργικών πρακτικών.

Στόχος των επενδύσεων, τόσο των δημόσιων όσο και των ιδιωτικών η μείωση του κόστους παραγωγής -που έχει εκτιναχθεί- στην ενέργεια, αλλά και τα γεωργικά εφόδια.

Επίσης, απαιτούνται:

Δικαιότερη κατανομή των άμεσων ενισχύσεων, με προτεραιότητα στους νέους και τις μικρές γεωργικές εκμεταλλεύσεις, ιδιαίτερα σε ορεινές, μειονεκτικές, αλλά και νησιωτικές περιοχές της χώρας.

Εθνική σύμπνοια για να σωθεί η αλιεία, αλλά και προτροπή για οργανωμένη υδατοκαλλιέργεια. Το ξέρετε, κύριε Υπουργέ, και εσείς, κύριε Στύλιο, ότι χρειάζεται επιτάχυνση των διαδικασιών ανανέωσης άδειας λειτουργίας των μονάδων με μία μόνο αίτηση. Αυτό χρειάζεται σήμερα η υδατοκαλλιέργεια, αντί της απαιτούμενης γνωμοδότησης δεκαεπτά υπηρεσιών, που συνήθως κοστίζει χρονικά από δύο ως πέντε έτη, αν θέλουμε να στηρίξουμε αυτόν τον κλάδο και την ελληνική οικονομία.

Δημιουργία συμπληρωματικών εισοδημάτων και εναλλακτικών δυνατοτήτων απασχόλησης, όπως τα προγράμματα «LEADER» για επενδύσεις στη μεταποίηση και την ενίσχυση της αγροτικής οικογενειακής οικοτεχνίας, αλλά και έργα ανάπλασης αγροτικών οικισμών για την ανάδειξη του τουριστικού, πολιτιστικού και περιβαλλοντικού δυναμικού τους.

Συμπληρωματικότητα των παρεμβάσεων και των πόρων της νέας Κοινής Αγροτικής Πολιτικής με το υπόλοιπο ΕΣΠΑ, το Ταμείο Ανάκαμψης, το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο σε τομείς και κλάδους αιχμής, όπως η εκπαίδευση, η κατάρτιση, η συμβουλευτική υποστήριξη παραγωγών, οι νέες τεχνολογίες, η έρευνα, η καινοτομία.

Συγκράτηση και προσέλκυση νέων ανθρώπων στη γεωργία και την κτηνοτροφία και αναζωογόνηση επιτέλους των αγροτικών περιοχών με κίνητρα, όπως πρόσβαση σε γη και αυξημένο πριμ πρώτης εγκατάστασης, σε συνδυασμό με άμεση ένταξη σε σχέδια βελτίωσης.

Υπάρχει μελέτη της Κομισιόν -την καταθέτω στα Πρακτικά- σύμφωνα με την οποία, για την Ελλάδα η οποία διαθέτει πολλές και μικρές εκμεταλλεύσεις, μια ενδεχόμενη αύξηση 1% στον δείκτη πληρωμών νέων αγροτών θα προκαλούσε αύξηση κατά 2,2% στον αριθμό των νεοεισερχόμενων στον χώρο της πρωτογενούς παραγωγής. Αυτό σημαίνει πολλαπλασιαστικό όφελος από αυτές τις δαπάνες, μαζί βεβαίως, με τη δημιουργία νέων υποδομών για τους νέους αγρότες.

(Στο σημείο αυτό ο Επικεφαλής της Κοινοβουλευτικής Ομάδας του Κινήματος Αλλαγής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η μελέτη είναι στη διάθεσή σας. Οφείλετε, κύριε Υπουργέ, να τη μελετήσετε, διότι από τα πεπραγμένα της Κυβέρνησης μέχρι τώρα φοβάμαι ότι δεν την έχετε μελετήσει. Είναι καιρός να δούμε και τις βέλτιστες πρακτικές που έχουν εφαρμοστεί σε άλλες χώρες, αλλά και να τις προσαρμόσουμε στις δικές μας ιδιαίτερες ανάγκες.

Θα σας αναφέρω μερικά παραδείγματα. Πριν από οκτώ χρόνια η Ιταλία προώθησε την παραχώρηση δημόσιας γης σε νέους αγρότες μέσω της πώλησης ή της ενοικίασης για δεκαπέντε τουλάχιστον χρόνια. Κάτι ανάλογο είχαμε κάνει και εμείς επί Υπουργίας του Κώστα Σκανδαλίδη και σε πολύ δύσκολες περιόδους. Τα θυμούνται όλοι σε αυτήν την Αίθουσα. Οι νέοι αγρότες έγιναν δικαιούχοι κρατικής συνεισφοράς στα επιτόκια για αγορά γης και ταυτόχρονα, θεσπίστηκε επιδότηση, ως φορολογικό κίνητρο, του 20% του κόστους ενοικίασης.

Επίσης, η Ιρλανδία δίνει φορολογικά κίνητρα για να προωθήσει τη διαδοχή των γενεών στο αγροτικό επάγγελμα, αλλά και την ενίσχυση των νέων αγροτών. Χαρακτηριστικό είναι το μέτρο της πενταετούς έκπτωσης φόρου για τους νέους αγρότες.

Κυρίες και κύριοι συνάδελφοι, η ψυχή του ΠΑΣΟΚ διαχρονικά ήταν μαζί με τον αγροτικό κόσμο της χώρας. Έχουμε διαχρονικές, στέρεες και βαθιές σχέσεις με αυτόν τον κόσμο. Κανείς δεν ξεχνά ότι ο πρωτογενής τομέας απέκτησε υπόσταση και προοπτική μέσα από όσα πέτυχαν οι κυβερνήσεις του Ανδρέα Παπανδρέου και του Κώστα Σημίτη. Μέσα από μια συνεπή και δυναμική διεκδίκηση καταφέραμε για τους Έλληνες αγρότες να έχουν τα δεύτερα υψηλότερα δικαιώματα ενίσχυσης στην Ευρωπαϊκή Ένωση με βάση την έκταση.

Οι εποχές αλλάζουν με τις προκλήσεις να γίνονται ακόμα μεγαλύτερες, λόγω των εξωγενών και αιφνιδιαστικών κρίσεων και τον κίνδυνο να μετατραπεί σε ασύμφορη η καλλιέργεια και η παραγωγή και με αυτόν τον κίνδυνο να είναι «ante portas». Εμείς σήμερα ανοίγουμε τον διάλογο και για την ανάσχεση της κρίσης, αλλά και για την ανασυγκρότηση του πρωτογενούς τομέα, γιατί από εμάς τόσο σε αυτή την Αίθουσα όσο κυρίως στην κοινωνία θα ακούτε προτάσεις. Προτάσεις για το δύσκολο σήμερα και το ελπιδοφόρο αύριο.

Νέα Δημοκρατία και ΣΥΡΙΖΑ μένετε στο χθες. Έτσι κι αλλιώς, δεν έχετε να πείτε τίποτα στους αγρότες ούτε για το σήμερα ούτε για το αύριο ούτε για το μέλλον.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Κατρίνη.

Τον λόγο έχει τώρα για πέντε λεπτά η Βουλευτής Λαρίσης του Κινήματος Αλλαγής κ. Ευαγγελία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, από χθες παρακολουθούμε συγκλονισμένοι τις τραγικές εξελίξεις στην Ουκρανία. Για μία ακόμα φορά στην παγκόσμια ιστορία θριαμβεύει το παράλογο του ισχυρού. Για μία ακόμη φορά παρακάμπτονται οι θεμελιώδεις αρχές του Διεθνούς Δικαίου που αφορούν στον σεβασμό της εθνικής κυριαρχίας και της εδαφικής ακεραιότητας. Για μία ακόμη φορά ένας λαός υφίσταται τη φρίκη του πολέμου. Ο νους μας είναι δίπλα στους Έλληνες ομογενείς μας, αλλά και σε όλους τους πολίτες της Ουκρανίας που βιώνουν συγκλονιστικές στιγμές. Κάνουμε έκκληση και από αυτό το Βήμα να προστατευτούν οι άνθρωποι, οι άμαχοι και τα παιδιά της Ουκρανίας που είναι παιδιά του κόσμου μας, ώστε να μη θρηνήσουμε απώλειες και να κυριαρχήσει επιτέλους η λογική και ο σεβασμός στο Διεθνές Δίκαιο.

Όμως, για μία ακόμα φορά, κυρίες και κύριοι συνάδελφοι, διαπιστώσαμε την αμηχανία της Ευρώπης και την αδυναμία αντίδρασης της Δύσης συνολικά, που εκτός από τη ρηματική καταδίκη και τα οργισμένα διαγγέλματα, μέχρι αυτή την ώρα τουλάχιστον, δεν έχει γίνει απολύτως καμμία έμπρακτη συμπαράσταση στον λαό της Ουκρανίας, δεν έχει αναληφθεί καμμία σοβαρή πρωτοβουλία. Οι παρεπόμενες συνέπειες της ρωσικής εισβολής είναι ήδη ορατές με την τιμή της ηλεκτρικής ενέργειας να αυξάνεται κατά 34,1% μέσα σε μία ημέρα.

Αυτή τη στιγμή, κύριε Υπουργέ, καλείστε να παραλάβετε στα χέρια σας μία «καυτή πατάτα», διότι τίθενται δύο σοβαρότατα ερωτήματα. Το πρώτο είναι τι κάνει η χώρα σε σχέση με το εμπάργκο στα αγροτικά μας προϊόντα που εξάγονται στις χώρες αυτές; Θα θυμίσω στο σημείο αυτό ότι έχουμε την οδυνηρή εμπειρία του παρελθόντος. Το δεύτερο ερώτημα είναι τι γίνεται με την επισιτιστική ασφάλεια, καθώς γνωρίζετε ότι η χώρα μας εισάγει σημαντικές ποσότητες σιτηρών από τις συγκεκριμένες χώρες που βρίσκονται στην εμπόλεμη ζώνη. Άρα, λοιπόν, έχετε να μας πείτε πράγματα γι’ αυτόν τον σχεδιασμό σήμερα.

Κυρίες και κύριοι συνάδελφοι, χθες οι αγρότες συναντήθηκαν με το κλιμάκιο της Κυβέρνησης. Η Κυβέρνηση συμπαρίσταται στα αιτήματα των αγροτών. Ήταν αυτό που είπατε εσείς, κύριε Υπουργέ. Θα σας πω με ειλικρίνεια ότι η ρήση σας μου θύμισε τη συμπαράσταση στο πένθος. Πράγματι, η δήλωσή σας ήταν ακριβής, διότι εκτός από συμπαράσταση παρηγορητικού χαρακτήρα, δεν είδαμε χθες την Κυβέρνησή σας να κάνει ή να εξαγγέλλει κάτι άλλο σοβαρό για τους αγρότες.

Όμως, είναι αλήθεια ότι ο αγροτικός κόσμος πενθεί, καθώς τίθεται πλέον θέμα επιβίωσης όχι μόνο για τις αγροτικές εκμεταλλεύσεις, αλλά θέμα επιβίωσης για το καθημερινό τους ψωμί. Μέσα στο ιδιαίτερα ασταθές οικονομικό περιβάλλον της τελευταίας δεκαετίας με την αβεβαιότητα να κυριαρχεί στον αγροτικό κόσμο, με την αγοραστική δύναμη των καταναλωτών να φθίνει συστηματικά και με την έντονη έλλειψη ρευστότητας, δυστυχώς, οι αγρότες βρίσκονται σήμερα σε οριακή κατάσταση. Από την πανδημία στην κλιματική κρίση, στην ακρίβεια και τώρα στην κορύφωση του δράματος με την ενεργειακή κρίση. Οι πληγές παραμένουν ανοιχτές και πλέον κακοφορμίζουν. Στη Θεσσαλία έχουμε ακραία καιρικά φαινόμενα. Είχαμε τους σεισμόπληκτους, οι οποίοι μετατράπηκαν και σε παγετόπληκτους και μετά σε πλημμυροπαθείς και, δυστυχώς, η Κυβέρνηση της Νέας Δημοκρατίας είναι απούσα. Δεν υπήρξε κανένας εθνικός σχεδιασμός, κανένας τοπικός ή περιφερειακός έστω σχεδιασμός, δεν υπήρξε η παραμικρή βοήθεια και γλείφουμε ακόμα τις πληγές μας.

Σφυροκοπείται ανελέητα ο αγροτικός κόσμος με την αύξηση του κόστους παραγωγής και τις ανεξέλεγκτες αυξήσεις πετρελαιοειδών, με τον απαρχαιωμένο κανονισμό του ΕΛΓΑ, με την ανυπαρξία ελέγχων στην αγορά και με την έλλειψη διασύνδεσης με την ψηφιακή τεχνολογία, την εκπαίδευση και τις καλές πρακτικές. Οι παραγωγοί σάς προειδοποιούσαν από καιρό ότι βρίσκονται με την πλάτη στον τοίχο και με τα μάτια στον θεό! Δυστυχώς, όμως, εσείς σαν άλλος Επιμηθέας ήρθατε κατόπιν εορτής να συζητήσετε μαζί τους γι’ αυτά που είχαν προηγηθεί χρόνια τώρα. Η Κυβέρνησή σας εμφανίστηκε με το γνωστό ημίψηλο καπέλο και μετά από εξαντλητικές διαπραγματεύσεις καταδεχτήκατε ένα κλιμάκιο Υπουργών να συναντήσει τους αγρότες και η επώδυνη συζήτηση «ώδινεν όρος και έτεκεν μυν», γέννησε τελικά ψίχουλα!

Εξαγγείλατε ημίμετρα. Μάλιστα, ο αγρότης με τη ρήση του χθες, κύριε Υπουργέ, ότι τα 180 ευρώ που αντιστοιχούν στον κάθε έναν αγρότη -αυτά είναι τα μέτρα σας- δεν φτάνουν για να γεμίσει ούτε το ρεζερβουάρ του τρακτέρ για να έρθει στην Αθήνα, τα είπε όλα! Τι να πει κάποιος άλλος από το Βήμα της Βουλής πια;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα χρησιμοποιήσω και τον υπόλοιποι χρόνο μου. Σας ευχαριστώ.

Ας δούμε, λοιπόν, πώς απαντά η Κυβέρνηση σε αυτά. Κάνατε μία εξαγγελία για το ηλεκτρικό ρεύμα. Καλύψατε τη μεγάλη ρήτρα από την αναπροσαρμογή; Λάβατε υπ’ όψιν τα μεγέθη; Επειδή λέτε ότι ο καθένας λέει ό,τι να’ ναι και επειδή βρισκόμαστε πια στην εποχή της αποδείξεως, εγώ σας έχω φέρει εδώ λογαριασμούς από τους αγρότες της Θεσσαλίας. Έχω έναν λογαριασμό που το 2020 ήταν 3.588 ευρώ και 7.338 ευρώ το 2021.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, έχω έναν λογαριασμό από τα Φάρσαλα, τα οποία χαιρετάμε, έναν λογαριασμό από τα πλημμυρόπληκτα Φάρσαλα, κύριε Υπουργέ, τα οποία πιστεύω ότι θα επισκεφθείτε για να δείτε ποια είναι η πραγματική κατάσταση. Ο λογαριασμός, λοιπόν, ήταν 5.360 ευρώ το 2020 και 7.338 ευρώ το 2021.

Σας καταθέτω, λοιπόν, στα Πρακτικά πλήθος λογαριασμών για να τους έχει η Βουλή και να τους θυμάται, αν και πιστεύω ότι τους επόμενους μήνες θα έχουμε πολλούς τέτοιους λογαριασμούς. Επίσης, έχω την υπόνοια, κύριε Υπουργέ, ότι αυτό που μπορεί να μας συμβεί είναι οι διαδηλωτές αντί για πλακάτ να κρατάνε πλέον λογαριασμούς της ΔΕΗ και του φυσικού αερίου. Την έχω αυτή την υποψία!

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με απλά λόγια, λοιπόν, είπατε χθες στους αγρότες «αυτά είχαμε, αυτά δώσαμε». Είπατε για 10 εκατομμύρια ευρώ αύξηση για τα αιτήματα -τα είπαν οι προηγούμενοι συνάδελφοι, δεν χρειάζεται να αναφερθώ στα αιτήματα των αγροτών, τα ξέρει όλη η ελληνική κοινωνία-, αλλά ότι λεφτά δεν έχουμε.

Και απέναντι στην ελληνική κοινωνία, και στους καταναλωτές, και στις επιχειρήσεις, τώρα και στους αγρότες, η προσβλητικότατη ρήση ήταν ότι λεφτόδεντρα δεν υπάρχουν.

Κι αναρωτιούνται, λοιπόν, οι αγρότες μας, κύριε Υπουργέ, γιατί χθες δεν τους δώσατε τίποτα.

«Λεφτά δεν υπάρχουν…» -σας ρωτάνε οι αγρότες του Κιλελέρ- «…αλλά πού τα βρήκατε τα λεφτά για να καταργήσετε τον συμπληρωματικό ΕΝΦΙΑ ύψους 368 εκατομμυρίων ευρώ, που πληρώνουν όσοι έχουν μεγάλη ακίνητη περιουσία;».

Σας ρωτάνε οι παραγωγοί ακτινιδίου στον Δήμο Τεμπών που καταστράφηκαν: «Πού βρήκατε τα λεφτά για την προκλητική παροχή στους γόνους των μεγαλοϊδιοκτητών, για την εκτίναξη του αφορολογήτου γονικών παροχών στα 800.000 ευρώ για κάθε παιδί σε κάθε γονιό;».

Σας ρωτάνε οι αγρότες των Φαρσάλων: «Για την προνομιακή φοροελάφρυνση προς τους ποδοσφαιριστές και προπονητές των μεγάλων συλλόγων με τη φορολόγηση των υψηλότατων αμοιβών στο 22% ανεξαρτήτως ύψους, πού τα βρήκατε τα λεφτά;».

Σας ρωτάνε οι κτηνοτρόφοι της Ελασσόνας: «Πού βρήκατε τα λεφτά για τη μείωση του φόρου στα διανεμόμενα κέρδη των μετόχων από 10% στο 5%;».

Σας ρωτάνε οι αμπελουργοί από το Δαμάσι, σεισμοπαθείς και παγετόπληκτοι όπως είπα πριν: «Πού βρήκατε τα λεφτά για την προνομιακή φορολόγηση του μπόνους που θα λαμβάνουν τα golden boys;».

Σας ρωτάνε οι μηλοπαραγωγοί της Αγιάς: «Πού τα βρήκατε τα λεφτά για την απαλλαγή από τον φόρο υπεραξίας στις μεταβιβάσεις μεγάλων θυγατρικών οντοτήτων που εγκαθίστανται στη χώρα;».

Πού τα βρήκατε τα λεφτά αυτά, αλήθεια; Πού τα βρήκατε; Γιατί δεν είχατε λεφτά για να δώσετε χθες στους αγρότες; Γιατί δεν βρήκατε λεφτά για να κάνετε ένα εθνικό σχέδιο και στρατηγική; Γιατί δεν είχατε λεφτά για να ενισχύσετε περιφερειακά τον αγροτικό κόσμο που έχει πληγεί ανεπανόρθωτα από τις τελευταίες καταστροφές;

Πώς αυτά τα λεφτά τα βρίσκετε και εκείνα τα λεφτά δεν μπορείτε να τα βρείτε; Μήπως η πυξίδα σας είναι διαφορετική;

Αυτό είναι δυστυχώς, κύριοι της Κυβέρνησης. Η πολιτική σας πυξίδα, η επιλογή σας, η στόχευσή σας είναι η στήριξη των δυνατών και μεγάλων εισοδημάτων, η ενίσχυσή τους, η περαιτέρω ενδυνάμωσή τους, αυτός είναι ο κεντρικός σας στόχος, αυτή είναι η πολιτική σας ατζέντα.

Όταν εμείς μεριμνάμε για τους ανθρώπους που ανακατεύουν τον ιδρώτα με το χώμα, γιατί τους ζήσαμε από κοντά, βλέπετε, και κουβαλάμε σαν παράσημο στο πέτο το ότι καταγόμαστε από αγροτικές οικογένειες, εσείς μεριμνάτε για τις φοροελαφρύνσεις των μεγάλων εισοδημάτων.

Γι’ αυτό ακριβώς, κύριε Υπουργέ, οι κόσμοι μας μοιραία μπορεί να συνυπάρχουν, αλλά ποτέ ελπιδοφόρα δεν μπορούν να ενωθούν.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Λιακούλη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Εθνικής Άμυνας, Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Δικαιοσύνης, Επικρατείας, καθώς και οι Αναπληρωτές Υπουργοί Οικονομικών και Εξωτερικών κατέθεσαν την 25η Φεβρουαρίου 2022 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με την ανταλλαγή και αμοιβαία προστασία διαβαθμισμένων πληροφοριών».

Δεύτερον, οι Υπουργοί Εθνικής Άμυνας, Οικονομικών, Ανάπτυξης και Επενδύσεων, Εξωτερικών, Πολιτισμού και Αθλητισμού, Δικαιοσύνης, καθώς και οι Αναπληρωτές Υπουργοί Οικονομικών και Εξωτερικών κατέθεσαν την 25η Φεβρουαρίου 2022 σχέδιο νόμου: «Κύρωση της Τεχνικής Διευθέτησης στον τομέα της ακαδημαϊκής έρευνας μεταξύ του Υπουργείου Εθνικής Άμυνας της Ελληνικής Δημοκρατίας, εκπροσωπούμενου από τη Σχολή Εθνικής Άμυνας (ΣΕΘΑ), και του Υπουργείου Άμυνας της Ιταλικής Δημοκρατίας, εκπροσωπούμενου από το Στρατιωτικό Κέντρο Στρατηγικών Μελετών (CEMISS)».

Παραπέμπονται στις αρμόδιες Διαρκείς Επιτροπές.

Τον λόγο τώρα έχει ο Βουλευτής του Κινήματος Αλλαγής κ. Γκόκας για πέντε λεπτά.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο πρωτογενής τομέας είναι ίσως ο πλέον ευάλωτος παραγωγικός τομέας. Επηρεάζεται άμεσα από κάθε μορφής κρίση, όπως η δεκαετής οικονομική κρίση για τη χώρα μας, η υγειονομική κρίση με την πανδημία που βιώνουμε, η ενεργειακή κρίση και η ακρίβεια, αλλά και οι κρίσεις που προκύπτουν από τις διεθνείς εξελίξεις.

Επηρεάζεται επίσης από τις συνθήκες της αγοράς, από το επίπεδο του ανταγωνισμού, ιδιαίτερα σε σχέση με τις εξαγωγές, όπου επιπλέον διάφορες καταστάσεις, όπως κυρώσεις προς τρίτες χώρες μέσω και της ιδιότητας του μέλους της Ευρωπαϊκής Ένωσης, δημιουργούν αντίστοιχα προβλήματα. Στο πλαίσιο αυτό έχουν, επίσης, αυξηθεί οι απαιτήσεις για τον ποιοτικό έλεγχο.

Επίσης, ο πρωτογενής τομέας είναι ιδιαίτερα ευάλωτος στις δυσμενείς καιρικές συνθήκες, που πάντα υπήρχαν, αλλά και στις συνέπειες της κλιματικής αλλαγής, που ολοένα και περισσότερο επηρεάζει την παραγωγή, ιδιαίτερα με τα ακραία φαινόμενα και τις ζημιές που προκαλεί, αλλά και ζημιές από καινούργιες αιτίες, από καινούργιες ασθένειες.

Σήμερα ο πρωτογενής τομέας, οι αγρότες και οι κτηνοτρόφοι, βρίσκονται κυριολεκτικά σε απόγνωση, βρίσκονται σε αδιέξοδο από τις επιπτώσεις μιας σειράς από τις παραμέτρους που προανέφερα, αλλά και από την ολιγωρία, την αδράνεια, την έλλειψη ενός ολοκληρωμένου σχεδίου και τους ανεπαρκείς χειρισμούς της Κυβέρνησης.

Βρίσκονται σε κινητοποιήσεις, αδυνατούν να συνεχίσουν τη δραστηριότητά τους και να συντηρήσουν τις οικογένειές τους. Υπάρχει θέμα επιβίωσης. Το κόστος παραγωγής για αγρότες και κτηνοτρόφους έχει εκτιναχθεί στα ύψη, με τον διπλασιασμό έως και τετραπλασιασμό των τιμών σε λιπάσματα, σε φυτοφάρμακα, αλλά και σε σπόρους, σε αγροεφόδια, σε καύσιμα, σε ηλεκτρικό ρεύμα, όπου ενεργοβόρες επιχειρήσεις έχουν πραγματικά αύξηση λογαριασμών από 200% έως 400%. Λογαριασμός 4.000 ευρώ έχει φτάσει πλέον στις 13.000 ευρώ και 14.000 ευρώ.

Επίσης, υπάρχει πολύ μεγάλη αύξηση στο κόστος των ζωοτροφών. Σε πολλά προϊόντα, παραδείγματος χάριν στα πορτοκάλια, οι τιμές είναι είτε εξευτελιστικές είτε μένουν αδιάθετα. Θα αναφερθώ σε ορισμένα ζητήματα που αφορούν και στην Άρτα, μιας και είναι και ο κ. Στύλιος εδώ, που τα γνωρίζει, στη δευτερολογία μου.

Επηρεάζονται όλοι οι κλάδοι, η κτηνοτροφία, η πτηνοτροφία, η μελισσοκομία, η αλιεία και οι ιχθυοκαλλιέργειες και άλλες δραστηριότητες.

Κύριε Υπουργέ, ο πρωτογενής τομέας δεν φαίνεται να είναι στις προτεραιότητες της Κυβέρνησης. Από τα 42 δισεκατομμύρια ευρώ των κάθε μορφής μέτρων για την αντιμετώπιση της πανδημίας ο πρωτογενής τομέας, που αντιστοιχεί στο 10% περίπου των οικονομικών δραστηριοτήτων, πήρε ελάχιστα, περίπου 670 εκατομμύρια ευρώ. Με τις τελευταίες σας ανακοινώσεις, που μάθαμε εχθές, τα 175 εκατομμύρια ευρώ που προσθέτετε για να φτάσετε στα 860 εκατομμύρια ευρώ, αφορούν σε φυσικές καταστροφές και είναι ποσά που κυρίως δίνονται από τον ΕΛΓΑ και συνήθως κάθε χρόνο.

Στο Ταμείο Ανάκαμψης η αναλογία είναι ακόμα χειρότερη, ενώ επιπλέον επιφυλάσσονται έργα ΣΔΙΤ, για τα αρδευτικά παραδείγματος χάριν, που θα επιβαρύνουν το κόστος παραγωγής, όπως επίσης θα πληρωθούν και τα έργα των ΑΠΕ οι παραγωγοί, εφόσον βέβαια τα εγκαταστήσουν.

Τα ανεπαρκή μέτρα της Κυβέρνησης που ανακοινώθηκαν και οι συσσωρευμένες ζημιές δύο χρόνων -απώλειες στο εισόδημα των παραγωγών, ακαρπίες, παγετοί, χαλαζοπτώσεις κ.λπ.- μαζί με το αυξημένο κόστος παραγωγής για την νέα καλλιεργητική περίοδο θα έχουν ως αποτέλεσμα να χαθεί και τρίτη χρονιά. Πολλοί θα εγκαταλείψουν την παραγωγή, πολλές δραστηριότητες θα σταματήσουν.

Κύριε Υπουργέ, εφόσον θεωρούμε και εννοούμε στην πράξη, και όχι μόνο στα λόγια, τον πρωτογενή τομέα ως βασικό πυλώνα για την παραγωγική και αναπτυξιακή ανασυγκρότηση της χώρας και ως προϋπόθεση για τη διατροφική της επάρκεια, απαιτείται ενίσχυση και σχέδιο για την ουσιαστική στήριξή του. Έχουμε προτείνει τα βραχυπρόθεσμα και μακροπρόθεσμα μέτρα, που αναλυτικά ανέπτυξε ο συνάδελφος κ. Πουλάς, αλλά και άλλοι συνάδελφοι.

Θέλω να αναφερθώ πριν κλείσω σε δύο ειδικότερα ζητήματα: Πρώτον, οι συνέπειες της κλιματικής αλλαγής είναι όλο και περισσότερο ορατές και δυσμενείς. Προκαλούνται περισσότερες ζημιές από ακραία καιρικά φαινόμενα, όπως ο παγετός την άνοιξη, οι υψηλές θερμοκρασίες στις αρχές του Μαΐου, που είναι καύσωνας, βροχοπτώσεις συνεχείς συνδυασμένες πλέον με υψηλές θερμοκρασίες. Προκαλούνται ζημιές ή νέες ασθένειες, που δεν καλύπτονται από το πλαίσιο του κανονισμού του ΕΛΓΑ.

Όμως, πριν φτάσουμε εκεί, θα πρέπει να δούμε και πώς μπορούμε να βελτιώσουμε τις συνθήκες για να προστατέψουμε την παραγωγή από την κλιματική αλλαγή, πώς θα βελτιώσουμε μέσα από την παραγωγική διαδικασία τις επιπτώσεις στο περιβάλλον, αφού η γεωργία ασκείται στο 40% της επιφάνειας της χώρας και καταναλώνει το 80% του νερού, ενώ συμβάλλει στο 12% των αερίων του θερμοκηπίου.

Θα πρέπει να δούμε, επίσης, πώς θα ενισχύσουμε με αντίστοιχες υποδομές ή θα προωθήσουμε τις ΑΠΕ, παραδείγματος χάριν με την αξιοποίηση γεωθερμικών πεδίων. Η Άρτα έχει ένα αναξιοποίητο γεωθερμικό πεδίο πολύ μεγάλων δυνατοτήτων.

Όπως, επίσης, μπορεί και έπρεπε να προωθηθούν προγράμματα για εγγειοβελτιωτικά έργα ή συστήματα πρόληψης, συστήματα προειδοποίησης ή συστήματα προστασίας, όπως τα συστήματα αντιχαλαζικής προστασίας. Δεν φαίνεται αυτά τα θέματα να απασχολούν την Κυβέρνηση.

Δεύτερον, για τις ομάδες παραγωγών γνωρίζουμε τις δυνατότητες που προκύπτουν για καλύτερη και περισσότερο επωφελή για τους παραγωγούς διαχείριση και διάθεση των προϊόντων τους, αλλά και σε θέματα κόστους παραγωγής. Υπάρχει ένα έλλειμμα, δεν προχωρούν, διστάζουν. Χρειάζονται πέρα από το θεσμικό πλαίσιο, και πρωτοβουλίες για ουσιαστική υποστήριξη με ενημέρωση και παροχή βοήθειας νομικής, τεχνολογικής και οικονομικής για να προχωρήσει η σύσταση ομάδων παραγωγών.

Εκτιμώ ότι σε αυτή την κατεύθυνση κρίσιμη και χρήσιμη είναι η συγκρότηση και λειτουργία της νέας ενιαίας πανελλήνιας οργάνωσης παραγωγών, την οποία δεν έχετε προωθήσει αδικαιολόγητα.

Επειδή, λοιπόν, η κλιματική αλλαγή αποτελεί σημαντικό παράγοντα για την παραγωγή και οι ομάδες παραγωγών είναι αυτές που θα οδηγήσουν τον πρωτογενή τομέα σε μια νέα πορεία, δίνοντας νέες δυνατότητες, έχουμε υποβάλλει τα αντίστοιχα ερωτήματα, δηλαδή γιατί δεν έχετε προχωρήσει σε συστηματικά προγράμματα για την προστασία της παραγωγής από την κλιματική αλλαγή και γιατί δεν έχει υλοποιηθεί και υποστηριχθεί η νέα ενιαία πανελλήνια οργάνωση παραγωγών.

Κλείνω, κύριε Υπουργέ, λέγοντας ότι ο πρωτογενής τομέας χρειάζεται ολοκληρωμένο σχέδιο, χρειάζεται άμεσα, ουσιαστικά μέτρα στήριξης και ενίσχυσης, πριν να είναι πολύ αργά, είναι ήδη αργά, για να επιζήσει ο πρωτογενής τομέας έστω την ύστατη στιγμή.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Γκόκα.

Τον λόγο τώρα έχει, αφού τακτοποιηθεί το Βήμα, ο κ. Βασίλειος Κεγκέρογλου.

**ΓΕΩΡΓΙΟΣ ΠΑΠΑΝΔΡΕΟΥ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Τι θέλει ο κ. Παπανδρέου;

**ΓΕΩΡΓΙΟΣ ΠΑΠΑΝΔΡΕΟΥ:** Ήθελα να πάρω τον λόγο να μιλήσω κι εγώ ως πρώην Πρωθυπουργός, όπως σύμφωνα και με τον Κανονισμό μπορώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Πρόεδρε, αν μου επιτρέπετε, έχω ήδη ενημερώσει, όπως πρέπει, τη Γενική Γραμματέα της Κοινοβουλευτικής σας Ομάδας ότι κατά τη διάρκεια του κοινοβουλευτικού ελέγχου εφαρμόζεται το άρθρο 135 του Κανονισμού και σε συνδυασμό με το άρθρο 97, όπου σαφώς περιγράφεται ότι τον λόγο παίρνουν μόνο όσοι είναι εγγεγραμμένοι.

Εγώ δεν θα παραβώ τον Κανονισμό, διότι αυτό συζητήθηκε αναλυτικά, επειδή προέκυψε και άλλες φορές και στη Διάσκεψη των Προέδρων ότι στον κοινοβουλευτικό έλεγχο δεν ομιλούν οι Πρόεδροι, πρώην Πρόεδροι Κομμάτων, πρώην Πρωθυπουργοί, πρώην Πρόεδροι της Βουλής και αυτό είναι πάγιο και περιγράφεται.

Από εκεί και πέρα, το εύκολο για το κόμμα σας, για το Κίνημα Αλλαγής, που οι ομιλητές είναι επτά κι εσείς είστε στην επερώτηση εγγεγραμμένος, αλλά δεν είστε δηλωμένος να εγγραφείτε, μπορείτε όμως στη θέση κάποιου άλλου συναδέλφου από το Κίνημα Αλλαγής να πάρετε τον λόγο. Και έτσι λύνεται το θέμα, χωρίς κανένα απολύτως πρόβλημα και χωρίς παραβίαση του Κανονισμού.

**ΓΕΩΡΓΙΟΣ ΠΑΠΑΝΔΡΕΟΥ:** Κατ’ αρχάς, κύριε Πρόεδρε, δεν λύνεται το πρόβλημα, όταν θα πάρω τη θέση ενός άλλου συναδέλφου που έχει ζητήσει να μιλήσει και μάλιστα είναι στη σειρά των υπογεγραμμένων, για να μπορέσει να είναι στην επερώτηση.

Δεύτερον, διαφωνώ μαζί σας, ο Κανονισμός δεν λέει ότι δεν μπορεί να μιλήσει. Πουθενά δεν βλέπω να λέει ότι δεν μπορεί να μιλήσει ένας πρώην Πρωθυπουργός σε θέματα κοινοβουλευτικού ελέγχου. Η μόνη ρητή αναφορά στην εξαίρεση ότι δεν μπορεί να μιλήσει ένας πρώην Πρωθυπουργός είναι στην προ ημερησίας συζήτηση των Αρχηγών. Εκεί υπάρχει ρητή αναφορά ότι δεν μιλούν οι πρώην Πρωθυπουργοί. Η μόνη ρητή εξαίρεση.

Άρα, εάν ήθελε ο νομοθέτης να εξαιρέσει πρώην Πρωθυπουργούς, θα το έβαζε ρητά σε αυτή τη…

**ΠΡΟΕΔΡΕΥΩΝ (Αθανάσιος Μπούρας):** Προβλέπεται και σας το διαβάζω.

**ΓΕΩΡΓΙΟΣ ΠΑΠΑΝΔΡΕΟΥ:** Άρα, κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Σας διαβάζω τη διατύπωση, κύριε Πρόεδρε.

**ΓΕΩΡΓΙΟΣ ΠΑΠΑΝΔΡΕΟΥ:** Άρα, απλώς, όπως βλέπω, θέλετε να στερήσετε τον λόγο σε έναν Βουλευτή και πρώην Πρωθυπουργό…

**ΠΡΟΕΔΡΕΥΩΝ (Αθανάσιος Μπούρας):** Δεν στερείται ο λόγος.

**ΓΕΩΡΓΙΟΣ ΠΑΠΑΝΔΡΕΟΥ:** …για μια δική σας ερμηνεία, σε ό,τι αφορά στη Βουλή.

**ΠΡΟΕΔΡΕΥΩΝ (Αθανάσιος Μπούρας):** Ακούστε πώς το λέει, για να το ακούσουν και όλοι και μας ακούει και ο ελληνικός λαός: «Στη συζήτηση των επερωτήσεων μετέχουν μόνο». Αν αυτό δεν είναι αποκλειστικό, η λέξη «μόνο», τότε τι άλλο είναι; Και λέει ποιοι: « ο Βουλευτής ή οι Βουλευτές που υπογράφουν την επερώτηση» και ξέρουμε παρακάτω, με το άρθρο 97 προσδιορίζεται αναλυτικά πώς ομιλούν, πόσοι ομιλούν, «ο αρμόδιος Υπουργός.». Εκεί βάζει τελεία και λέει: «Ο Πρόεδρος της Κοινοβουλευτικής Ομάδας», στη συγκεκριμένη περίπτωση ο επικεφαλής, ο κ. Κατρίνης, μπορεί να λάβει τον λόγο. Προσδιορίζει ακριβώς και καταλήγει: «μετέχουν στη συζήτηση, σύμφωνα με τους όρους του άρθρου 97 παράγραφος 1 έως 3 και 5».

Αυτό που λέτε εσείς αναφέρεται στην παράγραφο 6 του άρθρου 97. Λοιπόν, αυτή είναι η διαδικασία και εγώ νομίζω ότι εξηγήθηκε λεπτομερώς, αναγράφεται λεπτομερώς και δεν θέλω εγώ προσωπικά να δημιουργήσω κανένα προηγούμενο, το οποίο μετά θα μπορεί να αποτελεί κανόνα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Κεγκέρογλου, δεν θα σας δώσω τον λόγο για τέτοιο θέμα.

Θα προχωρήσουμε στη διαδικασία όπως προβλέπεται. Αν θέλετε να πάρετε τον λόγο με τη σειρά την οποία έχετε και μάλιστα….

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τον λόγο θα ήθελα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Εξηγήστε μου για ένα λεπτό τι θέλετε να πείτε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, επειδή αναφέρατε και καταθέσατε μια πρόταση, κατ’ αρχάς είναι αυθαίρετη ερμηνεία αυτό το οποίο γίνεται για τον Κανονισμό, απολύτως αυθαίρετη, διότι δεν λέει μόνο «οι Βουλευτές», αλλά έχει και παρακάτω. Λέει «μόνο οι Βουλευτές που υπογράφουν» και ο κ. Παπανδρέου υπογράφει «και ο αρμόδιος Υπουργός.», τελεία.

**ΠΡΟΕΔΡΕΥΩΝ (Αθανάσιος Μπούρας):** Ναι, αλλά ξεχνάτε να πείτε «σύμφωνα με το άρθρο 97 παράγραφοι 1 έως 3» το οποίο προσδιορίζει…

(Θόρυβος στην Αίθουσα)

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν με αφήνετε όμως.

Η ρητή εξαίρεση υπάρχει στο άρθρο 97 παράγραφος 6.

Είναι, λοιπόν, πολιτική επιλογή η εξαίρεση, αλλά προσωπικά δεν θα σας αφήσω με την πολιτική επιλογή και τη σκοπιμότητα να μην μιλήσει ο κ. Παπανδρέου. Θα μιλήσει αντί εμού και εγώ θα αξιοποιήσω τον χρόνο που έχω από την επίκαιρη ερώτηση…

**ΠΡΟΕΔΡΕΥΩΝ (Αθανάσιος Μπούρας):** Μπράβο, έχετε επίκαιρη ερώτηση για το ίδιο ακριβώς θέμα και επομένως…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σας ευχαριστούμε, όμως, πάρα πολύ για τις σκοπιμότητες και τις επιλογές που κάνετε. Μας διευκολύνετε!

**ΠΡΟΕΔΡΕΥΩΝ (Αθανάσιος Μπούρας):** Όχι, δεν υπάρχει σκοπιμότητα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Να είστε σίγουροι ότι μας διευκολύνετε κάθε φορά που το κάνετε και τελευταία το κάνετε πάρα πολύ.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ακούστε, κύριε Κεγκέρογλου, μετείχατε και στη σχετική Διάσκεψη των Προέδρων και ξέρετε αναλυτικά ότι συζητήθηκε το θέμα και είπαμε ότι ο κοινοβουλευτικός έλεγχος είναι ακριβώς ορισμένος ως προς τις διαδικασίες που προβλέπονται από το άρθρο 135 και από το άρθρο 97. Κι εκεί ολοκληρώνουμε.

**ΕΥΑΓΓΕΛΙΑ ΛΙΑΚΟΥΛΗ:** ΚύριεΠρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Όχι, κυρία Λιακούλη, θα δώσω τον λόγο τώρα, στη θέση του κ. Κεγκέρογλου, στον κ. Παπανδρέου, τον πρώην Πρωθυπουργό.

**ΕΥΑΓΓΕΛΙΑ ΛΙΑΚΟΥΛΗ:** Σας παρακαλώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Γιατί, κυρία Λιακούλη; Τι άλλο; Τα εξηγήσαμε κι εδώ, όπως είδατε.

**ΕΥΑΓΓΕΛΙΑ ΛΙΑΚΟΥΛΗ:** Σας παρακαλώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, έχετε τον λόγο για ένα λεπτό.

**ΕΥΑΓΓΕΛΙΑ ΛΙΑΚΟΥΛΗ:** Για εμάς η συγκεκριμένη συζήτηση, αλλά και η παρουσία του κυρίου Προέδρου και πρώην Πρωθυπουργού έχει μια θεσμική αξία, όπως καταλαβαίνετε, βαρύνουσα.

Αντιλαμβάνεστε επίσης, ότι μας μιλάτε για τον Κανονισμό και αναφέρεστε σε μια συνεδρίαση της Διάσκεψης των Προέδρων, χωρίς, κύριε Πρόεδρε, να έχουμε ούτε τα οικεία Πρακτικά ούτε τι συζητήθηκε για την ερμηνεία που δίνετε εσείς στο συγκεκριμένο άρθρο και στη συγκεκριμένη παράγραφο.

Όπως αντιλαμβάνεστε, χωρίς να έχουμε τα Πρακτικά αυτής της συνεδρίασης και χωρίς να δούμε αν ήταν ομόφωνη η απόφαση της Διάσκεψης των Προέδρων γι’ αυτό το θέμα, δεν μπορούμε να το αποδεχθούμε. Αντιλαμβάνεστε τη θέση μας για το συγκεκριμένο ζήτημα.

Και να πω και κάτι ακόμη, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ισχυρότερος όλων, όμως, κυρία Λιακούλη –σας παρακαλώ, μην δίνουμε άλλη έκταση- είναι ο Κανονισμός. Ο Κανονισμός είναι ρητά διατυπωμένος και συγκεκριμένος και προσδιορισμένος και σε αριθμό ομιλούντων. Και δεν ξέρω γιατί δεν μπορεί να περιληφθεί στους επτά και θέλουμε να δημιουργήσουμε μία εξαίρεση που μπορεί μετά να γίνει κανόνας και συνεχής παραβίαση του Κανονισμού.

**ΕΥΑΓΓΕΛΙΑ ΛΙΑΚΟΥΛΗ:** Εμείς, κύριε Πρόεδρε –και τελειώνω- επειδή έχουμε και την πρόσφατη εμπειρία, σεβόμαστε την απόφασή σας.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ.

Δεν είναι απόφασή μου.

**ΕΥΑΓΓΕΛΙΑ ΛΙΑΚΟΥΛΗ:** Όμως, δεν μπορούμε να την αποδεχθούμε ούτε να συμφωνήσουμε με αυτή. Ένας ομιλητής μας, ο κ. Κεγκέρογλου, δεν θα είναι ομιλητής.

**ΠΡΟΕΔΡΕΥΩΝ (Αθανάσιος Μπούρας):** Είναι η εφαρμογή του Κανονισμού η οποία είναι ρητή.

Ορίστε, κύριε Πρόεδρε, κύριε Παπανδρέου, έχετε τον λόγο.

**ΓΕΩΡΓΙΟΣ ΠΑΠΑΝΔΡΕΟΥ:** Κύριε Πρόεδρε, κύριοι συνάδελφοι, απλώς θα επαναλάβω ότι θεωρώ ότι κάνετε μια αυθαίρετη ερμηνεία του Κανονισμού, μη επιτρέποντας πρώην Πρωθυπουργούς να μιλήσουν στη διαδικασία των ερωτήσεων, του ελέγχου της Κυβέρνησης. Θεωρώ λάθος και από τον δημοκρατικό πολιτισμό που πρέπει να δεσπόζει σε αυτή την Αίθουσα, αλλά και στην ειδική ερμηνεία, όπου προφανώς υπάρχει και κάποια σκοπιμότητα.

Και, βεβαίως, ευχαριστώ τον κ. Κεγκέρογλου, δεν ήθελα να του στερήσω το δικαίωμα λόγου, αλλά ήταν λόγω της ερμηνείας του Προέδρου.

Κυρίες και κύριοι συνάδελφοι, η συζήτησή μας διεξάγεται κάτω από τη βαριά σκιά της ρωσικής εισβολής στην Ουκρανία. Η εισβολή αυτή αποτελεί και προσβολή και ανυπολόγιστο κίνδυνο για την ευρωπαϊκή και για την παγκόσμια ειρήνη και σταθερότητα. Υπονομεύει κάθε αρχή διεθνούς δικαίου, τον σεβασμό της εθνικής κυριαρχίας, της εδαφικής ακεραιότητας κάθε έθνους, του δικαιώματος της αυτοδιάθεσης κάθε λαού αλλά και της μη χρήσης βίας, ή και της απειλής χρήσης βίας στην αντιμετώπιση της όποιας διαφοράς. Η υφήλιος παρακολουθεί με δέος τις δραματικές αυτές εξελίξεις.

Πέραν της οδύνης για τον λαό της Ουκρανίας αλλά και την άσκοπη θυσία Ρώσων πολιτών σε έναν πόλεμο παραλογισμού θα κριθούν πολλά ακόμα. Θα εξαχθούν και σημαντικά συμπεράσματα. Από το πώς θα αντιδράσει η παγκόσμια κοινότητα, η Ευρώπη και η ίδια η Ουκρανία θα κριθεί αν οι αρχές του Διεθνούς Δικαίου αλλά και της δημοκρατίας θα επικρατήσουν, ή εάν θα δοθεί το μήνυμα ότι γυρίζουμε στην εποχή όπου επικρατούσε το δίκαιο του ισχυρού και όχι η ισχύς του δικαίου.

Θα πρέπει να είναι κατανοητό το πόσο σημαντικές για τη χώρα μας είναι αυτές οι εξελίξεις, όπως και για τη σταθερότητα, την ειρήνη στην περιοχή μας, των Βαλκανίων, της Ανατολικής Μεσογείου και της Μαύρης Θάλασσας.

Ηγέτες με αναθεωρητικές ορέξεις θα αξιοποιήσουν είτε τη νίκη είτε την ανοχή για τις πράξεις του Πούτιν απέναντι στην Ουκρανία. Το λέω αυτό για όσους και στη χώρα μας θαυμάζουν τη μαγκιά αυτών των κινήσεων, για όσους θεωρούν ότι ο τύπος του αυταρχικού ηγέτη είναι το πετυχημένο πρότυπο της εποχής μας, υπονομεύοντας έτσι και έναν πολιτισμό δημοκρατίας και δικαίου που με κόπο σφυρηλατούμε βήμα-βήμα και στη χώρα μας. Κάθε άλλο, βέβαια, παρά έτσι είναι, γιατί αυτή η συμπεριφορά αυτών των ηγεσιών μπορεί να ικανοποιεί την απληστία τους για εξουσία και τη δήθεν ιστορική τους δοξασία, αλλά δεν μπορεί να θεωρηθούν πραγματικοί ηγέτες, όταν φέρνουν με τις επιλογές τους -επιλογές πόνου- το αίμα του πολέμου, την καταστροφή, την ανέχεια για τους λαούς τους και πιθανά μιας ολόκληρης περιοχής.

Και το πιο ανησυχητικό αλλά και ανεύθυνο από πλευράς Ρωσίας είναι ότι η ίδια είναι πυρηνική δύναμη και αναμετριέται -έμμεσα έστω- με δυνάμεις της Δύσης που επίσης έχουν πυρηνικά όπλα. Για τον λόγο αυτό καθοριστικής σημασίας για την Ευρώπη και την ανθρωπότητα θα είναι όχι μόνο η καταδίκη παρόμοιων πράξεων αλλά και η τελική έκβαση αυτής της σύγκρουσης.

Βρισκόμαστε σε μια ρευστή κατάσταση, όσον αφορά το τι θέλει ο Πούτιν από τη μια πλευρά αλλά και λόγω πιθανών κινήσεων και της Ευρώπης και των Ηνωμένων Πολιτειών. Η κατάσταση αυτή θα προκαλέσει βραχυπρόθεσμες αλλά και μακροπρόθεσμες αλλαγές πολιτικής σίγουρα στην Ευρώπη και όχι μόνο. Οι βραχυπρόθεσμες εξελίσσονται ήδη με βάση τις κυρώσεις που στόχο έχουν να αναχαιτίσουν ή ακόμα να αντιστρέψουν τις κινήσεις του Πούτιν. Και βέβαια, όλοι θα πονέσουμε και οι αγρότες λόγω των κυρώσεων, αλλά οι μακροπρόθεσμες διαδικασίες, εξελίξεις μπορεί να αποτελέσουν ιστορική ευκαιρία, κυρίως, για το ποια θα είναι η αμυντική πολιτική της Ευρωπαϊκής Ένωσης, πόσο θα προχωρήσει η βαθύτερη ενοποίηση της Ευρώπης, όπως και οι πολιτικές που καθιστούν λιγότερο εξαρτημένη την Ευρώπη ενεργειακά, αλλά και για άλλες ζωτικές ανάγκες, όπως της υγείας, της ψηφιακής προστασίας από τον κυβερνοπόλεμο και βέβαια, της διατροφικής ασφάλειας, δηλαδή πολιτικές για τον αγροτικό τομέα.

Επειδή, όμως, ακριβώς μια άλλη Ευρώπη θα αναδειχθεί μέσα από αυτές τις διαδικασίες, από αυτή τη σύγκρουση, είναι απολύτως αναγκαίο η Ελλάδα να μην είναι παρατηρητής ή απλά υποστηρικτής των επιλογών της σημερινής Ευρωπαϊκής Ένωσης. Πρωτοβουλίες δικές μας είναι απολύτως απαραίτητες, ώστε να καθιστούν την Ελλάδα ουσιαστικό συνδιαμορφωτή των νέων αυτών πολιτικών προς όφελος και της χώρας μας αλλά και των Ευρωπαίων πολιτών.

Θα πρέπει να διαμορφώσουμε εμείς μια εθνική στρατηγική που θα συνάδει με αυτές τις εξελίξεις και για να έχουμε ισχυρό κύρος στις διαβουλεύσεις που έπονται και για να μη μείνουμε οι ίδιοι πίσω με θύμα το εισόδημα και την ασφάλεια των Ελλήνων πολιτών.

Τονίζω τα παραπάνω, γιατί έχουν απόλυτη σχέση με την επερώτηση που καταθέσαμε προς την Κυβέρνηση και συζητούμε σήμερα. Μην ξεχνάμε ότι η Κοινή Αγροτική Πολιτική θεσπίστηκε στα πρώτα βήματα της ευρωπαϊκής κοινότητας, ακριβώς για να διασφαλιστεί η διατροφική ασφάλεια των λαών της Ευρώπης, ειδικά μετά τους αλλεπάλληλους λιμούς που είχαμε κατά τη διάρκεια αλλά και μετά τον Β΄ Παγκόσμιο Πόλεμο.

Ο αγροτικός και ο κτηνοτροφικός τομέας, ο πρωτογενής τομέας αποτελεί εθνικό κεφάλαιο για τη δικιά μας διατροφική ασφάλεια, όπως και πλεονέκτημά μας ειδικά στον χώρο της υγιεινής μεσογειακής διατροφής και, βεβαίως, και σε έναν αναβαθμισμένο και ανταγωνιστικό τουρισμό. Αυτά είναι, επίσης, ζωτικής σημασίας, όταν υπάρχουν κρίσεις όπως η σημερινή. Ακόμα και ο τουρισμός μπορεί να είναι βιώσιμη βιομηχανία σε δύσκολες εποχές, μόνο, όμως, αν διασφαλίζουμε ασφάλεια, συνθήκες υγείας και ποιότητας, άρρηκτα συνδεδεμένες με τον αγροτικό-κτηνοτροφικό τομέα.

Άρα, είναι καθοριστικής σημασίας ζήτημα πρώτα από όλα για τους ίδιους τους κατοίκους της χώρας μας να διαμορφώσουμε μια εθνική στρατηγική για τη διατήρηση, αλλά και αναμόρφωση του πρωτογενούς τομέα.

Δυστυχώς, η Κυβέρνηση δείχνει να εγκαταλείπει την αγροτιά στους άγριους ανέμους των αγορών και της ευκαιριακής κερδοσκοπίας, όπως τονίζουμε στην επερώτησή μας και έχουν ήδη αναλύσει οι συνάδελφοι διεξοδικά.

Για αυτό, κυρίες και κύριοι, θέλω να αναφερθώ συγκεκριμένα στο θέμα εκείνο όπου συναντώνται η ενέργεια με την πρωτογενή παραγωγή. Στενάζει ο αγροτικός κόσμος κάτω από τις πολλαπλές αυξήσεις των ενεργειακών προϊόντων, από τις τιμές του πετρελαίου, τα λιπάσματα, μέχρι και τα συστήματα άρδευσης. Πόσο θα ήταν διαφορετική η θέση των αγροτών αλλά και της χώρας μας, αν είχαμε συνεχίσει ένα πρόγραμμα επενδύσεων στις ΑΠΕ, αξιοποιώντας έναν τεράστιο πλούτο της χώρας μας -ήλιος, άνεμος, γεωθερμία, βιομάζα, ακόμα και παλίρροια- «πράσινη» δηλαδή ενέργεια. Και ιδιαίτερα λόγω της παραγωγής με την «πράσινη» ενέργεια θα ήταν αυτονόητη η ανάπτυξη, βεβαίως και ικανών δικτύων εντός της χώρας και διεθνώς.

Θέλω να θυμίσω ότι είχαμε εδώ και πολλά χρόνια συστηματικά προειδοποιήσει για την ανάγκη στροφής στην «πράσινη» ενέργεια, υποκαθιστώντας έγκαιρα τον λιγνίτη, με το τεράστιο αυτό δυναμικό ΑΠΕ.

Είχαμε ξεκινήσει το Πρόγραμμα ΤΟΕΒ και για τους αγρότες ατομικά, αλλά και συλλογικά για τις ενώσεις τους και τις ομάδες τους. Μας λοιδορούσατε, βέβαια, όταν μιλούσαμε για αυτά. Τώρα; Τώρα υποφέρουμε.

Είχαμε εξασφαλίσει με αποφάσεις στο ανώτατο επίπεδο της Ευρωπαϊκής Ένωσης -στο Συμβούλιο Κορυφής- το πρόγραμμα «ΗΛΙΟΣ», με το οποίο η Ελλάδα θα ανέπτυσσε ΑΠΕ στην επικράτειά της, για να προμηθεύει τη Βόρεια Ευρώπη αλλά και για να γίνει η ίδια, όπως συχνά έλεγα, η Δανία του Νότου, δηλαδή όπως είναι σήμερα η Δανία, να είμαστε και εμείς ουσιαστικά αυτάρκεις για τις ενεργειακές μας ανάγκες.

Σκεφτείτε τι θα σήμαινε αυτό εθνικά και οικονομικά για τη χώρα μας και τους πολίτες μας, ιδιαίτερα σήμερα.

Αντί να δώσετε, όπως πιστεύουμε, άδειες ΑΠΕ σε μεγάλες ομάδες πολιτών, τοπικών πρωτοβουλιών, αυτοδιοίκησης και αγροτών, δηλαδή να ασκήσετε μια συμμετοχική ενεργειακή πολιτική, που θα σας εξασφάλιζε επίσης και ένα νέο εισόδημα αλλά και επιπλέον παραγωγή ενέργειας για τη χώρα μας, αργοπορήσατε συστηματικά, σκόπιμα προφανώς, με αλλεπάλληλες αλλαγές νόμων για να ευνοήσετε τα ολιγοπώλια των μεγάλων.

Ο τρόπος που διαμορφώνεται η χονδρική τιμή στην Ελλάδα ανεβάζει την τιμή υπερβολικά προς όφελος ενός μικρού αριθμού μεγάλων παραγωγών, ενώ υπάρχει ένας χώρος τουλάχιστον 20% με 25% μείωσης, εάν σταματήσετε να επιτρέπετε στους παραγωγούς αυτούς να έχουν υπερκέρδη, τα λεγόμενα «windfall profits» μέσα από αυτή τη διαδικασία τη χρηματιστηριακή του χονδρικού εμπορίου.

Βασικό συμπέρασμα του διαδικτυακού σεμιναρίου του Ινστιτούτου Ενέργειας Νοτιοανατολικής Ευρώπης είναι ότι η χώρα μας δεν είναι μόνο η πρωταθλήτρια με την ακριβότερη χονδρική τιμή ρεύματος αλλά και εκείνη στην οποία ο τελικός καταναλωτής πλήττεται περισσότερο από την τιμή αυτή.

Κλείνοντας, αγαπητοί συνάδελφοι, να πω ότι και η πανδημία και η ενεργειακή κρίση και ο πόλεμος στην Ουκρανία απαιτούν μια εθνική στρατηγική. Είναι ώρα για ευρύτερες συναινέσεις. Όμως αυτές δεν μπορούν να υπάρξουν, αν η Κυβέρνηση παραμένει δέσμια ισχυρών πελατειακών συμφερόντων, αν συνεχίζει να μην κάνει ουσιαστικό διάλογο και διαβούλευση με τους κοινωνικούς εταίρους, τα κόμματα και τον ελληνικό λαό για μεγάλα θέματα, όπως το Ταμείο Ανάκαμψης, εάν παραμένει με τις οικονομικές και ιδεολογικές προκαταλήψεις για τις δυνατότητες της ελεύθερης αγοράς να λύσει εν προκειμένω όλα τα προβλήματα του ελληνικού λαού.

Τα σημερινά προβλήματα του ελληνικού λαού μπορούν να αντιμετωπιστούν μόνο αν δεν υπάρχουν αποκλεισμοί, αν χωρίς κομματικές παρωπίδες συμμετάσχει ο ελληνισμός, ο αγρότης, η νεολαία, οι παραγωγικές δυνάμεις στη διαμόρφωση μιας νέας στρατηγικής για τη χώρα, μια νέα στρατηγική που το Κίνημά μας έχει, προωθεί και παλεύει ακριβώς γι’ αυτή τη διαφορετική και εναλλακτική πρόταση.

Ευχαριστώ πάρα πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς τον πρόεδρο, τον κ. Παπανδρέου.

Τον λόγο τώρα ο Βουλευτής του Κινήματος Αλλαγής στον Νομό Αιτωλοακαρνανίας ο κ. Δημήτριος Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, θα πάρω και τη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Εντάξει, κύριε Κωνσταντόπουλε.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Ο πρωτογενής τομέας σε παρατεταμένη κρίση και η Κυβέρνηση χωρίς σχέδιο. Γι’ αυτό καλείστε, κύριε Υπουργέ, σήμερα εδώ με την επερώτησή μας να εξετάσετε τα μέτρα τα οποία σας προτάσσουμε, μέτρα που βγάζουν τους αγρότες και τους κτηνοτρόφους από το αδιέξοδο.

Να θυμίσω εδώ ότι οι κυβερνήσεις ΠΑΣΟΚ ήταν αυτές που με στοχευμένες πολιτικές στήριξαν τον αγροτικό κόσμο. Οι μεταρρυθμίσεις μας έδωσαν στους ανθρώπους του μόχθου αξιοπρέπεια, πλούτο και ποιότητα ζωής. Αποτέλεσμα αυτών ήταν ο αγροτικός κόσμος να αντέξει τις διαδοχικές κρίσεις και να έχει σήμερα σημαντική συμβολή, τόσο στην απασχόληση με 12%, όσο και στο ΑΕΠ με 4%.

Κύριε Υπουργέ, σήμερα η κλιματική κρίση, η κλιματική αλλαγή και η ενεργειακή κρίση επιβάλλουν θα έλεγα άμεσες πρωτοβουλίες και παρεμβάσεις. Η Κυβέρνηση ωστόσο δεν αναλαμβάνει ουσιαστικές πρωτοβουλίες για τον αγροτικό κόσμο, που μένει απροστάτευτος. Αυξήθηκε το κόστος μηχανικής εργασίας και τούτο λόγω της αύξησης της τιμής του πετρελαίου. Αυξήθηκε το κόστος άρδευσης λόγω της ηλεκτρικής ενέργειας για την άντληση. Αυξήθηκαν οι τιμές λιπασμάτων και αγροεφοδίων.

Σας προτείναμε την επιστροφή του ειδικού φόρου κατανάλωσης πετρελαίου, την κάλυψη της αύξησης στο φυσικό αέριο, την εφαρμογή πλαφόν για ρήτρα αναπροσαρμογής για το ηλεκτρικό ρεύμα. Δεν λήφθηκαν, κύριε Υπουργέ, ωστόσο υπ’ όψιν. Το πρόβλημα θα είναι ορατό την άνοιξη, όταν οι ανάγκες για νερό θα αυξηθούν σημαντικά. Να θυμίσω ότι τα μέτρα που ανακοίνωσε ο Πρωθυπουργός στη ΔΕΘ για το ρεύμα, για τον ειδικό φόρο κατανάλωσης στο πετρέλαιο ξεχάστηκαν και οι αγρότες ακόμη περιμένουν.

Κύριε Υπουργέ, αποτελεσματικές λύσεις είναι τα προληπτικά μέτρα στην ενεργειακή πολιτική.

Για το Κίνημα Αλλαγής προληπτικά μέτρα είναι οι επενδύσεις στο δίκτυο, να μπορούν, δηλαδή, οι αγρότες και οι ΤΟΕΒ να εκμεταλλευτούν τις ανανεώσιμες πηγές ενέργειας. Δείτε τι κάνουν άλλες ευρωπαϊκές χώρες για να στηριχτούν οι ενεργειακές κοινότητες και φυσικά επίσης για την υλοποίηση μικρών αποκεντρωμένων συστημάτων ΑΠΕ, για να μπορούν και αυτοί να αξιοποιήσουν τις δυνατότητες που τους δίνονται, όχι δηλαδή προνομιακά οι μεγαλοεπενδυτές. Να θυμίσω εδώ τον ν.4414/2014, νόμος ΠΑΣΟΚ που δίνει κατά προτεραιότητα δυνατότητα σύνδεσης στους ΤΟΕΒ. Και όμως αυτή την ευκαιρία της μόνιμης μείωσης του κόστους και βελτίωσης των εισοδημάτων οι αγρότες την χάνουν.

Κύριε Υπουργέ, η Κυβέρνηση δεν ανταποκρίνεται στις ανάγκες και δείχνει ότι, αν μη τι άλλο, δεν έχετε ανακλαστικά. Απόδειξη ο ΕΛΓΑ. Τεράστιες οι καταστροφές από ακραία καιρικά φαινόμενα λόγω της κλιματικής αλλαγής, χωρίς φυσικά ο κανονισμός ασφάλισης του ΕΛΓΑ να ανταποκρίνεται στα νέα δεδομένα. Το αποτέλεσμα είναι να είναι ανεπαρκείς οι αποζημιώσεις και οι αγρότες να αφήνονται στην τύχη τους.

Στο σημείο αυτό, αγαπητοί συνάδελφοι, να τονιστεί η υπηρεσιακή υποστελέχωση του ΕΛΓΑ, παρά τις αυξημένες ανάγκες. Αποτέλεσμα οι τεράστιες καθυστερήσεις στην καταβολή αποζημιώσεων.

Η Αιτωλοακαρνανία, η εκλογική μου περιφέρεια, βιώνει ολοένα και πιο έντονα τα ακραία καιρικά φαινόμενα και κατ’ επέκταση ζημιές στην παραγωγή. Να θυμίσω εδώ την καταιγίδα «Μπάλος», κύριε Υπουργέ στις 18 Οκτωβρίου. Οι καταστροφές ήταν τεράστιες και τέσσερις μήνες μετά οι παραγωγοί ακόμα περιμένουν τις αποζημιώσεις τους και ο ΟΠΕΚΕΠΕ αντί να στέκεται δίπλα στους αγρότες, τους ταλαιπωρεί με τη γάγγραινα της γραφειοκρατίας και δημιουργεί καθυστερήσεις και προβλήματα.

Πρόσφατα η Κοινοβουλευτική Ομάδα του Κινήματος Αλλαγής - ΠΑΣΟΚ ανέδειξε τη μεγάλη αναστάτωση που έχει δημιουργηθεί σε καλλιεργητές και κτηνοτρόφους. Χιλιάδες παραγωγοί είδαν τις δηλωθείσες εκτάσεις τους να εμφανίζονται ως μη επιλέξιμες, παρ’ ότι ήταν κανονικά επιλέξιμες από την υποβολή των δηλώσεων του ΟΣΔΕ. Βρέθηκαν εκτός ενισχύσεων χωρίς να γνωρίζουν τον λόγο. Και όλα αυτά λόγω του αιφνιδιαστικού και λανθασμένου, κύριε Υπουργέ, τρόπου διασταύρωσης του ΑΤΑΚ των αγροτεμαχίων, καθώς και λόγω της αυθαίρετης απαίτησης του ΟΠΕΚΕΠΕ για ηλεκτρονικά και μόνον ενοικιαστήρια, με αποτέλεσμα το αυξημένο κόστος σε χιλιάδες μικρούς παραγωγούς.

Να αναφέρω επίσης το εξής εξοργιστικό: Αφορά τη χορήγηση της βασικής ενίσχυσης του 2021. Ο ΟΠΕΚΕΠΕ ανακοίνωσε ότι θα γίνουν γεωχωρικοί διασταυρούμενοι έλεγχοι με βάση τις καταγραφές στο Κτηματολόγιο. Αυτό βέβαια δεν συνέβη. Γιατί; Είναι ένα ερώτημα. Ουσιαστικά όμως υπάρχει και η απάντηση: Για χάρη των καταπατητών, κύριε Υπουργέ, μεγάλων εκτάσεων βοσκοτόπων που ζητούσαν εθνικό απόθεμα το 2021. Αποτέλεσμα: Το εθνικό απόθεμα να κατανεμηθεί σε μεγάλες καταπατημένες εκτάσεις δημοσίων και ιδιωτικών βοσκοτόπων, με τους καταπατητές -κύριε Υπουργέ, θα ήθελα την προσοχή σας- να μην είναι ούτε κτηνοτρόφοι ούτε να έχουν ζώα. Βγάλτε τα συμπεράσματά σας πού τους οδηγήσατε. Την πλήρωσαν, δηλαδή, όλοι οι πραγματικοί κτηνοτρόφοι. Η Κυβέρνηση, δηλαδή, μετέφερε ενισχύσεις από τους παραγωγικούς κτηνοτρόφους σε άτομα που δεν είχαν καμμία, μα καμμία σχέση με την κτηνοτροφία και μάλιστα δεν είχαν ούτε καν την ιδιότητα του αγρότη.

Εδώ έχουμε ενέργειες που δημιούργησαν σχάσεις στην κτηνοτροφία και γενικά στον πρωτογενή τομέα. Έχουμε ενέργειες που οδήγησαν στη μείωση της βασικής ενίσχυσης όλων των αγροτών κατά 2,5%, που ωστόσο θα οδηγήσουν και σε νέα μείωση των ενισχύσεων για τους πραγματικούς κτηνοτρόφους από 18,9 που είναι σήμερα ανά στρέμμα σε 16,8 ευρώ το στρέμμα. Και τούτο φυσικά με βάση το Εθνικό Στρατηγικό Σχέδιο του 2022 που εσείς καταθέσατε.

Κύριε Υπουργέ, πρέπει να ληφθεί υπ’ όψιν ότι έχουμε και μια επιπλέον 10% κρυφή μείωση για τους κτηνοτρόφους. Και το ερώτημα φυσικά, αγαπητοί συνάδελφοι, παραμένει: Πώς θα αξιοποιηθεί αυτό το κτηματολόγιο για να ελεγχθούν οι καταπατήσεις μεγάλων δημοσίων εκτάσεων και φυσικά ιδιωτικών βοσκοτόπων.

Κύριε Υπουργέ, οι παραγωγοί είναι σε απόγνωση. Οι τιμές των προϊόντων τους κατρακυλούν και το κόστος παραγωγής συνεχώς αυξάνεται.

Ουσιαστικά, η πολιτεία ζητά -και το ζητάμε όλοι- από τους αγρότες τον εκσυγχρονισμό και την εξέλιξη στην παραγωγή τους, αλλά ο «ΕΛΓΟ-«ΔΗΜΗΤΡΑ» δεν προχωρά στα προγράμματα και την επιμόρφωσή τους. Την ίδια στιγμή, οι ελληνοποιήσεις αυξάνουν τον αθέμιτο ανταγωνισμό. Και φυσικά, εδώ έχουμε και τους ελλιπέστατους ελέγχους από τον ΕΦΕΤ, που αφήνει ανενόχλητους τους επιτήδειους και φυσικά, με μεγάλες νοθείες σε προϊόντα ΠΟΠ, στη φέτα και το ελαιόλαδο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε συνάδελφε.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Για όλα αυτά, ο αγροτικός κόσμος παραμένει φυσικά σε απόγνωση και περιμένει τις απαντήσεις, όπως απάντηση περιμένουν και οι ελαιοπαραγωγοί της Αιτωλοακαρνανίας για την ανασφάλεια που έχει προκύψει, περιμένοντας την είσπραξη των ενισχύσεων, που ουσιαστικά μέχρι σήμερα δεν έχουν λάβει.

Εδώ να τονιστεί ότι ο παραγωγός της χρονδροελιάς δεν έλαβε καμμία, μα καμμία ενίσχυση το 2021.

Κύριε Υπουργέ, οι Γάλλοι λένε «déjà vu». Άλλα λέμε ως αντιπολίτευση, άλλα λέμε ως κυβέρνηση. Μαζί ήμασταν εδώ που καταθέσαμε κατ’ επανάληψη ερωτήσεις στην προηγούμενη κυβέρνηση ΣΥΡΙΖΑ - ΑΝΕΛ, που προσδοκούσαμε με εσάς κάποιες αλλαγές στον τομέα της κτηνοτροφίας και της γεωργίας. Δεν τις είδαμε. Φροντίστε να τις κάνετε πράξη.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς τον κ. Κωνσταντόπουλο.

Τον λόγο τώρα έχει ο Βουλευτής του Κινήματος Αλλαγής στον Νομό Κιλκίς, ο κ. Γεώργιος Φραγγίδης.

Θα πάρετε και τη δευτερολογία σας;

**ΓΕΩΡΓΙΟΣ ΦΡΑΓΓΙΔΗΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ωραία. Έχετε τον λόγο.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο ρόλος του πρωτογενούς τομέα είναι κομβικός για τη διατροφική επάρκεια της χώρας και την ελληνική οικονομία. Προσφέρει απασχόληση και εισόδημα σε μεγάλο τμήμα του ελληνικού πληθυσμού, διατηρώντας παράλληλα την κοινωνική συνοχή, ειδικά μέσα στις συνθήκες της πανδημίας και της οικονομικής κρίσης.

Ωστόσο, οι λανθασμένες πολιτικές και η αδιαφορία της Κυβέρνησης, ειδικά μετά το ξέσπασμα της ενεργειακής κρίσης, ενέτειναν και πολλαπλασίασαν προϋπάρχοντα προβλήματα και παθογένειες, υπονομεύοντας το μέλλον του τομέα. Το κόστος παραγωγής, αγροεφόδια, άρδευση, ενέργεια, καύσιμα έφτασε να υπερβαίνει το εισόδημα, οδηγώντας είτε σε υπερπαραγωγή είτε σε εγκατάλειψη της ενασχόλησης. Το κόστος της ενέργειας, η κλιματική κρίση, η έλλειψη και η διαχείριση νερού και η προστασία περιβάλλοντος είναι θέματα που χρειάζονται συνολική αντιμετώπιση και ολοκληρωμένη πολιτική.

Η Κυβέρνηση της Νέας Δημοκρατίας, όμως, εφαρμόζει αποσπασματικές ενέργειες και πελατειακές τακτικές και όχι άμεσα μέτρα και στιβαρές πολιτικές, ώστε ο αγροδιατροφικός τομέας να γίνει ανθεκτικός και πρωταγωνιστής σε ένα σύγχρονο μοντέλο ανάπτυξης. Δεν φροντίζει να δημιουργήσει τις συνθήκες για να είναι οι καλλιέργειές μας βιώσιμες και οι φυσικοί μας πόροι ορθολογικά αξιοποιήσιμοι.

Για την κτηνοτροφία κανένα μέτρο δεν έχει ληφθεί και η πρόσβαση των κτηνοτρόφων στους βοσκοτόπους είναι ανεπαρκής. Παρά την ενσωμάτωση επιπλέον 9,6 εκατομμυρίων στρεμμάτων βοσκοτόπων στους επιλέξιμους βοσκοτόπους της χώρας και την επιστροφή 460 εκατομμυρίων ευρώ στη χώρα μας από τις αποφάσεις του Ευρωπαϊκού Δικαστηρίου, κανένα όφελος δεν υπήρξε για τους κτηνοτρόφους. Αντίθετα, είχαμε παράνομες κατανομές εθνικού αποθέματος σε αγριελιές στη Φλώρινα.

Η συνδεδεμένη ενίσχυση του βόειου κρέατος έγινε σε τελείως λάθος κατεύθυνση και ευνοούνται οι παχυντές μόσχων, που τους εισάγουν, τους εκτρέφουν εδώ και τους πωλούν σαν ελληνικούς. Οι αγελαδοτρόφοι δεν έχουν κανένα κίνητρο να εκθρέψουν και να μεγαλώσουν μόσχους, είτε για πάχυνση είτε για αναπαραγωγή. Το ίδιο ισχύει και για τους παχυντές που εκτρέφουν μόνο ελληνικά ζώα.

Για την αιγοπροβατοτροφία, χρειάζεται άμεση αναδιανομή της εξισωτικής αποζημίωσης στους κτηνοτρόφους και μόνο σε αυτούς. Η συγκεκριμένη αποζημίωση ήταν μια ενίσχυση σε περιοχές με μειονεκτήματα, που οδηγούσαν και σε ακριβότερο κοστολόγιο των προϊόντων.

Επίσης, στη συνδεδεμένη ενίσχυση του αιγοπρόβειου κρέατος χρειάζεται να αναπροσαρμοστεί το ποσό, από 12 ευρώ να πάει σε 20 ευρώ, για να ανταποκρίνεται στις σημερινές απαιτήσεις του αυξημένου κόστους διατροφής.

Για το δύσκολο θέμα της ενέργειας προτείνουμε να δοθούν άμεσα άδειες net metering σε αγροκτηνοτρόφους μαζί με χρηματοδοτικά εργαλεία. Τα υφιστάμενα προγράμματα δεν μπορούν να αξιοποιηθούν, γιατί δεν υπάρχουν ελεύθερες γραμμές στο δίκτυο του ΔΕΔΔΗΕ. Οι κτηνοτρόφοι αναγκάζονται έτσι να κατασκευάσουν φωτοβολταϊκά σε νέες εκτάσεις, ενώ μένουν αναξιοποίητες οι στέγες των στάβλων. Ούτε οι αγρότες ούτε τα ΤΟΕΒ μπορούν να αξιοποιήσουν το net metering.

Η Κυβέρνηση, δυστυχώς, δεν έχει κάνει καμμία επένδυση για τη βελτίωση του δικτύου για να μπορούν οι αγρότες να εκμεταλλευτούν τις ανανεώσιμες πηγές ενέργειας, όπως σε άλλες ευρωπαϊκές χώρες.

Θεωρούμε σημαντική την προώθηση χρήσης κάθε μορφής ανανεώσιμης πηγής ενέργειας, ειδικά των ΓΟΕΒ και ΤΟΕΒ, για τη χρήση, την άντληση και τη διαχείριση αρδευτικού νερού, ώστε να μειωθεί το κόστος άρδευσης.

Κυρίες και κύριοι συνάδελφοι, μετά την πώληση της Αγροτικής Τράπεζας στην Τράπεζα Πειραιώς, δεν υπάρχει πιστωτικό ίδρυμα να στηρίξει τον Έλληνα αγρότη για την αγορά αγροεφοδίων.

Τον τελευταίο μήνα, δεκάδες διαταγές πληρωμής έχουν σταλεί μαζικά στους αγρότες και κτηνοτρόφους του νομού μας, κύριε Υπουργέ, το Κιλκίς. Η εκκαθαρίστρια εταιρεία της πρώην Αγροτικής Τράπεζας, με την επωνυμία «PQH» επιδίδεται σε έναν άνισο αγώνα καταδίωξης των αγροτών και κτηνοτρόφων, επιβάλλοντας πλασματικές οφειλές με τόκους ως και δεκαοκτώ φορές επί του αρχικού κεφαλαίου.

Δεν είναι μόνο η διόγκωση των οφειλών. Είναι περισσότερο η μονομερής απόφαση να κατάσχονται ενεργοί λογαριασμοί. Η αδυναμία των αγροτών και των κτηνοτρόφων να καλύψουν εγκαίρως τα νομικά και δικαστικά έξοδα τους καθιστά έρμαια στις καταδυναστευτικές αποφάσεις των αρπακτικών εκκαθαριστών.

Ως άμεσα μέτρα προτείνουμε: Πρώτον, επιστροφή του ειδικού φόρου κατανάλωσης στο πετρέλαιο για τους πραγματικούς παραγωγούς. Δεύτερον, πλαφόν στη ρήτρα αναπροσαρμογής του ρεύματος με αναδρομική ισχύ για τους αγροκτηνοτρόφους, καθώς οι λογαριασμοί ρεύματος έχουν εκτοξευθεί και αρκετές μονάδες θα οδηγηθούν στο κλείσιμο. Τρίτον, επιδότηση του κόστους αγοράς των λιπασμάτων για την τιμή που έχει να κάνει με την αύξηση του κόστους παραγωγής από την αύξηση της τιμής της ενέργειας. Και τέταρτον, τα ποσά των επιδοτήσεων και των συνδεδεμένων ενισχύσεων δεν πρέπει να φορολογούνται, γιατί δίδονται, επειδή τα προϊόντα υποκοστολογούνται και χρήζουν ενίσχυσης. Είναι ανώφελο να λαμβάνουν οι αγρότες ενισχύσεις και να τις επιστρέφουν σε φόρους. Είμαστε, εξάλλου, το μοναδικό κράτος της Ευρωπαϊκής Ένωσης όπου φορολογούνται οι επιδοτήσεις.

Τέλος και έως ότου να περάσει αυτή η δύσκολη συγκυρία ίσως, κύριε Υπουργέ, θα ήταν καλό να υπάρξει και μια μείωση στη φορολογία των αγροκτηνοτρόφων.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Φραγγίδη.

Τον λόγο τώρα έχει ο Υπουργός Αγροτικής Ανάπτυξης και Τροφίμων, ο κ. Γεώργιος Γεωργαντάς.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Για την απολογία του!

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε, και ευχαριστώ και τους Βουλευτές του ΚΙΝΑΛ που με την επίκαιρη επερώτησή τους δίνουν μια ευκαιρία να αναπτύξουμε ζητήματα που αφορούν στον αγροτικό κόσμο και πιστεύω να αναδείξουμε την πολύ σοβαρή δουλειά, με μετρήσιμα αποτελέσματα, που έχει γίνει μέχρι σήμερα και ταυτόχρονα, τον υπεύθυνο τρόπο με τον οποίο προσπαθούμε να διαχειριστούμε την εξωγενή ενεργειακή κρίση.

Πριν την τοποθέτησή μου, κύριε Πρόεδρε, θα μου επιτρέψετε να τοποθετηθώ για τα συμβάντα των τελευταίων ημερών και για τη ρωσική επίθεση στην Ουκρανία. Υπάρχει μια κατάφωρη παραβίαση του Διεθνούς Δικαίου, το οποίο προσβάλλει όλο τον δυτικό πολιτισμό, όλη την Ευρώπη, όλους εμάς που προσπαθούμε να προασπίσουμε πάντα την ισχύ του Διεθνούς Δικαίου. Είμαστε κοντά στον λαό της Ουκρανίας, ο οποίος δοκιμάζεται, και θέλουμε να πιστεύουμε ότι συντονισμένες ενέργειες και πιέσεις από όλο τον κόσμο θα σταματήσουν αυτή την κατάσταση.

Κύριοι συνάδελφοι, ακούγοντας σας κάποιος πριν, να αναφέρεστε στα τεκταινόμενα στον πρωτογενή τομέα τα τελευταία δύο χρόνια, θα νόμιζε ότι υπάρχει μια εικόνα πλήρους καταστροφής, πλήρους αποσύνθεσης του ιστού του πρωτογενούς τομέα που, όπως πολύ καλά γνωρίζετε, δεν είναι μόνο σημαντικός για να μπορούν να βιοποριστούν οι αγρότες, είναι εξίσου σημαντικό ο πρωτογενής τομέας να στηρίζεται, για να μπορεί να διατηρηθεί ζωντανή η περιφέρεια της χώρας.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Θα ξεκινήσω την τοποθέτησή μου με ένα δεδομένο το οποίο θεωρώ ότι αποδεικνύει πόσο άδικοι είστε στην τοποθέτησή σας. Έχουμε ενισχύσει με πολύ σημαντικούς τρόπους την ελληνική παραγωγή και όχι μόνο την παραγωγή στο χωράφι αλλά συνολικά την προώθηση των ελληνικών αγροτικών προϊόντων και τροφίμων, με αποτέλεσμα για δεύτερη συνεχή χρονιά και για πρώτη φορά συνολικά αυτά τα δύο χρόνια η χώρα μας να έχει θετικό ισοζύγιο αγροτικών προϊόντων και τροφίμων σε σχέση με τις εισαγωγές και εξαγωγές, οι οποίες χρειάζεται να γίνουν.

Αυτό από μόνο του είναι πάρα πολύ σημαντικό και καταδεικνύει ακριβώς το σε πόσο περίοπτη θέση πλέον βρίσκονται τα ελληνικά αγροτικά προϊόντα και τρόφιμα στο εξωτερικό και πώς τελικά καταφέραμε να πετύχουμε ένα θετικό ισοζύγιο, το οποίο σε πολύ δύσκολες περιόδους μπόρεσε και διατηρείται και θα διατηρηθεί και θα αυξηθεί στη συνέχεια. Απλά για τα Πρακτικά, αναφέρω ότι το εμπορικό ισοζύγιο ήταν για το 2020 θετικό κατά 510.953.000 ευρώ και για το 2021 είναι κατά 459.331.000 ευρώ.

Παρακαλώ για τα Πρακτικά.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Γεώργιος Γεωργαντάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δείχνουμε ένα θετικό εμπορικό ισοζύγιο για πρώτη φορά στην ιστορία του πρωτογενούς τομέα της χώρας μας. Και, βεβαίως, δεν είναι μόνο το θετικό εμπορικό ισοζύγιο που καταδεικνύει την πολύ σοβαρή δουλειά που έχει γίνει. Έχουμε και διατήρηση, παρά τις δύσκολες συνθήκες, της ακαθάριστης αξίας της εγχώριας γεωργικής παραγωγής στα 10.420.000.000 ευρώ για φέτος, με τα πρόχειρα στοιχεία. Πέυρσι ήταν 10.652.000 ευρώ.

Έχουμε, λοιπόν, έναν πρωτογενή τομέα, ο οποίος, πραγματικά, τα προηγούμενα δύο χρόνια στηρίχθηκε με πάρα πολλές παρεμβάσεις -θα αναφέρω παρακάτω- με ένα συγκροτημένο σχέδιο και, παρά τις πολύ δύσκολες συνθήκες, μπορέσαμε να διατηρήσουμε την ελπίδα στον Έλληνα αγρότη.

Από το φθινόπωρο και μετά, πράγματι, λόγω εξωγενών καταστάσεων που τις γνωρίζουμε όλοι, αρχίζουμε και έχουμε μια αύξηση στο κόστος παραγωγής η οποία συνεχίζει μέχρι τις μέρες μας. Ξέρετε, η Κυβέρνηση αυτή από τον Οκτώβριο ήδη ξεκίνησε να λαμβάνει μέτρα τα οποία ήταν αναγκαία για τη στήριξη των αγροτών, για τη μείωση του βάρους από την αύξηση του κόστους παραγωγής. Τα μέτρα αυτά ήταν συγκεκριμένα και μετρήσιμα.

Αλλά, κύριοι συνάδελφοι, για να είμαστε όλοι τακτοποιημένοι εδώ μέσα, η στήριξη σε αυτή την προσπάθεια δεν υπήρχε από τις άλλες πολιτικές δυνάμεις της Βουλής και, δυστυχώς, δεν υπήρξε ούτε από εσάς. Άκουγα τους ομιλητές να αναφέρονται στην ανάγκη να καταργηθεί, ουσιαστικά, η ρήτρα αναπροσαρμογής, να αυξηθεί το ποσό για την επιστροφή του ειδικού φόρου κατανάλωσης στο πετρέλαιο και πάρα πολλές αναγκαίες παρεμβάσεις για να στηριχθεί ο πρωτογενής τομέας, οι οποίες, σ’ ένα λεκτικό επίπεδο, σε ένα θεωρητικό επίπεδο, χωρίς να λαμβάνονται υπ’ όψιν και τα δημοσιονομικά πλαίσια τα οποία υπάρχουν, ακούγονται πάρα πολύ ευχάριστες και πάρα πολύ φιλοαγροτικές.

Όταν, όμως, η παρούσα Κυβέρνηση έφερε συγκεκριμένες ρυθμίσεις σ’ αυτή τη Βουλή, το ΚΙΝΑΛ δήλωσε «παρών». Και γίνομαι συγκεκριμένος: Με τον ν.4839/2021 μειώθηκε στις ζωοτροφές ο ΦΠΑ από το 13% στο 6%. Η ψήφιση της συγκεκριμένης διάταξης, η οποία έγινε τον Οκτώβριο, και περιείχε μάλιστα σε ένα ακόμη άρθρο και την πρόβλεψη για το 80% της κάλυψης της ρήτρας αναπροσαρμογής από τον Αύγουστο έως και τον Δεκέμβριο, η Κοινοβουλευτική Ομάδα του ΚΙΝΑΛ, διά του όποιου εκπροσώπου εδώ -και το καταθέτω στα Πρακτικά- ψήφισε «παρών».

(Στο σημείο αυτό ο Υπουργός Αγροτικής Ανάπτυξης και Τροφίμων κ. Γεώργιος Γεωργαντάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μαζί με άλλα δέκα άρθρα ήταν. Αρνήθηκε το Προεδρείο της Βουλής να το βάλει σε ψηφοφορία χωριστά.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Εγώ ξέρω ότι στη ρήτρα αναπροσαρμογής για το ηλεκτρικό ρεύμα και στη μείωση…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κάνετε λάθος, ψέματα λέτε.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Θα έχετε την ευκαιρία, κύριε Κεγκέρογλου, να μιλήσετε.

Στη μείωση του ΦΠΑ στις ζωοτροφές και στο ρεύμα, στην κάλυψη από τον Αύγουστο έως το Δεκέμβριο, ψηφίσατε «παρών». Αφού είστε παρόντες, λοιπόν, θα κουβεντιάσουμε για όλα όσα πρέπει τώρα.

Δεν το κάνατε μόνο τότε. Ξέρετε, οι αγρότες μου αναφέρουν το πόσο σημαντική είναι η εναρμόνιση ευρωπαϊκής οδηγίας που έκανε η Κυβέρνηση για να αντιμετωπιστούν αθέμιτες πρακτικές και με βάση την οποία είναι πολύ συγκεκριμένος ο χρόνος πληρωμής των αγροτικών προϊόντων. Είναι δεσμευτικός, είτε τριάντα είτε εξήντα ημέρες, ανάλογα με το είδος της συμφωνίας. Αυτή, λοιπόν, η εναρμόνιση για να αντιμετωπιστούν οι αθέμιτες εμπορικές πρακτικές έγινε με τον ν.4972, ο οποίος ψηφίστηκε στις 9-4-2021. Εκεί, ακριβώς, προβλέπεται αυτή η δέσμευση να πληρώνεται ο παραγωγός, είτε στις τριάντα ημέρες είτε στις εξήντα ημέρες, ένα πολύ σημαντικό μέτρο, για να μην είναι έκπτωτος και ευάλωτος ο αγρότης στον κάθε έμπορο. Σε αυτή, λοιπόν, τη διάταξη το ΚΙΝΑΛ είπε «παρών».

Παρακαλώ για τα Πρακτικά.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Γεώργιος Γεωργαντάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλω λίγο να αναφερθώ πιο συγκεκριμένα στα μέτρα τα οποία αυτή η Κυβέρνηση ψήφισε για την αντιμετώπιση της έκτακτης αυτής ενεργειακής κρίσης, για να μπορέσουμε εδώ, κοστολογημένα, συγκεκριμένα και απευθυνόμενοι υπεύθυνα απέναντι στον Έλληνα αγρότη, να δούμε τι κάναμε, τι θα μπορούσαμε να κάνουμε και, πραγματικά, πώς μπορεί να αντιμετωπιστεί αυτή η δύσκολη συγκυρία την οποία την αναγνωρίζουν.

Η Κυβέρνηση δεν έμεινε απούσα στα προβλήματα ούτε έμεινε να τα παρακολουθεί. Πρόβλεψε και προέκρινε μέτρα, όπως αυτό με τη ρήτρα αναπροσαρμογής, ήδη από το φθινόπωρο. Μείωσε τον ΦΠΑ και στα λιπάσματα και στις ζωοτροφές. Πήρε συνολικά μέτρα 190 εκατομμυρίων -με τα επιπλέον 20 εκατομμύρια που ανακοινώθηκαν χθες- μόνο για την αντιμετώπιση της ενεργειακής αυτής κρίσης.

Η πρώτη υπογραφή την οποία ως Υπουργός Αγροτικής Ανάπτυξης και Τροφίμων έθεσα είναι αυτή για τα 50 εκατομμύρια ευρώ, τα οποία απαιτούνταν -και μάλιστα από το πρόγραμμα de minimis, δυστυχώς, γιατί δεν υπήρχε άλλη δυνατότητα- για να καλυφθεί το 80% της ρήτρας αναπροσαρμογής.

Χθες, σχετικά με την επιστροφή του ειδικού φόρου κατανάλωσης, θα ήθελα από εσάς, που με έμμεσο τρόπο το αναγνωρίσατε, πραγματικά να αποδεχτείτε τι; Συμφωνούμε ως προς το δημοσιονομικό ασφυκτικό πλαίσιο των 60 εκατομμυρίων, αυτό η Κυβέρνηση θεώρησε ότι μπορεί να διαθέσει για τους αγρότες μας αυτή τη στιγμή απόλυτα υπεύθυνα και βλέποντας την κατάσταση η οποία επικρατεί στην Ευρώπη και σε όλο τον κόσμο. Μακάρι να μπορούσε να δώσει περισσότερα.

Όμως, τι έκανε; Σε αυτό θέλω,πραγματικά, να ακούσω τη θέση σας. Το δίνει μόνο στους κατά κύριο επάγγελμα αγρότες και γι’ αυτό οι όποιες συνδέσεις με τα ποσά των επιστροφών του παρελθόντος, πραγματικά, να γίνουν επιδόσεις αντικειμενικού πλαισίου, γιατί τότε δίνονταν σε όσους έχουν δηλώσεις ΟΣΔΕ, απλά καλλιέργειας. Δεν αξιολογείτο ποιος είναι ο κατά κύριο επάγγελμα αγρότης και δεν αξιολογείτο και κάτι άλλο που τώρα θα αξιολογηθεί με την κοινή υπουργική απόφαση που θα εκδοθεί: Οι παραγωγοί.

Δυστυχώς, υπάρχουν κάποιοι αγρότες οι οποίοι είτε δεν καλλιεργούν –κάποιοι λίγοι, θέλω να πιστεύω, θα φανεί πόσοι είναι- είτε δεν φαίνεται η παραγωγή αυτού του προϊόντος με έναν διακριτό τρόπο, για να μπορέσει το κράτος να έρθει και να ενισχύσει τον πραγματικό παραγωγό και να τον βοηθήσει στην παραγωγική του διαδικασία, γιατί αυτό είναι –νομίζω- που θα πρέπει όλοι μας να επιδιώκουμε, δηλαδή το να ενισχυθεί η παραγωγική διαδικασία.

Με τον ίδιο τρόπο ήρθαμε και αποδεχόμενοι τις παρατηρήσεις των κτηνοτρόφων, οι οποίοι ήθελαν να επεκταθεί ο χρόνος για την κάλυψη, την επιστροφή ενός μέρους του τζίρου τους -γιατί ξέρουμε ότι στις ζωοτροφές, πραγματικά, έχει αυξηθεί πολύ το κόστος- δεχθήκαμε τις παρατηρήσεις τους και ο χρονικός ορίζοντας εντός του οποίου θα δούμε τον τζίρο τους και θα τους επιστραφεί ένα ποσό είναι πλέον το δεύτερο εξάμηνο του 2021 με 4%. Καταλαβαίνετε ότι θα γίνει πολύ πιο εύκολα η πληρωμή για εκείνη την περίοδο, ακριβώς επειδή έχουν εκδοθεί οι περιοδικές δηλώσεις.

Κάνουμε, λοιπόν, συνεχείς παρεμβάσεις. Οι παρεμβάσεις αυτές μόνο για αυτά τα συγκεκριμένα μέτρα που σας είπα είναι 190 εκατομμύρια.

Όμως, συνολικά –και είμαι υποχρεωμένος να τα αναφέρω και να τα θυμίσω σε μερικούς- από το 2021 και μέχρι σήμερα, στηρίζοντας τους αγρότες μας και τις αγροτικές επιχειρήσεις, είτε με καταβολές ποσών λόγω πανδημίας είτε με καταβολές ποσών ως επιστρεπτέες είτε με πολλά μέτρα κρατικής ενίσχυσης είτε με τις αποζημιώσεις του ΕΛΓΑ -που θα αναφερθώ ειδικά σε αυτόν- έχουμε περάσει το 1 δισεκατομμύριο. Είναι 860 εκατομμύρια μόνο αυτές οι ενισχύσεις, συν τα 370 περίπου που είναι οι αποζημιώσεις του ΕΛΓΑ.

Άρα μιλάμε για ένα «πακέτο» αποζημιώσεων 1.250.000.000 περίπου ευρώ, το οποίο καταλαβαίνετε ότι στήριξε, πραγματικά, τους αγρότες και θέλουμε να συνεχίσουμε να τους στηρίζουμε. Μάλιστα, για να παρέμβουμε σε όλες αυτές τις δράσεις και να τους ενισχύσουμε, κατανοήσαμε τα προβλήματά τους, μιλήσαμε θεσμικά μαζί τους και δεν χρειάστηκε καμμία διαμαρτυρία. Είναι δικαίωμά τους συνταγματικά κατοχυρωμένο να διεκδικούν ό,τι επιθυμούν, να διαμαρτύρονται για ό,τι θεωρούν πως δεν είναι σωστό, όταν αυτό γίνεται με σύννομο τρόπο. Πρέπει να πω από του Βήματος της Βουλής ότι έγινε στις περισσότερες των περιπτώσεων με πραγματικά σύννομο τρόπο η όποια διαμαρτυρία των τελευταίων ημερών. Θεωρούμε, λοιπόν, ότι είναι εύλογη αυτή η διαμαρτυρία, αλλά η Κυβέρνηση ήρθε και ενίσχυσε από μόνη της και πραγματικά εμπροσθοβαρώς όλες αυτές τις περιπτώσεις.

Για να γίνει σαφές ότι τα νούμερα αυτά αποδεικνύονται, αναφέρομαι συγκεκριμένα: 282 εκατομμύρια επιστρεπτέα προκαταβολή, 162 εκατομμύρια στοχευμένη στήριξη συγκεκριμένων κλάδων από την πανδημία, 33 εκατομμύρια -τα τελευταία που υπέγραψα κι εγώ- για ελιές, σύκο, πατάτα, μανταρίνι, καπνά. Δεκαπέντε εκατομμύρια είναι στις ζωοτροφές η επιβάρυνση από τη μείωση του ΦΠΑ. Έχουμε 20 εκατομμύρια προϋπολογιζόμενο κόστος για τη μείωση στον ΦΠΑ του λιπάσματος από το 13% στο 6%, 50 εκατομμύρια –όπως προανέφερα- για τη ρήτρα αναπροσαρμογής, 12 εκατομμύρια για τη ρήτρα αναπροσαρμογής στο 50% για τους μήνες Ιανουάριο και Φεβρουάριο, 8 εκατομμύρια το μεταφορικό ισοδύναμο για τη μεταφορά των ζωοτροφών στην Κρήτη, 3,5 εκατομμύρια το ίδιο πρόγραμμα για τα νησιά του Αιγαίου, 60 εκατομμύρια για την επιστροφή του πετρελαίου και 40 εκατομμύρια για την επιστροφή του τζίρου στους κτηνοτρόφους. Είναι συγκεκριμένα μέτρα, πολλά από τα οποία ήδη εκταμιεύονται, πολλά από τα οποία θα εκταμιευθούν το επόμενο διάστημα.

Ένα ερώτημα το οποίο απομένει: Αρκούν αυτά τα μέτρα; Μπορεί ο παραγωγός να αναπληρώσει όλη την αύξηση του κόστους παραγωγής; Ειλικρινής και καθαρή απάντηση: Όχι, με αυτά τα μέτρα δεν αναπληρώνεται όλο το κόστος της αύξησης. Όμως, αυτή η Κυβέρνηση θέλησε πάντα γι’ αυτά τα οποία υποσχέθηκε ή γι’ αυτά τα οποία διαχειρίζεται και αντιλαμβανόμενη το πλαίσιο το οποίο υπάρχει και εντός του οποίου πρέπει να κινηθεί, προτεραιοποιώντας τις ανάγκες στήριξης συγκεκριμένων τομέων, να λέει την αλήθεια στον ελληνικό λαό.

Ο πρωτογενής τομέας είναι μια από τις προτεραιότητες, είναι η πρώτη προτεραιότητα αυτής της Κυβέρνησης. Μέτρα στήριξης τα οποία αναφέρθηκαν και περιγράφηκαν προηγουμένως τέτοιου είδους, τέτοιου μεγέθους δεν υπάρχουν προς κάποια άλλη επαγγελματική ομάδα και είπαμε ποιος είναι ο λόγος και ποια είναι η σκοπιμότητα. Η στήριξη του πρωτογενούς τομέα είναι πολύ σημαντική συνολικά για την ελληνική οικονομία, γιατί έχει πολλαπλασιαστική προστιθέμενη αξία για πολλούς λόγους οι οποίοι γίνονται κατανοητοί και ταυτόχρονα δίνει τη δυνατότητα να διατηρηθεί πραγματικά ζωντανή η ελληνική ύπαιθρος.

Θα στηρίξουμε, λοιπόν, αυτή την προσπάθεια, ειδικά ως προς το ηλεκτρικό ρεύμα και για τους επόμενους μήνες της αρδεύσεως, όπου καταλαβαίνουμε ότι οι ανάγκες θα είναι αυξημένες. Ο αρμόδιος Υπουργός, κ. Σκρέκας, επεξεργάζεται το σχέδιο και το πρόγραμμα με βάση το οποίο θα συνεχιστεί αυτή η στήριξη και κατά την καλλιεργητική περίοδο στο μέγεθος που μπορεί να γίνει αυτό -και νομίζω ότι όπως το κάναμε από τον Αύγουστο μέχρι τώρα θα γίνει και το επόμενο διάστημα- και, βεβαίως, προσπαθούμε συνολικά, βλέποντας την αλλαγή του κλίματος που υπάρχει και τα νέα δεδομένα που δημιουργούνται στην Ευρώπη, να εξαντλήσουμε κάθε μέσο που υπάρχει για να μπορέσουμε να τους βοηθήσουμε, κάνοντας όμως και κάτι άλλο παράλληλα, «τρέχοντας» όλα εκείνα τα προγράμματα, όλα εκείνα τα χρηματοδοτικά εργαλεία τα οποία υπάρχουν, είτε από το Ταμείο Ανάκαμψης είτε από το Πρόγραμμα Αγροτικής Ανάπτυξης είτε από οτιδήποτε άλλο προβλέπεται και υπάρχει σε εκκρεμότητα και σε εξέλιξη στο Υπουργείο μας, προκειμένου οι αγρότες, πραγματικά, να ωφεληθούν αυτό το διάστημα μέσω αυτών των μέτρων, για να μπορέσουν να στηρίξουν τη δραστηριότητά τους.

Είναι πολλά αυτά στα οποία επέλεξα να απαντήσω στην πρωτολογία μου σε σχέση με τα λεχθέντα, γιατί τον στρατηγικό σχεδιασμό μας θα τον αναπτύξω στη δευτερολογία μου.

Ήθελα, όμως, να αναφερθώ σε κάτι που έχει σχέση με τις ελληνοποιήσεις που το αναφέρατε και –νομίζω- ατυχώς το αναφέρατε, ακριβώς επειδή τον νόμο για τις ελληνοποιήσεις, τον πολύ στοχευμένο αυτόν νόμο, τον έχετε υπερψηφίσει. Είναι ένας νόμος που έφερε συγκεκριμένα μετρήσιμα αποτελέσματα, τα οποία οι Έλληνες παραγωγοί -ειδικά οι Έλληνες κτηνοτρόφοι- τα βλέπουν.

Ξέρουμε ότι έχει αυξηθεί η τιμή του αιγοπρόβειου γάλακτος περίπου κατά 60%. Είναι ένα αποτέλεσμα που δημιουργήθηκε κατά το προηγούμενο διάστημα. Δεν έχει σχέση με την κρίση. Είναι ένα αποτέλεσμα στο οποίο συνέβαλε καθοριστικά το αυστηρό πλαίσιο το οποίο δημιουργήθηκε για τις ελληνοποιήσεις και βέβαια οι εντατικοί έλεγχοι που έγιναν σε όλα τα επίπεδα.

Είναι ένας νόμος που υπερψηφίστηκε και από το ΚΙΝΑΛ και είναι ένας νόμος του οποίου τα μετρήσιμα αποτελέσματα τα βλέπουμε αυτή τη στιγμή. Βεβαίως χρειάζεται ενίσχυση αυτό το πλαίσιο και, βεβαίως, χρειάζονται ενίσχυση οι ελεγκτικοί μηχανισμοί και όλο αυτό είναι μέσα στον προγραμματισμό μας για να μπορέσουμε να το υλοποιήσουμε το επόμενο διάστημα.

Θέλω να αναφέρω κάτι και για τον ΕΛΓΑ στην πρωτολογία μου, γιατί νομίζω ότι, πραγματικά, ο οργανισμός αυτός τα τελευταία δύο χρόνια έχει προχωρήσει σε μια τέτοια δραστηριότητα, σε μια τέτοια ουσιαστική παρέμβαση και στήριξη του πρωτογενούς τομέα, που είναι σημαντικό να αναφερθεί.

Να πούμε εδώ το εξής που οι αγρότες το γνωρίζουν, γιατί καταλαβαίνουμε πολύ καλά ότι αυτή η ομιλία απευθύνεται στους αγρότες και αυτοί ξέρουν ότι είναι αληθή όσα αναφέρω και όλα τα στοιχεία που θα δώσω.

Ο χρόνος κατά τον οποίο γίνονταν οι εκτιμήσεις και καταβάλλονταν οι αποζημιώσεις, δυστυχώς, στην Ελλάδα ήταν και παραμένει μεγάλος. Όμως, έχει μικρύνει πάρα πολύ αυτή η περίοδος. Θα πληρωθούν όλες οι ζημίες. Οι περισσότερες ζημίες του 2021 πληρώθηκαν εντός του 2021. Οι τελευταίες θα πληρωθούν το επόμενο δίμηνο. Έχουμε τεράστιο όγκο ζημιών. Δυστυχώς, είχαμε υποστελέχωση των γραφείων, αλλά μπορέσαμε τώρα με τις νέες προσλήψεις που έγιναν, έστω με οκτάμηνα, να έχουμε μεγάλο αριθμό εκτιμητών -τριακοσίων σαράντα, εάν θυμάμαι καλά- για να υποβοηθηθεί το έργο που είναι αναγκαίο.

Περιορίσαμε, λοιπόν, τον χρόνο για την καταβολή των αποζημιώσεων στους αγρότες, ενώ ταυτόχρονα φτάσαμε και σε ένα επίπεδο αποζημιώσεων, το οποίο πρέπει να αναφερθεί, γιατί πραγματικά είναι σπάνιες οι φορές που έχει συμβεί κάτι τέτοιο. Μόνο μέχρι σήμερα για τις παραγωγές του 2021 έχουν πληρωθεί 250 εκατομμύρια και αναμένεται να φθάσουν τα 370 εκατομμύρια, ενώ για πρώτη φορά από τότε που έγινε ο νέος κανονισμός του ΕΛΓΑ, δηλαδή από την ψήφιση του νόμου του 2010, έγινε χρήση της δυνατότητας, η οποία δίδεται, για πρόσθετη ενίσχυση του οργανισμού από τον κρατικό προϋπολογισμό.

Όλα όσα πληρώνονται αυτή τη στιγμή προς τους αγρότες για τις φυσικές καταστροφές, βεβαίως, και καταλαβαίνετε όλοι ότι δεν μπορούν να καλυφθούν μόνο από τα έσοδα του ΕΛΓΑ, αλλά έχουμε, εκτός από την τακτική επιχορήγηση για τα λειτουργικά έξοδα, και πρόσθετη τέτοια ενίσχυση, η οποία μπόρεσε και μας βοήθησε, ώστε και να πληρωθούν οι ζημιωθέντες του «Ιανού» με 68,7 εκατομμύρια μέσα σε τέσσερις μήνες και να δοθούν άλλα 34 εκατομμύρια τον Ιούλιο του 2020, τα οποία επίσης χρησιμοποιήθηκαν για τις πληρωμές, ενώ και άλλα 30 εκατομμύρια τα οποία εξασφαλίστηκαν προηγουμένως. Είναι η μία και μοναδική φορά που έγινε χρήση του κανονισμού της συγκεκριμένης δυνατότητας του δικού σας νόμου, για να έρθει ο κρατικός προϋπολογισμός και να ενισχύσει περαιτέρω τον ΕΛΓΑ, γιατί καταλαβαίνετε πολύ καλά ότι ο μέγεθος και ο αριθμός των φυσικών καταστροφών που συνέβησαν το τελευταίο διάστημα ήταν πολύ σημαντικές και έπρεπε να καλυφθούν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Στη δευτερολογία μου, κύριοι συνάδελφοι, θα αναπτύξω τον στρατηγικό σχεδιασμό έτσι όπως είναι μέσα από τις θέσεις μας στην ΚΑΠ, απ’ αυτά που έχουμε διασφαλίσει και εξασφαλίσει και από τον προγραμματισμό που υπάρχει για τα έργα τα οποία είναι σε εξέλιξη και έχουμε μπροστά μας.

Θα ήθελα να απαντήσω σε συγκεκριμένα ζητήματα που θέσατε. Ένα, όμως, θέλω να πω και προς τους παρόντες Βουλευτές και προς όλους όσους ενδιαφέρονται με ειλικρινή τρόπο για τον αγροτικό τομέα, για τον πρωτογενή τομέα της χώρας μας -και πιστεύω ότι είναι πάρα πολλοί Βουλευτές που έχουν αυτά τα βιώματα- ότι σέβομαι τις τοποθετήσεις συναδέλφων που έχουν τέτοια βιώματα. Έχω και εγώ τέτοια βιώματα. Είμαστε εδώ, για να βοηθήσουμε τον Έλληνα αγρότη, τον πρωτογενή τομέα. Μπορούμε να το κάνουμε. Είμαστε ανοιχτοί, η πόρτα του Υπουργείου είναι ανοιχτή σε κάθε έναν που θέλει να εισφέρει τη θέση του, την άποψή του, τη γνώμη του και μπορεί μέσα απ’ αυτή να υπάρχει τελικά μία πολιτική, η οποία ίσως να ικανοποιεί και κάποια από τα ζητήματα που έχουν τεθεί από εσάς και τα οποία δεν έχουν τύχει της προσοχής που θα έπρεπε.

Εγώ είμαι δεκτικός σε κάθε είδους τέτοια πρόταση, σε κάθε είδους τέτοια συνεργασία και θα το δείτε στην πράξη. Απλώς, επειδή είμαστε σε μία κρίσιμη περίοδο και επειδή ο καθένας μπορεί να πλειοδοτεί σε ό,τι θεωρεί ότι μπορεί να ακουστεί αυτή τη στιγμή ευχάριστα από τους αγρότες, θα πω ότι τα δεδομένα είναι συγκεκριμένα και τα ξέρετε, το πλαίσιο είναι αυστηρό και περιοριστικό. Μέσα σε αυτό, κατ’ απόλυτη προτεραιότητα προς τους αγρότες θεωρούμε ότι πράξαμε όσα έπρεπε να πράξουμε, όσα μπορούσαμε να πράξουμε, βλέποντας με ευαισθησία και υπευθυνότητα την ανάγκη στήριξης του συγκεκριμένου κλάδου. Οπότε, ας θεωρήσουμε τη σημερινή ομιλία ως την έναρξη μιας ουσιαστικής συνεργασίας των πολιτικών δυνάμεων, γιατί η στήριξη του πρωτογενούς τομέα πραγματικά αφορά συνολικά την ανάταξη της υπαίθρου και της περιφέρειας. Βεβαίως, όλα αυτά πρέπει να γίνονται στο πλαίσιο της αλήθειας, της σοβαρότητας, της υπευθυνότητας και τελικά των πεπραγμένων του καθενός. Και όταν αυτά είναι μετρήσιμα, θα πρέπει να έχουμε όλοι ως προς αυτά την αξιολόγηση που οφείλουμε να έχουμε, ιδίως δε στα μετρήσιμα αποτελέσματα οφείλουμε να είμαστε προσεκτικοί στην κριτική μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Εθνικής Άμυνας, Οικονομικών, Εξωτερικών, Περιβάλλοντος και Ενέργειας, Ναυτιλίας και Νησιωτικής Πολιτικής, καθώς και ο Αναπληρωτής Υπουργός Οικονομικών κατέθεσαν την 25-2-2022 σχέδιο νόμου: «Κύρωση της Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Κράτους του Ισραήλ, σχετικά με τη συνεργασία τους στους τομείς της υδρογραφίας και της ωκεανογραφίας».

Παραπέμπεται στις αρμόδιες Διαρκείς Επιτροπές.

Τον λόγο έχει ο Κοινοβουλευτικός Εκπρόσωπος του Κινήματος Αλλαγής κ. Σκανδαλίδης, Βουλευτής Α΄ Αθηνών.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αν και Α΄ Αθηνών, ειδήμων στα αγροτικά.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κύριε Υπουργέ, κατ’ αρχάς, θέλω να σας ευχηθώ καλή επιτυχία στο έργο που έχετε αναλάβει. Πιστεύω ότι είναι ένας πολύ κρίσιμος τομέας, στον οποίο χρειάζονται πολύ βαθιές αλλαγές για τις οποίες θα μιλήσω μετά.

Επίσης, δεν θέλω να αμφισβητήσω τις προθέσεις σας να εγκαταστήσετε έναν καινούργιο τρόπο διαλόγου με τα κόμματα και γενικότερα με τις πολιτικές δυνάμεις του τόπου και τους φορείς, για να χαράξετε την πολιτική. Επειδή είστε ο τρίτος Υπουργός που το υπόσχεται στους τελευταίους τριάντα μήνες, ελπίζω αυτή τη φορά να γίνει πράξη.

Θα σταθώ μόνο σε ένα θέμα, το οποίο ομολογώ ότι με άγγιξε, γιατί θεωρώ ότι κάνατε ένα φάουλ. Αυτό το θέμα αφορά το πότε ψηφίζουμε εμείς «παρών» και πότε «όχι» ή «ναι» σε συγκεκριμένα νομοσχέδια. Στο συγκεκριμένο νομοσχέδιο που εσείς είπατε ότι καταψηφίσαμε μια συγκεκριμένη διάταξη, ήταν μία τροπολογία με οκτώ άρθρα. Από τα οκτώ άρθρα, μόνο το ένα –σας θυμίζω- ήταν η δωρεά των 800.000 ευρώ, που χαρίσατε στους αγαπητούς σας φίλους, τους μεγαλοκεφαλαιούχους, για τη γονική δωρεά.

(Χειροκροτήματα από την πτέρυγα του Κινήματος Αλλαγής)

Και εσείς, κυρία Πρόεδρε, όλο το Προεδρείο της Βουλής, δεν μπορεί να αφήνετε να έρχονται τέτοιου τύπου τροπολογίες. Ξεφτιλίζεται η Βουλή. Αυτό το θέμα, κύριε Υπουργέ, έπρεπε να το ψηφίσουμε όλοι με ένα άρθρο. Να μπορούμε να ψηφίσουμε μόνο το άρθρο και όχι με την ευκαιρία ενός άρθρου να περνάνε και δέκα χαριστικές διατάξεις! Αυτό, όμως, δείχνει το ήθος και το ύφος της Κυβέρνησής σας. Όχι το δικό σας, της Κυβέρνησής σας.

Θα ξεκινήσω με ένα παράδειγμα. Σε μία περιοχή της Θράκης, στην Κομοτηνή, παραχωρήθηκε ένας δημόσιος χώρος, μια μεγάλη έκταση σε νέους αγρότες που τη χώρισαν σε οικόπεδα γεωθερμικού πεδίου και έφτιαξαν ένα θερμοκήπιο λαχανικών για εξαγωγές με 40% συμβατική ενέργεια και κυρίως με γεωθερμία. Δίπλα αναπτύχθηκε μία ολόκληρη καλλιέργεια λουλουδιών με 80 εκατομμύρια παραγωγή και με μηδενική εκπομπή διοξειδίου του άνθρακος. Αυτή η περιοχή έχει πάρει χαρακτήρα ενός πραγματικού παραγωγικού μοντέλου, το οποίο θα έπρεπε να είναι οδηγός για την πορεία της αγροτικής ανάπτυξης στη χώρα.

Γιατί το λέω αυτό; Αυτό έγινε το 2012. Δέκα χρόνια αργότερα, μετά την εκκαθάριση των συνεταιρισμών, που έγινε τότε και την ενίσχυση και θεσμική κατοχύρωση των ομάδων παραγωγών, μετά τη θεσμοθέτηση των περιφερειακών και εταιρικών συμπράξεων και των δημοπρατηρίων, μετά την κατασκευή του μητρώου εμπόρων, που το καταργήσατε, μετά την πολιτική απόδοση της δημόσιας γης στους νέους αγρότες και παραγωγούς, που είχαν εντοπιστεί τρία εκατομμύρια στρέμματα που θα μπορούσαν να γίνουν παραγωγικές επενδύσεις στον αγροτικό τομέα, μετά την ενοποίηση των διάσπαρτων οργανισμών που παρέχουν εκπαίδευση και κάνουν έρευνα στον χώρο του Υπουργείου, μετά την ολοκλήρωση του ΟΣΔΕ, μετά την προετοιμασία της κάρτας πετρελαίου, δέκα χρόνια μετά είμαστε ακριβώς στο ίδιο σημείο: Ό,τι θετικό προέκυψε είναι συνδεδεμένο με την εργώδη προσπάθεια του μέρους εκείνου του αγροτικού κόσμου, ο οποίος κάτω από κυριολεκτικά αντίξοες συνθήκες δίνει τη μάχη της επιβίωσης και της ανάπτυξης.

Σε αυτή τη δεκαετία ακολούθησε ένα ολόκληρο πακέτο της Κοινής Αγροτικής Πολιτικής 2014-2020 που δεν άφησε κανένα ουσιώδες αποτύπωμα στο πεδίο της αγροτικής ανάπτυξης.

Η συζήτηση που κάνουμε εξακολουθεί να μετρά αριθμούς που μας παραθέσατε. Μην έχετε πολλή εμπιστοσύνη στους αριθμούς τους παραθέτουν οι υπηρεσίες. Ανεξάρτητα, όμως, από τους αριθμούς, δεν είναι θέμα αριθμών. Είναι θέμα ζωής των ανθρώπων.

Εγώ θέλω να πω ότι οι αριθμοί, που κατά τη γνώμη σας ευημερούν, απευθύνονται σε έναν κόσμο που σήμερα βιώνει το τεράστιο κόστος παραγωγής και ειδικά της ενέργειας, του πετρελαίου, των λιπασμάτων, των ζωοτροφών, τη μη προσαρμογή του ΕΛΓΑ στις αυξανόμενες με γεωμετρική πρόοδο ζημιές λόγω της κλιματικής κρίσης, τον ουσιαστικό αποκλεισμό από τις διαδικασίες του ενεργειακού μετασχηματισμού και των ΑΠΕ, τη μη έγκαιρη και απρόσκοπτη διαδικασία των ετήσιων ενισχύσεων, τη βασανιστική σχέση με το τραπεζικό σύστημα με την έλλειψη ρευστότητας, τα χιλιάδες κόκκινα δάνεια, την αδυναμία στήριξης των βασικών προϊόντων της χώρας στην Ευρωπαϊκή Ένωση απέναντι σε αθέμιτες πρακτικές.

Σε όλα αυτά έρχεται να προστεθεί το κόστος ζωής, η ακρίβεια, ο πληθωρισμός, η δραματική αύξηση του κόστους της ενέργειας και τα προβλήματα στις εφοδιαστικές αλυσίδες που τον τελευταίους μήνες έχουν γίνει βραχνάς στον λαιμό του κάθε αγρότη. Υπάρχουν παραγωγοί που αναγκάζονται να εγκαταλείψουν σήμερα τις εργασίες τους, να εγκαταλείψουν τα χωράφια τους και τις παραγωγές τους γιατί δεν μπορούν να σηκώσουν το κόστος αυτό.

Έρχεστε σήμερα σ’ αυτή τη συγκεκριμένη συγκυρία και επαίρεστε για 43 δισεκατομμύρια παροχές. Και ρωτώ: Τι ποσοστό από αυτά τα 43 δισεκατομμύρια -κι αν εσείς σαν Υπουργός Γεωργίας είστε ικανοποιημένος- επενδύθηκε ή δόθηκε ως παροχή στους αγρότες; Να μας φέρετε αυτόν τον συγκεκριμένο αριθμό, αυτό το συγκεκριμένο ποσοστό, για να δούμε πού πήγαν αυτά τα χρήματα, σε ποιους πήγαν, πώς πήγαν και τι συμφέροντα εξυπηρέτησαν.

Πρέπει να πω ότι το αύριο του αγροτικού κόσμου της χώρας έχει άλλες ανάγκες. Όλοι μιλούν για την ανάγκη να αναχθεί ο αγροδιατροφικός τομέας σε κινητήριο μοχλό, να συνδεθεί με τις τοπικές κοινωνίες -τα λέμε και τα λέτε όλοι- και τα προϊόντα τους, τον τουρισμό, αλλά και την ιδιαίτερη ταυτότητα κάθε τόπου. Πού είναι ο περιφερειακός σχεδιασμός; Πού είναι η σύνδεση των νέων αναγκών με την παραγωγή και την αναδιάταξη στόχων και επιδιώξεων;

Πού είναι αυτή η συγκεκριμένη πολιτική, που απευθύνεται σε συγκεκριμένες περιοχές και κατηγορίες της χώρας, στις ορεινές παραγωγές που φθίνουν καθημερινά, ενώ είναι η ποιότητα του αγροτικού και του κτηνοτροφικού προϊόντος, στους μεγάλους κάμπους που δεν έχουν εκσυγχρονιστεί, στις μεγάλες ελλείψεις στις θάλασσες που δεν έχουν αξιοποιηθεί, σε όλη αυτή την θαυμάσια φύση που μας δίνει τη δυνατότητα να έχουμε μια πολύ ισχυρή αγροτική οικονομία κι έναν αγροτοδιατροφικό τομέα.

Ποιο είναι το σχέδιό σας και που αποτυπώνεται; Αποτυπώνεται στην έκθεση Πισσαρίδη με τις ανύπαρκτες αναφορές; Τι λέει για τους αγρότες η έκθεση Πισσαρίδη; Στην πρόταση που εμφανίζετε στην Ευρωπαϊκή Ένωση και περιλαμβάνει ένα ευχολόγιο; Στον προϋπολογισμό του 2022 που είναι η κανονική σας πολιτική και που υπάρχει παντελής απουσία; Ούτε με το μικροσκόπιο δεν φαίνεται ένα κάποιο σχέδιο, μια κάποια προτεραιότητα.

Η πολιτική σας, δυστυχώς, αντιστρατεύεται τον στόχο να γίνει το αγροδιατροφικό μοντέλο κινητήριος μοχλός της παραγωγικής ανασυγκρότησης της χώρας που τόσο έχει ανάγκη. Η νέα Κοινή Αγροτική Πολιτική είναι ευκαιρία που θα πάει χαμένη γιατί θυσιάζεται κι αυτή στο όνομα της αδιέξοδης πολιτικής σας.

Μας κάνετε συχνά την ερώτηση, τελευταία έχει γίνει και πολύ της μόδας, αν εμείς έχουμε συγκεκριμένες προτάσεις για τα άμεσα μέτρα ανακούφισης και στήριξης του αγροτικού εισοδήματος, αλλά και για τη γενικότερη στρατηγική ανάπτυξης του τομέα. Μόλις προχτές ο Πρόεδρος του Κινήματος Αλλαγής μίλησε για τέσσερα άμεσα μέτρα: Μίλησε για την επιδότηση στην αγορά λιπασμάτων. Μίλησε για την επιστροφή του ειδικού φόρου κατανάλωσης πετρελαίου για τους πραγματικούς παραγωγούς. Μίλησε για πλαφόν στη ρήτρα αναπροσαρμογής του ηλεκτρικού ρεύματος. Και μίλησε και για τη μείωση του ΦΠΑ σε βασικά αγαθά.

Όμως, δεν είναι μόνο τα άμεσα μέτρα, τα οποία δεν κοστίζουν τόσο πολύ όσο λέτε και θα μπορούσαν να εφαρμοστούν από τώρα. Εμείς τα προτείναμε για συγκεκριμένο χρόνο. Δεν είπαμε τη μείωση του ειδικού φόρου κατανάλωσης εσαεί. Για το 2022 είπαμε, για να αντιμετωπίσουμε το άμεσο πρόβλημα. Δεν εθελοτυφλούμε στα μεγάλα προβλήματα που αντιμετωπίζει η χώρα.

Υπάρχει, όμως, και κάτι πολύ πιο μεγάλο σε μας που διαφέρει με τη δική σας πολιτική. Η μετάβαση από μια αγροτική οικονομία σε ένα σύγχρονο μοντέλο αγροδιατροφικής ανάπτυξης, με θεαματική αύξηση του αγροτικού τομέα και της μεταποίησης προϊόντων στη σύνθεση του ΑΕΠ επιβάλλει δύο κύριες επιλογές: Τον οικολογικό αναπροσανατολισμό της αγοράς και της ανάπτυξης και τον χωροταξικό σχεδιασμό και την εξειδίκευση ανάλογα με τις περιοχές και τις περιφέρειες της χώρας. Αυτά και τα δύο δεν υπάρχουν στη λογική σας.

Οικολογικός προσανατολισμός της ανάπτυξης και της παραγωγής σημαίνει πολύ συγκεκριμένα πράγματα. Σημαίνει συγκεκριμένα κίνητρα για επενδύσεις. Σημαίνει συγκεκριμένα κίνητρα για τους συγκεκριμένους τομείς για την απασχόληση. Σημαίνει επιμόρφωση και κατάρτιση νέων ανθρώπων, νέων αγροτών που να μπορούν να αναλάβουν προπαραγωγικές πρωτοβουλίες. Σημαίνει ενίσχυση της συνεταιριστικής ιδέας την οποία απεχθάνεστε. Γιατί ο μικρός κλήρος μόνο με ενότητα των αγροτών αντιμετωπίζει την ανταγωνιστικότητα και επιβάλλει την εξωστρέφεια στην παραγωγή και στην οικονομία μας. Σημαίνει μια σειρά από θεσμικές αλλαγές που είναι μακριά από τη δική σας αντιμεταρρυθμιστική πολιτική κι ας διατείνεστε κάθε μέρα ότι είστε ένα κόμμα μεταρρυθμίσεων, συνεπώς και κάθε νομοσχέδιο που φέρνετε εδώ, ακόμα και τις τροπολογίες, τις θεωρείτε τεράστιες μεταρρυθμίσεις για τον τόπο. Δεν υπάρχει τίποτα από όλα αυτά.

Είμαστε, λοιπόν, πολύ δικαιολογημένοι και μην μας κακίζετε που φέρνουμε στη δική μας σημερινή επερώτηση το θέμα αυτό στην επιφάνεια. Είμαστε διατεθειμένοι να σας πούμε τη γνώμη μας όποτε το θελήσετε για το τι κάνετε λάθος και τι πρέπει να διορθώσετε. Αυτό, αν το θελήσετε. Είστε ο τρίτος Υπουργός. Ελπίζω να το κάνετε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας κ. Ανδριανός, Βουλευτής Αργολίδας.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, επιτρέψτε μου πριν εισέλθω στο κύριο θέμα της συζητούμενης επίκαιρης ερώτησης μια σύντομη αναφορά στα όσα εκτυλίσσονται τις τελευταίες ώρες στην Ουκρανία με τη στρατιωτική εισβολή της Ρωσίας σε μια ανεξάρτητη χώρα, την οποία βεβαίως καταδικάζουμε γιατί μόνο αίμα πόνο και καταστροφή φέρνει.

Είναι σαφές πως ζούμε μαύρες μέρες για την Ευρώπη και για ολόκληρο τον κόσμο, όπως υπογράμμισε και ο Πρωθυπουργός, ο Κυριάκος Μητσοτάκης. Η δέσμευση της Ελλάδας στο Διεθνές Δίκαιο, την εδαφική ακεραιότητα, την κυριαρχία και την ανεξαρτησία των χωρών είναι δεδομένη και αδιαπραγμάτευτη. Η Ελλάδα καταδικάζει την άσκηση ωμής βίας στο πλαίσιο επικίνδυνων αναθεωρητικών θεωρήσεων, που όχι μόνο υπονομεύουν την σταθερότητα και τις προοπτικές της ευρύτερης περιοχής μας, αλλά και έχουν ως κόστος ανθρώπινες ζωές ακόμη και αμάχους. Και βεβαίως, όλοι μας είμαστε δίπλα στους ομογενείς μας και το ελληνικό Υπουργείο Εξωτερικών κάνει όλα αυτά που απαιτούνται.

Πρέπει, λοιπόν, να αντιληφθούμε ότι δυνητικά εισερχόμαστε σε μια νέα ιστορική περίοδο αστάθειας και ανακατατάξεων και οφείλουμε ως χώρα και ως κοινωνία να είμαστε προετοιμασμένοι, να υπερασπιστούμε αποφασιστικά, αν και όταν χρειαστεί, την εθνική μας ακεραιότητα και ανεξαρτησία και βεβαίως, τη φιλελεύθερη δημοκρατία έναντι όσων επιμένουν να επιδιώκουν την αποσταθεροποίηση προβάλλοντας και επιδιώκοντας επικίνδυνες εναλλακτικές.

Αυτό το νόημα έχει το ευρύ εξοπλιστικό πρόγραμμα που εφαρμόζει η Κυβέρνηση. Γιατί για μας η άμυνά μας είναι υπέρτατος αυτοσκοπός, η ενίσχυση των διεθνών μας συμμαχιών αλλά και οι θεσμικές πρωτοβουλίες για την ενίσχυση της ποιότητας της δημοκρατίας μας. Όπως επίσης πρέπει να είμαστε έτοιμοι -και η Κυβέρνηση έχει αποδείξει και τη βούληση και την αποτελεσματικότητά της- να στηρίξουμε εκείνες τις κοινωνικές ομάδες, που θα επωμιστούν βαρύτερα και επωμίζονται βαρύτερα τις επιπτώσεις αυτής της νέας κρίσης όπως για παράδειγμα -και αυτό με φέρνει στο θέμα της επίκαιρης ερώτησης- οι αγρότες που μέσω των κυρώσεων μπορεί να αποκλειστούν από αγορές ή να κληθούν να αντιμετωπίσουν τις συνέπειες νέων αναταράξεων στα διεθνή ενεργειακά δίκτυα.

Κυρίες και κύριοι συνάδελφοι, είναι αλήθεια ότι αγροτικός κόσμος σήμερα αντιμετωπίζει πολλές και δύσκολες προκλήσεις. Η πανδημία του κορωνοϊού επηρέασε και συνεχίζει να επηρεάζει την ομαλή πρόσβαση σε αγροτικά εφόδια αλλά και στις αγορές. Η εξωγενής αύξηση των τιμών της ενέργειας οδήγησε σε αύξηση του κόστους παραγωγής. Η έλλειψη εργατικών χεριών δημιουργούν πράγματι συχνά μεγάλα προβλήματα. Η κλιματική αλλαγή προκαλεί ολοένα και συχνότερα, ολοένα και εντονότερα ακραία καιρικά φαινόμενα στην παραγωγή και το φυτικό κεφάλαιο.

Η Κυβέρνηση ποτέ δεν έκλεισε τα μάτια απέναντι στα ζητήματα που απασχολούν τον Έλληνα αγρότη. Βλέπουμε στην ενέργεια να διαμορφώνεται και να αυξάνεται μέσα σε μια μέρα για παράδειγμα η αγορά ηλεκτρικής ενέργειας 34%, το φυσικό αέριο 36%, το πετρέλαιο να ξεπερνάει τα 100 δολάρια το βαρέλι. Ποτέ λοιπόν η Κυβέρνηση δεν κλείνει τα μάτια απέναντι στα ζητήματα που απασχολούν ολόκληρη την κοινωνία και βεβαίως και τον Έλληνα αγρότη. Αντιθέτως με στρατηγική και αποτελεσματικότητα εξαντλεί κάθε δυνατότητα στήριξης του αγροτικού κόσμου. Διαρκώς εμπλουτίζει τη φαρέτρα των σχετικών μέτρων αλλά και διασφαλίζει τις προϋποθέσεις ώστε ο πρωτογενής τομέας να αποκτήσει τις προοπτικές και τη δυναμική που αρμόζουν στα ποιοτικά ελληνικά προϊόντα και στην εργατικότητα και τη δημιουργικότητα των αγροτών μας.

Υπενθυμίζω χαρακτηριστικά ότι η Κυβέρνηση του Κυριάκου Μητσοτάκη κατάφερε να διασφαλίσει 19,3 δισεκατομμύρια ευρώ από τη νέα ΚΑΠ για την περίοδο 2021-2027, δηλαδή χωρίς ουσιαστικά απώλειες σε σχέση με την προηγούμενη περίοδο κάτι που δεν κατάφεραν άλλες ευρωπαϊκές χώρες. Υπενθυμίζω επίσης ότι από το Ταμείο Ανάκαμψης και Ανθεκτικότητας πάνω από δύο δις ευρώ θα διοχετευθούν για τη στήριξη του αγροτικού τομέα, ενώ 510 εκατομμύρια ευρώ θα λάβει η χώρα στο πλαίσιο του Επιχειρηματικού Προγράμματος Αλιείας και Υδατοκαλλιεργειών και της Κοινής Αλιευτικής Πολιτικής.

Θυμίζω ακόμη τα μέτρα που έχουν ήδη ληφθεί για την στήριξη των Ελλήνων παραγωγών έναντι των συνεπειών της πανδημίας και της ενεργειακής κρίσης, στη μείωση του ΦΠΑ στα λιπάσματα και τις ζωοτροφές στο 6%, την επιστροφή του ειδικού φόρου κατανάλωσης στο πετρέλαιο κίνησης συνολικού ύψους 60 εκατομμυρίων, την κάλυψη του 80% της ρήτρας αναπροσαρμογής των αγροτικών τιμολογίων ρεύματος από τον Αύγουστο έως τον Δεκέμβριο του 2021, που ήδη γίνονται οι πιστώσεις -ήδη τις δεσμεύσεις αυτές τις βλέπουν στην πράξη, στα τιμολόγια οι αγρότες μας- και βεβαίως 50% για τον Ιανουάριο και τον Φεβρουάριο έκπτωση στη ρήτρα για την περαιτέρω ενίσχυση των αγροτών μας. Και τα προβλήματα βεβαίως όσο συνεχίζονται, εμείς θα είμαστε δίπλα να τους στηρίζουμε. Όπως είπε ο Υπουργός θα συνεχίσει η πολιτική στήριξης στο ηλεκτρικό ρεύμα όπως εφαρμόστηκε για τον Αύγουστο, τον Σεπτέμβριο, τον Οκτώβριο, τον Νοέμβρη, και τον Δεκέμβρη του 2021.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας κυρία Πρόεδρε, ως Κοινοβουλευτικός Εκπρόσωπος να μπορέσω να πω κάποια σημαντικά ζητήματα. Βεβαίως μίλησε ο Υπουργός μας και ήταν αναλυτικός, αλλά μέσα λοιπόν σε αυτό τον περιορισμένο χρόνο θα τρέξω την ομιλία μου για να μην καταχραστώ περαιτέρω τον χρόνο.

Επίσης, την περαιτέρω ενίσχυση των κτηνοτρόφων με επιδότηση 4% επί του τζίρου του δεύτερου εξαμήνου του 2021 συνολικού ύψους 40 εκατομμυρίων ευρώ, την ένταξη του μεταφορικού ισοδύναμου της μεταφοράς ζωοτροφών στην Κρήτη για το έτος 2022 και την αύξηση κατά 50%, δηλαδή, κατά 3,5 εκατομμύρια ευρώ του προγράμματος των μικρών νησιών του Αιγαίου για τη μεταφορά ζωοτροφών.

Θυμίζω την ουσιαστική στήριξη των τευτλοπαραγωγών, των παραγωγών θερμοκηπίων στην Κρήτη, των βαμβακοπαραγωγών και των παραγωγών σιτηρών του Έβρου καθώς και τη στήριξη με 15 εκατομμύρια ευρώ των παραγωγών των λαϊκών αγορών που δοκιμάστηκαν και αυτοί έντονα από την πανδημία. Θυμίζω λοιπόν ακόμη την άμεση ανταπόκριση του Υπουργείου Αγροτικής Ανάπτυξης και τροφίμων και του ΕΛΓΑ για την χωρίς καθυστέρηση και δίκαιη αποζημίωση των πληγέντων παραγωγών από ακραία καιρικά φαινόμενα και πυρκαγιές. Στην ιδιαίτερη πατρίδα μου στην Αργολίδα μετά τον πρόσφατο παγετό τάχιστα η ηγεσία του Υπουργείου και του ΕΛΓΑ επισκέφθηκε τις πληγείσες περιοχές αμέσως και ενεργοποίησε τις απαιτούμενες διαδικασίες -και είναι σε εξέλιξη αυτές οι διαδικασίες- ενισχύοντας μάλιστα τα κλιμάκια με τριάντα πέντε επιπλέον γεωτεχνικούς. Υπεγράφη η ΚΥΑ, όπως είχαμε δεσμευτεί, για ενίσχυση 70 ευρώ το στρέμμα στην κλημεντίνη. Ήδη ο Υπουργός κ. Γεωργαντάς και ο κ. Σκυλακάκης προχωρήσαν στην απαιτούμενη υπογραφή της ΚΥΑ.

Θυμίζω την στρεμματική, πέρυσι, ενίσχυση της ελαιοκαλλιέργειας στους κατά κύριο επάγγελμα αγρότες. Όπως είπε και ο Υπουργός ήδη έχει ενισχυθεί ο αγροτικός τομέας με 1.250.000.000. Είναι 860.000.000 συν τα 370.000.000. του ΕΛΓΑ.

Θυμίζω τις σημαντικές νομοθετικές πρωτοβουλίες που έχει αναλάβει η παρούσα Κυβέρνηση για τον αγροτικό κόσμο: Τον ν.4859/2021 που δίνει στους κτηνοτρόφους τη δυνατότητα να νομιμοποιήσουν τις εγκαταστάσεις τους και απλοποιεί σημαντικά τις διαδικασίες αδειοδότησης. Επίσης, την ένταξη της διαχείρισης ανανεώσιμων πηγών ενέργειας δυναμικού μικρότερου των 500 KW στις αγροτικές εκμεταλλεύσεις, ώστε να μπορούν οι αγρότες να ενισχύσουν με επενδύσεις στο πεδίο αυτό το εισόδημά τους, τον ν.4792/2021 που αντιμετωπίζει τις αθέμιτες εμπορικές πρακτικές στον γεωργικό τομέα, τη ρύθμιση της δυνατότητας εποχικής απασχόλησης αλλοδαπών εργατών γης για να αντιμετωπίσουν τις μεγάλες πραγματικά ελλείψεις σε αγροτικά χέρια.

Κυρίες και κύριοι συνάδελφοι, πρώτη η Κυβέρνηση και η κοινοβουλευτική πλειοψηφία της Νέας Δημοκρατίας αναγνωρίζει τα σημαντικά προβλήματα που έχουν να αντιμετωπίσουν οι Έλληνες αγρότες, γεωργοί, κτηνοτρόφοι, αλιείς, μελισσοκόμοι, προβλήματα που σε πολύ μεγάλο μέρος οφείλονται σε εξωγενείς παράγοντες όπως στην πανδημία, την διεθνή ενεργειακή κρίση, την κλιματική αλλαγή και τώρα βεβαίως τον πόλεμο που έχουμε στην Ουκρανία.

Μέσα σε ένα εξαιρετικά δύσκολο λοιπόν διεθνές περιβάλλον η Κυβέρνηση του Κυριάκου Μητσοτάκη όχι μόνο εξαντλεί κάθε δημοσιονομική δυνατότητα στήριξης των παραγωγών, όχι μόνο διεκδικεί και εξασφαλίζει σημαντικότατους ευρωπαϊκούς πόρους για την πρωτογενή παραγωγή αλλά και εφαρμόζει με αποφασιστικότητα μια συγκροτημένη στρατηγική για την συνολική αναβάθμιση του αγροτικού τομέα στον τόπο μας. Μια στρατηγική που έχει ως άξονες να ενισχύσει την ανταγωνιστικότητα και την εξωστρέφεια, τη σύνδεση της παραγωγής με την επιχειρηματικότητα, τον ψηφιακό μετασχηματισμό και τον εκσυγχρονισμό της σχέσης παραγωγού και κράτους, την αναβάθμιση της αγροτικής εκπαίδευσης, τη σύνδεση της παραγωγής προστιθέμενης αξίας με τη βιωσιμότητα και την προστασία του περιβάλλοντος.

Αποδεδειγμένα η σημερινή Κυβέρνηση του Κυριάκου Μητσοτάκη πιστεύει στις δυνατότητες του πρωτογενή τομέα να πρωταγωνιστήσει στο νέο παραγωγικό πρότυπο της χώρας. Πιστεύει στον Έλληνα παραγωγό που έχει αποδείξει όχι μόνο τις αντοχές του στις πολλές και δύσκολες κακουχίες αλλά και τη βούληση και την ικανότητά του για δημιουργία και προκοπή. Αρκεί να έχει απέναντι του ένα κράτος που να συμπεριφέρεται όχι ως δυνάστης αλλά ως αρωγός και συμπαραστάτης. Σε αυτό το κράτος λοιπόν αποβλέπουν όλες οι εκσυγχρονιστές προσπάθειες και οι μεταρρυθμίσεις που κάνει η Κυβέρνηση της Νέας Δημοκρατίας.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, κλείστε σας παρακαλώ.

**ΙΩΑΝΝΗΣ ΑΝΔΡΙΑΝΟΣ:** Μισό λεπτό ακόμα την ανοχή σας και ευχαριστώ πολύ.

Σε αυτή λοιπόν τη δύσκολη συγκυρία όπου στις έκτακτες συνθήκες της πανδημίας και της ενεργειακής κρίσης έρχονται να προστεθούν τώρα οι συνέπειες της διεθνούς κρίσης που προκαλεί η εισβολή, όπως είπα, στην Ουκρανία, η εύκολη ρητορική πλειοδοσία δεν είναι υπεύθυνη αντιπολιτευτική στάση. Οφείλουμε ως πολιτεία όχι απλώς να στηρίξουμε εφάπαξ τους παραγωγούς αλλά και να διασφαλίσουμε με σύνεση και υπευθυνότητα ότι θα μπορούμε να τους στηρίζουμε αποτελεσματικά για όσο διάστημα χρειαστεί.

Το κείμενο λοιπόν της επίκαιρης επερώτησης του ΚΙΝΑΛ καταλήγει με μια σειρά από ερωτήματα όπου υποτίθεται ότι εγκαλείται η Κυβέρνηση για μια σειρά από ζητήματα. Οι αγρότες όμως γνωρίζουν και βλέπουν και συγκρίνουν τα έργα και τις ημέρες αυτής της Κυβέρνησης με τα αντίστοιχα όσων σήμερα ισοπεδώνουν και πλειοδοτούν σε υποσχέσεις.

Βλέπουν και συγκρίνουν τις δράσεις της σημερινής Κυβέρνησης για το κόστος της παραγωγής και της ενέργειας, για την αποτελεσματικότητα του ΕΛΓΑ, για τα εθνικά και ενωσιακά κονδύλια στήριξης, για τη στήριξη των εθνικών προϊόντων έναντι των παράνομων ελληνοποιήσεων, για την αντιμετώπιση της έλλειψης των εργατικών χεριών…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πολύ ολοκληρώστε, έχετε υπερδιπλασιάσει τον χρόνο σας.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ πολύ, κυρία Πρόεδρε, πραγματικά και ζητώ συγγνώμη για την κατάχρηση του χρόνου, αλλά ήταν τόσο μικρό το χρονικό διάστημα που μας δίνει, βεβαίως, ο Κανονισμός και όχι εσείς.

Ολοκληρώνω, λοιπόν, με το εξής: Διευκολύνουμε ουσιαστικά τη σχέση του παραγωγού με το κράτος, οικοδομούμε βήμα-βήμα μια νέα εποχή δυναμικής και βιώσιμης αγροτικής ανάπτυξης. Ο Έλληνας αγρότης γνωρίζει καλά ότι ιδιαίτερα εν μέσω αυτής της εξωγενούς θύελλας, είναι ευτύχημα που έχει στο πλευρό του αυτή την Κυβέρνηση και θέλει και ξέρει και μπορεί αποδεδειγμένα να σκύβει στα προβλήματα και να δίνει λύσεις και προοπτικές. Όλα τα άλλα ούτε πείθουν ούτε συσκοτίζουν την πραγματικότητα.

Ευχαριστώ πολύ για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κύριοι συνάδελφοι, θα σας παρακαλέσω να προσπαθείτε να μένετε στον χρόνο σας, με τη σχετική ανοχή πάντα, γιατί ακολουθεί και δελτίο επικαίρων ερωτήσεων, δηλαδή δεύτερη συνεδρίαση. Οπότε, καταλαβαίνετε ότι ο χρόνος είναι πολύ περιορισμένος.

Τον λόγο λοιπόν έχει ο Κοινοβουλευτικός Εκπρόσωπος του ΣΥΡΙΖΑ κ. Κόκκαλης, Βουλευτής Λαρίσης.

**ΒΑΣΙΛΕΙΟΣ ΚΟΚΚΑΛΗΣ:** Κυρίες και κύριοι συνάδελφοι, η επίκαιρη επερώτηση συζητείται στη σκιά ενός πολέμου για τον οποίο όλοι μας ευχόμαστε να λάβει τέλος και να επικρατήσει το διεθνές δίκαιο.

Θα συμφωνήσω με τον τίτλο της επίκαιρης επερώτησης: «Ανυπαρξία σχεδίου στον πρωτογενή τομέα».

Κύριε Υπουργέ, κατ’ αρχάς να σας ευχηθούμε καλή θητεία και καλή δύναμη στο Υπουργείο. Νομίζω ότι έχει περάσει ο καιρός και πλέον ακούγεται πολύ κουραστικό να επαναλαμβάνουμε τις αναγκαστικές διαπιστώσεις ότι η ακρίβεια έχει γονατίσει τα νοικοκυριά και εν προκειμένω έχει γονατίσει τους ανθρώπους του πρωτογενούς τομέα είτε είναι κτηνοτρόφοι, είτε είναι αγρότες, είτε είναι αλιείς και ο κόσμος του πρωτογενούς τομέα σήμερα περιμένει λύσεις, κύριε Υπουργέ. Περιμένει προτάσεις. Εμείς εκτός από τη στηλίτευση των λαθών και των παραλείψεων της Κυβέρνησής σας υποβάλλουμε και προτάσεις. Εν αρχή ήταν ο λόγος, εν αρχή ήταν και το μέγα λάθος. Ήταν Ιούλιος του 2019 και ο Πρωθυπουργός της χώρας αφιέρωσε στις προγραμματικές δηλώσεις της Κυβέρνησης μόλις τρία λεπτά για τον πρωτογενή τομέα. Αφιέρωσε μόνο τρία λεπτά για το τι σκέφτεται να κάνει, τι σχεδιάζει η Κυβέρνηση Μητσοτάκη για τον πρωτογενή τομέα. Από εκεί φαίνεται ότι δυστυχώς δεν είναι προτεραιότητα για την Κυβέρνησή σας ο πρωτογενής τομέας. Δεν είναι προτεραιότητα γιατί απουσιάζει ένα συγκεκριμένο μοντέλο, ένα σχέδιο. Η απουσία αυτού του σχεδίου, κύριε Υπουργέ, έχει άμεση συνέπεια με τη διαχείριση της δύσκολης πραγματικότητας. Απουσιάζει το σχέδιο. Τί αγρότη θέλετε; Τί αγρότη θέλουμε όλοι μας σήμερα; Έχετε αναρωτηθεί αν το επάγγελμα του αγρότη είναι πιστοποιημένο; Ο αγρότης δεν εκπαιδεύεται, ο αγρότης δεν οργανώνεται υγιώς;

Εγκαίρως σας είχαμε καταθέσει τις προτάσεις μας ότι πρέπει να περιλαμβάνονται οι λέξεις «οργάνωσης των αγροτών», «εκπαίδευση» αλλά και «κατοχύρωση και πιστοποίηση του αγροτικού επαγγέλματος». Πώς συνδέεται αυτή η έλλειψη του οράματος για τον πρωτογενή τομέα με τη δύσκολη πραγματικότητα;

Σας ακούσαμε πριν να λέτε ότι θα συνεχίσει η Κυβέρνηση να βοηθά με επιδότηση τους λογαριασμούς του αγροτικού ηλεκτρικού ρεύματος. Να διευκρινίσουμε ότι αυτή η επιδότηση δεν προέρχεται από τον κρατικό προϋπολογισμό, αλλά προέρχεται από το ταμείο το οποίο έχει δημιουργηθεί υπέρ των ανανεώσιμων πηγών ενέργειας.

Προτάσεις συγκεκριμένες δύο, κύριε Υπουργέ και θα περιμένουμε στη δευτερολογία να απαντήσετε. Πρώτον, αγροτικά φωτοβολταϊκά και ταμείο εγγυήσεων με τις μικροπιστώσεις. Δύο μέτρα τα οποία θεωρητικά υπάρχουν, αλλά ξέρετε πόσοι αγρότες κάνουν χρήση αυτής της ευεργετικής διάταξης των αγροτικών φωτοβολταϊκών; Στο Νομό Λάρισας από τους δυόμισι χιλιάδες αγρότες μόνο εξήντα δύο. Δεν είναι μέτρο το οποίο θα ανακουφίσει μακροπρόθεσμα το κόστος παραγωγής για το ρεύμα; Η λύση θα είναι το να λέτε ότι θα συνεχίζουμε να δίνουμε το 70% και το 80%; Το υπόλοιπο πώς θα το βρει ο αγρότης;

Δεύτερον, οι μικροπιστώσεις. Το Ταμείο Εγγυήσεων σας το παραδώσαμε έτοιμο τρεις φορές έχει εξαγγελθεί από τον κ. Βορίδη και μία από τον κ. Λιβανό. Σήμερα απ’ αυτό το Βήμα -και αν όχι σήμερα, πολύ συντόμως- πρέπει να τοποθετηθείτε συγκεκριμένα γι’ αυτά τα οποία αγγίζουν πραγματικά τον αγρότη. Διότι σήμερα ο κόσμος του πρωτογενούς τομέα περιμένει προτάσεις, όχι διαπιστώσεις ότι το ρεύμα έχει φθάσει στα ύψη και ότι δεν μπορεί να πληρώσει το πετρέλαιο.

Απουσίαζε από την ομιλία σας –είπατε, βέβαια, στη δευτερολογία, αν και έπρεπε στην πρωτολογία, κύριε Υπουργέ- η Κοινή Αγροτική Πολιτική, η Πράσινη Συμφωνία. Γνωρίζουμε όλοι και αυτό είναι πολύ σημαντικό ότι η Πράσινη Συμφωνία έχει φιλόδοξους στόχους, αλλά θεμιτούς. Γνωρίζετε, κύριε Υπουργέ, ότι μέχρι το 2030 το 25% της αγροτικής έκτασης στη χώρα μας πρέπει να είναι βιολογική καλλιέργεια; Ξέρετε τι σημαίνει αυτό; Σύμφωνα με τη μελέτη πριν από δυο μήνες περίπου ανακοινώθηκε από τον Ελληνικό Σύνδεσμο Φυτοπροστασίας ότι πολλά φάρμακα αναγκαστικά θα αποσυρθούν και θα έχει σοβαρότατες οικονομικές επιπτώσεις τουλάχιστον σε επτά-οκτώ καλλιέργειες. Στο αμπέλι, στην ελιά, στο βαμβάκι, στα μήλα, στα σιτηρά.

Ερώτηση: Έχετε σχέδιο για να αντιμετωπίσετε αυτές τις επιπτώσεις της Πράσινης Συμφωνίας; Πρόταση: Να αναθέσει το Υπουργείο μελέτη για την ύπαρξη ή όχι των επιπτώσεων της Πράσινης Συμφωνίας στη χώρα μας. Αναγκαστικά, θα εγκαταλειφθούν καλλιέργειες. Αυτό θα περιμένουμε και στη δευτερολογία σας να μας το πείτε. Επίσης, στη δευτερολογία να μας πείτε γιατί έχει κουραστεί πλέον ο αγροτικός κόσμος, κύριε Υπουργέ, να ακούει την αυτονόητη υποχρέωση κάθε Υπουργού, κάθε Υφυπουργού και κάθε κρατικού λειτουργού που λένε ότι «θα αποζημιωθείτε». Μα, είναι αυτονόητη υποχρέωση. Αυτό που θέλει σήμερα να ακούσει ο πρωτογενής τομέας είναι εάν θα προχωρήσετε και σε ποιο στάδιο βρίσκεται η αλλαγή του κανονισμού του ΕΛΓΑ. Πρώτον, να πείτε «ναι, επιθυμούμε, θέλουμε την αλλαγή» ή «δεν θέλουμε» και πότε θα υλοποιηθεί και πιστέψτε μας, εάν το προχωρήσετε, εμείς σε οτιδήποτε θετικό θα είμαστε σύμφωνοι. Αυτό περιμένει να ακούσει σήμερα ο πρωτογενής τομέας, όπως επίσης περιμένει τις αδικίες από τις πληρωμές του ΟΠΕΚΕΠΕ. Ακούστε: Θεωρείτε -νόμιμο μπορεί να είναι- σωστό κτηνοτρόφος χωρίς πρόβατα να παίρνει ενίσχυση; Ρητορική ερώτηση. Αυτό πρέπει να απασχολήσει όλους. Νομίμως την παίρνει την ενίσχυση. Χωρίς πρόβατα να λαμβάνει ενίσχυση; Αυτά είναι τα δομικά προβλήματα της γεωργίας και της κτηνοτροφίας. Σε αυτά πρέπει να επικεντρωθεί το Υπουργείο Αγροτικής Ανάπτυξης και έχουμε συγκεκριμένες προτάσεις.

Επίσης, φωτοβολταϊκά. Θα αναφέρω από την περιφέρειά σας, κύριε Υπουργέ. Στην περιφέρειά σας το 30% της παραγωγικής αγροτικής γης έχει καλυφθεί με φωτοβολταϊκά. Το ίδιο γίνεται και σε άλλες περιοχές. Στο τέλος δεν θα μιλάμε για αγρότες. Καλές οι ανανεώσιμες πηγές ενέργειας, αλλά δεν πρέπει να υπάρχει ένα μέτρο, ένας σχεδιασμός;

Πρόταση: Διαχειριστικά σχέδια βόσκησης. Εάν υπήρχαν σήμερα τα διαχειριστικά σχέδια βόσκησης, δεν θα μπορούσαν να εγκαθίστανται φωτοβολταϊκά σε βοσκότοπους. Χάρτες υψηλής παραγωγικότητας.

Και κλείνω με το θέμα του νερού. Πρόσφατα στη Θεσσαλία, στην πατρίδα μου τη Λάρισα, κύριε Υπουργέ, έγινε μια κουβέντα από την Περιφερειακή Ένωση Δήμων Θεσσαλίας για το θέμα του νερού και τέθηκε και το θέμα του Αχελώου. Ο Αχελώος ξεκίνησε –εγώ ήμουν εννέα ετών τότε- το 1982. Σαράντα χρόνια δεν απολογήθηκε κανείς για τα λεφτά που ξοδεύτηκαν σε αυτό το έργο και ήρθε το ανώτατο δικαστήριο να πει ότι ο σχεδιασμός δεν ήταν νόμιμος.

Και ακούμε κάποιους να θέτουν την προβοκατόρικη ερώτηση: «Είστε υπέρ ή κατά του Αχελώου;». Και εμείς την ίδια ώρα σας προτρέπουμε να προχωρήσουν τα έργα που σας παραδώσαμε το 2019. Να προχωρήσει το σχέδιο διαχείρισης, η δεύτερη αναθεώρηση, η οποία έπρεπε ήδη να έχει γίνει.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να ολοκληρώσετε, κύριε συνάδελφε.

**ΒΑΣΙΛΕΙΟΣ ΚΟΚΚΑΛΗΣ:** Κλείνω, κυρία Πρόεδρε.

Πρέπει επιτέλους να αφήσετε τα λόγια. Οι αγρότες και οι κτηνοτρόφοι περιμένουν πράξεις, περιμένουν λύσεις, κύριε Υπουργέ. Οι διαπιστώσεις ότι είναι δύσκολα τα πράγματα είναι γνωστές. Χρειάζονται συγκεκριμένες προτάσεις.

Νομίζω ότι από την ομιλία μου κατατέθηκαν συγκεκριμένες προτάσεις της Αξιωματικής Αντιπολίτευσης και θα περιμένουμε τεκμηριωμένες απαντήσεις.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ.

Θα παρακαλέσω και πάλι να κρατάτε τους χρόνους σας, κύριοι συνάδελφοι. Έχετε μόνο έξι λεπτά και υπερδιπλασιάζετε τον χρόνο.

Τον λόγο τώρα έχει η κ. Διαμάντω Μανωλάκου, Βουλευτής Β΄ Πειραιώς του ΚΚΕ.

**ΔΙΑΜΑΝΤΩ ΜΑΝΩΛΑΚΟΥ:** Ακούστηκαν προβλήματα της αγροτιάς, όμως, είναι πολλά, είναι μεγάλα, είναι διαχρονικά και σήμερα οξύνονται ακόμα περισσότερο εξαιτίας του ενεργειακού που αυξάνει το κόστος παραγωγής. Και αυτές οι υψηλές τιμές θα συνεχίσουν να αυξάνονται με τον ιμπεριαλιστικό πόλεμο, που θύματα είναι οι λαοί των εμπλεκόμενων χωρών. Αγγίζει και επηρεάζει, όμως, τους λαούς όλου του κόσμου, αφού οι οικονομικές και γεωπολιτικές προεκτάσεις αυτής της σύγκρουσης έχουν επιπτώσεις στους πάντες, συνεπώς και στους Έλληνες αγρότες και συνολικά στη χώρα μας.

Ωστόσο, η Ελλάδα θα μπορούσε να έχει σε μεγάλο βαθμό ενεργειακή αυτάρκεια σε προσιτές τιμές, εάν έκανε χρήση των εγχώριων πηγών, υδροηλεκτρικά και λιγνίτη, χρησιμοποιώντας σύγχρονη τεχνολογία που συρρικνώνει τους παραγόμενους ρύπους. Έτσι θα εξασφάλιζε φτηνή ενέργεια στην παραγωγική διαδικασία και στα ατομικά νοικοκυριά.

Όλοι σας, όμως, συμφωνήσατε στη δίκαιη μετάβαση, όπως λέτε, αυτή την εγκληματική απολιγνιτοποίηση, κλείνοντας λιγνιτικές μονάδες, γιατί έτσι έλεγε η Ευρωπαϊκή Ένωση, ή τις ξεπουλάτε, στέλνοντας στην ανεργία πάνω από δεκαπέντε χιλιάδες εργαζόμενους και προωθείτε την ακριβή ενέργεια από τις ΑΠΕ, εξασφαλίζοντας έτσι την κερδοφορία στους επιχειρηματικούς ομίλους των αιολικών πάρκων, καταστρέφοντας ακόμα και προστατευόμενες οικολογικά περιοχές με τις ανεμογεννήτριες -γιατί δεν υπάρχει σχέδιο, είναι τι θα κονομήσει το κεφάλαιο- αλλά και καταστρέφοντας αγροτική γη υψηλής παραγωγικότητας σε βάρος του διατροφικού τομέα για χάρη των φωτοβολταϊκών. Αυτή είναι η πολιτική όλων σας σε αυτό το κομμάτι.

Τώρα διαφημίζετε, και οι Βουλευτές του ΚΙΝΑΛ, με ύμνους αυτή την ακριβή ενέργεια από ανανεώσιμες πηγές ενέργειας, που εξασφαλίζει ενεργειακή φτώχεια στον λαό.

Επίσης, είναι άδικο και εξοντωτικό αυτό που όλοι μαζί, πάλι στο τρίτο μνημόνιο του ΣΥΡΙΖΑ, το ψηφίσατε, δηλαδή την κατάργηση της επιστροφής του ειδικού φόρου κατανάλωσης στους αγρότες και η Κυβέρνηση τώρα κάτω από την πίεση των κινητοποιήσεων μιλάει για ανέξοδες υποσχέσεις.

Ταυτόχρονα, όλες οι κυβερνήσεις δίνετε 370 εκατομμύρια τον χρόνο για επιστροφή ειδικού φόρου κατανάλωσης σε εφοπλιστές, μεγαλοκλινικάρχες, μεγαλοξενοδόχους και ούτω καθεξής. Αυτή είναι η ταξική πολιτική όλων σας και θύμα είναι και η αγροτιά.

Συνεπώς είναι δίκαιο το αίτημα των τριάντα έξι μπλόκων των αγροτών για μείωση του κόστους παραγωγής, με κατάργηση της ρήτρας αναπροσαρμογής για το ρεύμα, με αφορολόγητο πετρέλαιο. Και εσείς κωφεύετε, τους κοροϊδεύετε.

Και σε ό,τι αφορά την αλλαγή του κανονισμού του ΕΛΓΑ -για να μην ξεχνιόμαστε- είναι δημιούργημα της κυβέρνησης του ΠΑΣΟΚ και το συντήρησαν αναλλοίωτο όλες οι κυβερνήσεις. Το χαρακτηριστικό του; «Χαρατσώνει» και δεν αποζημιώνει το σύνολο της καταστροφής που υφίσταται η παραγωγή των αγροτών, αφού συνοδεύεται με τεράστιους κόφτες. Στην καλύτερη περίπτωση, για την καταστροφή 100% αποζημιώνετε μόνο το 70% και κάτω. Αυτό κάνετε. Όμως, το τσουχτερό ασφάλιστρο το παίρνετε.

Ακόμα, δεν αποζημιώνει την ακαρπία. Ειδικά στους ελαιοπαραγωγούς και τα εσπεριδοειδή οι διαμαρτυρίες είναι καθημερινές. Τι ζητούν οι αγρότες; Προστασία από τις φυσικές καταστροφές με υλοποίηση όλων των απαραίτητων έργων υποδομής, καθώς και αλλαγή του κανονισμού του ΕΛΓΑ, ώστε να ασφαλίζει και να αποζημιώνει την παραγωγή και το κεφάλαιο στο 100%.

Και στην κτηνοτροφία την τελευταία δεκαετία με την πολιτική όλων των κυβερνήσεων επιταχύνθηκε η συγκέντρωση στην αγελαδοτροφία γαλακτοπαραγωγής, όπου όλοι σας αποδεχτήκατε να καταργηθεί ακόμα και το ελάχιστο που ίσχυε, το πενθήμερο στη διάρκεια ζωής του αγελαδινού γάλακτος, και το οποίο προστάτευε σε έναν βαθμό την εγχώρια παραγωγή από το πολύ φτηνότερο εισαγόμενο γάλα. Το ψηφίσατε όλοι σας στο τρίτο μνημόνιο, μαζί και τη χρήση συμπυκνωμένου γάλακτος στο γιαούρτι. Δηλαδή, την εργαλειοθήκη του ΟΟΣΑ υιοθετήσατε.

Έχει προχωρήσει η συγκέντρωση και στην αιγοπροβατοτροφία. Σε αυτό συνέβαλαν και οι τεράστιες καταστροφές από διάφορες νόσους όλα τα προηγούμενα χρόνια ως αποτέλεσμα της αποδιάρθρωσης των κτηνιατρικών υπηρεσιών.

Σε ό,τι αφορά τις ενισχύσεις, ναι, είναι αποσυνδεδεμένες από την παραγωγή. Ευνοούν τις μεγάλες εκμεταλλεύσεις σε στρεμματική γη. Εμείς στηρίζουμε αυτό που διεκδικεί το αγροτικό συνδικαλιστικό κίνημα, δηλαδή σύνδεση επιδότησης με παραγωγή.

Θα μπορούσα να αναφερθώ και να περιγράψω και άλλους δυσμενείς όρους για την επιβίωση των αγροτών και να θέσω και το ερώτημα: Πώς σε τέτοιες περιπτώσεις θα προσελκύσετε νέους αγρότες; Πώς θα μείνει ο νέος στο χωριό με τα πέντε ή δέκα χιλιάρικα που τους δίνετε όλες οι κυβερνήσεις και με χίλιες δυο δεσμεύσεις και έξοδα; Δεν φτάνουν ούτε για «ζήτω» για να ανοίξει κάποιος ένα αγροτικό νοικοκυριό. Χώρια που όλες οι κυβερνήσεις φροντίσατε να κλείσετε σχολεία, να διαλύσετε κέντρα υγείας, περιφερειακά νοσοκομεία. Πώς θα ζήσει ο νέος στην ύπαιθρο; Πώς θα κάνει οικογένεια, με τι υποδομές;

Όμως, διαφημίζετε τις ευρωκοινοτικές ενισχύσεις. Δεν είναι αυτές που έσωσαν αυτές τις δεκαετίες τους μικρομεσαίους αγρότες. Έχει χειροτερέψει η θέση τους και ένα μεγάλο ποσοστό έχει ξεκληριστεί, γιατί το 80% αυτών των ενισχύσεων πάει στο 80%, δηλαδή στους μεγαλοαγρότες, μεγαλεμπόρους, μεταποιητές. Εκεί καταλήγουν οι ενισχύσεις, γιατί Κοινή Αγροτική Πολιτική σημαίνει διεθνοποιημένος μονοπωλιακός καπιταλισμός που στραγγαλίζει και συνθλίβει τον βιοπαλαιστή στον ανταγωνισμό με τα μονοπώλια. Συνεπώς τα προβλήματα των βιοπαλαιστών αγροτών δεν θα συμφωνήσουμε, κύριοι του ΚΙΝΑΛ και του ΣΥΡΙΖΑ, ότι είναι λόγω έλλειψης σχεδίου συγκροτημένης αγροτικής πολιτικής, για την οποία κατηγορείται η σημερινή Κυβέρνηση. Έχει αγροτική πολιτική και είναι η ΚΑΠ, την οποία στηρίζετε όλοι σας, την ψηφίζετε και την υλοποιείτε δημιουργώντας βάσανα και ξεκληρίζοντας τους αυτοαπασχολούμενους αγρότες.

Βεβαίως ολόκληροι τομείς, κύριε Υπουργέ, έχουν μείνει εκτός από τις ενισχύσεις του COVID. Ο αμπελοοινικός τομέας στραγγαλίζεται και είναι συνδεδεμένος και με τον τουρισμό. Υπήρχε υπόσχεση ότι θα ενταχθεί στην ομάδα αποζημίωσης του COVID, κάτι που δεν έχει υλοποιηθεί.

Ωστόσο, και στη χθεσινή συνάντηση των αγροτών με υπουργικό κλιμάκιο, όντως στα λόγια αναγνωρίστηκαν τα προβλήματα και το αυξημένο κόστος παραγωγής, αλλά η απάντηση ήταν ψίχουλα κοροϊδίας, τα οποία μας επανέλαβε και σήμερα ο κύριος Υπουργός και τα θεωρούμε ντροπή. Πρέπει να τους αντιμετωπίσετε, γιατί θέλετε πρωτογενή τομέα, αλλά να παράγεται μόνο από τους μεγαλοαγρότες, γιατί σε τελευταία ανάλυση αν δεν έχει πρώτη ύλη, πώς θα δουλέψει η μεταποίηση;

Θέλετε να εξοντώσετε ό,τι έχει μείνει από τη μικρομεσαία αγροτιά. Όμως, να ξέρετε ότι ο αγώνας τους αφήνει παρακαταθήκη και συνεχίζεται, όπως είπαν, με άλλες μορφές συμμετέχοντας στα μεγάλα συλλαλητήρια που οργανώνονται αύριο και τις επόμενες μέρες σε μία σειρά από πόλεις της χώρας, όπως και εδώ στο Σύνταγμα στις 12:00΄. Διαδηλώνουν, δηλαδή, όλοι οι εργαζόμενοι ενάντια στην ακρίβεια για την ουσιαστική προστασία της υγείας του λαού, αλλά και ενάντια στον ιμπεριαλιστικό πόλεμο που μαίνεται στην Ουκρανία, απαιτώντας να μην υπάρξει καμμία εμπλοκή της Ελλάδας στον πόλεμο.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κυρία συνάδελφε.

Τον λόγο έχει τώρα εκ μέρους της Ελληνικής Λύσης ο Βουλευτής Επικρατείας κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι Βουλευτές -τέσσερις!-, η σημερινή συζήτηση είναι ασφαλώς, επίκαιρη. Εντούτοις, οι ενέργειες για τον πρωτογενή μας τομέα έχουν καθυστερήσει πάρα πολύ, δυστυχώς, αδικαιολόγητα.

Προφανώς η επερώτηση κατατέθηκε από το ΚΙΝΑΛ, το οποίο στην ουσία στηρίζει την πολιτική της Νέας Δημοκρατίας, αφού έχει ψηφίσει τα περισσότερα νομοσχέδιά της, εξαιτίας των αγροτικών κινητοποιήσεων, οπότε καθαρά για λόγους κομματικής σκοπιμότητας.

Εμείς, πάντως, αναφερόμαστε στον πρωτογενή τομέα, από την πρώτη μέρα της εισόδου μας στη Βουλή, ενώ, έχουμε αφιερώσει ένα μεγάλο μέρος του αναλυτικού μας προγράμματος των πεντακοσίων σελίδων. Αναφερόμαστε με στόχο τη βιώσιμη ανάπτυξη της χώρας μας, καθώς επίσης και την τροφική της επάρκεια, τονίζοντας, πως ένα μεγάλο μέρος των προμηθειών του τουρισμού προέρχεται από εισαγωγές, οπότε, επηρεάζει αρνητικά, τόσο το εμπορικό μας ισοζύγιο όσο και το ΑΕΠ μας.

Γενικότερα, τώρα, η αγροτική μας παραγωγή έχει μειωθεί στα 10,9 δισεκατομμύρια ευρώ, το 2018, από τα 12 δισεκατομμύρια, που ήταν το 2005, όπως θα καταθέσουμε στα Πρακτικά, ενώ, το φλέγον αυτό θέμα δεν απασχόλησε την «τρόικα εσωτερικού», ούτε κατά τη διάρκεια της πανδημίας, όπου τα τρία κόμματα, η Νέα Δημοκρατία, ο ΣΥΡΙΖΑ και το ΚΙΝΑΛ, διαγωνιζόντουσαν για την επιδότηση της ανεργίας με δανεικά. Έτσι, ο πρωτογενής μας τομέας στηρίχτηκε με μόλις 183 εκατομμύρια ευρώ από τα 44 δισεκατομμύρια ευρώ των μέτρων της πανδημίας, σύμφωνα με τον προϋπολογισμό, με ένα αμελητέο ποσόν, δηλαδή, που τεκμηριώνει την πλήρη αδιαφορία για τους αγρότες.

Συνεχίζοντας τώρα, με το θέμα της αγροτικής πίστης που αναφέρεται στην επερώτηση, με την ελλιπή χρηματοδότηση των αγροτών, δηλαδή, όταν και τα τρία κόμματα ψήφισαν το τρίτο μνημόνιο που αφελλήνισε τις τράπεζες μεταφέροντάς τες στο Υπερταμείο μέσω του Ταμείου Χρηματοπιστωτικής Σταθερότητας, δεν το περίμεναν; Όταν η Νέα Δημοκρατία μαζί με το ΠΑΣΟΚ ψήφισαν το PSI που οδήγησε στην άλωση του τραπεζικού μας τομέα και στη διάλυση της Αγροτικής Τράπεζας, δεν το περίμεναν; Όταν το ΠΑΣΟΚ καταδίκασε την Ελλάδα στο ΔΝΤ χωρίς λόγο, αφού είμαστε η μοναδική χώρα στον πλανήτη που χρεωκόπησε έχοντας στα ταμεία της πάνω από 30 δισεκατομμύρια ευρώ, δεν το περίμεναν; Δεν ήταν αναμενόμενη η μείωση της χρηματοδότησης του αγροτικού μας τομέα στο 1,2 δισεκατομμύριο ευρώ το 2018 σε σχέση με τα 3,9 δισεκατομμύρια το 2009, όπως θα καταθέσουμε στα Πρακτικά; Δεν είναι, λοιπόν, υποκριτικές αυτού του είδους οι διαμαρτυρίες;

Περαιτέρω, εκτός του ότι είμαστε οι πρώτοι που υποδείξαμε την ανάγκη σύνδεσης του πρωτογενού μας τομέα με τον τουρισμό, πώς το ΚΙΝΑΛ κατηγορεί τις ελληνοποιήσεις προϊόντων, όταν στους τουρίστες προσφέρονται εισαγόμενες ελιές καλαμών και μέλι Κίνας; Δεν είναι πιο σημαντικό να πάψει να συμβαίνει κάτι τέτοιο, έτσι ώστε να δημιουργηθεί μια ταυτότητα των προϊόντων μας στο εξωτερικό, χωρίς φυσικά κάτι τέτοιο να σημαίνει πως δεν πρέπει να ελεγχθούν οι ελληνοποιήσεις; Αλήθεια, τόσα χρόνια που το ΠΑΣΟΚ κυβερνούσε την Ελλάδα, γιατί δεν τις ήλεγξε;

Συνεχίζοντας, το ΚΙΝΑΛ αναφέρεται στο θέμα του κόστους της ενέργειας που αφανίζει τους αγρότες, ειδικά σε θερμοκηπιακές, αλλά και σε αρδευόμενες εγκαταστάσεις. Εμείς είχαμε θίξει έγκαιρα το θέμα των ΤΟΕΒ - ΓΟΕΒ, των Τοπικών και Γενικών Οργανισμών Εγγείων Βελτιώσεων, δηλαδή, στη συζήτηση για την απολιγνιτοποίηση, τονίζοντας την αύξηση του κόστους, που οδήγησε σε δυσβάσταχτους και απλήρωτους λογαριασμούς.

Εντούτοις, πώς είναι δυνατόν να διαμαρτύρεται ένα κόμμα, που έχει υποστηρίξει από την αρχή την πρόωρη απολιγνιτοποίηση και την ενεργειακή μας εξάρτηση μέσα από τις «πράσινες» πολιτικές της Ευρωπαϊκής Ένωσης, χωρίς σχέδιο; Δεν ήταν αναμενόμενη η αύξηση του κόστους της ενέργειας για τους αγρότες ως αποτέλεσμα του κλεισίματος των λιγνιτικών μας μονάδων με τη συνεχιζόμενη μείωση της συμμετοχής του λιγνίτη στο μείγμα παραγωγής ενέργειας από μόλις 11%, το 2020, στο 10%, το 2021, όπως θα καταθέσουμε στα Πρακτικά, όταν στο παρελθόν ξεπερνούσε το 50%, πόσω μάλλον σε συνδυασμό με την ίδρυση του χρηματιστηρίου ενέργειας, όπου διεξάγεται κυριολεκτικά, ένα πάρτι αισχροκέρδειας;

Αλήθεια, τουλάχιστον σήμερα, υπό το βάρος των διεθνών εξελίξεων και του πολέμου, το ΚΙΝΑΛ στηρίζει τη χρήση του λιγνίτη; Τη στηρίζει η Νέα Δημοκρατία; Πάντως, ο νόμος για τις ενεργειακές κοινότητες υπάρχει από το 2018. Δεν πρόκειται, όμως, για αξιόπιστη λύση ούτε για τον πρωτογενή τομέα ούτε για τη μεταποίηση.

Σε σχέση με τα εργατικά χέρια, που αναφέρει το ΚΙΝΑΛ, το οικονομικό μοντέλο που προτείνει, είναι η φθηνή χειρωνακτική εργασία με τις επιδοτήσεις της Ευρωπαϊκής Ένωσης; Με απλά λόγια, αυτό που προτείνει είναι η συνέχιση της φυγής των Ελλήνων στο εξωτερικό και η αντικατάστασή τους με χαμηλού κόστους αλλοδαπούς, όπως με τους εκατόν σαράντα τέσσερις χιλιάδες, που θέλει να εισάγει η Νέα Δημοκρατία από το Πακιστάν;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εμείς, πάντως, θέλουμε νέους αγρότες και την υιοθέτηση της υψηλής τεχνολογίας στον πρωτογενή τομέα, όπως της γεωργίας ακριβείας κ.λπ., έτσι ώστε να απασχοληθεί υψηλού επιπέδου επιστημονικό προσωπικό και υψηλού επιπέδου προσωπικό. Τέτοιο είναι το παράδειγμα του Ισραήλ, στο οποίο έχουμε αναφερθεί αναλυτικά πολλές φορές και δεν χρειάζεται να επαναλαμβανόμαστε.

Η χρηματοδότηση ενός χειρωνακτικού μοντέλου του παρελθόντος δεν είναι λύση, αλλά ψηφοθηρική μικροπολιτική, αυτή ακριβώς η πολιτική δηλαδή που κατέστρεψε την Ελλάδα, με ευθύνη όλων των κυβερνήσεων της Μεταπολίτευσης, δηλαδή, της Νέας Δημοκρατίας και του ΠΑΣΟΚ, κυρίως.

Το βασικότερο όλων είναι να παράγουμε στη χώρα μας αυτά που χρειάζεται ο αγροτικός μας τομέας, τα εφόδιά του, δηλαδή, όπως γεωργικά μηχανήματα, ζωοτροφές, λιπάσματα, σπόρους, φάρμακα κ.λπ., κάτι που συνέβαινε στο παρελθόν.

Δυστυχώς εδώ, σήμερα, για κάθε 1 ευρώ που παράγουν οι αγρότες, υπολογίζεται ότι τα 0,90 λεπτά περίπου οδηγούνται εκτός της χώρας.

Ειδικά, όσον αφορά στο θέμα των ζωοτροφών που αναδείξαμε πρώτοι στις αρχές του 2021, στηρίχτηκαν μεν με τη μείωση του ΦΠΑ από το 13% στο 6%, με δημοσιονομικό κόστος 2021 - 2022 ύψους 19 εκατομμυρίων ευρώ, αλλά ασφαλώς, δεν είναι αρκετό, αφού το κόστος τους έχει διπλασιαστεί, ενώ αποτελούν το 68% του κόστους στην κτηνοτροφία, όπως θα καταθέσουμε στα Πρακτικά. Είναι ένα τεράστιο ποσοστό.

Δυστυχώς, πρόκειται κι εδώ για εισαγωγές, αφού το εμπορικό μας έλλειμμα στις ζωοτροφές εκτιμάται στα 230 εκατομμύρια ευρώ, κυρίως από τη σόγια. Οπότε, πρέπει να βρεθεί άμεσα μια λύση, προτού κλείσουν όλες οι κτηνοτροφικές μας μονάδες. Είναι απαράδεκτο να στηρίζεται ο τουρισμός, η μονοκαλλιέργεια του τουρισμού, με τόσα χρήματα, ενώ οι αγρότες μας στην κυριολεξία μόνο με ψίχουλα.

Φυσικά, πρέπει δε να συνδυαστεί ο πρωτογενής μας τομέας με τη μεταποίηση, έτσι ώστε να δημιουργηθούν ολοκληρωμένες αλυσίδες παραγωγής και να αυξηθεί η προστιθέμενη αξία. Αντί να επιδοτούμε, για παράδειγμα, το βαμβάκι, το εξάγουμε ακατέργαστο στην Τουρκία και εισάγουμε από εκεί ρούχα, ακόμη και για τον στρατό μας.

Ειδικά, όσον αφορά στις τιμές λιανικής, η Κυβέρνηση κατέθεσε ένα νομοσχέδιο που δημιούργησε μεγάλα προβλήματα στο μοναδικό ανεξάρτητο κανάλι, στις λαϊκές αγορές -το θυμόμαστε όλοι- αυξάνοντας, ακόμη περισσότερο, την ισχύ των ομίλων των σουπερμάρκετ. Αν είναι δυνατόν. Εμείς, βέβαια, υποστηρίζουμε τα εναλλακτικά δίκτυα, όπως τα δημοπρατήρια και τις αγροτικές αγορές.

Κλείνοντας με την ΚΑΠ, με την Κοινή Αγροτική Πολιτική, είναι ασφαλώς θετικό, το ότι διατηρήθηκε, περίπου στο ίδιο ύψος των 19,3 δισεκατομμυρίων ευρώ από 18,7 δισεκατομμύρια προηγουμένως. Λίγο περισσότερα πήραμε δηλαδή. Όμως, όπως θα καταθέσουμε στα Πρακτικά, από τις άμεσες ενισχύσεις των 14,5 δισεκατομμυρίων ευρώ μειώνεται η βασική ενίσχυση και αυξάνονται οι εναλλακτικές «πράσινες» δράσεις έως και στο 25%, οπότε, μπορεί τελικά να υπάρξουν μειώσεις στα έσοδα για τις υπάρχουσες εκμεταλλεύσεις, εάν δεν καταφέρουν να υιοθετήσουν οι αγρότες μας «πράσινες» πολιτικές. Και δεν πρόκειται να υιοθετήσουν, εάν δεν υπάρξει κεντρικός σχεδιασμός και αν δεν υπάρχουν σύμβουλοι που θα τους βοηθήσουν να κάνουν όλα αυτά.

Εμείς, πάντως, δεν πιστεύουμε και ποτέ δεν πιστεύαμε, πως οι ενισχύσεις είναι πανάκεια, αλλά ευχή και κατάρα μαζί, με την έννοια πως είναι καλύτερα να επικεντρωθούμε σε κερδοφόρες καλλιέργειες και σε καινοτόμες μεθόδους, όπως αυτές που αναφέραμε, προηγουμένως. Χρειάζεται όμως κεντρική κατεύθυνση. Διαφορετικά δεν γίνεται απολύτως τίποτα. Αυτό έχει κάνει το Ισραήλ. Αυτό έχουν κάνει άλλες χώρες που έχουν επιτυχία. Αυτό πρέπει να μιμηθούμε κι εμείς.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος του ΜέΡΑ25 κ. Λογιάδης, Βουλευτής Ηρακλείου.

**ΓΕΩΡΓΙΟΣ ΛΟΓΙΑΔΗΣ:** Σας ευχαριστώ, κυρία Πρόεδρε.

Κύριε Υπουργέ, θα ξεκινήσω από αυτά που ακούω εδώ και τρεις ώρες στην Αίθουσα αυτή. Μίλησε το ΚΙΝΑΛ - ΠΑΣΟΚ για γεωργία και κτηνοτροφία. Δεν ανέφερε καν το θέμα της αλιείας, το θέμα της δασοκομίας, το θέμα της μελισσοκομίας, σαν αυτοί να μην πλήττονται από το πρόβλημα του ρεύματος, των λιπασμάτων, της υπερφορολόγησης, των κόκκινων δανείων και της μη ρευστότητας.

Είπατε επίσης όλοι για τη διασύνδεση πρωτογενή και τριτογενή τομέα. Οι πρόγονοί μου ήταν στον πρωτογενή τομέα. Σήμερα δεν παράγουμε τίποτε. Προέρχομαι τώρα από τον τριτογενή τομέα, τον τομέα του τουρισμού, και λέμε για διασύνδεση. Ποια διασύνδεση, όταν δεν παράγουμε τίποτε; Πώς μπορεί ο τουριστικός τομέας να διαφημίσει ελληνική διατροφή, όταν τα αρνάκια είναι Νέας Ζηλανδίας, οι πατάτες Αιγύπτου και είναι όλα εισαγόμενα;

Οι αριθμοί είναι αμείλικτοι. Το 1980 το 17% περίπου του ΑΕΠ προερχόταν από τον πρωτογενή τομέα. Το 2020 έχει πέσει κάτω του 4%. Άρα οι αριθμοί μας δείχνουν ότι και οι τρεις κυβερνήσεις που τόσα χρόνια κυβερνούν έχουν καταστρέψει ουσιαστικά τον πρωτογενή τομέα.

Να κάνουμε μια ιστορική αναδρομή. Ας πάμε στα χρόνια της παντοδυναμίας του ΠΑΣΟΚ και ας θυμηθούμε το καλαμπόκι και τις παράνομες ελληνοποιήσεις. Τότε ο Στάθης Γιώτας παραιτήθηκε από Υπουργός, από μέλος κεντρικής επιτροπής, τα βρόντηξε και έφυγε με αυτό το θέμα. Και είμαι υπερήφανος να πω ότι ο Στάθης Γιώτας είναι ξάδερφός μου.

Αυτά όλα, η απαξίωση του αγροτικού τομέα, έχει ως συνέπεια την εγκατάλειψη της υπαίθρου, έχει ως συνέπεια τη φυγή των Ελλήνων από τις ορεινές και μικρές νησιωτικές περιοχές. Είναι θέμα εθνικής ασφάλειας για την Ελλάδα.

Το ΠΑΣΟΚ -ας ξεκινήσουμε από αυτό λοιπόν- ιστορικά ήταν το πρώτο που μας δέσμευσε στα μνημόνια, ένα τεράστιο πρόβλημα διαχρονικό, το οποίο το στηρίζετε όλοι, τα κόκκινα δάνεια, τον «ΗΡΑΚΛΗ». Όλοι λέτε για μειώσεις φόρων, αλλά κανείς σας δεν είναι διατεθειμένος για τη ρήξη. Ιδού η Ρόδος, ιδού και το πήδημα, αυτό λέμε εμείς ως ΜέΡΑ25.

Μνημόνια: δημοσιονομική φυλακή. Χρηματιστήριο ενέργειας: καταστροφή. Νέα δημοκρατία, πρόσφατα, λαϊκές αγορές: απαξίωση, μικροί παραγωγοί σε αφανισμό. Ελεγκτικοί μηχανισμοί, οι ΕΛΓΟ, ανύπαρκτοι. Απαξίωση του ΟΠΕΚΕΠΕ. Αποζημιώσεις καθυστερημένες, κουτσουρεμένες, πάντα με καθυστερήσεις.

Η συγκολλητική σας ουσία και των τριών, ΠΑΣΟΚ, Νέας Δημοκρατίας-ΠΑΣΟΚ, ΣΥΡΙΖΑ, πάλι Νέα Δημοκρατία, είναι αυτά τα μνημόνια και η Κοινή Αγροτική Πολιτική, την οποία εσείς πάντα ψηφίζετε, πάντα στηρίζετε, χωρίς να σκεφτείτε ότι η Κοινή Αγροτική Πολιτική θα έπρεπε να είναι πολύ διαφορετική για την Ελλάδα, διαφορετική από ό,τι για τις μεγάλες χώρες.

Η Κοινή Αγροτική Πολιτική, κύριε Υπουργέ, ξέρετε πολύ καλά ότι επιδοτεί εκτάσεις και ζώα. Άρα δεν επιδοτεί προϊόντα, δεν επιδοτεί ποιότητα. Τι να κάνουμε; Θα πανωγράψουμε και θα θεωρούμε ότι οι Κουτόφραγκοι τα πιστεύουν αυτά. Τα ξέρανε και μας είχαν στημένη. Γι’ αυτό απαξιώθηκε ο αγροτικός τομέας.

Η Ευρωπαϊκή Ένωση ουσιαστικά κατευθύνεται από τα λόμπι των Βρυξελλών και κανείς δεν έθεσε βέτο στις Βρυξέλλες, ενώ το βέτο είναι το μόνο όπλο που έχουν τα μικρά κράτη απέναντι στα μεγάλα από τη Συνθήκη της ίδρυσης της Ευρωπαϊκής Ένωσης.

Οι πολύ μεγάλες εταιρείες κάνουν κουμάντο, οι ολιγάρχες όπως λέμε εμείς, και όχι οι εκλεγμένες δημοκρατικά κυβερνήσεις του κάθε κράτους - μέλους της Ευρωπαϊκής Ένωσης. Ποτέ δεν θέσατε βέτο.

Θα διαβάσω από τη «ΝΑΥΤΕΜΠΟΡΙΚΗ», στις 2-10-2021, πρόσφατα: «Η Ευρωπαϊκή Ένωση παραμένει χαμένη στον λαβύρινθο των λόμπι. Πάνω από τριάντα χιλιάδες λομπίστες περιφέρονται στις Βρυξέλλες, στους διαδρόμους, συνεδριάζουν ανεξέλεγκτα, μέλη του Ευρωπαϊκού Κοινοβουλίου με διάφορους αξιωματούχους, κεκλεισμένων των θυρών, ένα τεχνοκρατικός μύλος, μια ζούγκλα θεσμών, που μόνο μακριά από τους πολίτες έχει στόχο να βελτιώσει τις αποφάσεις τους με μη διαφανείς διαδικασίες».

Μιλήσατε λοιπόν, μαλώνετε, τσακώνεστε και οι τρεις εδώ πέρα, αλλά είστε το ίδιο. Η Βουλγαρία, στην αρχή της κρίσεως της πανδημίας, τον Νοέμβριο του 2020, έθεσε βέτο στην Ευρωπαϊκή Ένωση. Φώναζε η Φον ντερ Λάιεν, αλλά οι Βούλγαροι επέμεναν ότι θα στηρίξουν πρώτα τα δικά τους προϊόντα, ότι θα καταναλώσουν πρώτα τα δικά τους παραγόμενα αγροτικά προϊόντα κι ύστερα θα εισάγουν από άλλες χώρες. Εμείς ποτέ δεν θέσαμε βέτο, οι κυβερνήσεις σας δηλαδή.

Στη γεωργία οι προδιαγραφές της Ευρωπαϊκής Ένωσης για την αγροτική παραγωγή αυξάνουν το κόστος παραγωγής και τα προϊόντα δεν μπορούν στο εξωτερικό και την εσωτερική αγορά να ανταγωνιστούν τα ομοειδή τους από τρίτες χώρες που δεν έχουν τις ίδιες αυστηρές προδιαγραφές.

Απαξιώσατε τις λαϊκές αγορές. Το Εθνικό Ηλεκτρονικό Μελισσοκομικό Μητρώο βάζει «ταφόπλακα» στην ελληνική μελισσοκομία. Τις ανεμογεννήτριες, που αλλάζουν το μικροκλίμα, επηρεάζουν το περιβάλλον τις βάζετε σε χερσαίο έδαφος, ενώ εμείς πάντα τονίζαμε από την αρχή και στο πρόγραμμά μας, να είναι μόνο υπεράκτιες. Οι φυσικές καταστροφές είναι αποτέλεσμα της κλιματικής κρίσης. Αυτό το τονίζουμε πάντα στο ΜέΡΑ25.

Κύριε Υπουργέ, χωρίς Κτηματολόγιο, δασικούς χάρτες και σχέδια βόσκησης, δεν νοείται Κοινή Αγροτική Πολιτική.

Πάμε σε ένα άλλο θέμα πολύ βασικό, το θέμα της φαρμακευτικής κάνναβης. Αρχή της κρίσεως τότε, επί κυβερνήσεως ΠΑΣΟΚ, ο Αγροτικός Σύλλογος Ιεράπετρας από την Κρήτη πρότεινε στην κυβέρνηση του ΠΑΣΟΚ να αρχίσει την ελεγχόμενη καλλιέργεια φαρμακευτικής κάνναβης με προδιαγραφές. Η απάντηση της κυβέρνησης: καμμία. Πρόσφατα πάλι η Κυβέρνηση της Νέας Δημοκρατίας έφερε νομοσχέδιο του Υπουργείου Ανάπτυξης για τη φαρμακευτική κάνναβη, αλλά μόνο για να παράγεται, μόνο για να εξάγεται από μία, αν θυμάμαι καλά, ισραηλινή εταιρεία. Άρα ακόμη και αυτοί οι άνθρωποι που έχουν ανάγκη τη φαρμακευτική κάνναβη στην Ελλάδα θα πρέπει να μπουν στην παραοικονομία, τη «μαύρη» αγορά, να φυτέψουν παράνομα δενδρύλλια και να γίνεται αυτό που βλέπουμε συνέχεια.

Έχουμε πρόβλημα με την ονομασία των αποσταγμάτων πρόσφατα, με τη ρακή και το τσίπουρο. Πώς θα τα λέμε; Παραδοσιακά αποστάγματα από σύκο, από το καρπούζι; Πώς αλλιώς; Αυτά ξεκίνησαν επί ΣΥΡΙΖΑ το 2017 με ρήτρα εμφιάλωσης που έδινε μόνο στις οργανωμένες βιομηχανίες δικαίωμα για προϊόν γεωγραφικής ένδειξης.

Περαιτέρω, να τονίσουμε ότι η εγκατάλειψη της γεωργίας λόγω της απαξίωσής της ευνοεί τις δασικές πυρκαγιές.

Το πρόβλημα λοιπόν είναι διττό. Από μια μεριά, είναι οι πολύ χαμηλές τιμές των αγροτικών προϊόντων γενικά και, από την άλλη, είναι το πάρα πολύ υψηλό κόστος για την αλιεία, για την οποία δεν μίλησε κανείς.

Για την καταστροφή των ξύλινων αλιευτικών σκαφών, που ήταν και έργα πολιτιστικής κληρονομιάς, την υπεραλίευση, την ανεξέλεγκτη εισβολή στις ελληνικές θάλασσες κυρίως στο ανατολικό Αιγαίο, τους διακόσιους τριάντα χιλιάδες τόνους πλαστικού κάθε χρόνο στη Μεσόγειο, την περιβαλλοντική καταστροφή δεν μιλάει κανείς. Για τις έρευνες για υδρογονάνθρακες με υποβρύχιες εκρήξεις που αφανίζουν τα κήτη και τα αλιεύματα μας το αναδεικνύουν αυτό συνέχεια περιβαλλοντικές οργανώσεις. Δεν υπάρχει καμμία μέριμνα για την εξάλειψη των λαγοκέφαλων που καταστρέφει τα αλιεύματα, όπως κάνει η Κύπρος. Περαιτέρω, υπάρχει κίνδυνος περιβαλλοντικής καταστροφής από το «SEA DIAMOND» που είναι βυθισμένο στη Σαντορίνη εδώ και δεκατέσσερα χρόνια και κανείς δεν έχει κάνει τίποτα, κανείς από όλους εσάς που κυβερνήσατε. Όσον αφορά την κτηνοτροφία, έχουμε νοθευμένα προϊόντα, όπως η φέτα και «πανωγραψίματα» στους αριθμούς, στα ζώα.

Σαν σήμερα, 25 Φεβρουαρίου 1822, καταργείται οριστικά η δουλεία στην Ελλάδα. Είναι μια ιστορική μέρα σήμερα, όμως εμείς παραμένουμε υπόδουλοι ακόμη.

Η Αγροτική Τράπεζα είναι το έγκλημα των μνημονιακών κυβερνήσεων Νέας Δημοκρατίας, ΚΙΝΑΛ και ΣΥΡΙΖΑ. Τον Ιούλιο του 2012, έναν μήνα μετά τις εκλογές και τον σχηματισμό κυβέρνησης Σαμαρά - Βενιζέλου - Κουβέλη, με τον χαρακτήρα του κατεπείγοντος πέρασε στα χέρια της Τράπεζας Πειραιώς το υγιές τμήμα της Αγροτικής Τράπεζας.

Ο ΣΥΡΙΖΑ ουσιαστικά ως κυβέρνηση δεν έδωσε λύση στο πρόβλημα, αλλά αντιθέτως το επιδείνωσε. Και βέβαια, έρχεται τώρα ο κ. Σταϊκούρας και λέει: «Αποτελεί αδιαμφισβήτητο γεγονός ότι η επιλογή της κυβέρνησης ΣΥΡΙΖΑ - ΑΝΕΛ των 2015 να επιτρέψει την πώληση των κόκκινων δανείων των τραπεζών σε funds, με μια πρόχειρη νομοθέτηση, χωρίς να διασφαλίζει ειδικές κατηγορίες δανείων, όπως αυτά των αγροτών της πρώην Αγροτικής Τράπεζας, είναι η καταστροφή των αγροτών». Τι άλλο θέλετε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να κλείσετε.

**ΓΕΩΡΓΙΟΣ ΛΟΓΙΑΔΗΣ:** Από χθες μέχρι σήμερα είχαμε αύξηση του ρεύματος κατά 34%. Εμείς ως ΜέΡΑ25 θεωρούμε ότι πρέπει να έχουμε διατροφική επάρκεια στη χώρα μας -πολύ βασικό- και διεκδικούμε μαζί με τους αγρότες άμεση κατάργηση της ρήτρας αναπροσαρμογής, αφορολόγητο πετρέλαιο, όπως στους εφοπλιστές, κατάργηση του ΦΠΑ στα αγροτοεφόδια για τα βασικά είδη διατροφής. Όμως, όλα αυτά για να γίνουν πρέπει να έχεις την πολιτική βούληση για ρήξη, ένα πράγμα το οποίο εσείς δεν έχετε.

Το πλαίσιο είναι αυστηρό, κύριε Υπουργέ, όπως είπατε, και περιοριστικό. Δεν πάει άλλο όμως. Καταστρεφόμαστε. Δεν το βλέπετε; Και είπε και ο ΣΥΡΙΖΑ: «Είναι δυνατό χωρίς πρόβατα κτηνοτρόφος να παίρνει επιδότηση;». Και βέβαια, είναι δυνατόν, αφού η Κοινή Αγροτική Πολιτική το επιτρέπει.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κύριε συνάδελφε.

Έχει ζητήσει τον λόγο για ένα λεπτό ο Κοινοβουλευτικός Εκπρόσωπος της Νέας Δημοκρατίας.

**ΙΩΑΝΝΗΣ ΑΝΔΡΙΑΝΟΣ:** Κυρία Πρόεδρε, δεν θα χρειαστώ πάνω από ένα λεπτό για να διορθώσω μια ανακρίβεια που ακούστηκε στην Αίθουσα από τον επικεφαλής της Κοινοβουλευτικής Ομάδας του ΚΙΝΑΛ, τον κ. Μιχάλη Κατρίνη, για τον Έλληνα Υπουργό Εξωτερικών κ. Δένδια. Είπε ο κ. Κατρίνης ότι ο κ. Δένδιας διαβεβαίωσε ότι δεν πρόκειται να γίνει εισβολή της Ρωσίας στην Ουκρανία.

Θέλω για την αποκατάσταση της αλήθειας και για να περάσει και να καταγραφεί στα Πρακτικά, να διαβάσω ακριβώς τι είπε ο κ. Δένδιας. Ο κ. Δένδιας στις 19 Φεβρουαρίου, λοιπόν, γυρίζοντας από τη Μόσχα δήλωσε: «Γυρνώντας χθες από τη Μόσχα έφερα μαζί μου την ευθεία τοποθέτηση του συναδέλφου μου κ. Σεργκέι Λαβρόφ ότι η Ρωσία δεν πρόκειται να εισβάλει στην Ουκρανία και νομίζω ότι θα ήθελα να κρατήσω αυτή την ευθεία τοποθέτηση της ρωσικής πλευράς, διότι οτιδήποτε συνιστά άλλη αντιμετώπιση θα δημιουργήσει ένα τεράστιο χάος».

Αυτή είναι η δήλωση του κ. Δένδια, του Έλληνα Υπουργού Εξωτερικών, και μετέφερε ακριβώς τα όσα του δήλωσε, του είπε ο Λαβρόφ, ο Υπουργός Εξωτερικών της Ρωσίας, κύριοι συνάδελφοι. Το αναφέρω για την αποκατάσταση της αλήθειας, για να καταγραφεί στα Πρακτικά.

Ευχαριστώ πολύ, κυρία Πρόεδρε, για την ανοχή σας.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Και πάμε τώρα στις δευτερολογίες των επερωτώντων Βουλευτών και τον λόγο έχει ο κ. Πουλάς, Βουλευτής Αργολίδας από το Κίνημα Αλλαγής, για πέντε λεπτά.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κυρία Πρόεδρε.

Κύριε Υπουργέ, σας άκουσα πολύ προσεκτικά και επειδή κάνατε μια εκτενή αναφορά στον ΕΛΓΑ και επειδή σήμερα είπαμε ότι εδώ θα πρέπει να πούμε αλήθειες, σας υπενθυμίζω μερικά πράγματα.

Το 2009 η κυβέρνησή σας παρέδωσε στον ΕΛΓΑ 3,5 δισεκατομμύρια ευρώ χρέος. Το 2010 το ΠΑΣΟΚ έφερε τον ν.3877, με τον οποίο καλύφθηκαν τα χρέη της Κυβέρνησης της Νέας Δημοκρατίας, έγιναν ριζικές αλλαγές στον οργανισμό. Τον Απρίλιο του 2015 ο ΕΛΓΑ παρέδωσε διαθέσιμο ταμείο 132 εκατομμύρια στην κυβέρνηση του ΣΥΡΙΖΑ, με πληρωμένες όλες τις αποζημιώσεις. Στις αρχές του 2014 ξεκίνησαν οι αναλογιστικές μελέτες για την αλλαγή του κανονισμού του ΕΛΓΑ, οι οποίες παραδόθηκαν τον Νοέμβριο του 2014. Η επόμενη διοίκηση του ΕΛΓΑ δεν τις έβγαλε ποτέ από το συρτάρι, ακόμα εκεί βρίσκονται.

Προχωρήστε λοιπόν, κάντε την αλλαγή των κανονισμών και του φυτικού και του ζωικού. Τι περιμένετε; Λέτε ότι έχετε πληρώσει πολλές αποζημιώσεις την προηγούμενη χρονιά λόγω του παγετού. Όποιος γνωρίζει λοιπόν την ιστορία του ΕΛΓΑ και το τι ισχύει στην ασφάλιση, γνωρίζει ότι ο παγετός είναι το μεγαλύτερο ζημιογόνο αίτιο για τον ΕΛΓΑ και για τους παραγωγούς. Δεν κάνατε λοιπόν κάτι παραπάνω από αυτό που οφείλατε να κάνετε απέναντι στους αγρότες.

Κύριε Υπουργέ, δυστυχώς οι απαντήσεις σας δεν διαφώτισαν περισσότερο τους αγρότες μας, αλλά ούτε τους έκαναν πιο αισιόδοξους για το μέλλον. Με το να αυτολιβανίζεστε για το έργο της Κυβέρνησής σας, με μέτρα φιλοδωρήματα και άσφαιρες υποσχέσεις, όπως ήταν αυτή η υπόσχεση με τη ρήτρα προσαρμογής στο ρεύμα, δεν μπορείτε να κρύψετε την αδυναμία σας να διαχειριστείτε τα καθημερινά προβλήματα της αγροτικής παραγωγής και να σχεδιάσετε μακροπρόθεσμα για την ανασυγκρότησή της.

Η ενεργειακή κρίση και ο πόλεμος Ρωσίας - Ουκρανίας μπορεί να διαρκέσουν πολύ. Θα έχουν όμως μακροχρόνιες και σοβαρές συνέπειες σε μια εύθραυστη οικονομία, όπως η ελληνική.

Παράλληλα, αναδεικνύουν την επείγουσα αναγκαιότητα να αναθεωρήσετε την ενεργειακή πολιτική σας, ώστε να ενισχυθεί μεταξύ των άλλων και ο αγροτικός τομέας, να αντέξουν οι παραγωγοί μας και να δημιουργηθεί διατροφικό απόθεμα, καθώς φαίνεται ότι ζούμε σε μια εποχή διαρκών, αιφνιδίων και μακροχρόνιων κρίσεων.

Η έλλειψη εθνικού σχεδίου για την παραγωγική ανασυγκρότηση και η εμμονή σας στην πελατειακή αντιμετώπιση των προβλημάτων κρατάνε καθηλωμένο τον αγροτικό τομέα.

Ο αγροτικός τομέας της χώρας μας χρειάζεται στήριξη, χρειάζεται μακροπρόθεσμο σχεδιασμό, προκειμένου να επιβιώσει, να προσφέρει εισόδημα στην ύπαιθρο και ποιοτικά προϊόντα στους καταναλωτές.

Για τον λόγο αυτό, η αναβάθμιση του αγροτικού τομέα στον συνολικό αναπτυξιακό σχεδιασμό της χώρας, η διασύνδεσή του με τον τουρισμό, με την μεταποίηση, η αύξηση της προστιθέμενης αξίας των προϊόντων, η βελτίωση της ανταγωνιστικότητάς τους, η μείωση του κόστους παραγωγής και η ένταξή τους στα δίκτυα διακίνησης και εμπορίας είναι ζητήματα πολύ μεγάλης σημασίας.

Επίσης, πολύ κρίσιμο ζήτημα αποτελεί και η εξυγίανση της αγοράς που νοσεί με τη λήψη αποτελεσματικών μέτρων και την ενεργοποίηση μηχανισμών ελέγχου, ώστε να διασφαλίζεται η έγκαιρη πληρωμή των αγροτών στην πραγματική αξία των προϊόντων, να παταχθούν στην πράξη και όχι στα λόγια οι υλοποιήσεις και η πρακτική των ανοιχτών τιμών, που είναι η πραγματική μάστιγα για το αγροτικό εισόδημα.

Χρειάζεται γενναία στήριξη των νέων αγροτών που επιλέγουν να δραστηριοποιηθούν επαγγελματικά και να ζήσουν στην ύπαιθρο. Στο Πρόγραμμα των Νέων Αγροτών πρέπει να γίνουν τολμηρές αλλαγές στις διαδικασίες υλοποίησής του.

Επίσης, χρειάζεται πολιτική για την ενδυνάμωση των συνεταιρισμών και των ομάδων παραγωγών με αλλαγή σελίδας στη λειτουργία τους, με κλείσιμο των πληγών που λόγω λαθών και αστοχιών άνοιξαν τα προηγούμενα χρόνια, με ενίσχυση του ρόλου τους στην προμήθεια των αγροτικών εφοδίων, στην εμπορία των προϊόντων, στην ανάληψη επενδυτικών πρωτοβουλιών της αύξησης της προστιθέμενης αξίας των προϊόντων, με συμμετοχή των εκλεγμένων εκπροσώπων των αγροτών σε όλα τα εθνικά και ευρωπαϊκά όργανα λήψης αποφάσεων που τους αφορούν.

Υπάρχουν ζητήματα μεγάλης προτεραιότητας, όπως η αξιοποίηση της γνώσης, της διαρκούς εκπαίδευσης, των νέων τεχνολογιών, των έξυπνων πρακτικών, της έρευνας, διασυνδέοντας τους αγρότες και τους αγροτικούς φορείς με τα πανεπιστήμια και τα ερευνητικά ιδρύματα, προωθώντας συνεργασίες και συμπράξεις για την ανταλλαγή εμπειριών με αγρότες και αγροτικούς φορείς άλλων χωρών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε ένα λεπτό τελειώνω, κυρία Πρόεδρε.

Επίσης, είναι αναγκαία η συνολική, ριζική αναδιοργάνωση των φορέων άσκησης αγροτικής πολιτικής, του Υπουργείου, του ΟΠΕΚΕΠΕ, του ΕΛΓΑ, του ΕΦΕΤ, των περιφερειών, των δήμων με μεγάλη αποκέντρωση αρμοδιοτήτων, πόρων και ευθυνών, με ενίσχυση του ανθρώπινου δυναμικού τους, με λειτουργική διασύνδεσή τους, ώστε να διασφαλίζεται η αποτελεσματικότητα, η διαφάνεια, η μείωση της γραφειοκρατίας και η εξάλειψη των καθυστερήσεων.

Κύριοι της Κυβέρνησης, πρέπει επιτέλους να αναλάβετε νομοθετικές πρωτοβουλίες για τα μεγάλα και σημαντικά θέματα που απασχολούν τους αγρότες και την ελληνική ύπαιθρο, για να έχουμε την ευκαιρία να συζητήσουμε διεξοδικά και να υποβάλουμε τις προτάσεις μας για το καλό των γεωργών, των κτηνοτρόφων, των αλιέων της χώρας.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει ο κ. Μουλκιώτης, Βουλευτής Βοιωτίας του Κινήματος Αλλαγής.

Ορίστε, κύριε συνάδελφε, έχετε τον λόγο για τρία λεπτά.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κυρία Πρόεδρε.

Κύριε Υπουργέ, αναφερόμαστε στην επερώτησή μας, έχοντας μια βιωματική γνώση των θεμάτων και πρέπει αφού έχουμε βιωματική γνώση -και εσείς το είπατε αυτό και όλοι μας- να έχουμε μία κοινή εικόνα. Αυτή την κοινή εικόνα πώς τη βλέπετε δηλαδή; Ο αγροτικός τομέας σήμερα είναι αυτό το οποίο υποστηρίζει η Κυβέρνηση, ή παραλλάσσει, ή είναι κάτι άλλο; Και δεν μιλάμε για τις κινητοποιήσεις, οι οποίες γίνονται. Ακούστηκαν, όπως ακούστηκαν, διάφορα σχόλια από τα μέσα ενημέρωσης που σας υποστηρίζουν, υποτιμητικά σίγουρα για τους αγρότες. Όμως, η εικόνα είναι μία πραγματικότητα η οποία δεν είναι αυτή που λέει η Κυβέρνηση.

Εμείς αναφερθήκαμε στον κανονισμό του ΕΛΓΑ.

Κύριε Υπουργέ, γιατί δεν γίνεται -εν πάση περιπτώσει- κάποια στιγμή κάτι με αυτό τον κανονισμό; Θεωρούμε ότι αποφεύγετε συστηματικά να γίνει η τροποποίηση του κανονισμού του ΕΛΓΑ. Είναι αναχρονιστικός, σε σχέση με τα δεδομένα είναι αναχρονιστικός. Δεν υπάρχει κάλυψη των ζημιών που υφίστανται σήμερα. Δεν μπορούμε να το συζητήσουμε και να συνεχίσουμε και να λέμε «θα». Έπρεπε ήδη να είχε γίνει χθες η τροποποίηση του κανονισμού του ΕΛΓΑ.

Μιλήσαμε για τους αγρότες σε σχέση με τις ΑΠΕ.

Κύριε Υπουργέ, οι ΑΠΕ, δυστυχώς, δεν αξιοποιούνται από τους αγρότες γιατί δεν μπορούν. Υποβάλλουν αιτήματα ατομικά ή για Net Metering και δεν γίνονται δεκτά, απορρίπτονται, δεν μπορούν να συνδεθούν. Γιατί; Γιατί συνδέονται μόνο οι μεγάλοι, κουμπώνουν στο σύστημα οι μεγάλοι. Δεν μπορείτε εσείς; Πηγαίνετε να το δείτε! Μαζί θα είμαστε. Δυστυχώς, αυτή είναι η πραγματικότητα την οποία λένε αυτοί με το ηλεκτρικό ρεύμα, με τις ΑΠΕ. Υπάρχει μεγάλο θέμα.

Για τις ελληνοποιήσεις υπάρχει το σχετικό πλαίσιο. Το ερώτημα είναι το εξής: Έλεγχοι γίνονται, κύριε Υπουργέ; Εμείς θα θέλαμε να δούμε τι έλεγχοι γίνονται, σε τι ποσοστό, τι αφορούν και τι αποτελέσματα έχουν. Πράγματι, υπάρχει το πλαίσιο. Έλεγχοι γίνονται; Δεν γίνονται! Διαμαρτύρονται και οι αγρότες και οι κτηνοτρόφοι.

Για τα τιμολόγια της ΔΕΗ λέτε για μέτρα. Επιγραμματικά: Υπάρχει περίοδος που ποτίζουν οι αγρότες και χρειάζεται το νερό τόσο πολύ από τον μήνα Σεπτέμβρη έως Δεκέμβρη; Τότε υπήρξε -λέει- και η τακτοποίηση με τους λογαριασμούς. Λέμε, Σεπτέμβρη με Οκτώβρη του έτους υπάρχει πότισμα; Όχι! Ε, λοιπόν, τι γίνεται;

Όταν είναι το έντονο πότισμα, όταν θα ξεκινήσουν να ποτίζουν μετά από λίγους μήνες και θα έχουν το έντονο πρόβλημα οι αγρότες, τι θα γίνει, κύριε Υπουργέ; Δεν υπάρχει δυνατότητα, δεν υπάρχει κάλυψη, άρα υπάρχει έλλειμμα.

Αυτά τα θέματα βάλαμε και δεν μας απάντησε η Κυβέρνηση. Τα ζητήματα δεν τα λέμε επειδή πρέπει να κάνουμε αντιπολίτευση στην Κυβέρνηση, όχι. Είναι ζητήματα, όμως, τα οποία έχει ο αγροτικός τομέας, έχει το πρόβλημά του, τα βλέπει και δεν μπορούν να προχωρήσουν. Και πρέπει σε κάθε περίπτωση να γίνει αντιληπτό ότι αυτός ο τομέας διαδραματίζει μείζονα σπουδαιότητα όχι στα λόγια, αλλά εν τοις πράγμασι και αυτή την πρακτική πρέπει να την υιοθετήσουμε όλες οι πτέρυγες και να βοηθήσουμε σε αυτή την κατεύθυνση. Σβήνει η γεωργία!

Να πω κάτι, κύριε Υπουργέ; Το είχα πει στον προκάτοχό σας. Δεν θα θερίσουμε φέτος. Ξέρετε γιατί δεν θα θερίσουμε; Γιατί έχουμε σπείρει φωτοβολταϊκά, έχουμε σπείρει στην εύφορη έκταση, στον εύφορο κάμπο φωτοβολταϊκά. Θα θερίσουμε φωτοβολταϊκά, δεν θα θερίσουμε σιτάρι, όπως θερίζαμε κάποτε. Αυτή είναι η πραγματικότητα. Αυτή είναι, δυστυχώς, η πραγματικότητα για αυτά τα θέματα, τα οποία δεν τα έχουμε αντιληφθεί και υπάρχει μεγάλο θέμα μείζονος ενδιαφέροντος και σπουδαιότητος. Είναι το παράπονο του αγρότη. Αν δεν βοηθηθούν οι αγρότες σε θέματα ενέργειας, σε θέματα εφοδίων, να βοηθηθούν έμπρακτα και ουσιαστικά, δεν θα μπορέσουν να προχωρήσουν, να σπείρουν. Ξεκινάει η σεζόν. Πού να ρίξει ο άλλος το λίπασμα; Πώς να πάει να οργώσει; Με τι καύσιμα; Σκέφτεται ότι θέλει να ποτίσει. Με ποια ΔΕΗ; Με τι νούμερα; Με τι τιμολόγια;

Κύριε Υπουργέ, επειδή πιστεύω ότι έχετε γνώση, ασχοληθείτε ουσιαστικά με αυτό! Εγώ επιχείρησα να δω τον προηγούμενο Υπουργό κατ’ επανάληψη -και δεν με δέχτηκε- για να του πω ζητήματα. Εγώ χαίρομαι που κάνατε και μια πρόταση σε όλους μας. Θα είμαστε μαζί! Προχωρήστε, όμως! Είναι SOS ο αγροτικός τομέας, πένεται, σβήνει η αγροτιά. Δεν είναι αυτό το θεωρητικό που αντιμετωπίζουμε. Δεν είναι θεωρία οι αγρότες. Αν πάνε όλοι μαζί, θα δούμε τι είναι.

Και σας είπα και πάλι: Κωπαΐδα, διακόσιες είκοσι χιλιάδες στρέμματα. Ποτίζουν με τον μηχανισμό της βρετανικής εταιρείας πριν εκατό χρόνια και κάνουμε, λοιπόν, τώρα ένα Ταμείο Ανθεκτικότητας και Ανάπτυξης, έχουμε το «Ύδωρ 2.0» -πώς λέγεται το σύστημα;- και βγάζουμε εκτός την Κωπαΐδα. Κανένα ενδιαφέρον! Και βάζουμε έργα και διάφορα άλλα πράγματα, τα οποία δεν λέω ότι δεν έχουν σπουδαιότητα, αλλά να κάνουμε μία ιεράρχηση της σπουδαιότητας. Να κάνουμε μία ιεράρχηση για το τι σκοπεύουμε να κάνουμε και τι μπορούμε να προωθήσουμε, για να έχουμε το βέλτιστο αποτέλεσμα. Αυτό ζητάμε όλοι να κάνουμε.

Ευχαριστώ πολύ, κυρία Πρόεδρε και για την ανοχή στον χρόνο.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ και εγώ, κύριε συνάδελφε.

Τον λόγο τώρα έχει η κ. Λιακούλη, Βουλευτής Λάρισας του Κινήματος Αλλαγής.

Ορίστε, κυρία συνάδελφε, έχετε τον λόγο για τρία λεπτά.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, σας άκουσα με πολύ μεγάλη προσοχή. Ήταν καλό το τέλος και το κρατώ, γιατί στο τέλος, αφού ασκήσατε κριτική -θα μου επιτρέψετε να πω, επί δευτερεύουσας σημασίας ζητήματα, ίσως προσπαθώντας να πετάξετε την μπάλα στην κερκίδα- τελειώσατε την ομιλία σας λέγοντας πως χρειάζεται ομοφωνία, χρειάζονται καλές προτάσεις, συζήτηση, για να αντιμετωπίσουμε το αγροτικό θέμα.

Καλώς ήρθατε στο πεδίο της δικής μας αντίληψης.

Καλώς ήρθατε στο πεδίο της συζήτησης για τη δημιουργία εθνικής στρατηγικής για την αντιμετώπιση των δυσθεώρητων προβλημάτων του αγροτικού τομέα.

Σας καλωσορίζουμε με ειλικρίνεια και ανυπόκριτα, κύριε Υπουργέ, προκειμένου να μοιραστούμε πράγματα. Καλέστε μας στο Υπουργείο σας. Καλέστε τις πολιτικές δυνάμεις, όχι εμάς, το Κίνημα Αλλαγής και το ΠΑΣΟΚ. Καλέστε να συζητήσετε. Δεν θέλετε όμως να ακούτε τις πολιτικές δυνάμεις. Μπορεί και εκείνοι να έχουν κάτι χρήσιμο να σας πουν. Εγώ έτσι αντιλαμβάνομαι τη διαβούλευση επί θεμάτων που πραγματικά έχουν ιδιαίτερη σημασία. Ας κάνετε, λοιπόν, εσείς τη διαφορά.

Επί της ουσίας, όμως, αναγκαστήκατε θεωρώ να επαναλάβετε πράγματα για τα οποία δυστυχώς η ίδια η σκληρή πραγματικότητα των αριθμών σάς διαψεύδει. Σας είπα πριν κάποια παραδείγματα για το πώς η Κυβέρνησή σας βρήκε λεφτά για να δώσει εκεί που ήθελε. Μέχρι και στα golden boys του ΕΦΚΑ έδωσε 8,5 χιλιάδες προχθές, αλλά δεν βρήκατε λεφτά για εκεί που έπρεπε, όπως για τον αγροτικό κόσμο. Κάνατε και μια διαρροή χθες που τη θεωρώ απρέπεια. Πριν συναντήσετε τους αγρότες είπατε ότι θα δώσετε 100 εκατομμύρια ευρώ παραπάνω και τελικά δώσατε το 10%, δηλαδή 10 εκατομμύρια ευρώ. Απρέπεια είναι αυτό. Τους φέρατε ειρηνικά στο τραπέζι των διαπραγματεύσεων και μετά τους είπατε «δεν ήταν 100, ένα μηδενικό παραπάνω ήταν». Έτσι εκλάβαμε εμείς αυτήν τη διαρροή. Σε κάθε περίπτωση, όμως, ας πούμε ότι και αυτό έχει δευτερεύουσα σημασία.

Έχει σημασία όμως ότι χθες στην ανακοίνωση της Κυβέρνησης αναφέρονταν 860 εκατομμύρια ευρώ, σήμερα 1,250 δισεκατομμύρια ευρώ, αλλά οι αγρότες τα μέτρησαν και τα βρήκαν 180 ευρώ ο καθένας. Γι’ αυτό και σας μίλησα με το παράδειγμα του ρεζερβουάρ που δεν φτάνει. Χρειάζεται, λένε οι άνθρωποι, να τους αντιμετωπίσουμε με λίγη σοβαρότητα.

Είπατε, κύριε Υπουργέ, ότι μειώθηκε ο ΦΠΑ στα λιπάσματα από το 13% στο 6%, με ετήσιο κόστος 20 εκατομμύρια ευρώ. Τα λιπάσματα αυξήθηκαν 200%. Για να είμαστε σοβαροί μεταξύ μας όταν συζητάμε. Αυτή η μείωση θα φτάσει πού, σε ποιον; Μα δεν φτάνει στην αγορά. Πώς να φτάσει στον ίδιο τον αγρότη; Γιατί το λέτε αφού και εσείς ξέρετε ότι δεν μπορεί να φτάσει; Μειώθηκε ο ΦΠΑ στις ζωοτροφές από το 13% στο 6% από την 1η Οκτώβρη του 2021 με ετήσιο κόστος 15 εκατομμύρια ευρώ, όπως ανακοίνωσε η Κυβέρνηση. Η μείωση όμως δεν πέρασε στις ζωοτροφές που αγοράζουν οι κτηνοτρόφοι, ενώ η αύξηση της τιμής των ζωοτροφών οδηγεί σε μεγαλύτερη είσπραξη εσόδων από ΦΠΑ αντί της επιβάρυνσης που επικαλείται η ανακοίνωσή σας. Κι αυτό δεν είναι μια αλήθεια; Αριθμοί είναι. Αυτό δεν το ξέρετε; Πώς έρχεστε και το λέτε στο Κοινοβούλιο;

Επίσης έχει ήδη εξαγγελθεί η επιστροφή του ειδικού φόρου κατανάλωσης πετρελαίου κίνησης και είπατε ότι θα είναι για όλους τους αγρότες. Το «όλους» να μας το εξηγήσετε στη δευτερολογία σας, να μας πείτε τι εννοείτε. Δεν είναι, κύριε Υπουργέ, για όλους. Το ύψος της επιστροφής θα οριοθετείται από τον αριθμό των στρεμμάτων, το είδος καλλιέργειας, όπως δηλώνεται στον ΟΣΔΕ, σε συνδυασμό με τα τιμολόγια αγοράς πετρελαίου κίνησης. Άρα πώς «σε όλους», αφού είναι συνδυασμός τεσσάρων παραγόντων;

Εν πάση περιπτώσει, για να κλείσω, κύριε Υπουργέ, όσον από τη δευτερολογία σας, η γνώμη μου, την οποία συνεισφέρω σε εσάς, μια που μας υποσχεθήκατε ότι είστε ο Υπουργός που ακούει, είναι η εξής: Κατάγομαι από το χωριό Πλατύκαμπος του Δήμου Κιλελέρ. Στη δευτερολογία σας, κύριε Υπουργέ, εγώ περιμένω να ακούσω πώς εσείς θα πείσετε έναν νέο άνθρωπο που θέλει και μπορεί να πάει να μείνει σε αυτό το χωριό και να καλλιεργήσει την έκτασή του. Θέλω να πείτε από αυτό το Βήμα τι κίνητρα δίνετε σε αυτό το νέο παιδί. Θέλω να του πείτε πως θα συνεταιριστεί, σε ποιον συνεταιρισμό θα συμμετέχει και πώς αυτή η μερίδα η συνεταιριστική θα έχει αντίκρισμα στην καλλιέργειά του και στο εισόδημά του. Θέλω να πείτε, αν αυτό το παιδί είναι γυναίκα, για τη γυναικεία επιχειρηματικότητα και για τη σύνδεση αυτής με τον αγροτουρισμό. Θέλω να του πείτε αυτού του νέου παιδιού πώς θα ποτίσει από τη στιγμή που χτυπάνε πομόνες και νερό δεν βρίσκουν. Θέλω επίσης να του πείτε αυτού του νέου παιδιού, είτε είναι άντρας είτε γυναίκα, πώς θα το εκπαιδεύσετε, ποιες καλές πρακτικές θα του μάθετε, πώς θα το συνδέσετε με την ψηφιακή τεχνολογία και πώς στο επάγγελμά του δεν θα νιώθει ότι είναι πληβείος, αλλά ότι είναι ένας αξιωμένος άνθρωπος που άξια ασκεί ένα επάγγελμα με περηφάνια σε έναν περήφανο τόπο με αξιοπρέπεια στο εισόδημά του και στη ζωή του. Σε αυτό πρέπει να απαντήσετε σήμερα.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο έχει ο κ. Γκόκας, Βουλευτής Άρτας του Κινήματος Αλλαγής για τρία λεπτά.

**ΧΡΗΣΤΟΣ ΓΚΟΚΑΣ:** Ευχαριστώ, κυρία Πρόεδρε.

Κύριε Υπουργέ, τα ανεπαρκή μέτρα στήριξης από ενισχύσεις ή αποζημιώσεις δείχνουν ότι η Κυβέρνηση δεν έχει κατανοήσει το πρόβλημα. Εξαγγείλατε μέτρα. Μερικά από αυτά, όπως η επιστροφή του ειδικού φόρου κατανάλωσης, εξαγγέλθηκαν τρεις φορές.

Κύριε Υπουργέ, εμείς μιλάμε με στοιχεία. Δεν είναι σκοπός μας απλά να είμαστε αρεστοί σε ένα ακροατήριο. Έχουμε προτάσεις.

Όσον αφορά το τι ψηφίζουμε και τι δεν ψηφίζουμε νομίζω ότι απαντήθηκε. Όταν μια τροπολογία έχει δέκα άρθρα, δεν μπορούμε να ψηφίσουμε και τα δέκα.

Αναφέρατε κάποια στοιχεία για τις μειώσεις του ΦΠΑ στα λιπάσματα και στις ζωοτροφές. Είναι ελάχιστα τα ποσά. Τα λιπάσματα αυξήθηκαν 200%, οι ζωοτροφές σχεδόν διπλασιάστηκαν. Άρα λοιπόν μη μας εγκαλείτε όταν επιμένουμε στη δική μας πρόταση που αναφέρεται σε επιδότηση του κόστους των λιπασμάτων.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Οι αγρότες, κύριε Υπουργέ, δεν συμφωνούν με αυτά που λέτε. Γνωρίζουν καλύτερα τι συμβαίνει στην τσέπη τους ή στο ρεζερβουάρ του τρακτέρ ή του αυτοκινήτου. Υπάρχει πρόβλημα επιβίωσης και πρέπει να το καταλάβουμε όλοι. Τα στοιχεία κόστους και εισοδήματος είναι απογοητευτικά. Και βέβαια περιμένουμε στη δευτερολογία σας -το είπε και προηγουμένως η συνάδελφος η κ. Λιακούλη- πώς τα 860 εκατομμύρια που εσείς αναφέρετε στη χθεσινή ανακοίνωσή σας, σήμερα βγαίνουν 1,25 δισεκατομμύρια.

Αναφερθήκατε στην αύξηση της τιμής του γάλακτος κατά 60%. Ναι, αλλά δεν υπάρχει γάλα πλέον και το κόστος έχει ξεπεράσει κατά πολύ αυτήν την αύξηση. Δεν υπάρχουν παραγωγοί, έχουν εγκαταλείψει τα κοπάδια τους.

Από όλα αυτά φαίνεται ότι δεν υπάρχει σχέδιο. Πάμε με μια λογική «βλέποντας και κάνοντας», παρά τις καλές προθέσεις σας, κύριε Υπουργέ. Αναγνωρίζουμε την καλή σας πρόθεση για διάλογο. Μένει να αποδειχθεί στην πράξη. Από τους αγρότες, ορισμένοι παίρνουν πολύ λίγα, ορισμένοι τίποτα, ορισμένοι κάτι πήραν. Αυτό όμως που λέμε εμείς, που είναι μια πρόταση που αντιμετωπίζει συνολικά και σε όλες τις περιπτώσεις το πρόβλημα που υπάρχει, δεν είναι στη λογική της πλειοδοσίας. Τα μέτρα που εξαγγείλατε εσείς είναι το ένα πέμπτο -το είπα και στην πρωτολογία μου- του ποσού που αντιστοιχεί στη συμμετοχή του πρωτογενούς τομέα στο εθνικό εισόδημα. Είναι μεγάλη η δυσαναλογία. Ένα άλλο στοιχείο επίσης είναι το εξής: Η επιστροφή του ειδικού φόρου κατανάλωσης πήγε στα 60 εκατομμύρια, δηλαδή αυξήθηκε μόνο 10 εκατομμύρια, ενώ περίμεναν οι αγρότες με τη χθεσινή ανακοίνωσή σας ότι θα πάει στα 100 εκατομμύρια. Το 2014 είχαν καταβληθεί 160 εκατομμύρια.

Και θέλω να κλείσω με το παράδειγμα για τους παραγωγούς της Άρτας. Φαντάζομαι ότι αντίστοιχη είναι η κατάσταση και σε άλλους νομούς και σε άλλους παραγωγούς. Είμαστε στη δεύτερη χρονιά με προβλήματα σοβαρά για το εισόδημα και οι ενισχύσεις για κάλυψη απωλειών εισοδήματος είναι ελάχιστες, ούτε στο 10% της πραγματικής και τεκμηριωμένης απώλειας, με ελάχιστα, μηδαμινά ποσά, 30 ή 40 ευρώ το στρέμμα ελιές και όχι σε όλες τις ποικιλίες και από τα εσπεριδοειδή μόνο για τις κλημεντίνες, ένα φιλοδώρημα 70 ευρώ το στρέμμα όταν υπολογίζεται η απώλεια εισοδήματος στα 450 ευρώ το στρέμμα. Και για τα υπόλοιπα -πορτοκάλια, μανταρίνια, άλλες ποικιλίες, λεμόνια κ.λπ.- τίποτα.

Οι πτηνοτρόφοι έχουν πάρει μηδέν ενισχύσεις. Ορισμένοι χοιροτρόφοι έμειναν εκτός για εντελώς γραφειοκρατικούς λόγους. Στους κτηνοτρόφους, που επίσης δεν πήραν ενισχύσεις, σχετικά με την απώλεια εισοδήματος, η τιμή του γάλακτος -τα είπαμε- δεν καλύπτει με τίποτα την αύξηση του κόστους παραγωγής.

Και κλείνω με την αναφορά μου στις ζημιές από τα καιρικά φαινόμενα. Πέρα από τους παγετούς του χειμώνα, πέρυσι και φέτος, όπου ο ΕΛΓΑ προχωρά σε εκτιμήσεις και αποζημιώσεις -με τους ρυθμούς που προχωρά, αλλά προχωρά, γιατί λείπει το προσωπικό, για να εξηγούμαστε- είχαμε πέρυσι τον παγετό της άνοιξης, που έφερε ακαρπία σχεδόν 100% στην ελιά στην περιοχή της Άρτας και 50% περίπου στα εσπεριδοειδή. Ήταν στο στάδιο της ανθοφορίας και της προάνθισης.

Το καλοκαίρι ψηφίσαμε τροπολογία για την τροποποίηση του κανονισμού για τη δυνατότητα καταβολής αποζημίωσης και σε τέτοιες περιπτώσεις. Βγαίνουν υπουργικές αποφάσεις για διάφορα προϊόντα σε διάφορες περιφέρειες. Για τα συγκεκριμένα προϊόντα της Άρτας δεν υπάρχει καμμιά τέτοια απόφαση. Άρα, λοιπόν, είτε 800 εκατομμύρια ευρώ είναι είτε 1 δισεκατομμύριο ευρώ, αυτά που εξαγγείλατε, δεν υπάρχει ενίσχυση γι’ αυτούς. Το ίδιο φαντάζομαι ότι ισχύει και σε άλλες περιφέρειες για άλλα προϊόντα.

Πάμε στο πρόγραμμα αναδιάρθρωσης καλλιεργειών, όπου με έναν σαφή τρόπο και απροσδιόριστα κριτήρια γίνονται οι επιλογές προϊόντων και περιοχών. Και εδώ, ακόμη δεν υπάρχει προγραμματισμός για τα βασικά αυτά προϊόντα της Άρτας που σας είπα, δεδομένου ότι υπάρχουν γερασμένα ελαιόδεντρα και εσπεριδοειδή που πρέπει να αντικατασταθούν με νέες ποικιλίες.

Όσον αφορά στην ανάγκη της αναθεώρησης του ΕΛΓΑ, δεν θα επανέλθω. Πρέπει να δώσετε μεγάλη σημασία και βάρος στη συγκρότηση των ομάδων παραγωγών, δηλαδή να βοηθηθούν οι παραγωγοί. Δεν γνωρίζουν, δεν μπορούν μόνοι τους, πέρα από το θεσμικό πλαίσιο που υπάρχει, να προχωρήσουν, αν δεν υπάρξει ενημέρωση και στήριξη.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Βασίλειος Κεγκέρογλου, στον οποίο θα ενσωματωθεί και η ερώτησή του. Γι’ αυτό θα έχει και παραπάνω χρόνο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, η επερώτηση του ΠΑΣΟΚ-Κίνημα Αλλαγής δεν απευθύνεται προφανώς σε εσάς προσωπικά για τις δεκαοκτώ μέρες που είστε Υπουργός. Απευθύνεται στο Υπουργείο Αγροτικής Ανάπτυξης και στην Κυβέρνηση, που εδώ και τριάντα έναν μήνες φαίνεται ότι έχει χάσει οριστικά την ευκαιρία που είχε από τον Ιούλιο του 2019 να παρουσιάσει και να δρομολογήσει μια ολοκληρωμένη πολιτική για τον αγροδιατροφικό τομέα, ένα σχέδιο με όραμα και στόχους, που θα αξιοποιούσε τις δυνατότητες της χώρας, τις πλουτοπαραγωγικές πηγές, τους πόρους που είναι στη διάθεσή μας από το ΕΣΠΑ, από το Ταμείο Ανάκαμψης και από το Εθνικό Πρόγραμμα Ανάπτυξης.

Όμως, αυτή η ευκαιρία χάθηκε, όπως χάθηκαν οι ευκαιρίες που αναδείχθηκαν ακόμα και πριν, αλλά και μέσα στην πανδημία. Και όλα αυτά, όταν η αγροτοδιατροφική επάρκεια και ασφάλεια είναι πλέον το πρώτο ζητούμενο ταυτόχρονα με την ανάγκη, αλλά και με τη δυνατότητα που έχει αναδειχθεί, ο αγροδιατροφικός τομέας να είναι αυτός που θα ανακάμψει και την ελληνική περιφέρεια και την ύπαιθρο, αυτός που θα ανακάμψει συνολικά τη χώρα και θα οδηγήσει σε μια πορεία κοινωνικής συνοχής. Έχουμε, δηλαδή, τον συνδυασμό ανάγκης και δυνατότητας, τον συνδυασμό πόρων και έχουμε έλλειμμα πολιτικής και σχεδίου.

Σήμερα έχουμε μια πραγματικότητα, ο παραγωγός να μη μπορεί να καλλιεργήσει λόγω τεράστιας αύξησης του κόστους παραγωγής και ο καταναλωτής να μη μπορεί να αγοράσει, ακόμα και τώρα που δεν έχει ακόμα ενσωματωθεί όλο το κόστος στις τελικές τιμές των προϊόντων.

Το ΠΑΣΟΚ εγκαλεί την Κυβέρνηση, γιατί είτε δεν κατανόησε την ανάγκη για εθνικό στρατηγικό σχεδιασμό, που θα αξιοποιεί τις τεράστιες δυνατότητες στις οποίες αναφέρθηκα, είτε δεν θέλει να δεσμευτεί μέσα από έναν σχεδιασμό σε συγκεκριμένες κατευθύνσεις που προσδιορίζουν οι παραγωγικές και κοινωνικές ανάγκες.

Πριν δύο χρόνια, με επερώτηση είχαμε διαπιστώσει αυτό το έλλειμμα. Είχαμε καλέσει την Κυβέρνηση να προχωρήσει σε διαβούλευση. Το υποσχέθηκε. Δεν το έπραξε. Η νέα ΚΑΠ θα γίνει παλιά και ακόμα οι παραγωγοί που μοχθούν στο χωράφι, το θερμοκήπιο και τις αγροτικές και κτηνοτροφικές εκμεταλλεύσεις θα περιμένουν την παραγωγική αξιοποίηση και διαχείριση των πόρων της νέας ΚΑΠ και την ενίσχυση της προοπτικής στην ύπαιθρο.

Συνεχώς, τους μιλάτε για τη νέα. Χάθηκε η παλιά. Ας έρθει η νέα. Και όταν έρχεται η νέα, παλιώνει όπως παλιώνουν και οι υποσχέσεις και οι διαβεβαιώσεις σας.

Όμως, αυτό δεν είναι μόνο χαρακτηριστικό του αγροτικού τομέα. Η χώρα έχει στη διάθεσή της 94 δισεκατομμύρια και προχωρεί χωρίς ολοκληρωμένο σχεδιασμό, με καταλόγους έργων και προμηθειών.

Σας εγκαλούμε, λοιπόν, σήμερα για την έλλειψη σχεδίου για τον πρωτογενή τομέα και την απουσία συγκροτημένης αγροτικής πολιτικής, για τις πελατειακές σχέσεις, τη φαύλη και αδιέξοδη διαχείριση των επιδοτήσεων, που αποτυπώθηκε σε τρεις παραιτήσεις προέδρων ΟΠΕΚΕΠΕ, εισαγγελική έρευνα και καθαίρεση Υπουργού, για τις παλινωδίες και την ανεπαρκή αντιμετώπιση των προβλημάτων, για την εγκατάλειψη των προγραμμάτων πιστοποίησης της ποιότητας παραγωγής των προϊόντων, για την αδιαφορία να προασπίσετε τους παραγωγούς στις λαϊκές αγορές, που ούτε εκεί μπορούν πλέον ελεύθερα να συναντηθούν παραγωγοί και καταναλωτές, για την αδυναμία σας και την αδιαφορία σας να βάλετε φρένο στις επιδιώξεις του Γενικού Χημείου του Κράτους και του Υπουργείου Οικονομικών να κάνουν «no name» τα παραδοσιακά προϊόντα της τσικουδιάς και του τσίπουρου.

Σας εγκαλούμε, γιατί όλα αυτά που αναφέρω ενδεικτικά επιδείνωσαν την κατάσταση των αγροτών, κτηνοτρόφων, πτηνοτρόφων, μελισσοτρόφων, αμπελοκαλλιεργητών, αλιέων και όλων που ασχολούνται με την παραγωγή, που έχουν να αντιμετωπίσουν ταυτόχρονα τις επιπτώσεις από την πανδημία, τις ζημιές από τα ακραία καιρικά φαινόμενα, τις ελληνοποιήσεις, τον άνισο ανταγωνισμό από γειτονικές χώρες και βέβαια, τη δραματική αύξηση του κόστους παραγωγής.

Σας εγκαλούμε, γιατί δεν πράξατε τίποτα για την ανάσχεση των μεγάλων αυξήσεων που οδήγησαν στα τιμολόγια της ενέργειας του ηλεκτρικού, του αερίου, του πετρελαίου, μαζί με τις αυξήσεις στα λιπάσματα και τις ζωοτροφές, που εκτινάσσουν πραγματικά το κόστος καλλιέργειας παραγωγής.

Οι αγρότες οδηγούνται σε απόγνωση, όλοι όσοι ασχολούνται με την παραγωγή και την ύπαιθρο σήμερα και πρέπει, κύριε Υπουργέ, να κατανοήσετε επιτέλους, αν έχετε τη βούληση εσείς έναντι των δύο προηγούμενων, ότι εκτός από την αποτελεσματική αντιμετώπιση των παραπάνω και τη μείωση των έμμεσων φόρων, που πρέπει να επιστρέφει στον παραγωγό και στον καταναλωτή και όχι στους ενδιάμεσους -και υπάρχει ο τρόπος- χρειάζονται μέτρα ενίσχυσης του αγροτικού εισοδήματος.

Ταυτόχρονα, πρέπει να αξιοποιηθούν οι μεγάλες δυνατότητες της ψηφιακής εποχής και η αποτελεσματικότητα της γεωργίας ακριβείας, που πρέπει επιτέλους να δρομολογηθεί με ένα αξιόπιστο σύστημα παροχής γεωργικών συμβουλών, που, παρά την ευρωπαϊκή χρηματοδότηση, δεν έχει προχωρήσει, με σύγχρονη εκπαίδευση και κατάρτιση.

Και βέβαια, ο δεύτερος πυλώνας που μπορείτε να αξιοποιήσετε είναι η ποιότητα και η διατροφική αξία των πιστοποιημένων προϊόντων μας, με σύνδεση του αγροδιατροφικού τομέα και του τουρισμού, με προβολή και εξωστρεφείς δράσεις.

Θα πρέπει, κύριε Υπουργέ, να αξιοποιηθούν επιτέλους οι πόροι που είναι διαθέσιμοι στην Ευρωπαϊκή Ένωση για την υποστήριξη των προϊόντων μας στο εξωτερικό, όχι μόνο σε χώρες της Ευρωπαϊκής Ένωσης, αλλά και σε τρίτες χώρες. Για το 2022 έχουμε μόνο 185 εκατομμύρια. Και αυτά πρέπει να είναι και στη διάθεση της Ελλάδας και των Ελλήνων παραγωγών. Να μην απουσιάζει η Ελλάδα από αυτό.

Εσείς προχωράτε και περιορίζεστε σε αποσπασματικές ενέργειες τη στιγμή που άλλες χώρες μετέχουν στη μεγάλη εκστρατεία προώθησης των γεωργικών προϊόντων της Ευρωπαϊκής Ένωσης σε αγορές και εκτός Ευρωπαϊκής Ένωσης.

Στην επερώτησή μας πριν δύο χρόνια, σας εγκαλούσαμε για την έλλειψη επιχειρηματικού σχεδίου για τον αγροδιατροφικό τομέα του τουρισμού. Δυστυχώς, και σήμερα σας εγκαλούμε, γιατί συνεχίζετε στο ίδιο μοτίβο με ευχολόγια και ημερίδες, χωρίς ουσία και αποτέλεσμα και στον μαζικό τουρισμό, Με ελάχιστες εξαιρέσεις που οφείλονται στους ίδιους τους επιχειρηματίες, συνεχίζετε να καταναλώνετε κυρίως φτηνό εισαγόμενο προϊόν.

Για την Κρήτη, προβαίνετε συνεχώς σε στοχευμένες εξαιρέσεις, ολιγωρίες και αρνητικές επιλογές. Έχετε εξαιρέσει από το μέτρο της βιολογικής γεωργίας την ένταξη της καλλιέργειας της μπανάνας, την κρητική σταφίδα, την σουλτανίνα από τη συνδεδεμένη ενίσχυση και κινδυνεύουν να μείνουν εκτός προγράμματος νέων γεωργών πολλοί παραγωγοί λόγω αλλαγής υπολογισμού των τυπικών αποδόσεων στις κηπευτικές καλλιέργειες.

Αντί να εφαρμόσετε ένα ολοκληρωμένο πρόγραμμα μεταφορικού ισοδύναμου και για την Κρήτη, από τη Δευτέρα ξεκινούν νέα πρόστιμα στις μεταφορές, ακόμα και για διαφορές ζύγισης 5%, που θα επιβαρύνουν όχι τον μεταφορέα, αλλά το κόστος παραγωγής.

Η επιστρεπτέα για τις πυρόπληκτες περιοχές, καλώς διαγράφηκε από το Υπουργείο Οικονομικών. Αλλά για τις σεισμόπληκτες περιοχές της Κρήτης και των άλλων περιοχών γιατί όχι; Πώς αιτιολογείται;

Επιπλέον, στην τελευταία πληρωμή ευρωπαϊκών ενισχύσεων του Δεκεμβρίου του 2021 ένα ποσοστό 9% στον Νομό Ηρακλείου έμεινε απλήρωτο και ένα ποσοστό 15% πληρώθηκε με σοβαρές μειώσεις ύψους 10-90% επί του συνόλου των επιδοτήσεων. Πότε θα γίνει η επόμενη πληρωμή; Πότε θα αποκατασταθεί κλίμα διαφάνειας και κανόνες δικαιοσύνης; Γιατί αυτό είναι το ζητούμενο και για τη νέα ΚΑΠ, να αξιοποιηθούν οι πόροι για τη στήριξη της παραγωγικής διαδικασίας με δίκαιους κανόνες, διαφάνεια και ενίσχυση των παραγωγών, όχι με τη γραφειοκρατικοποίηση του συστήματος, όπως με την τελευταία πρόσκληση του ΟΠΕΚΕΠΕ για τα κέντρα υποδοχής δηλώσεων.

Τέλος, θέλω να αναφέρω τη σημαντική δουλειά που έχει κάνει η Αγροδιατροφική Σύμπραξη Κρήτης για την ανάδειξη της αξίας και της ταυτότητας των προϊόντων του νησιού και τη σύνδεση με τον τουρισμό βάσει του θεσμικού πλαισίου που είχαμε δημιουργήσει από το 2010. Να σημειώσω, απλώς, τη μηδενική στήριξη του Υπουργείου Αγροτικής Ανάπτυξης.

Οι ερωτήσεις και επερωτήσεις, κύριε Υπουργέ, γίνονται από τους ίδιους τους πολίτες, τους παραγωγούς, τους καταναλωτές και σε αυτούς πρέπει να απολογηθείτε, πριν την ετυμηγορία, σαφώς, που φαίνεται ότι θα είναι καταδικαστική, γιατί συνεχίζετε να επιμένετε ότι είστε αλάνθαστοι. Το μικρό παράθυρο που ανοίξατε ότι «εντάξει, είμαστε ανοιχτοί στον διάλογο» είναι πολύ καθυστερημένο.

Τώρα πρέπει να είστε ανοικτοί στην υιοθέτηση των προτάσεών μας και το Κίνημα Αλλαγής καταθέτει συγκεκριμένες προτάσεις που αφορούν την αντιμετώπιση των προβλημάτων και είτε τις αποδέχεστε και προχωρούμε λύνοντας προβλήματα ή διαιωνίζονται αυτά εις βάρος των παραγωγών. Το πολιτικό κόστος που θα έχετε, έρχεται μετά. Το κύριο ζήτημα είναι ότι συνεχίζουν οι παραγωγοί και οι καταναλωτές να επιβαρύνονται από μια λανθασμένη πολιτική, από παλινωδίες και από έλλειψη διαχειριστικής επάρκειας.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Λιακούλη έχει ζητήσει τον λόγο για ένα λεπτό. Παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Ζήτησα τον λόγο, διότι μόλις ήρθε η είδηση του θανάτου του Δημήτρη Τσοβόλα που μας προκαλεί μεγάλη συγκίνηση και μεγάλη θλίψη. Είναι μια απώλεια για τη χώρα. Ο Δημήτρης Τσοβόλας υπήρξε ένας άνθρωπος που αγωνίστηκε για τη δημοκρατία και την πρόοδο. Προσέφερε πάρα πολλά στον αγώνα για τα ανθρώπινα δικαιώματα. Υπηρέτησε την πατρίδα και τον λαό μας μέσα και απ’ αυτά τα έδρανα στα οποία βρισκόμαστε εμείς σήμερα. Αιωνία η μνήμη του, λοιπόν. Η αναφορά μας στο πρόσωπό του είναι μια αναφορά μνήμης και τιμής.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Ανδριανέ.

**ΙΩΑΝΝΗΣ ΑΝΔΡΙΑΝΟΣ:** Θα ήθελα κι εγώ από την πλευρά μου, από την πλευρά της Νέας Δημοκρατίας, να εκφράσω τα ειλικρινή συλλυπητήρια για την απώλεια του Δημήτρη Τσοβόλα, ο οποίος θήτευσε και είχε μια διαδρομή στην πολιτική ζωή του τόπου. Συλλυπητήρια, λοιπόν, στην οικογένεια του.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Μπάρκα.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, θα ήθελα κι εγώ με τη σειρά μου να εκφράσω τη βαθύτατη θλίψη μου για τον θάνατο του Ηπειρώτη Δημήτρη Τσοβόλα, ενός ανθρώπου που υπηρέτησε τη δημοκρατία στη χώρα μας με όλους τους τρόπους, από μέλος της ελληνικής Βουλής, από Υπουργός. Ένας άνθρωπος ο οποίος τίμησε την ιδιαίτερη πατρίδα του, την Ήπειρο, το χωριό του. Ένας άνθρωπος, ο οποίος κατάφερε πολλά πράγματα ξεκινώντας φτωχός από το χωριό του και μεγαλούργησε στην Αθήνα. Πραγματικά, η είδηση της απώλειάς του μας γεμίζει με θλίψη. Να έχει καλό ταξίδι και θερμά συλλυπητήρια στην οικογένειά του.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):**  Ευχαριστώ, κύριε Πρόεδρε.

Πολλές οι οφειλόμενες απαντήσεις, θα προσπαθήσω να τις δώσω, αλλά πρώτα, αγαπητοί συνάδελφοι, να διευκρινίζουμε μερικά πράγματα, για να λύνονται παρεξηγήσεις.

Χθες το κλιμάκιο των Υπουργών συνάντησε τους αγρότες και είχα την τιμή να βρίσκομαι εγώ, ο κ. Σταϊκούρας, ο κ. Βεσυρόπουλος, ο κ. Σκρέκας και ο κ. Στύλιος. Εκεί συγκεκριμενοποιήθηκαν τα νέα μέτρα, τα οποία είναι μέτρα ενίσχυσης προς τους αγρότες στο πλαίσιο των δυνατοτήτων που είχαμε και με ό,τι ειπώθηκε με τους αγρότες εκεί. Όμως, για να τακτοποιούμε λίγο τα πράγματα, 860 εκατομμύρια ευρώ είναι αυτά που έχουν δοθεί στους αγρότες. Εγώ στο νούμερο που ανέφερα πριν προσθέτω και τα 370 εκατομμύρια ευρώ του ΕΛΓΑ και γι’ αυτό μιλάω πλέον για 1.230.000.000, για να είμαστε ξεκάθαροι. Το 1.230.000.000 είναι η πρόσθεση της αποζημίωσης του ΕΛΓΑ, απλά για να μη δημιουργούνται παρεξηγήσεις. Και για να μην επαναλάβω πώς προκύπτουν τα 860 εκατομμύρια, καταθέτω στα Πρακτικά την πλήρη ανάλυση.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Γεώργιος Γεωργαντάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, δεν ξέρω για ποια διαρροή μιλάτε. Πραγματικά, μακριά και από εμένα και, νομίζω, και από όλους τους Υπουργούς που προσπαθούμε να διαχειριστούμε μια πολύ δύσκολη περίοδο. Και προσπαθούμε, πραγματικά, με ειλικρίνεια, κοιτώντας τους αγρότες στα μάτια, να τους πούμε τις δυνατότητες οι οποίες υπάρχουν δημοσιονομικά, στοχευμένα όμως όσο μπορούμε περισσότερο, για να στηρίξουμε τους πραγματικούς παραγωγούς.

Δεν ήταν ευχάριστα όλα όσα είπαμε προχθές στους αγρότες, αλλά τους είπαμε αλήθειες. Άρα, δεν ξέρω γιατί μιλάτε για κάποια διαρροή δήθεν 100 εκατομμυρίων, η οποία από την επόμενη μέρα έγινε 20 εκατομμύρια, και δεν ξέρω τι θα εξυπηρετούσε μια τέτοια διαρροή για λίγες ώρες απέναντι σε ανθρώπους που θα τους συναντούσε έτσι κι αλλιώς την επόμενη μέρα. Εν πάση περιπτώσει, είμαι υποχρεωμένος να απαντήσω ότι δεν μας αφορά, δεν ξέρω πραγματικά σε τι αναφέρεστε.

Πριν αναφερθώ σε μερικά πράγματα συνολικά για τη στρατηγική του Υπουργείου, θέλω, λαμβάνοντας υπ’ όψιν πραγματικά μερικές πολύ εύστοχες παρατηρήσεις που έγιναν από συναδέλφους, να αναφερθώ σε μερικά ειδικά ζητήματα, γιατί πιστέψτε με, πραγματικά, όλοι οι συνάδελφοι έκαναν καλές παρατηρήσεις.

Αναφέρομαι λίγο στον συνάδελφο από τη Βοιωτία -και να πω λίγο εδώ, γιατί το οφείλω- ότι είναι συμβολικό κι εγώ το βλέπω με μια θετική διάθεση αυτό, το ότι τελευταίος ομιλητής από την πλευρά του ΚΙΝΑΛ ήταν ο καλός συνάδελφος, ο Γιώργος Φραγγίδης από το Κιλκίς. Είναι ένα αγροτόπαιδο του Κιλκίς που δημιούργησε μια πολύ καλή επιστημονική καριέρα και πολιτική τώρα και ξέρει και τη δικιά μου διαδρομή και ξέρουμε όλοι ότι η αφετηρία και η πρόθεσή μας είναι ειλικρινής στο να βοηθήσουμε. Συμφωνώ ότι δεν μπορεί να συμφωνούμε στην προσέγγιση, τη στρατηγική και τα μέσα, αλλά μπορούμε σίγουρα να βρούμε κάποιες κοινές συνιστώσες.

Να απαντήσω, λοιπόν, σε μερικά συγκεκριμένα πράγματα στα οποία βλέπω ζητήματα. Ενέργεια: Συμφωνώ. Στις προσκλήσεις που βγαίνουν πάντα υπάρχει πρόγραμμα για φωτοβολταϊκά για την ενίσχυση των αγροτικών εκμεταλλεύσεων, έτσι ώστε οι αγροτικές και κτηνοτροφικές εκμεταλλεύσεις να έχουν αυτάρκεια, ενεργειακή αυτονομία. Δυστυχώς, όμως, είναι λίγοι οι συμμετέχοντες για πολλούς και διαφορετικούς λόγους και παρ’ όλο που εμείς αυτή τη δυνατότητα τη δίνουμε σε όλα τα προγράμματα τα οποία βγήκαν και βγαίνουν.

Όμως, δεν μπορούμε να αφήσουμε έτσι αυτή την παράμετρο, επειδή πρέπει να θωρακίσουμε τους αγρότες μας να έχουν πραγματικά ενεργειακή αυτονομία στις εκμεταλλεύσεις τους. Το επαναλαμβάνω αυτό, για να γίνει ξεκάθαρο. Δεν είμαστε για τις πωλήσεις, να τον κάνω έμπορο τον αγρότη. Θέλω να του εξασφαλίσω την ενεργειακή του αυτονομία. Σε συνεννόηση με τον κ. Σκρέκα θα δούμε τι δυνατότητες έχουμε, γιατί ίσως κάποια πράγματα και κάποιες δυνατότητες δεν επικοινωνήθηκαν σωστά. Κάπου αλλού υπάρχουν τεχνικές δυσκολίες, κάπου αλλού υπάρχει αδυναμία συνεννόησης με τις τράπεζες.

Το σίγουρο είναι ένα: Συμφωνούμε ότι η ενέργεια πρέπει να είναι μια από τις προτεραιότητες του Υπουργείου και θα είναι και θα δείτε πρωτοβουλίες μέσα στο επόμενο διάστημα.

ΕΛΓΑ: Στον ΕΛΓΑ είναι εκ των ων ουκ άνευ ότι πρέπει να γίνει μια αναβάθμιση συνολικά της προσέγγισης αυτού του ασφαλιστικού οργανισμού προς τα νέα δεδομένα και τη νέα πραγματικότητα. Άλλα, όμως, είναι τα δεδομένα που έχουν διαμορφωθεί αυτήν τη στιγμή από την κλιματική κρίση και άλλα είναι αυτά που υπήρχαν πριν από πέντε-δέκα χρόνια.

Είμαστε υποχρεωμένοι, λοιπόν, να το κάνουμε. Έχουν γίνει μελέτες, έχουν γίνει εισηγήσεις, είμαστε σε ένα ώριμο στάδιο. Πρέπει να δούμε πώς θα προχωρήσουμε στην αλλαγή του Κανονισμού και σε όποια άλλη παρέμβαση είναι αναγκαία.

Να αναφέρω ότι ήδη έχει υπογραφεί μία προγραμματική συμφωνία μεταξύ του ΕΛΓΑ και της «Κοινωνίας της Πληροφορίας» για το έργο «Ψηφιακή εφαρμογή εκτιμητικής διαδικασίας ΕΛΓΑ» με σκοπό την έγκαιρη διαδικασία των ελέγχων μέσω της τεχνολογίας και βεβαίως κατ’ επέκταση την ακόμη πιο έγκαιρη καταβολή των αποζημιώσεων και όλη τη διαδικασία που είναι σε εξέλιξη.

Υπάρχει, επίσης, επεξεργασία για ένα νέο οργανόγραμμα στον ΕΛΓΑ και βεβαίως πρέπει να αναλάβουμε και να συνδιαμορφώσουμε ένα καινούργιο πλαίσιο για την επόμενη ημέρα, λαμβάνοντας υπ’ όψιν τις δυνατότητες που δίνει η ψηφιακή εποχή, να αλλάξει ο τρόπος των εκτιμήσεων, οι νέοι κίνδυνοι που έχουν εμφανιστεί και βεβαίως πρέπει να μας ενδιαφέρει η βιωσιμότητα του συστήματος.

Άρα και ο ΕΛΓΑ πράγματι πρέπει να αποτελέσει το αμέσως επόμενο διάστημα -ήδη έχουν γίνει οι πρώτες συναντήσεις- ένα πεδίο με το οποίο πρέπει να ασχοληθούμε.

Να αναφερθώ επίσης στα αρδευτικά προγράμματα. Έγινε μια αναφορά στην Κωπαΐδα. Έτυχε χθες και τους είδα. Είδα από την Κωπαΐδα ανθρώπους, όπως βλέπω όποιον μου ζητάει ραντεβού. Βέβαια δεν είχα ούτε την ετοιμότητα ούτε τη γνώση να κάνω μια πρώτη προσέγγιση –και ούτε μπορώ να κάνω εδώ-, η άποψή μου όμως και η γενική μου κατεύθυνση είναι ότι έξω από τα πολύ μεγάλα έργα που ανακοινώθηκαν με ΣΔΙΤ και βεβαίως θα τρέξουμε να τα υλοποιήσουμε, θα πρέπει να δούμε το θέμα των δικτύων ως δίκτυα. Η αναβάθμιση των δικτύων που λειτουργούν εδώ και δεκαετίες θα πρέπει να είναι η προτεραιότητά μας, γιατί εκεί η προστιθέμενη αξία είναι συγκεκριμένη, γρήγορη και άμεση.

Επίσης, σε όλα τα παλιά, τελματωμένα, με προβλήματα έργα, θα επιχειρήσω –είμαι συγκεκριμένος στις εκφράσεις μου- να δω σε ποια από αυτά μπορεί πραγματικά να προχωρήσει κάτι. Δεν είναι μόνο στην Κωπαΐδα. Υπάρχουν και σε άλλα σημεία της χώρας, σε περιοχές όπου έχουν ήδη δοθεί χρήματα, έχουν ξοδευτεί χρήματα, έχουν γίνει εγκαταστάσεις και για πολλούς και διαφορετικούς λόγους σε κάθε περίπτωση δεν μπόρεσαν να υλοποιηθούν μεγάλα έργα. Ίσως δεν μπορούν να γίνουν στο πλαίσιο και στο επίπεδο που είχαν μελετηθεί αρχικά, αλλά να ξεκινήσουμε με μια προσέγγιση για να δούμε τι από αυτά εξακολουθεί να έχει προστιθέμενη αξία για τους αγρότες της περιοχής και σε ποιον βαθμό μπορεί ένα μέρος αυτού του έργου ή ολόκληρο το έργο να υλοποιηθεί.

Άρα πρέπει και αυτό να το δούμε το επόμενο διάστημα παράλληλα με τα μεγάλα, εμβληματικά έργα ΣΔΙΤ. Την επόμενη εβδομάδα θα έχετε τα πρώτα απτά αποτελέσματα από αυτήν τη μεγάλη πρωτοβουλία της Κυβέρνησης για τα έργα ΣΔΙΤ, τα οποία θα είναι ανακοινώσιμα.

**ΓΕΩΡΓΙΟΣ ΜΟΥΛΚΙΩΤΗΣ:** Είναι διακόσια είκοσι χιλιάδες στρέμματα, κύριε Υπουργέ. Το καταλαβαίνετε.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Μας ενδιαφέρουν και τα δίκτυα –το καταλαβαίνετε πολύ καλά, σας το είπα- και όπου μπορούν να γίνουν τα φράγματα. Αυτά είναι τα τρία από τα πολλά σημεία τα οποία μπορούσα να αναφέρω, στα οποία μπορούμε να προχωρήσουμε πολύ γρήγορα σε πρακτικές λύσεις.

Θα ήθελα να πω κάτι για τους εργάτες γης. Εκεί η Κυβέρνηση κινήθηκε πολύ γρήγορα και πέρυσι και φέτος. Θα έρθει την άλλη εβδομάδα η ρύθμιση εκείνη που θα επιτρέπει για μια ακόμη φορά –λόγω του κορωνοϊού καταλαβαίνετε ότι έχουν δημιουργηθεί πολλά ζητήματα- την κατά παρέκκλιση εργασία εδώ, όπως έγινε με το περσινό πλαίσιο, αλλά ταυτόχρονα θα έχουμε και την κατάθεση μιας νέας νομοθετικής πρωτοβουλίας από το Υπουργείο Μεταναστευτικής Πολιτικής σε συνεργασία μαζί μας και με όλα τα άλλα εμπλεκόμενα Υπουργεία, έτσι ώστε να έχουμε ένα καθαρό πλαίσιο για το επόμενο διάστημα, το οποίο θα δίνει τη δυνατότητα με εύκολο τρόπο και χωρίς γραφειοκρατία να χρησιμοποιηθούν οι εργάτες οι οποίοι είναι αναγκαίοι στον πρωτογενή τομέα.

Να σημειώσω κάτι σε σχέση με την ψηφιοποίηση. Το Υπουργείο κάνει βήματα σε πολλές δράσεις. Να σας πω μία η οποία είναι πολύ σημαντική. Οι νέοι αγρότες οι οποίοι κατέθεσαν τις αιτήσεις τους το προηγούμενο διάστημα, τις κατέθεσαν ψηφιακά. Δεν ήταν έγχαρτος ο τρόπος. Οι δεκατρεισήμισι χιλιάδες νέοι αγρότες που κατέθεσαν τις αιτήσεις τους, οι οποίες θα αξιολογηθούν μέσα στους λίγους επόμενους μήνες, σε ένα πολύ καλό πρόγραμμα –πολύ αυξημένο σε σχέση με παλαιότερα προγράμματα- κατέθεσαν ψηφιακά την αίτησή τους μαζί με όλα τα δικαιολογητικά τους και βεβαίως αυτό βοηθάει να γίνει πολύ γρήγορα η αξιολόγησή τους.

Δεν αναφερθήκαμε καθόλου και νομίζω πως αδικούμε εκείνους που προσπάθησαν εδώ και τρία χρόνια συνολικά στη διαπραγμάτευση που έγινε για τη νέα ΚΑΠ. Να σημειώσουμε τη μεγάλη εθνική επιτυχία ώστε να μη μειωθούν ουσιαστικά οι πόροι για την επόμενη περίοδο. Όταν συνολικά η μείωση ήταν 10%-15%, η Ελλάδα κατάφερε να διατηρήσει τους ίδιους πόρους. Έχει, λοιπόν, 19,3 δισεκατομμύρια για την περίοδο 2021-2027 για την Κοινή Αγροτική Πολιτική. Νομίζω ότι είναι μια εθνική επιτυχία που έχει πολλούς που προσπάθησαν και πρέπει να το αναφέρουμε, γιατί με βάση αυτήν τη δυνατότητα μπορούμε να σχεδιάσουμε μια επόμενη περίοδο στην οποία έχουμε συγκεκριμένες πλέον στοχεύσεις.

Οι συγκεκριμένες στοχεύσεις που έχουμε και που πρέπει αναγκαστικά να αναφερθούν –να ξέρετε ότι πίσω από κάθε μία έννοια, πίσω από κάθε μία πρωτοβουλία θα συνδέονται οπωσδήποτε και συγκεκριμένες δράσεις- έχουν σχέση με τη σύνδεση της παραγωγής, με την μεταποίηση, την εμπορία, το brand, τις εξαγωγές, με την ενίσχυση της προστιθέμενης αξίας των προϊόντων μέσω των επενδύσεων στην αγροτική οικονομία, σε υποδομές, καινοτομία και κατάρτιση.

Έχουμε να επιδιώξουμε τη σύνδεση και την ταύτιση της εξαιρετικής ποιότητας των ελληνικών προϊόντων της ελληνικής γης με την υγεία, την ευζωία, τον πολιτισμό, την παράδοση, τη γαστρονομία και φυσικά τον τουρισμό μας, που πολύ σωστά αναφέρθηκε από όλους.

Πρέπει να υπάρχει μια συνεπής και διαφανής αξιοποίηση των ενωσιακών πόρων σε συνέργεια με τα εθνικά μέτρα στήριξης στον πρωτογενή τομέα και των αγροτικών μας περιοχών.

Έχουμε αρκετά εργαλεία: Ταμείο Ανάκαμψης. Περισσότερα από 2 δισεκατομμύρια ευρώ αναμένεται να κινητοποιηθούν από τις δράσεις στο πλαίσιο του Ταμείου Ανάκαμψης, 670 εκατομμύρια ευρώ για τον οικονομικό μετασχηματισμό του αγροτικού τομέα, 70 εκατομμύρια ευρώ για την υδατοκαλλιέργεια, 1,6 δισεκατομμύρια ευρώ για το πρόγραμμα «Ύδωρ 2.0» για το εθνικό δίκτυο άρδευσης, 47 εκατομμύρια ευρώ για τον ψηφιακό μετασχηματισμό του αγροδιατροφικού τομέα, 510 εκατομμύρια ευρώ από το επιχειρησιακό πρόγραμμα «Αλιείας, Υδατοκαλλιέργειας, Θάλασσας».

Έχουμε ιστορικές αλλαγές στην επόμενη περίοδο, οι οποίες πρέπει ταυτόχρονα και συνολικά να αποτελούν τις στοχεύσεις και τις δράσεις του Υπουργείου μας και θα τις υπηρετήσουμε.

Έχουμε κατάργηση των ιστορικών δικαιωμάτων.

Έχουμε ενίσχυση των μικρών και μεσαίων εκμεταλλεύσεων με τη αναδιανεμητική ενίσχυση.

Έχουμε ενίσχυση των παραγωγικών κλάδων όπως η κτηνοτροφία, οι πρωτεϊνούχες καλλιέργειες και τα ψυχανθή.

Έχουμε την αύξηση στους νέους αγρότες, όπως προανέφερα, κατά 50% του προϋπολογισμού.

Έχουμε διπλασιασμό των υφιστάμενων πόρων για την αγροτική ανάπτυξη και τις επενδύσεις.

Έχουμε στήριξη των βιολογικών καλλιεργειών φρούτων, οπωροκηπευτικών, μελισσοκομίας και των δενδρωδών καλλιεργειών. Έχουν μπει νέες καλλιέργειες πια.

Έχουμε ενδυνάμωση της αγροτικής εκπαίδευσης και τη δημιουργία του «AKIS», ενός σύγχρονου συστήματος διασύνδεσης συμβούλων, έρευνας, κατάρτισης και συνεργασίας και έχουμε ενσωμάτωση γεωργικών πρακτικών επωφελών για το κλίμα και το περιβάλλον.

Είναι πολλές οι δράσεις τόσο από το Πρόγραμμα Αγροτικής Ανάπτυξης, που «τρέχουν» αυτή τη στιγμή και πιστέψτε με, θα φροντίσω να «τρέξουν» όσο πιο γρήγορα γίνεται, γιατί δίνουν προστιθέμενη αξία συνολικά στην παραγωγική δραστηριότητα που έχει ο αγρότης και έρχονται να τον βοηθήσουν σε μια δύσκολη περίοδο. Ταυτόχρονα έχουμε και τα έργα του Ταμείου Ανάκαμψης και όποιο άλλο χρηματοδοτικό εργαλείο υπάρχει.

Η στόχευση είναι μία. Αναφέρθηκε και από εσάς πολλές φορές και συμφωνώ απόλυτα σε αυτό: Να ενισχυθεί ο παραγωγός, ο πραγματικός αγρότης και όπου υπάρχουν στρεβλώσεις και το επιτρέπει το κανονιστικό πλαίσιο, να ξέρετε ότι θα παρέμβω και θα επιχειρήσω να τις διορθώσω, γιατί πρέπει να είμαστε σαφείς στο πού επιτρέπεται και πού όχι από το κανονιστικό πλαίσιο. Όμως, θα το δω, γιατί υπάρχουν πράγματι μερικές στρεβλώσεις οι οποίες προκαλούν, γιατί θέλω να αισθάνεται ο πραγματικός παραγωγός, ο πραγματικός αγρότης ότι όλες οι δυνατότητες κατευθύνονται προς αυτόν και στηρίζουμε τη δική του προσπάθεια.

Κύριοι συνάδελφοι, νομίζω ότι με την ευκαιρία που δόθηκε με τη συγκεκριμένη επίκαιρη επερώτηση -η οποία είναι αλήθεια ότι κατατέθηκε την ημέρα ανάληψης των καθηκόντων μου και σας ευχαριστώ πολύ γι’ αυτό- μπορούμε να κάνουμε μια αναδρομή στα πολύ σημαντικά και σωστά πράγματα που έγιναν –κατά τη δική μου άποψη- την προηγούμενη περίοδο, τα οποία άλλωστε, όπως σας έχω πει, νομίζω ότι μετρούνται και ως αποτέλεσμα της προηγούμενης περιόδου, να δούμε πώς θα αντιμετωπίσουμε αυτή την πολύ δύσκολη, κρίσιμη συγκυρία η οποία οφείλεται σε εξωγενείς παράγοντες, να δούμε πώς θα στηρίξουμε πραγματικά τον πρωτογενή τομέα με όλες τις πρωτοβουλίες και βεβαίως από εδώ και πέρα το επόμενο διάστημα θα κριθώ και εγώ για την όποια προσπάθειά μου, για το όποιο αποτέλεσμά μου.

Όλοι κρινόμαστε, αλλά να ξέρετε πως θα προσπαθήσω να είμαι συγκεκριμένος και αποτελεσματικός, πάντα σε συνεννόηση και συνεργασία με τις αρμόδιες επιτροπές της Βουλής, στις οποίες συμμετέχουν όλοι οι συνάδελφοι, με τους εκπροσώπους των αγροτών, με τους εκπροσώπους των μεταποιητικών επιχειρήσεων, γιατί όλοι μαζί έχουν να εισφέρουν κάτι και πολλές φορές από μία συζήτηση και μία συνεργασία κερδίζεις κάτι που μπορεί τελικά να είναι χρήσιμο, γιατί εάν είναι χρήσιμο για τον παραγωγό, εάν είναι χρήσιμο για τον αγρότη, εάν είναι χρήσιμο γι’ αυτόν που έχει τη μεταποιητική επιχείρηση, τελικά όλο αυτό καταλήγει ως προστιθέμενη αξία στο κράτος, στη χώρα, στον ρόλο του Υπουργείου Αγροτικής Ανάπτυξης και Τροφίμων.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα, ως Κοινοβουλευτική Εκπρόσωπος του Κινήματος Αλλαγής, η κ. Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Θα μιλήσω, κύριε Πρόεδρε, από τη θέση μου πολύ λίγο και συνοπτικά, για να μην δημιουργηθούν παρανοήσεις.

Κοιτάξτε, κύριε Υπουργέ, εμείς δεν χρεώνουμε τις διαρροές σε εσάς. Ξέρετε, όμως, πολύ καλά ότι πριν από τη συνάντηση με τον αγροτικό κόσμο είχαν γίνει διαπραγματεύσεις, είχαν ειπωθεί πράγματα, είχε αρθρογραφήσει ένα πολύ μεγάλο κομμάτι των ανθρώπων που ασχολούνταν με αυτό το θέμα. Αυτές είναι οι διαρροές, δεν έχουμε εμείς άλλου είδους διαρροές. Αυτά που διαβάζετε εσείς, αυτά διαβάζουμε και εμείς.

Σε ό,τι αφορά τις προσθέσεις που κάνετε, μέσα στο 850, που το κάνατε 1.250, βάζετε μέσα δύο φορές τα χρήματα τα οποία αφορούν το κονδύλι του ΕΛΓΑ. Το προσθέτετε δύο φορές. Δείτε το λίγο, σας παρακαλώ πολύ, για να μπορέσουμε να συνεννοηθούμε στη συνάντηση που θα κάνουμε όταν μας φωνάξετε, γιατί χρησιμοποιείτε δύο διαφορετικούς κωδικούς.

Για τα υπόλοιπα που λέτε, κύριε Υπουργέ, με πολύ σεβασμό για τις στοχεύσεις σας και γι’ αυτά που μας είπατε ότι θέλετε να κάνετε, θυμάμαι ότι το 1994, όταν είχε εισαχθεί για πρώτη φορά στην τοπική αυτοδιοίκηση ο περιβόητος όρος της αειφόρου ανάπτυξης, ήταν εκπληκτικό το γεγονός ότι όλοι μιλούσαν για την αειφόρο ανάπτυξη και εκεί χωρούσαν τα πάντα, η άμμος της θάλασσας. Τώρα σας ακούμε σήμερα να μας μιλάτε για τις στοχεύσεις σας. Λέτε, λοιπόν, και εσείς ότι θα συνδέσετε τον αγροτικό τομέα με τον τουρισμό, με τον πολιτισμό, τα ψηφιακά προγράμματα, λέτε για τις νέες προκλήσεις, τις νέες πρακτικές κ.ο.κ.. Αυτό είναι μία πολύ ωραία έκθεση ιδεών, όπως ακριβώς βρίσκει κανείς στο λήμμα της αειφόρου ανάπτυξης, ειδικά για τον πρωτογενή τομέα. Όμως, εμείς δεν ζητήσαμε αυτό. Εγώ προσωπικά, οι συνάδελφοί μου σήμερα και ο εισηγητής μας, που ανάπτυξε αυτό το θέμα, σας ζητήσαμε συγκεκριμένες πολιτικές για συγκεκριμένα πράγματα, με συγκεκριμένη αντιστοίχιση στα κόστη, δηλαδή πόσο στοιχίζει το κάθε πράγμα που κάνετε. Και σε αυτό, δυστυχώς, απαντήσεις δεν πήραμε.

Επίσης, απαντήσεις δεν πήραμε ούτε για τα κίνητρα, που κατά την άποψη της ομιλούσας είναι πολύ σημαντικά, κύριε Υπουργέ. Εκτός, λοιπόν, από τις συσκέψεις στις οποίες θα μας καλέσετε, εγώ θεωρώ ότι προτεραιότητα πολύ μεγάλη έχει να επισκεφθείτε τις αγροτικές περιοχές, όχι σε κλιμάκια ομογάλακτων Βουλευτών και ημών, αλλά και πολλών άλλων ανθρώπων που καλλιεργούν τη γη, ανθρώπων οι οποίοι βρίσκονται αντιμέτωποι με το πρόβλημα καθημερινά, νέων παιδιών που θέλουν να γυρίσουν στη γενέτειρά τους και στην πατρική γη, αλλά δεν μπορούν εξαιτίας της ανυπαρξίας κινήτρων.

Πρέπει σε αυτούς τους ανθρώπους να μιλήσετε, πρέπει να απευθυνθείτε σε αυτούς τους ανθρώπους, όχι με εκθέσεις ιδεών περί της αειφόρου ανάπτυξης, αλλά με συγκεκριμένα στοχευμένα μέτρα για το πώς ένας άνθρωπος από την Αθήνα, τη Θεσσαλονίκη, τη Λάρισα ή την Πάτρα θα μπορέσει να πάει στο χωριό του, για να καλλιεργήσει έκταση με εισόδημα και αξιοπρέπεια. Σε αυτό δεν έχετε απαντήσει. Και όσο δεν έχετε απαντήσει και δεν απαντάτε, κύριε Υπουργέ, τόσο εμείς θα σας ρωτάμε ξανά και ξανά μέχρι να απαντήσετε, εάν βέβαια μπορείτε. Γιατί υποπτεύομαι ότι πολλές φορές δεν μπορείτε πραγματικά.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Πρώτον, τα 860 εκατομμύρια είναι πολύ σωστά. Δεν έχει γίνει κάποιο λάθος, ούτε διπλοπρόσθεση. Ίσως παρερμηνεύετε τα 175 εκατομμύρια που αναφέρονται, που είναι από τις κρατικές οικονομικές ενισχύσεις που πηγαίνουν για ζημίες. Είναι άλλο αυτό και άλλο οι πληρωμές του ΕΛΓΑ που είναι 370 εκατομμύρια. Δεν έχει γίνει καμμία διπλοεγγραφή. Είναι 860 εκατομμύρια όλα τα άλλα και 370 εκατομμύρια από τον ΕΛΓΑ, από τα οποία 250 εκατομμύρια έχουν εκταμιευθεί ήδη και τα υπόλοιπα θα εκταμιευθούν τον επόμενο μήνα. Αυτός είναι ο προγραμματισμός. Τα χρήματα υπάρχουν από τον ΕΛΓΑ, αλλά ίσως δεν έχει τόσο μεγάλη σημασία αυτό.

Θα σας πω κάτι, κυρία συνάδελφε. Βεβαίως, πάντα υπάρχει μία στρατηγική, στην οποία στρατηγική ίσως στο 80% να συμφωνήσουμε ή στο 70%, πάντως θα συμφωνήσουμε σε μεγάλο μέρος. Όταν λέμε για την ενίσχυση του προϊόντος, για την αύξηση των εξαγωγών, άρα αυτό σημαίνει αύξηση του εισοδήματος του Έλληνα αγρότη και σε αυτό δεν νομίζω να διαφωνήσει κανένας. Τελικά, πού κρινόμαστε; Κρινόμαστε στο πόσο καλύτερα αξιοποιούμε τα χρηματοδοτικά εργαλεία τα οποία υπάρχουν, στο πώς αυτά τα στοχεύουμε εσωτερικά με τέτοιον τρόπο, έτσι ώστε να έχουν τη μεγαλύτερη προστιθέμενη αξία και να κατευθυνθούν εκεί που πρέπει πραγματικά για να ενισχυθούν αυτές οι στρατηγικές τις οποίες κάνουμε και από εκεί κρίνεται ο καθένας.

Υπάρχουν, λοιπόν, αυτά τα χρηματοδοτικά εργαλεία. Θα κριθούμε από τον τρόπο με τον οποίο θα γίνει η σωστή διαχείριση, με την έννοια της σωστής προώθησης στους ανθρώπους οι οποίοι πραγματικά θέλουν να παραγάγουν, θέλουν να δημιουργήσουν, θέλουν να μεταποιήσουν, θέλουν να ενισχύσουν την παραγωγική τους δραστηριότητα με την ενίσχυση του κράτους μέσα από αυτά τα ευρωπαϊκά, κατά βάση, χρηματοδοτικά εργαλεία. Οπότε, δεν είναι έκθεση ιδεών τα 420 εκατομμύρια για τους νέους αγρότες, τα 490 για τους βιοκαλλιεργητές, τα 80 εκατομμύρια για τους γεωργικούς συμβούλους, τα 37 εκατομμύρια για τα σχέδια βελτίωσης και εξοικονόμησης ύδατος, τα 180 εκατομμύρια για τα σχέδια βελτίωσης, τα 45 εκατομμύρια για την ενίσχυση της ποιότητας στην παραγωγή, τα 150 εκατομμύρια για την απονιτροποίηση, τα 90 εκατομμύρια για τη δάσωση των γεωργικών γαιών, τα 45 εκατομμύρια για την ευζωία των ζώων. Αυτά λέω από το πρόγραμμα αγροτικής ανάπτυξης και θα μπορούσα να πω πολλά άλλα, αλλά δεν έχει σημασία. Σημασία έχει, πραγματικά, να αξιοποιηθεί το ανθρώπινο δυναμικό του Υπουργείου σε όλους τους τομείς και τους εποπτευόμενους οργανισμούς, να γίνει προτεραιοποίηση εκείνων των αναγκών που πράγματι είναι αυτές που θα δώσουν τη μεγαλύτερη προστιθέμενη αξία και να είμαστε με βήματα αποφασιστικά πάνω από την παρακολούθηση όλου αυτού του έργου.

Θα κριθούμε το επόμενο διάστημα. Είναι κρίσιμη η περίοδος και ειδικά για τον πρωτογενή τομέα, ακριβώς επειδή η κλιματική κρίση, η αύξηση της ενέργειας έχουν καινούργιους κινδύνους και προκλήσεις. Πρέπει να δημιουργήσουμε συνθήκες ενεργειακής αυτάρκειας και αυτονομίας πάνω από όλα στις εκμεταλλεύσεις και να αξιοποιήσουμε ό,τι άλλο είναι δυνατόν σε σχέση με τη διαχείριση των υδάτων, για να μπορεί πραγματικά να υπάρχει προστιθέμενη αξία στον ιδρώτα του Έλληνα αγρότη και ξέρω ότι μιλάω σε ανθρώπους οι οποίοι ξέρουν τι σημαίνει ο ιδρώτας του Έλληνα αγρότη.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, στο σημείο αυτό ολοκληρώθηκε η συζήτηση επί της υπ’ αριθμόν 9/5/9-2-2022 επίκαιρης επερώτησης των Βουλευτών της Κοινοβουλευτικής Ομάδας του Κινήματος Αλλαγής προς τον Υπουργό Αγροτικής Ανάπτυξης και Τροφίμων.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με την τρίτη με αριθμό 450/21-2-2022 επίκαιρη ερώτηση δεύτερου κύκλου του Βουλευτή Ηρακλείου του ΜέΡΑ25 κ. Γεώργιου Λογιάδηπρος τον Υπουργό Εξωτερικών,με θέμα: «Διεκδίκηση γερμανικών αποζημιώσεων».

Θα απαντήσει ο Υφυπουργός Εξωτερικών κ. Κωνσταντίνος Φραγκογιάννης.

Κύριε Λογιάδη, έχετε τον λόγο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε.

Για όλα τα μαρτυρικά χωριά της Ελλάδας το θέμα των γερμανικών αποζημιώσεων και επανορθώσεων είναι πάντα ανοιχτό σε εκκρεμότητα εθνική και ηθική.

Η Ένωση Θυμάτων Ολοκαυτώματος Δαμάστας ποτέ δεν έχει σταματήσει να παλεύει γι’ αυτό το ζήτημα. Η Δαμάστα είναι ένα χωριό στον Δήμο Μαλεβιζίου - Ηρακλείου. Είναι ένα από τα πάρα πολλά χωριά της Κρήτης και της Ελλάδος γενικότερα, που γνώρισε τη βία, τη βαρβαρότητα, τον όλεθρο του Γ΄ Ράιχ.

Στις 21 Αυγούστου του 1944 οι Γερμανοί επέλεξαν τριάντα νεαρά παλικάρια και τα εκτέλεσαν ένα χιλιόμετρο έξω από το χωριό τους. Ήταν νεαρά παιδιά, νεαροί άνδρες, νιόπαντροι, μικρά παλικάρια ουσιαστικά. Μετά από μία εβδομάδα, επέστρεψαν στο χωριό, άδειασαν τις αποθήκες, το λεηλάτησαν και κατέστρεψαν εκατόν δέκα σπίτια, τα ξερίζωσαν.

Η πρόεδρος της Ένωσης Θυμάτων Ολοκαυτώματος Δαμάστας κ. Καλλιόπη Λιαδάκη δεν γνώρισε ποτέ τον πατέρα της ούτε από φωτογραφία, διότι κάηκε μέσα στο σπίτι που κατέστρεψαν οι Γερμανοί, όπως και πάρα πολλοί άλλοι συγχωριανοί της.

Αυτό ήταν μια τεράστια αφαίμαξη. Λεηλάτησαν τον εθνικό πλούτο, πήραν πολιτιστικούς θησαυρούς, αναγκαστικό δάνειο.

Η Γερμανία ισχυρίζεται ότι με τη Συνθήκη των «2 + 4» στη Μόσχα του 1990 έχει ρυθμιστεί το ζήτημα των επανορθώσεων. Όμως, η επιστημονική υπηρεσία του Ομοσπονδιακού Κοινοβουλίου δεν συμφωνεί με την ομοσπονδιακή γερμανική κυβέρνηση. Σε σχετική γνωμοδότηση, που δημοσιεύθηκε το 2019, αναφέρει ότι η Ελλάδα δεν παραιτήθηκε ποτέ από τις αξιώσεις της έναντι της Γερμανίας. Αναφέρει, επίσης, ότι σε αυτή τη συνθήκη δεν αναφέρονται αποζημιώσεις.

Τι έκαναν, λοιπόν, όλες οι μεταπολεμικές κυβερνήσεις; Υπήρξαν κατά καιρούς ρηματικές διακοινώσεις της Ελλάδας προς τη Γερμάνια. Η τελευταία ήταν στις 4 Ιουνίου του 2019. Η απάντηση της Γερμανίας ήταν αδικαιολόγητα απαξιωτική. Μισή σελίδα απάντηση. Η Ελλάδα, όμως, ποτέ δεν απαίτησε με σθένος και αποφασιστικότητα όσων νομίμως δικαιούται. Δεν ζητάμε εκδίκηση. Ζητάμε δικαίωση, ουσιαστικά να καταβληθούν αποζημιώσεις από το γερμανικό δημόσιο.

Η ερώτησή μου, κύριε Υπουργέ, προς εσάς είναι σε τι ενέργειες έχει προβεί και σε τι ενέργειες θα προβείτε άμεσα ώστε να καταβληθούν αποζημιώσεις από το γερμανικό δημόσιο σε κάθε πληγέντα και τους απογόνους τους, ανάλογες με όσα πραγματικά στερήθηκαν αυτοί παρανόμως, κατά παράβαση του δικαίου του πολέμου και γιατί η Ελλάδα δεν απαίτησε με σθένος όσα δικαίως δικαιούται;

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Αξιότιμοι κύριοι Βουλευτές, όπως ήδη γνωρίζετε, οι σχέσεις της Ελλάδας με τη Γερμανία είναι πραγματικά πολυεπίπεδες. Με τη σημερινή Ομοσπονδιακή Δημοκρατία της Γερμανίας είμαστε εταίροι, είμαστε σύμμαχοι στην Ευρωπαϊκή Ένωση, στο ΝΑΤΟ και η συνεργασία μας στα διεθνή fora είναι ιδιαίτερα ανεπτυγμένη.

Η διμερής μας συνεργασία περιλαμβάνει ένα ευρύ φάσμα, μεταξύ άλλων στους τομείς της οικονομίας, των επενδύσεων, της κλιματικής αλλαγής, του μεταναστευτικού, της κοινωνίας των πολιτών, του πολιτισμού και σε αυτό έχει συμβάλει το θεσμοθετημένο από το 2017 σχέδιο δράσης, καθώς και οι συχνές επαφές σε υψηλό επίπεδο.

Ωστόσο, παραμένουν σημεία τριβής ανάμεσα στις δύο χώρες. Οι αξιώσεις μας, κύριε Λογιάδη, έναντι της Γερμανίας -και θα ήθελα να με προσέξετε σε αυτό που θα πω τώρα- είναι και θα παραμείνουν έγκυρες πολιτικά και νομικά, απαράγραπτες, ενεργές και διεκδικήσιμες με κάθε μέσο, μέχρι την ικανοποίηση τους. Η ανωτέρω θέση μας διατυπώνεται επισήμως, παγίως στη γερμανική πλευρά σε κάθε ευκαιρία και σε κάθε επίπεδο.

Θεωρούμε ότι οι αξιώσεις της Ελλάδας για τις οφειλές της Ομοσπονδιακής Δημοκρατίας της Γερμανίας από τους δύο παγκόσμιους πολέμους εκφράζουν όλες τις πολιτικές δυνάμεις του τόπου και αντανακλούν τη βαθιά επιθυμία του ελληνικού λαού. Υπό αυτή την έννοια, συμφωνώ απόλυτα με όσα λέτε. Η ελληνική Κυβέρνηση θα συνεχίσει να τις προβάλλει με κάθε πρόσφορο μέσο μέχρι την ικανοποίησή τους.

Συναφώς, θα ήθελα να υπενθυμίσω μια σειρά ενεργειών της Ελλάδας τα τελευταία χρόνια. Σε συνέχεια της έκθεσης της διακομματικής κοινοβουλευτικής επιτροπής για τη διεκδίκηση των γερμανικών οφειλών του 2016 και της σχετικής απόφασης της Ολομέλειας της Βουλής των Ελλήνων τον Απρίλιο του 2019, επιδόθηκε ρηματική διακοίνωση προς το γερμανικό Υπουργείο των Εξωτερικών στις 4-6-2019 με την οποία η ελληνική Κυβέρνηση κάλεσε τη γερμανική Κυβέρνηση να προσέλθει σε διαπραγματεύσεις για την επίλυση του εκκρεμούς ζητήματος των αξιώσεων της Ελλάδας για οφειλές της Ομοσπονδιακής Δημοκρατίας της Γερμανίας από τους δύο παγκόσμιους πολέμους.

Όπως είναι γνωστό, στις 18 Οκτωβρίου του 2019 η γερμανική πλευρά απέρριψε με ρηματική διακοίνωση την ελληνική πρόσκληση, επαναλαμβάνοντας την πάγια θέση της ότι δεν προσέρχεται σε διαπραγματεύσεις.

Νέα ρηματική διακοίνωση στις 29-1-2020, που επέδωσε ο Γενικός Γραμματέας του Υπουργείου Εξωτερικών στον εδώ Γερμανό πρέσβη, με την οποία τονίστηκε για μια ακόμη φορά ότι για την Ελλάδα το ζήτημα θα παραμείνει ανοικτό μέχρι την οριστική ικανοποίηση των εν λόγω αξιώσεων.

Στόχος μας, κύριε Βουλευτά, είναι η επίλυση του ζητήματος αυτού με αμοιβαία αποδεκτό τρόπο, που θα προκύψει μέσα από τη διαπραγμάτευση και τον διάλογο με τη Γερμάνια προς όφελος και των δύο λαών, κάτι που θα σας εξηγήσω στη δευτερολογία μου.

Θα ήθελα, επίσης, να σας διαβεβαιώσω ότι οι αρμόδιες υπηρεσίες του Υπουργείου Εξωτερικών συνεχίζουν να ασχολούνται συστηματικά με όλες τις πτυχές της πολύπλοκης αυτής διαφοράς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Λογιάδη, έχετε τον λόγο για τη δευτερολογία σας.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ.

Κύριε Υφυπουργέ, σας ευχαριστώ. Ήσασταν ξεκάθαρος.

Το ομόφωνο ψήφισμα της Βουλής της συνεδρίασής της στις 17-4-2019 έδωσε ομόφωνη εντολή στην ελληνική Κυβέρνηση να διεκδικήσει τις γερμανικές αποζημιώσεις. Είναι όντως θέμα εθνικό και όχι κομματικό. Όλοι έχουμε βιώσει στις οικογένειές μας θύματα αυτής της τραγωδίας.

Η ρηματική διακοίνωση διεκδίκησης των επανορθώσεων επιδόθηκε στη Γερμάνια στις 4 Ιουλίου του 2019 και απορρίφθηκε στις 18-10-2019 σε μισή σελίδα. Ζητήθηκε να δώσετε στη δημοσιότητα και τη ρηματική διακοίνωση από την απάντηση. Το αποφύγατε επικαλούμενοι όχι κάποιον νόμο, αλλά την πρακτική του ΥΠΕΞ. Γιατί; Φοβάστε κάτι;

Προχωρήσατε στην κύρωση του καταστατικού του Ελληνογερμανικού Ιδρύματος Νεολαίας. Παρέχετε όλες τις διευκολύνσεις στην Ελληνογερμανική Συνέλευση, στο Ελληνογερμανικό Ταμείο για το μέλλον που πραγματοποιούν διείσδυση εις βάρος της ιστορίας. Δεν έχετε δώσει σαφείς απαντήσεις για τις αναθεωρητικές απόψεις που εκφράζει το πρόγραμμα «Memories of Occupation in Greece» (MOG) - «Μνήμες για την Κατοχή».

Δεν έχει συγκροτηθεί ακόμη στο Υπουργείο Εσωτερικών η επιτροπή για την ανακήρυξη μαρτυρικών χωριών και πόλεων.

Προσωπικά, είμαι περήφανος που έχω ρίζες στο χωριό αυτό, τη Δαμάστα. Κάθε χρόνο γίνονται εκδηλώσεις στη μνήμη αυτών των θυμάτων, κάθε Αύγουστο, τον μαρτυρικό Αύγουστο της Κρήτης, 21-8-1944 όπως ανέφερα, στη Δαμάστα. Στα Ανώγεια για τρίτη συνεχόμενη φορά στην ιστορία τους μετά το 1822 και 1867, στις 13-8-1944 είκοσι πέντε εκτελούνται κι εννιακόσια σαράντα σπίτια καταστρέφονται. Για είκοσι τρεις μέρες λεηλατείται το χωριό.

Το ΜέΡΑ25, μαζί με το γερμανικό μας κόμμα, το ΜέΡΑ25 Γερμανίας -διότι είμαστε οι μόνοι που έχουμε στη Γερμανία πολιτικό κόμμα, όπως το πανευρωπαϊκό DiEM- θα αναδείξουμε μέσα στη Γερμανία, στη γερμανική κοινή γνώμη, στα μαζικά μέσα ενημέρωσης, το θέμα αυτό. Είμαστε οι μόνοι που μπορεί να το κάνουμε αυτό πολιτικά. Θα τους ενημερώσουμε και θα το πολεμήσουμε.

Γνωρίζουμε ότι η πλατιά κοινή γνώμη της Γερμανίας δεν γνωρίζει λεπτομέρειες. Προσωπικά, έχω σπουδάσει και εργαζόμουν στη Γερμανία, στη Βόννη. Ο γερμανικός λαός σήμερα, προς τιμήν του, θέλει ενημέρωση και είναι αλληλέγγυος με τον ελληνικό λαό.

Να αναφέρω μόνο ενδεικτικά. Στις 14-16 Σεπτεμβρίου 1943 στην Επαρχία Βιάννου σε είκοσι χωριά, τετρακόσια εξήντα ένα άτομα εκτελούνται, χίλια σπίτια καταστρέφοντας. Στα Καλάβρυτα στις 13-12-1943 έγινε το μεγαλύτερο ολοκαύτωμα της Ελλάδος. Παιδιά από δεκατεσσάρων ετών και πάνω εκτελούνται. Στο Δίστομο σαράντα πέντε παιδιά, είκοσι βρέφη ανάμεσα στους εκατοντάδες εκτελεσμένους νεκρούς. Στην Κλεισούρα άνδρες, γυναίκες, παιδιά, βρέφη. Η Κάνδανος Χανίων καταστρέφεται ριζικά. Γράφουν οι Γερμανοί: «Εδώ υπήρχε η Κάνδανος». Να συνεχίσω με το Κοντομαρί Χανίων, που φωτογράφισαν και τη σφαγή. Να πω ενδεικτικά, Δοξάτο Δράμας, Σέρρες, Θεσσαλονίκη. Τι να πρωτοπούμε. Κομμένο Άρτας, Λιγκιάδες Ιωαννίνων, Καλαμάτα, Τρίπολη, Σπάρτη, Ανδρίτσαινα, Γύθειο. Και, βεβαίως, να τονίσουμε και το ολοκαύτωμα των Ελλήνων εβραϊκής καταγωγής από Θεσσαλονίκη που διήρκησε από τις 15 Μαρτίου 1943 έως τις 10 Αυγούστου 1944. Εβδομήντα χιλιάδες πήγαν σε Konzentrationslager και γύρισαν δύο χιλιάδες.

Θα κλείσω λέγοντας: Holocaust von Damasta in Griechenland ist eine gigantische Katastrophe!

Σας ευχαριστώ πολύ.

(Στο σημείο αυτό ο Βουλευτής κ. Γεώργιος Λογιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Κύριοι Βουλευτές, το εκκρεμές ζήτημα των γερμανικών πολεμικών οφειλών έχει τεθεί επανειλημμένα από την Ελλάδα προς τη γερμανική πλευρά επισήμως σε κάθε επίπεδο και συνεχίζει να τίθεται. Η θέση μας είναι ξεκάθαρη και αταλάντευτη. Οι καταστροφικές συνέπειες των δύο παγκοσμίων πολέμων στη χώρα μας παραμένουν ζωντανές στην ιστορική μας μνήμη. Στο πλαίσιο αυτό, τα μαρτυρικά χωριά της κατοχής κατέχουν ιδιαίτερη θέση.

Σε αυτό το σημείο θέλω να σας πω ότι αυτό το συναίσθημα το οποίο σας καταβάλλει, μας καταβάλλει και μας, με καταβάλλει κι εμένα προσωπικά. Στον τόπο της καταγωγής μου, στην Καβάλα, που είναι δίπλα στο Δοξάτο της Δράμας.

Στα νιάτα μου στην Αμερική βρέθηκα δίπλα σε έναν άνθρωπο- που έχασε τη ζωή του πριν από λίγο καιρό σε μεγάλη, προχωρημένη ηλικία- που κατάγεται από τα Καλάβρυτα, ο οποίος επιβίωσε κάτω από τα κουφάρια του πατέρα του και του θείου του, οι οποίοι τον προστάτευσαν για να "φάνε" αυτοί τις σφαίρες και ο οποίος κατάφερε να διαφύγει από την Ελλάδα, να πάει στην Αμερική και να διαπρέψει. Και μεγάλωσα με αυτές τις μνήμες και με το βιβλίο το οποίο έγραψε κάποια στιγμή σε προχωρημένη ηλικία και μου έκανε δώρο, το οποίο φέρει τον τίτλο «Just another man» και το οποίο τον οδήγησε στο να φτιάξει ένα μνημείο στον τόπο που έχασε τον πατέρα του και τον θείο του. Ζωντανά στη μνήμη σας, ζωντανά και στη δική μας στιγμή.

Είναι, λοιπόν, ένα ζήτημα που συνεχίζει να απασχολεί την πολιτική σκηνή όσο και την κοινωνία των δύο χωρών και θεωρούμε ότι οι σχετικές διαπραγματεύσεις προς επίλυσή του σαφέστατα θα επιδρούσαν θετικά στην περαιτέρω προώθηση των μακροχρόνιων και πολυεπίπεδων ελληνογερμανικών σχέσεων προς όφελος και των δύο χωρών.

Επιτρέψτε μου σε αυτό το σημείο να αναφερθώ σε δυο-τρία πράγματα που νομίζω ότι έχουν αξία γι’ αυτό το οποίο είπατε.

Πρώτον, στις εργασίες της διακομματικής κοινοβουλευτικής επιτροπής για τη διεκδίκηση των γερμανικών πολεμικών οφειλών -το είπα ήδη για το 2016- όπου έγινε ενδελεχής επισκόπηση του συνόλου των συμβατικών κειμένων που διέπουν το ζήτημα και υπάρχει εκτενής αναφορά στην έκθεση της επιτροπής.

Δεύτερον στις 14 Ιουνίου του 2019 -και αναφέρομαι στα πιο πρόσφατα- εξεδόθη συγκριτική γνωμοδότηση της επιστημονικής υπηρεσίας του Ομοσπονδιακού Κοινοβουλίου -της Bundestag- με τίτλο «Ελληνικές και Πολωνικές αξιώσεις για επανορθώσεις έναντι της Γερμανίας», στην οποία βεβαίως αναφέρεστε. Η γνωμάτευση μνημονεύει ότι τόσο σε διεθνές όσο και στο γερμανικό δίκαιο υφίσταται η νομική βάση για τις αξιώσεις αποζημιώσεων θυμάτων για εγκλήματα πολέμου που διέπραξαν εις βάρος τους οι Γερμανοί και αυτοπαραβάλλει τις αξιώσεις της Ελλάδας και Πολωνίας και επισημαίνεται ότι η επιστημονική γνωμοδότηση δεν είναι βεβαίως δεσμευτική, όπως λέει η γερμανική κυβέρνηση.

Τα κόμματα «Die Linke» και «Πράσινοι» αντίστοιχα με αφορμή την όγδοη επέτειο εισβολής της Βέρμαχτ στην Ελλάδα και με αναφορά στο ζήτημα των αποζημιώσεων-επανορθώσεων που έλαβε χώρα στην προηγούμενη Ομοσπονδιακή Βουλή της Γερμανίας τον Μάρτιο του 2021, κατέθεσαν ψηφίσματα τα οποία δεν κατόρθωσαν να συγκεντρώσουν την απαιτούμενη πλειοψηφία, αλλά έτυχαν μεγάλης προσοχής στα γερμανικά και διεθνή μέσα επικοινωνίας.

Θα ήθελα να σας διαβεβαιώσω ότι για την Ελλάδα το θέμα των γερμανικών πολεμικών οφειλών παραμένει ανοιχτό μέχρι την ικανοποίηση των αξιώσεών μας. Και σε αυτό το σημείο να τονίσω ότι είναι σημαντικό να ξέρουμε όλοι στην πολιτική και στη ζωή πότε πρέπει και πότε μπορούμε να δώσουμε μια μάχη. Υπάρχει εθνική διακομματική συναίνεση και η βούληση προς τούτο.

Το Υπουργείο Εξωτερικών εργάζεται αδιαλείπτως με υπευθυνότητα, συνέπεια, συνέχεια από τη μια κυβέρνηση στην άλλη προβαίνοντας σε όλες τις απαραίτητες ενέργειες με συντονισμό όλων των συναρμόδιων υπηρεσιών, αλλά και σε συνεργασία με την κοινωνία των πολιτών που επίσης διαδραματίζει έναν ιδιαίτερο ρόλο στο θέμα αυτό. Και να σας διαβεβαιώσω τέλος ότι τίποτε δεν ξεχνάμε.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δεύτερη με αριθμό 442/20-2-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Κίνδυνος για τις προστατευόμενες περιοχές από τα αντιπλημμυρικά έργα στον Ερασίνο».

Ορίστε, κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ κύριε Πρόεδρε.

Κύριε Υπουργέ, είναι ένα διακομματικό έγκλημα καθώς πρόκειται για ένα έργο που ξεκίνησε το 2014. Προχώρησαν επί κ. Σαμαρά οι αποζημιώσεις και οι απαλλοτριώσεις επί ΣΥΡΙΖΑ και προχωράει τώρα η εκτέλεσή του. Και μιλάμε πραγματικά για εκτέλεση ενός υγροτόπου, ενός υδροβιότοπου με πάρα πολύ μεγάλη σημασία. Ο υγρότοπος του Ερασίνου που φτάνει στο συγκλονιστικό σημείο στη Βραυρώνα, θα τσιμεντωθεί κυριολεκτικά, θα γίνουν τεράστια φράγματα σε όλο το μήκος του μέχρι και στη ζώνη εκβολής που είναι αυτός ο συγκλονιστικός υγρότοπος με τα σπάνια πουλιά, ο οποίος αποτέλεσε και τον λόγο που φτιάχτηκε το Ιερό της Αρτέμιδας εκεί.

Μετά την αδειοδότηση του έργου το ΕΛΚΕΘΕ εντόπισε και ένα πάρα πολύ σημαντικό είδος, το αττικόψαρο. Είναι ένα ενδημικό είδος το οποίο κυρίως διαβιοί εκεί. Το έργο αυτό εξαφανίζει ένα είδος ζωής στην Ελλάδα. Τέτοιες αντίστοιχες εξαφανίσεις έχουν συμβεί μόνο σε πολύ παλιά χρόνια και σε λίγες χώρες προς το παρόν. Γινόμαστε χώρα που θα χάσει ένα είδος ζωής από αυτό το έργο.

Πέρα από όλα αυτά καταστρέφονται οι οικότοποι, ο χώρος που ζούνε διακόσια είκοσι έξι είδη πτηνών από τα συνολικά τετρακόσια πενήντα έξι, δηλαδή τα μισά απ’ όσα έχουν καταγραφεί σε όλη την Ελλάδα. Τέτοιας σημασίας οικότοπο διαλύετε. Ιστορικά δεν υπάρχουν πλημμύρες, δεν υπάρχουν οικιστικές περιοχές. Μιλάμε για μια ζώνη η οποία εμπλουτίζεται με πρανή αγροτική γη. Ακόμα και η αγροτική γη θα υποβαθμιστεί από αυτό.

Θέλουμε να μας εξηγήσετε ποια είναι η ιδεολογία και προχωράτε ένα έργο τώρα -που είχε σχεδιαστεί το 2002, πριν από είκοσι χρόνια με εντελώς άλλα δεδομένα- με πλήρη καταστροφή φύσης, πλήρη υποβάθμιση του τοπίου και του τόπου χωρίς κανένα όφελος. Είναι ένα καθαρά εργολαβικό κέρδος και τίποτε άλλο. Θα θέλαμε να μας το εξηγήσετε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Πρόεδρε, κυρίες και κύριοι Βουλευτές, θα μου επιτρέψετε, κύριε Αρσένη, πριν μπω στο κύριο σώμα της απάντησης της ερώτησής σας να κάνω μια επισήμανση και να πω δυο-τρία πράγματα τα οποία είναι αδιαπραγμάτευτα για τη δική μας Κυβέρνηση. Στο Υπουργείο Υποδομών και Μεταφορών τα τελευταία δυόμισι χρόνια υλοποιούμε ένα πρόγραμμα φιλοπεριβαλλοντικών αντιπλημμυρικών έργων που το είχε ανάγκη η χώρα μας άνω του 1,5 δισ. με τριάντα παρεμβάσεις περίπου σε όλη τη χώρα, το οποίο για μας είναι αδιαπραγμάτευτη προϋπόθεση ώστε να προστατέψουμε και το φυσικό περιβάλλον που ενδιαφέρει εσάς και τις οικίες και τις αγροτικές καλλιέργειες και είμαστε απόλυτα προσηλωμένοι σε αυτή τη συνθήκη που υπηρετεί και την πολιτική μας σε ό,τι αφορά την κλιματική αλλαγή. Οφείλουμε, λοιπόν, να οχυρώσουμε τη χώρα μας. Και αυτό -το επαναλαμβάνω για μία ακόμη φορά- για μας είναι αδιαπραγμάτευτο.

Θα μου επιτρέψετε τώρα, κύριε Πρόεδρε, να μπω στο κυρίως σώμα της απάντησής μου σε ό,τι αφορά την ερώτηση του κ. Αρσένη και να πω ότι πρέπει να βάλουμε λίγο τα πράγματα σε μια σειρά. Διότι επιδιώξατε να παρουσιάσετε το ρέμα του Ερασίνου ως κάτι ασήμαντο. Όμως δεν είναι καθόλου έτσι. Αποτελεί τον αποδέκτη των κεντρικών μεσογείων με συνολική λεκάνη απορροής της τάξεως των διακοσίων χιλιάδων τετραγωνικών μέτρων, σε ένα ρέμα που συμβάλλουν τα ρέματα του Μαρκόπουλου, τα ρέματα του Αγίου Γεωργίου και της Κοιλάδας των Βασιλέων.

Παράλληλα το ρέμα του Ερασίνου αποτελεί τον αποδέκτη των όμβριων υδάτων κατασκευασμένων μεγάλων έργων υποδομής σε όλη την ευρύτερη περιοχή. Αναφέρω ενδεικτικά: του διεθνούς αεροδρομίου Αθηνών, της Αττικής Οδού, της λεωφόρου Βάρης - Κορωπίου, του Ολυμπιακού Ιππικού Κέντρου. Δηλαδή, δεν είναι απλώς ένα ποτάμι, ένα ρέμα χωρίς καμμία σημασία, όπως προσπαθήσατε να πείτε διαβάζοντας και την ερώτησή σας αλλά βλέποντας και την τοποθέτησή σας.

Και μάλιστα η κατασκευή των έργων που σας προανέφερα σε συνδυασμό με τις ραγδαίες μεταβολές χρήσης γης μετέβαλε ουσιαστικά τις παραμέτρους απορροής στο ρέμα του Ερασίνου και κατέστησε ακόμη μεγαλύτερη την ανάγκη για παρέμβαση που ούτως ή άλλως είναι ανεπαρκή φυσική του κοίτη. Αυτή είναι μια πραγματικότητα και οφείλετε να το γνωρίζετε. Και όπως γνωρίζετε με τέτοια ζητήματα που άπτονται και των επιπτώσεων της κλιματικής αλλαγής δεν πρέπει να παίζει καμμία πολιτική ηγεσία σε κανένα Υπουργείο.

Αφού, λοιπόν, ξεκαθαρίσαμε πόσο ουσιαστικό είναι αυτό το ρέμα, περνάω στο τι έχει γίνει. Γνωρίζετε -αν δεν κάνω λάθος, γιατί το αναφέρατε σε κάποιο κομμάτι- ότι όντως η προετοιμασία γι’ αυτό το έργο ξεκίνησε πριν από περίπου είκοσι δύο χρόνια, όταν άρχισε να κατασκευάζεται και η Αττική Οδός. Και τότε ξεκίνησαν και κάποιες μελέτες, όπως η γεωτεχνική μελέτη της πρώτης φάσης του 2000.

Θα πρέπει όμως σε αυτή την Αίθουσα να λέμε και την πραγματικότητα. Η απόφαση έγκρισης των περιβαλλοντικών μελετών έγινε το 2011. Αν δεν κάνω λάθος, κύριε Αρσένη, ήσασταν ευρωβουλευτής με το κόμμα που κυβερνούσε και ενέκρινε τους περιβαλλοντικούς όρους. Το έργο δημοπρατήθηκε πριν από δυόμισι χρόνια. Το συμβασιοποιήσαμε και προχωράμε με ένα συμβατικό αντικείμενο της τάξης των 19,5 εκατομμυρίων ευρώ και προθεσμία περαίωσης του έργου περίπου τους τριάντα μήνες. Είναι ένα έργο το οποίο το χρηματοδοτούμε από το ΥΜΕΠΕΡΑΑ, από την Τράπεζα του Συμβουλίου της Ευρώπης και από την Ευρωπαϊκή Τράπεζα Επενδύσεων.

Και, καθώς ενδιαφέρεστε για τα περιβαλλοντικά, σας ενημερώνω ότι όλα τα προς υλοποίηση έργα είναι περιβαλλοντικά αδειοδοτημένα και μάλιστα γνωρίζετε πολύ καλά ότι στη χώρα μας η περιβαλλοντική νομοθεσία είναι πάρα πολύ αυστηρή. Προβλέπονται, λοιπόν, αυστηροί περιβαλλοντικοί όροι κατασκευής και λειτουργίας. Και δεν το λέω εγώ, το λέει το Συμβούλιο της Επικρατείας, με όχι μία απόφαση, αλλά με περισσότερες της μιας αποφάσεως. Αναφέρω ότι το 2009 προσέφυγε στο Σ.τ.Ε. η Ελληνική Ορνιθολογική Εταιρεία, η οποία απορρίφθηκε το 2013. Το 2019 είχαμε ξανά προσφυγή στο Συμβούλιο της Επικρατείας από το σωματείο «Ροή» και πάλι, όμως, το 2020 την απέρριψε στο σύνολό της. Και, όπως γνωρίζετε, στις 30 Ιουλίου του 2021 δημοσιεύτηκε το προεδρικό διάταγμα για την επικύρωση του καθαρισμού των οριογραμμών του ρέματος του Ερασίνου μετά από σύμφωνη γνωμοδότηση του Συμβουλίου της Επικρατείας.

Για τα αρχαιολογικά που αναφέρετε μέσα στη γραπτή σας ερώτηση, και εκεί είμαστε σε μια αγαστή και συνεχή συνεργασία με το Υπουργείο Πολιτισμού και με την Εφορεία Αρχαιοτήτων της Ανατολικής Αττικής και έχει μάλιστα και την πλήρη αυτεπιστασία.

Όπως βλέπετε -και νομίζουμε ότι αποδεικνύεται με τα έγγραφα- αυτό είναι ένα απολύτως αναγκαίο έργο για το οποίο μάλιστα έχουμε τηρήσει την προβλεπόμενη αυστηρή νομοθεσία κατά γράμμα. Ακολουθούμε όλους τους κανόνες της νομιμότητας και υπερασπιζόμαστε την αναγκαιότητα αυτού του έργου.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Αρσένης έχει τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, αναφέρατε ότι το πρόβλημα για τον Ερασίνο είναι ότι πάνε εκεί τα όμβρια ύδατα από το αεροδρόμιο Αθηνών, Βάρης - Κορωπίου και Αττικής Οδού. Καταλαβαίνετε πόσο κακοσχεδιασμένα έργα είναι όλα αυτά, για να στέλνουν τα όμβρια ύδατα σε ένα μικρό ρέμα. Μου κάνει, όμως, εντύπωση που το αναφέρετε, γιατί απ’ ό,τι βλέπω στο βιογραφικό σας, στην εφημερίδα «ΚΑΘΗΜΕΡΙΝΗ», εσείς ήσασταν στέλεχος της Αττικής Οδού. Για πείτε μας -έτσι λέει η «ΚΑΘΗΜΕΡΙΝΗ»- το διαψεύδετε; Πείτε μας, λοιπόν, πώς σχεδιάστηκαν αυτά τα έργα;

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Μεταφορών και Υποδομών):** Της εταιρείας «ΑΤΤΙΚΟ ΜΕΤΡΟ».

**ΚΡΙΤΩΝ - ΗΛΙΑΣ ΑΡΣΕΝΗΣ:** Παρ’ όλα αυτά και μετά από όλα αυτά, δεν έχουμε πλημμυρικά φαινόμενα στον Ερασίνο. Δεν έχουμε ιστορικά πλημμυρικά φαινόμενα, το μόνο που έχουμε δει είναι να πλημμυρίζει ο αρχαιολογικός χώρος από την άνοδο της στάθμισης των υδάτων και όχι από την υπερχείλιση του ποταμού και εσείς πάτε και καταστρέφετε μια διπλή «NATURA». Πάτε και καταστρέφετε έναν οικότοπο ενός είδους που δεν υπάρχει πουθενά αλλού στην πράξη. Και τι κάνετε; Θα βάλετε εξίμισι χιλιόμετρα σαρζανέτια. Λιθοπλήρωση.

Να σας πω τι μου είπε πριν από λίγες μέρες ο συνάδελφός σας, ο κ. Αμυράς; Μου είπε: «Μα, τα σαρζανέτια, η λιθοπλήρωση, έχει ξεπεραστεί. Έχει αποδειχθεί προβληματική, γιατί με το πρώτο καιρικό φαινόμενο διαλύονται αυτά τα λιθοκιβώτια, χύνονται τα αδρανή στο ρέμα και τότε είναι που κλείνει. Τελικά, τι κάνετε σε αυτή την Κυβέρνηση; Ο ένας λέει το ένα και ο άλλος λέει το άλλο;

Νομίζω ότι σε αυτή την περίπτωση ο κ. Αμυράς λέει την αλήθεια και το Υπουργείο σας κάνει τα στραβά μάτια, για να υλοποιήσετε ένα εργολαβικό έργο το οποίο δεν εξυπηρετεί τίποτα στην πράξη. Αν υπάρχει κάποιο πρόβλημα, λύστε το σημειακά. Και μου αναφέρετε και την κλιματική κατάρρευση; Τι λέτε; Κόβετε επτά χιλιόμετρα βλάστηση, καταστρέφετε ένα οικοσύστημα για το καλό μας απέναντι στην κλιματική αλλαγή; Έχετε διαβάσει τα επιστημονικά δεδομένα, τι λέει ο ΟΗΕ για το θέμα; Πείτε μου για ποιον λόγο ο ΟΗΕ έχει ονοματίσει, έχει αφιερώσει αυτή την κρίσιμη δεκαετία για την αντιμετώπιση της κλιματικής κατάρρευσης σε δεκαετία 2020 - 2030 αποκατάστασης φυσικών οικοσυστημάτων. Εσείς εργολαβικά έργα κάνετε και σας καλούμε να σταματήσετε, γιατί βεβαίως θα καταδικαστούμε ευρωπαϊκά, αλλά τα πρόστιμα θα τα πληρώσουμε πάλι εμείς. Ούτε κανένας εργολάβος, ούτε κανένας μεγάλος επιχειρηματίας. Εμείς θα τα πληρώσουμε και δεν θα υπάρχει καμμία επίπτωση στους Υπουργούς που τα αποφάσισαν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υπουργός έχει τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Μεταφορών και Υποδομών):** Να διευκρινίσω κατ’ αρχάς ότι δεν έχω καμμία επαγγελματική σχέση με την εταιρεία «ΑΤΤΙΚΗ ΟΔΟ». Στο «ΑΤΤΙΚΟ ΜΕΤΡΟ» ήμουν. Μάλλον εκ παραδρομής το μπερδέψατε.

Πάμε τώρα στην ουσία της απάντησης. Κατ’ αρχάς θα ήθελα να γνωρίζετε ότι το έργο χρηματοδοτείται από την Ευρωπαϊκή Τράπεζα Επενδύσεων, από το ΥΜΕΠΕΡΑΑ, χρηματοδοτείται από ευρωπαϊκούς πόρους. Άρα αυτά που μας αναφέρατε περί καταδίκης θα κριθούν.

Θα ήθελα να σας διαβάσω, όμως, δυο-τρία σημεία από τις αποφάσεις του Συμβουλίου της Επικρατείας. Διαβάζω πρώτα την απόφαση του 2013. Το επίμαχο έργο όχι μόνο δεν θα προκαλέσει βλάβη στο φυσικό περιβάλλον της ευρύτερης περιοχής και υποβάθμιση του προστατευμένου υγρότοπου, αλλά αντιθέτως, θα έχει μόνιμες θετικές, μη αντιστρέψιμες συνέπειες. Και επανέρχομαι και στην απόφαση του 2020, όπου κατόπιν αυτής της απόφασης υπήρξε και γνωμοδότηση του Σ.τ.Ε. η οποία εκδίδεται από την Ολομέλεια όπως αντιλαμβάνεστε. Έχει κριθεί -αναφέρει το Συμβούλιο της Επικρατείας- και από τις δύο αποφάσεις ότι οι εν λόγω μελέτες, ιδίως ως προς την επιρροή των έργων στις προστατευόμενες περιοχές, είναι επαρκώς αιτιολογημένες. Και θέλω να σας διαβάσω και ένα ακόμα σημείο για να το αντιληφθείτε, κύριε Αρσένη, για το τι ακριβώς δουλειά γίνεται. Αυτή η αιτιολόγηση δεν βρίσκει έρεισμα στις διαπιστώσεις και παραδοχές του οικείου σχεδίου διαχείρισης κινδύνων πλημμύρας, σύμφωνα με το οποίο η λεκάνη απορροής του ρέματος ανήκει στη ζώνη δυνητικά υψηλού κινδύνου πλημμύρας.

Νομίζω ότι αντιλαμβάνεστε, κύριε Αρσένη, πως η δουλειά που γίνεται στο Υπουργείο Υποδομών και στα αντιπλημμυρικά και σε όλα αυτά τα φιλοπεριβαλλοντικά έργα είναι πολύ σοβαρή, βασίζεται σε σοβαρές μελέτες, αδειοδοτούνται -γιατί χωρίς αδειοδότηση αντιλαμβάνεστε ότι δεν γίνεται κανένα μεγάλο έργο υποδομής- από το Υπουργείο Περιβάλλοντος και η συνεργασία που έχει το Υπουργείο μας με το Υπουργείο Περιβάλλοντος είναι στενή, χωρίς κανένα πρόβλημα. Εμείς θα συνεχίσουμε να κάνουμε μεγάλα έργα υποδομής, γιατί αυτά χρειάζονται για τον τόπο μας.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συνεχίσουμε τώρα με τη συζήτηση της τρίτης με αριθμό 431/16-2-2022 επίκαιρης ερώτησης πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εργασίας και Κοινωνικών Υποθέσεων, με θέμα: «Η τραγική υποστελέχωση του ΟΑΕΔ Πτολεμαΐδας, εμπόδιο στην υλοποίηση των προγραμμάτων επιδότησης της εργασίας».

Ο κ. Αρσένης έχει τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, επισκέφθηκα πρόσφατα την Πτολεμαΐδα. Η κατάσταση, όπως γνωρίζουμε όλοι μας, είναι δραματική, γιατί υπάρχει μια απολιγνιτοποίηση χωρίς κανένα σχέδιο δίκαιης μετάβασης. Μια απολιγνιτοποίηση η οποία υλοποιείται σε δύο χρόνια, χωρίς καμμιά επόμενη ημέρα. Σε μια περιοχή, δηλαδή, τριάντα πέντε χιλιάδων κατοίκων πόλη, την Πτολεμαΐδα -πέρα απ’ το τι γίνεται στη Μεγαλόπολη, στη Φλώρινα, στο Αμύνταιο και την Κοζάνη- που είναι κτισμένη πάνω στα λιγνιτωρυχεία και γίνεται η μετάβαση χωρίς κανένα απολύτως σχέδιο. Όλα στο κενό. Είναι ένα αμάξι που οδηγεί με χίλια στο κενό. Έχει πέσει ήδη κατά 50% η κίνηση στα μαγαζιά στην Πτολεμαΐδα. Φεύγει όλος ο κόσμος, για να το πούμε απλά. Μια πόλη τριάντα πέντε χιλιάδων ανθρώπων, η δεύτερη σε μέγεθος στη δυτική Μακεδονία μετά την Κοζάνη. Το μόνο πράγμα που έχει κάνει η Κυβέρνησή σας είναι στην ουσία αυτά τα προγράμματα του ΟΑΕΔ. Και έρχεται εδώ ο εμπορικός σύλλογος Πτολεμαΐδας - Εορδαίας και ο σύλλογος λογιστών Εορδαίας και μας λένε ότι προσέλαβαν ανθρώπους με βάση αυτά τα προγράμματα, αλλά εδώ και έξι-επτά μήνες δεν πληρώνονται. Οι ίδιοι πληρώνουν όλα αυτά που χρειάζονται, εισφορές υπέρ του ΕΦΚΑ, τη μισθοδοσία κ.ο.κ., αλλά δεν παίρνουν χρήματα. Εκεί, δηλαδή, που ήταν οριακά ζουν-πεθαίνουν, τους δίνετε τη χαριστική βολή. Για ποιον λόγο ισχύει αυτό; Γιατί στον χώρο με τη μεγαλύτερη οικονομική κρίση αυτή τη στιγμή, στην Πτολεμαΐδα, έχετε έναν ΟΑΕΔ που λειτουργεί με δύο εργαζόμενους που δεν μπορούν να βγάλουν εις πέρας τις αιτήσεις αποπληρωμής. Σας ζητάμε το αυτονόητο. Να ακούσετε τους ανθρώπους στην Πτολεμαΐδα και να κάνετε άμεσα μετακινήσεις και προσλήψεις προσωπικού. Να μας πείτε πώς θα λύσετε το θέμα των άμεσων αποζημιώσεων. Μη δίνετε τη χαριστική βολή στους ανθρώπους που προσπαθούν να παραμείνουν στην Πτολεμαΐδα και να κρατήσουν την πόλη όρθια και ζωντανή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αξιότιμε κύριε Αρσένη, κατ’ αρχάς θα μου επιτρέψετε να παρατηρήσω ότι η πραγματική εικόνα πόρρω απέχει από αυτή που παρουσιάσατε στην εισαγωγή της τοποθέτησής σας.

Η μετάβαση σε καθαρές μορφές ενέργειας με χαμηλό περιβαλλοντικό αποτύπωμα και ανταγωνιστικές τιμές αποτελεί, πραγματικά, προτεραιότητα για τη χώρα μας. Η προώθηση ενός εμπροσθοβαρούς σχεδίου για την απολιγνιτοποίηση της εγχώριας παραγωγής ηλεκτρικής ενέργειας αποτελεί μία στρατηγική επιλογή της Κυβέρνησης, που αποτυπώθηκε στο Εθνικό Σχέδιο για την Ενέργεια και το Κλίμα.

Πρόκειται για μια στρατηγική επιλογή που τοποθετεί την Ελλάδα στην πρώτη γραμμή της «μάχης» απέναντι στις επιπτώσεις της κλιματικής αλλαγής. Τα περιβαλλοντικά αλλά και τα οικονομικά οφέλη της στρατηγικής αυτής τεκμηριώνονται στο Εθνικό Σχέδιο για την Ενέργεια και το Κλίμα και εναρμονίζονται με την ευρωπαϊκή Πράσινη Συμφωνία, τους στόχους της Ευρωπαϊκής Ένωσης για μετάβαση στην κλιματική ουδετερότητα έως το 2050, αλλά και με τους ενδιάμεσους στόχους για το 2030.

Η Κυβέρνηση παράλληλα αναγνώρισε από την πρώτη στιγμή πως η επιλογή αυτή της διακοπής λειτουργίας των λιγνιτικών μονάδων ηλεκτροπαραγωγής δημιουργεί νέα δεδομένα για τους εργαζόμενους σε αυτές τις περιοχές και τις τοπικές οικονομίες και κοινωνίες. Αυτός ήταν και ο λόγος που από την πρώτη στιγμή έλαβε μέτρα για τη στήριξη της δυτικής Μακεδονίας και της Μεγαλόπολης στην κρίσιμη μετάβασή τους στη μετά τον λιγνίτη εποχή.

Το σχέδιο για τη δίκαιη αναπτυξιακή μετάβαση, που ενέκρινε το Υπουργικό Συμβούλιο τον Δεκέμβριο του 2020, αποτελεί έναν ολοκληρωμένο οδικό χάρτη για την προστασία της απασχόλησης και τον παραγωγικό μετασχηματισμό των αποκαλούμενων «λιγνιτικών περιοχών», με μέτρα στήριξης των εργαζομένων και στήριξης των θέσεων εργασίας, κίνητρα για την επιχειρηματικότητα και μεγάλες επενδύσεις που θα συμβάλουν στην αλλαγή του παραγωγικού μοντέλου αυτών των περιοχών.

Βασικός πυλώνας του σχεδίου της Δίκαιης Αναπτυξιακής Μετάβασης είναι το λεγόμενο «κοινωνικό πακέτο» που υλοποιείται από τον ΟΑΕΔ με συνολικό ύψος 107 εκατομμύρια ευρώ για τη στήριξη της απασχόλησης στις περιφέρειες της δυτικής Μακεδονίας και της Πελοποννήσου.

Μέσα από τέσσερα κατάλληλα σχεδιασμένα προγράμματα θα λάβουν υποστήριξη για την απασχόλησή τους περίπου εννέα χιλιάδες άτομα από τις περιοχές της δυτικής Μακεδονίας και της Μεγαλόπολης, με προτεραιότητα σε αυτούς που εργάζονται είτε στα λιγνιτικά πεδία των δύο περιοχών είτε σε συναφή με τα λιγνιτωρυχεία και τις λιγνιτικές μονάδες επαγγέλματα.

Προφανώς τα προγράμματα που υλοποιεί ο ΟΑΕΔ δεν είναι τα μόνα για τη στήριξη της εργασίας στις λιγνιτικές περιοχές, αφού οι παρεμβάσεις για τον μετασχηματισμό του παραγωγικού μοντέλου, τα κίνητρα προς επιχειρήσεις και οι προωθούμενες επενδύσεις θα δημιουργήσουν πολλαπλές θέσεις απασχόλησης για το ανθρώπινο δυναμικό των περιοχών αυτών.

Ωστόσο, το κοινωνικό πακέτο έχει τον χαρακτήρα «γέφυρας» γι’ αυτό το βραχυπρόθεσμο διάστημα, προκειμένου να μην υπάρξει κενό στην απασχόληση έως την ενεργοποίηση όλων των προγραμμάτων και δράσεων του Μηχανισμού Δίκαιης Μετάβασης, μέσα από τις οποίες θα κινητοποιηθούν κονδύλια περίπου 5 δισεκατομμυρίων ευρώ.

Όντας μέλος της συντονιστικής επιτροπής του σχεδίου Δίκαιης Αναπτυξιακής Μετάβασης, ο ΟΑΕΔ δεν θα μπορούσε παρά να είναι παρών, στηρίζοντας έμπρακτα τους εργαζόμενους που επηρεάζονται από την απολιγνιτοποίηση στις περιοχές αυτές που είπα πριν, τη δυτική Μακεδονία και τη Μεγαλόπολη.

Αυτή τη στιγμή τα ανοιχτά προγράμματα απασχόλησης στην Πτολεμαΐδα είναι πέντε, από τα οποία τρία υλοποιούνται σε όλη την Ελλάδα και τα δύο μόνο σε τοπικό επίπεδο στη συγκεκριμένη περιοχή και αφορούν αποκλειστικά τη μεταλιγνιτική εποχή.

Επίσης, μόλις την περασμένη εβδομάδα έκλεισε η υλοποίηση ενός ακόμη προγράμματος απασχόλησης. Πράγματι, η υλοποίηση των προγραμμάτων αυτών και γενικότερα η μετάβαση προς τη μεταλιγνιτική εποχή έχουν δημιουργήσει ιδιαίτερο φόρτο στις τοπικές υπηρεσίες του ΟΑΕΔ και καθυστερήσεις στην εκκαθάριση των προγραμμάτων του οργανισμού.

Ανταποκρινόμενη, όμως, στις νέες αυτές συνθήκες, η Κυβέρνηση έχει ενισχύσει σημαντικά σε στελεχιακό δυναμικό το τοπικό κέντρο προώθησης απασχόλησης από οκτώ σε δεκατέσσερα άτομα και έπονται και άλλοι.

Στη δευτερολογία μου θα αναφερθώ αναλυτικά στα στοιχεία που μας παρείχε ο ΟΑΕΔ σχετικά με τη στελέχωση των τοπικών υπηρεσιών αλλά και στους χρόνους εκκαθάρισης των αποζημιώσεων των επιχειρήσεων, οι οποίοι επίσης ήταν όντως σχετικά μεγάλοι, αλλά και εκεί η καθυστέρηση έχει μειωθεί σημαντικά.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, μας περιγράφετε μια εικόνα όπου εργάζονται δεκατέσσερις άνθρωποι στον ΟΑΕΔ της Πτολεμαΐδας, αν κατάλαβα καλά. Δηλαδή, σχετικά με την εικόνα που καταγγέλλουν ο Εμπορικός Σύλλογος Πτολεμαΐδας Εορδαίας και ο Σύλλογος Λογιστών Εορδαίας, που θα καταθέσω και στα Πρακτικά, που μιλάνε για τους δύο εργαζόμενους, θέλετε να μου πείτε ότι ψεύδονται προφανώς.

Αυτά που λένε, ότι οι ίδιοι κάνουν επτά μήνες να λάβουν τα οφειλόμενα από τον ΟΑΕΔ και ότι πλήρωναν επί επτά μήνες τους μισθούς που θα έπρεπε να πληρώνει ο ΟΑΕΔ και είχαν τη ρευστότητά τους, που ήταν ήδη στο μηδέν, να καταρρέει είναι όλα ψέματα; Ζουν μία εικονική πραγματικότητα οι κάτοικοι και οι επιχειρηματίες στην Πτολεμαΐδα;

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και θα φέρετε νέο πρόγραμμα απασχόλησης, χωρίς να μας έχετε πει ακριβώς πώς θα ενισχύσετε αυτή τη δομή. Βέβαια, δεν είναι μόνο στην Πτολεμαΐδα. Διαβάζω εδώ δημοσιεύματα:

Στις 15 Νοεμβρίου του 2021 για τη Φθιώτιδα: «Καθυστερήσεις στις πληρωμές των ανέργων και των επιχειρήσεων, υποστελέχωση του ΟΑΕΔ στη Λαμία». Στις 15-10-2021 για την Αλεξανδρούπολη: «Τραγική υποστελέχωση στον ΟΑΕΔ Αλεξανδρούπολης». Στις 16 Φλεβάρη, τώρα, για το Ρέθυμνο: «Πάγιο το φαινόμενο των καθυστερήσεων στην καταβολή των επιδομάτων». Αντίστοιχα για τη Λαμία και ούτω καθεξής. Είναι γενικό το φαινόμενο, αλλά πόσω μάλλον αυτή τη στιγμή στην Πτολεμαΐδα της απολιγνιτοποίησης. Αυτό είναι αδιανόητο.

Θέλουμε να αναγνωρίσετε κατ’ αρχάς την κατάσταση, για να έχουμε μια βάση συζήτησης. Έχετε λάβει, φαντάζομαι, την επιστολή του Συλλόγου Λογιστών Εορδαίας και του Εμπορικού Συλλόγου Πτολεμαΐδας Εορδαίας. Δεν νομίζω ότι τους έχετε απαντήσει ότι κάνουν λάθος στα νούμερα ούτε στον χρόνο. Αν έχετε άλλα στοιχεία, να έχετε το θάρρος να τους απαντήσετε γραπτά. Πείτε σε αυτούς τους ανθρώπους ότι «κάνετε λάθος, δεν έχετε επτά μήνες καθυστέρηση ούτε είναι δύο οι εργαζόμενοι και γι’ αυτό είναι το πρόβλημα». Δύο εργαζόμενοι που να εργάζονται. Δεν μιλάω για το αν υπάρχουν εργαζόμενοι οι οποίοι δεν είναι εκεί πέρα. Δύο εργαζόμενοι που να είναι αυτή τη στιγμή και να διεκπεραιώνουν τις αιτήσεις. Και ένας διευθυντής, τρεις.

Μου κάνει εντύπωση ότι αναφερθήκατε και στα 5 δισεκατομμύρια που θα έρθουν από το Πρόγραμμα Δίκαιης Μετάβασης, ένα πρόγραμμα που δεν έχετε αποφασίσει ακόμα. Αύριο γίνεται η απολιγνιτοποίηση και εσείς ακόμα είστε σε διαβούλευση για το τι θα γίνει. Θα κάνετε, δηλαδή, τη ριζική παραγωγική ανασυγκρότηση ενός τόπου σε έναν χρόνο, χωρίς να έχετε αποφασίσει ακόμα τώρα προς τα πού θα πάει αυτό; Έχει γίνει πουθενά αλλού παγκοσμίως; Πού; Ποια χώρα το έχει κάνει; Όχι με τις δικές μας δομές, που έχετε φροντίσει να υποβαθμίσετε και να διαλύσετε. Ποια χώρα το έχει κάνει;

Επίσης, αναφέρατε ότι θα δώσετε στον τόπο πέντε δισεκατομμύρια. Επτά είχατε ανακοινώσει, πέντε μάς λέτε τώρα. Σε κάθε περίπτωση, αυτά τα πέντε ξέρετε εσείς πού θα πάνε; Το έχετε ανακοινώσει. Στα μεγάλα αιολικά και φωτοβολταϊκά, κύριε Υπουργέ. Τι σχέση έχει αυτό με την απασχόληση; Θα παραχθούν πάνω από εκατό θέσεις απασχόλησης έναντι των τριών χιλιάδων που χάνονται;

Θα ήθελα, ανεξαρτήτως πολιτικής αντιπαράθεσης, να συμφωνήσουμε ότι υπάρχει πρόβλημα με τον ΟΑΕΔ Πτολεμαΐδας, ότι είναι απόλυτη προτεραιότητα λόγω της απολιγνιτοποίησης να ενισχυθεί και να δεσμευθείτε ότι θα κάνετε τα πάντα για να τον ενισχύσετε και να αποζημιωθούν άμεσα οι επαγγελματίες, που είναι ήρωες που παραμένουν στην Πτολεμαΐδα αυτή τη στιγμή. Κρατάνε την πόλη όρθια. Βοηθήστε τους, σας παρακαλώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Και πάλι ευχαριστώ, κύριε Πρόεδρε.

Αγαπητέ κύριε Αρσένη, ίσως επειδή η ερευνητική ενασχόλησή μου στο πανεπιστήμιο είναι κυρίως εμπειρικής φύσης, κάθε φορά που έρχομαι εδώ να απαντήσω κοιτάζω να μαζέψω όσο το δυνατόν περισσότερη ποσοτική πληροφορία. Και αυτό θα κάνω και εδώ, για να απαντήσω στα συγκεκριμένα ερωτήματά σας. Βέβαια, ως προς το γενικότερο πλαίσιο, νομίζω ότι σας απάντησα και με σαφήνεια στην πρωτολογία μου.

Ο ρόλος του ΟΑΕΔ στη διαδικασία μετάβασης προς μια νέα, πιο πράσινη ενέργεια είναι κομβικός, τόσο σε εθνικό όσο και σε τοπικό επίπεδο. Γι’ αυτόν τον λόγο το Κέντρο Προώθησης Απασχόλησης Πτολεμαΐδας έχει ενισχυθεί με προσωπικό, καθώς οι μόνιμοι υπάλληλοι αυξήθηκαν από οκτώ σε δεκατέσσερις, εκ των οποίων οι δώδεκα είναι μόνιμοι και οι άλλοι δύο απασχολούνται ως συμβασιούχοι σε πρόγραμμα απασχόλησης μακροχρονίως ανέργων.

Οι συμβάσεις των ατόμων αυτών έχουν διάρκεια ενός έτους και δυνατότητα παράτασης για ένα επιπλέον έτος. Για τους δύο τελευταίους μιλάω προφανώς. Υπάρχει μάλιστα πρόνοια για περαιτέρω στελέχωση των υπηρεσιών του ΟΑΕΔ.

Επιπλέον, στο πλαίσιο των δεδομένων δυνατοτήτων στελέχωσης και του ισχύοντος νομοθετικού πλαισίου των προσλήψεων στο δημόσιο, πραγματοποιήθηκε μετάταξη ενός υπαλλήλου από άλλον φορέα, με τον πρώτο κύκλο κινητικότητας του 2021, καθώς επίσης προσλήφθηκε και ένας υπάλληλος Πανεπιστημιακής Εκπαίδευσης Διοικητικού - Οικονομικού με την προκήρυξη του ΑΣΕΠ, τη 15Κ/2017.

Επιπλέον, αναμένεται η πρόσληψη ενός ακόμα υπαλλήλου μέσω της προκήρυξης 8Κ/2021, η οποία βρίσκεται σε στάδιο επεξεργασίας από το ΑΣΕΠ και αναμένεται η έκδοση των προσωρινών πινάκων.

Πέρα από την ανωτέρω προκήρυξη, στο πλαίσιο του Εθνικού Σχεδίου Ανάκαμψης και Ανθεκτικότητας έχουν προβλεφθεί έξι θέσεις εργασιακών συμβούλων με σύμβαση ορισμένου χρόνου, διάρκειας οκτώ μηνών, με δυνατότητα παράτασης για επιπλέον δύο οκτάμηνα για το Κέντρο Προώθησης Απασχόλησης Πτολεμαΐδας, οι οποίες αναμένεται να καλυφθούν μέχρι τον Απρίλιο του τρέχοντος έτους.

Από τα παραπάνω μπορεί κανείς εύκολα να διαπιστώσει ότι η Κυβέρνηση όχι μόνο έχει διαγνώσει τις αυξημένες επιχειρησιακές ανάγκες του ΟΑΕΔ στην περιοχή, αλλά χρησιμοποιεί και κάθε δυνατό εργαλείο, προκειμένου να στελεχώσει το τοπικό κέντρο προώθησης απασχόλησης με προσωπικό.

Τώρα ως προς την εκκαθάριση των προγραμμάτων, σύμφωνα με την ενημέρωση που έλαβα από τη διοίκηση του ΟΑΕΔ, τα προγράμματα επιδοτούμενης απασχόλησης έχουν σε όλη τη χώρα έναν μέσο όρο διάρκειας αποπληρωμής περίπου ενάμιση μήνα.

Συγκεκριμένα, όσον αφορά το Κέντρο Προώθησης Απασχόλησης Πτολεμαΐδας και λόγω των αυξημένων αναγκών που υπάρχουν, η διοίκηση του ΟΑΕΔ σε συνεργασία με την Περιφερειακή Διοίκηση Μακεδονίας επιλήφθηκε άμεσα του θέματος των καθυστερήσεων, που όντως υπήρχαν. Το προσωπικό της εν λόγω υπηρεσίας ενισχύθηκε με τέσσερις μόνιμους υπαλλήλους, καθώς και με δύο ακόμα άτομα με σχέση εργασίας ιδιωτικού δικαίου ορισμένου χρόνου, όπως είπα και προηγουμένως.

Επιπρόσθετα, λαμβάνει συνδρομή και από την έτερη υπηρεσία της συγκεκριμένης περιφερειακής ενότητας, δηλαδή από το Κέντρο Προώθησης Απασχόλησης Κοζάνης, προκειμένου να διεκπεραιωθούν τα αιτήματα των δικαιούχων και να εξομαλυνθεί η κατάσταση το συντομότερο δυνατό.

Συνολικά η προσπάθεια έχει ήδη αποδώσει καρπούς και ο μέσος όρος αποπληρωμής των προγραμμάτων αυτών μειώθηκε από τους τέσσερις στους δύο μήνες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Πιο συγκεκριμένα, σύμφωνα με τη διοίκηση του ΟΑΕΔ, το πρόγραμμα το οποίο έκλεισε την περασμένη εβδομάδα και στο οποίο αναφέρθηκα προηγουμένως πρόκειται να αποπληρωθεί εγκαίρως. Να σημειώσω, ωστόσο, ότι ο χρόνος αποπληρωμής είναι ευθέως συνδεδεμένος και με τον χρόνο υποβολής των απαραίτητων δικαιολογητικών από την πλευρά κάθε εργοδότη και σε αρκετές περιπτώσεις οι καθυστερήσεις αυτές δεν οφείλονται στον ΟΑΕΔ, αλλά στην καθυστερημένη υποβολή των σχετικών δικαιολογητικών.

Επαναλαμβάνω, όμως, ότι η ενίσχυση των τοπικών υπηρεσιών του ΟΑΕΔ συνεχίζεται, με σκοπό να βελτιωθεί περαιτέρω η υλοποίηση των υποστηρικτικών προγραμμάτων απασχόλησης, να ενισχυθεί η τοπική οικονομία και η μετάβαση προς τη μεταλιγνιτική εποχή να γίνει όσο το δυνατόν περισσότερο ομαλά.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και τώρα συνεχίζουμε με την πρώτη με αριθμό 455/21-2-2022 επίκαιρη ερώτηση πρώτου κύκλου του Βουλευτή Πρέβεζας του Συνασπισμού Ριζοσπαστικής Αριστεράς κ. Κωνσταντίνου Μπάρκα προς την Υπουργό Παιδείας και Θρησκευμάτων, με θέμα: «Παραμονή του πανεπιστημιακού Τμήματος Λογιστικής και Χρηματοοικονομικής στην πόλη της Πρέβεζας».

Στην επίκαιρη ερώτηση θα απαντήσει ο Υφυπουργός Παιδείας και Θρησκευμάτων κ. Συρίγος.

Ορίστε, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Κύριε Υπουργέ, η κοινωνία της Πρέβεζας είναι ανάστατη, κάτι που οφείλεται στο γεγονός ότι η Σύγκλητος αποφάσισε να κάνει δεκτή ομοφώνως την απόφαση των καθηγητών του Τμήματος Λογιστικής και Χρηματοοικονομικήςτου Πανεπιστημίου Ιωαννίνων που εδρεύει στην πόλη της Πρέβεζας για μεταφορά της έδρας του τμήματος από την Πρέβεζα στα Γιάννενα.

Το Τμήμα Λογιστικής και Χρηματοοικονομικήςτου Πανεπιστημίου Ιωαννίνων με έδρα την Πρέβεζα, κύριε Υπουργέ, είναι ένα τμήμα με ανοδική πανεπιστημιακή πορεία, που τα τελευταία χρόνια αποτελεί αναπόσπαστο μέρος της κοινωνικής, πνευματικής, οικονομικής και πολιτιστικής ζωής στην κοινωνία της Πρέβεζας, στην πόλη της Πρέβεζας, στον Νομό της Πρέβεζας, αλλά και γενικότερα στην ευρύτερη περιοχή.

Το Τμήμα Λογιστικής και Χρηματοοικονομικής, κύριε Υπουργέ, εντάχθηκε στο Πανεπιστήμιο Ιωαννίνων όχι από κάποιο καπρίτσιο, όχι γιατί έγινε κάποια χάρη σε κάποιον, αλλά γιατί διαθέτει όλα τα ακαδημαϊκά κριτήρια τα οποία ορίζουν τον ακαδημαϊκό λόγο ύπαρξής του, όπως είναι το διδακτικό προσωπικό, τα μέλη ΔΕΠ δηλαδή, ακόμα και όταν άνηκε στην κατηγορία των ΤΕΙ, αλλά και τώρα που είναι πανεπιστημιακό τμήμα. Επίσης, έχει άριστες υποδομές, διοικητικό προσωπικό και προπτυχιακό τμήμα, το οποίο παρακολουθούν πολλοί φοιτητές, ενώ έχει και πάρα πολλούς αποφοιτήσαντες φοιτητές. Ακόμα, έχει μεταπτυχιακό, το οποίο από το 2015 έχει μεγάλη ζήτηση, διδακτορικό τίτλο σπουδών, ενώ επίσης, κύριε Υπουργέ, έχει συμμετάσχει σε πολλά ερευνητικά και επιστημονικά συνέδρια και βεβαίως αποτελεί κομμάτι της τοπικής ζωής. Συμμετέχει, δηλαδή, ως σύμβουλος σε όλους τους φορείς της πόλης.

Για όλους αυτούς τους λόγους, κύριε Υπουργέ, η απόφαση της Συγκλήτου να υιοθετήσει την πρόταση των καθηγητών του Τμήματος Λογιστικής και Χρηματοοικονομικής δημιουργεί τεράστιο πρόβλημα στην πόλη της Πρέβεζας και σύσσωμοι οι κοινωνικοί, επιστημονικοί και επαγγελματικοί φορείς, καθώς και η τοπική κοινωνία, οι αυτοδιοικητικές αρχές του τόπου, όπως και οι εκπρόσωποι στην Ελληνική Βουλή, εγώ και ο έτερος Βουλευτής, αλλά και όλα τα κόμματα είμαστε αντίθετοι στο ενδεχόμενο μεταφοράς του τμήματος στην Πρέβεζα.

Για όλους αυτούς τους λόγους, κύριε Υπουργέ, σας ρωτάμε τα εξής: Σε ποιες ενέργειες θα προβεί το Υπουργείο Παιδείας, ώστε το Τμήμα Λογιστικής και Χρηματοοικονομικήςτου Πανεπιστημίου Ιωαννίνων με έδρα την Πρέβεζα να παραμείνει στην πόλη της Πρέβεζας συνεχίζοντας την απρόσκοπτη λειτουργία του;

Σας ευχαριστώ πολύ, κύριε Υπουργέ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, θα μπορούσα να σας απαντήσω σε λιγότερο από μισό λεπτό, αναφέροντας ότι είμαστε υποχρεωμένοι να ακολουθήσουμε τις διατάξεις του ν.4485/2017, όπως έχει τροποποιηθεί, με τον οποίο ρυθμίζονται τα ζητήματα οργάνωσης και λειτουργίας πανεπιστημιακών μονάδων, μεταξύ αυτών και της μεταβολής της έδρας ενός πανεπιστημιακού τμήματος. Στο πλαίσιο αυτό, η μεταφορά ενός τμήματος υλοποιείται από τον Υπουργό με δύο προϋποθέσεις. Η πρώτη είναι να υπάρχει η γνώμη της Συγκλήτου του οικείου τμήματος και η δεύτερη είναι να υπάρχει η γνώμη της Εθνικής Αρχής Ανώτατης Εκπαίδευσης.

Δεδομένου ότι το αίτημα περιήλθε επισήμως σε εμάς σήμερα στις 8.10΄ το πρωί -δεν είναι ότι δεν το ξέραμε, το πληροφορηθήκαμε από τον Τύπο, αλλά και από την ερώτησή σας- και θα πρέπει να το αποστείλουμε στην Εθνική Αρχή Ανώτατης Εκπαίδευσης, είναι εντελώς λανθασμένο να πάρω θέση επί του ερωτήματός σας, διότι έτσι είναι σαν να υποβιβάζω τον ρόλο μιας ανεξάρτητης αρχής, της ΕΘΑΑΕ, και σαν να προκαταλαμβάνω τη θέση της.

Θα μπορούσα να μείνω εδώ. Όμως, δεν θα μείνω εδώ, διότι θεωρώ ότι αυτό που συμβαίνει σε αυτό το τμήμα είναι χαρακτηριστικό όλων σχεδόν των τμημάτων -όχι όλων, αλλά των περισσοτέρων, της πλειοψηφίας των τμημάτων- τα οποία δημιουργήθηκαν την περίοδο 2018-2019 και σπέρνονταν σε διάφορα σημεία και «κολλούσαν» σε διάφορα πανεπιστήμια. Είναι όλα αυτά τα πρώην ΤΕΙ τα οποία μπήκαν μέσα στο πανεπιστήμιο.

Είπατε στην ομιλία σας, κύριε συνάδελφε, ότι το τμήμα έχει μία ανοδική πανεπιστημιακή πορεία. Διαβάζω την απόφαση του τμήματος, το οποίο έχει μία εντελώς διαφορετική αντίληψη από αυτό το οποίο περιγράφετε.

Στην απόφαση του τμήματος, λοιπόν, περιγράφεται σωστά το προφίλ του τμήματος, όπως πάρα πολύ σωστά είναι και τα σχόλια για τους εισακτέους. Διαπίστωση: «Η λειτουργία του τμήματος καθίσταται μη βιώσιμη.». Πότε το ανακάλυψαν, κύριε συνάδελφε; Το 2019 ζητούσαν να μπουν μέσα στο Πανεπιστήμιο Ιωαννίνων και τώρα ξαφνικά έρχονται και ανακαλύπτουν ότι η λειτουργία του τμήματος είναι μη βιώσιμη;

Γράφει μέσα για τις εγκαταστάσεις της Πρέβεζας, οι οποίες είναι πολύ όμορφες και πάρα πολύ καλές. Λέει, λοιπόν, το εξής: «Είναι εφικτή η λειτουργία νέων εκπαιδευτικών δομών και δράσεων υπό την αιγίδα του Πανεπιστημίου Ιωαννίνων και τοπικών φορέων…».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, τελειώνω σε μισό λεπτό.

Τι θα πει, δηλαδή, αυτό το γενικό και αόριστο: «Είναι εφικτή η λειτουργία νέων εκπαιδευτικών δομών και δράσεων υπό την αιγίδα του Πανεπιστημίου Ιωαννίνων και τοπικών φορέων μέσα στις υπάρχουσες εγκαταστάσεις.»; Αυτό είναι κάτι εντελώς αόριστο και μοιάζει περισσότερο με ευχή παρά με κάποιο σχέδιο.

Σταματώ εδώ, για να πω τα υπόλοιπα στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Υπουργέ, εσείς είστε ακαδημαϊκός. Όμως κι εγώ, ως πρώην φοιτητής, θα σας πω ότι δεν μπαίνω καθόλου στα συνταγματικά ζητήματα, τα οποία γνωρίζετε πάρα πολύ καλά και τα οποία αφορούν το αυτοδιοίκητο των πανεπιστημίων.

Επίσης, κύριε Υπουργέ, θέλω να σας πω ότι προφανώς και δεν θα κρίνω ούτε θέλω να προκαταλάβω την απόφαση μιας ανεξάρτητης αρχής που κρίνει τη βιωσιμότητα των τμημάτων. Άλλωστε, κύριε Υπουργέ, είναι γνωστή η πολιτική την οποία δρομολόγησε -όχι εσείς, γιατί εσείς τότε, εννοώ στις αρχές του 2019, δεν ήσασταν μέλος της Κυβέρνησης- η Κυβέρνηση της Νέας Δημοκρατίας.

Πώς; Με την κατάργηση πανεπιστημιακών τμημάτων τα οποία είχαν όλους τους ακαδημαϊκούς λόγους να ενταχθούν στα προγράμματα σπουδών και στη διοίκηση των πανεπιστημίων της χώρας.

Όμως, κύριε Υπουργέ, το βασικότερο απ’ όλα είναι η Ελάχιστη Βάση Εισαγωγής. Ας μην κρυβόμαστε. Διότι θα γνωρίζετε πάρα πολύ καλά ότι το τμήμα της Πρέβεζας εντάχθηκε για όλους τους ακαδημαϊκούς λόγους που σας εξήγησα στο ακαδημαϊκό πρόγραμμα του Πανεπιστημίου Ιωαννίνων.

Την πρώτη χρονιά που αυτό εντάχθηκε, χωρίς την ύπαρξη της Ελάχιστης Βάσης Εισαγωγής, στα μηχανογραφικά της χώρας για τους φοιτητές, είχαμε πάνω από διακόσιους φοιτητές στην Πρέβεζα και τώρα, με την Ελάχιστη Βάση Εισαγωγής, κύριε Υπουργέ, έχουμε ογδόντα οκτώ.

Και ξέρετε κάτι; Δεν είμαστε από τα τμήματα τα οποία θεωρούνται «κόκκινα», δηλαδή έχουν πρόβλημα με βάση τα δικά σας κριτήρια, με βάση τα κριτήρια της Κυβέρνησης.

Τα ποιοτικά κριτήρια, κύριε Υπουργέ, όσον αφορά τη βιωσιμότητα των πανεπιστημιακών τμημάτων, έχουν να κάνουν με την επικάλυψη επιστημονικού πεδίου στην ίδια πόλη. Η γεωγραφική απόσταση τμήματος από την έδρα του ιδρύματος δεν είναι τόσο μεγάλη. Υπάρχουν άλλα παραδείγματα σε όλη τη χώρα. Είναι δώδεκα αυτά. Χαμηλή ελκυστικότητα τμήματος μεταξύ των υποψηφίων. Δεν είναι αυτό το κριτήριο.

Εγώ, κύριε Υπουργέ, είμαι ο τελευταίος που θα ασχοληθώ με την απόφαση των καθηγητών. Οι καθηγητές είναι αυτοί οι οποίοι αποφάσισαν αυτό που αποφάσισαν. Όμως, η συγκεκριμένη απόφαση έχει δημιουργήσει τεράστιο πρόβλημα στην τοπική κοινωνία και νομίζω ότι σύσσωμη η τοπική κοινωνία διεκδικεί την παραμονή του τμήματος, ξαναλέω, όχι από κάποιο καπρίτσιο, αλλά γιατί υπάρχουν όλα εκείνα τα κριτήρια, ακαδημαϊκά κριτήρια, επιστημονικού ενδιαφέροντος, ζήτηση, μεταπτυχιακό και διδακτορικό πρόγραμμα που υπάρχει, λειτουργεί.

Τότε, κύριε Υπουργέ, θα θυμάστε ότι δημιουργήσαμε διετή προγράμματα, το 2018, για να μπορέσουμε να θωρακίσουμε το τμήμα, κάτι που εσείς, τα διετή προγράμματα, που ήταν ο χώρος για να μπούνε οι μαθητές απόφοιτοι τεχνικών λυκείων και γενικών λυκείων, τα καταργήσατε, όπως και Ερευνητικό Κέντρο στο Πανεπιστήμιο Ιωαννίνων, που κι αυτό η κ. Κεραμέως το κατήργησε.

Εμείς, λοιπόν, κύριε Υπουργέ, ρωτάμε το Υπουργείο τι θα κάνει για να θωρακίσει το τμήμα, να παραμείνει στην Πρέβεζα και να το θωρακίσει. Θα επαναφέρετε τα διετή προγράμματα τα οποία υπήρχαν; Θα επαναφέρετε το ερευνητικό κέντρο, ένα εκ των οποίων αφορούσε την αλληλέγγυα οικονομία; Θα το δημιουργήσετε τελικά στην Πρέβεζα, όπως ο νόμος ανωτατοποίησης των τμημάτων του κ. Γαβρόγλου έλεγε;

Δεν μπαίνω, κύριε Υπουργέ, στην κριτική της επιτροπής των τμημάτων των πανεπιστημίων, της εξέτασης, τέλος πάντων, των πανεπιστημίων. Δεν μπαίνω εκεί εγώ. Γνωρίζω τα όρια του Συντάγματος και σε ποια μπορώ να απαντήσω και σε ποια όχι. Θέλω όμως να μεταφέρω την εικόνα ότι το τμήμα της Πρέβεζας λειτουργούσε -όχι από καπρίτσιο, το ξαναλέω-, θωρακίστηκε από τον Υπουργό κ. Γαβρόγλου, για να μπορέσει να ισχυροποιηθεί ο ρόλος του στην τοπική κοινωνία. Υπήρχαν όλα εκείνα τα στοιχεία, ώστε το τμήμα να παραμείνει στην Πρέβεζα και δυστυχώς -ξαναλέω-, λόγω της Ελάχιστης Βάσης Εισαγωγής, γίνεται πόλεμος αυτή τη στιγμή με μια απόφαση των καθηγητών για τη μετακίνησή του στα Γιάννενα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Κύριε συνάδελφε, εάν καταλαβαίνω καλά, μου λέτε ότι δεν θα είχατε πρόβλημα να αντικατασταθεί το τμήμα με ένα διετές πρόγραμμα σπουδών;

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι, όχι, κύριε Υπουργέ.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Α, αυτό κατάλαβα. Προσέξτε τώρα να σας πω τι ωραία που τα έκανε ο κ. Γαβρόγλου.

**ΚΩΝΣΤΑΝΤΙΝΟΣ ΜΠΑΡΚΑΣ:** Μην παραφράζετε αυτά που λέω.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Σας ρώτησα, μου είπατε «όχι», τελείωσε.

Έφτιαξε εκατόν είκοσι ένα τμήματα, εκ των οποίων τριάντα δύο τμήματα είχαν μηδέν έως τρία μέλη ΔΕΠ. Τριάντα δύο τμήματα σε όλη τη χώρα είχαν μηδέν έως τρία μέλη ΔΕΠ. Κάποια από αυτά εξακολουθούν και τώρα να μην έχουν μέλη ΔΕΠ. Έφτιαξε τριάντα επτά τμήματα, τα οποία ευτυχώς αναστείλαμε, χωρίς κανένα μέλος ΔΕΠ. Προσέξτε, σπέρνω τμήματα στη χώρα, χωρίς να κοιτάζω ανάγκες, χωρίς να κοιτάζω τμήματα.

**ΚΩΝΣΤΑΝΤΙΝΟΣ ΜΠΑΡΚΑΣ:** Για το συγκεκριμένο σάς λέω τώρα.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Θα έρθουμε και στο συγκεκριμένο. Επανέρχομαι, λοιπόν, στο συγκεκριμένο.

Σας ανέφερα, λοιπόν, την απόφαση του τμήματος. Λέει: «Η λειτουργία του τμήματος…», προσέξτε, αναφερθήκατε σε ακαδημαϊκές ανάγκες, «…καθίσταται μη βιώσιμη.». Το ερώτημα είναι πότε το ανακάλυψαν.

**ΚΩΝΣΤΑΝΤΙΝΟΣ ΜΠΑΡΚΑΣ:** Δεν το γνωρίζω.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Η Ελάχιστη Βάση Εισαγωγής λέτε ότι είναι το πρόβλημα. Ξέρετε τι ξεχνάει να πει η απόφαση του τμήματος; Μας λέει για τους εισακτέους ότι έχουν μειωθεί. Δεν μας λέει όμως ένα νούμερο: Από όσους έμπαιναν πόσοι αποφοιτούσαν;

Αυτό, κύριε Μπάρκα, είναι εξαιρετικά σημαντικό για την τοπική κοινωνία.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Υπουργέ, δεν απαντάτε!

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Είναι εξαιρετικά σημαντικό για την τοπική κοινωνία να ξέρουμε πόσοι αποφοιτούσαν. Θα ήθελα να έβλεπα στην απόφαση του τμήματος πόσοι αποφοιτούσαν.

Έρχομαι τώρα στην απόφαση της Κοσμητείας. Λέει: «Για να μεταφερθεί το τμήμα από την Πρέβεζα στα Γιάννενα, χρειάζεται να διασφαλιστούν οι κτηριακές - υλικοτεχνικές υποδομές στα Γιάννενα.». Προσέξτε, ενώ υπάρχουν οι αντίστοιχες υποδομές στην Πρέβεζα, που το ίδιο το τμήμα χαρακτηρίζει επαρκείς και λέει ότι έχει σύγχρονα εργαστήρια, στα Γιάννενα πρέπει να βρεθεί, λέει, για το πρώτο εξάμηνο μία αίθουσα διδασκαλίας εκατό ατόμων ή δύο αίθουσες διδασκαλίας πενήντα ατόμων και ένα εργαστήριο ηλεκτρονικών υπολογιστών. Αυτό για το πρώτο εξάμηνο. Η έκθεση της Κοσμητείας δεν μας λέει τι θα γίνει το επόμενο χρονικό διάστημα και πού θα βρεθούν οι αίθουσες, άμα θέλουμε να μιλάμε σωστά.

Φοβάμαι, λοιπόν, ότι είναι το ίδιο πράγμα, όπως αυτό που έγινε το 2019. Το 2019 είπε «ναι, ναι, φέρτε το σε εμάς» και το 2022 ανακαλύπτει ότι δεν βγαίνει.

Υπάρχει και μία μελέτη. Στη μελέτη αναφέρονται ως αρνητικός αντίκτυπος που θα επέλθει στη φήμη του Πανεπιστημίου Ιωαννίνων οι χαμηλές βάσεις εισαγωγής στο Τμήμα Λογιστικής της Πρέβεζας. Ερώτηση: Τώρα το είδαν; Τόσα χρόνια που έμπαιναν με βάσεις εισαγωγής το «4» και το «5» δεν το είδαν; Τώρα το διαπίστωσαν ότι θα θιγεί η φήμη του Πανεπιστημίου Ιωαννίνων λόγω των χαμηλών βάσεων εισαγωγής στο Τμήμα Λογιστικής της Πρέβεζας;

Στην περίπτωσή μας δυστυχώς, κύριε Μπάρκα, περισσεύει το θράσος και περισσεύει και η έλλειψη μνήμης.

**ΚΩΝΣΤΑΝΤΙΝΟΣ ΜΠΑΡΚΑΣ:** Ποιανού;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Οι ίδιοι άνθρωποι οι οποίοι λένε ότι πρέπει να γίνουμε πανεπιστημιακό τμήμα το 2019, οι ίδιοι άνθρωποι έρχονται και λένε ότι η λειτουργία του τμήματός μας είναι μη βιώσιμη στην Πρέβεζα.

Είναι σαφές ότι εγώ δεν μπορώ να πάρω θέση επί του θέματος. Και δεν μπορώ να πάρω θέση διότι εκκρεμεί η απόφαση, η γνώμη της ΕΘΑΑΕ. Οποιαδήποτε θέση και να εκφράσω επί του θέματος προκαταλαμβάνω τη θέση της εθνικής αρχής.

Οφείλω, όμως, να επισημάνω τη διγλωσσία που υπάρχει σε αυτό το θέμα. Το 2019 είμαστε καλοί, το 2022 είμαστε μη βιώσιμοι, αν παραμείνουμε στην Πρέβεζα.

**ΚΩΝΣΤΑΝΤΙΝΟΣ ΜΠΑΡΚΑΣ:** Το 2018, κύριε Υπουργέ.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Όσον αφορά την Ελάχιστη Βάση Εισαγωγής, η Ελάχιστη Βάση Εισαγωγής εκ των πραγμάτων θα περιορίσει το τεράστιο πρόβλημα που έχει το συγκεκριμένο τμήμα ως προς τον αριθμό των αποφοίτων.

**ΚΩΝΣΤΑΝΤΙΝΟΣ ΜΠΑΡΚΑΣ:** Τι λέτε, κύριε Υπουργέ; Από πού προκύπτει αυτό;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Κύριε Μπάρκα, κάντε μια μικρή ερευνούλα, να δείτε πόσοι λίγοι αποφοιτούν, σε τι ποσοστό. Θα επανέλθω επί του θέματος εάν θέλετε, αλλά είναι αστείο να μιλάμε για τον χαμηλό αριθμό εισακτέων και να μη λέμε λέξη για το πόσοι αποφοιτούν.

Ευχαριστώ πάρα πολύ, κύριε Πρόεδρε.

**ΚΩΝΣΤΑΝΤΙΝΟΣ ΜΠΑΡΚΑΣ:** Προφανώς είναι αστείο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πρώτη με αριθμό 449/21-2-2022 επίκαιρη ερώτηση δεύτερου κύκλου του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου (Τάκη) Χαρίτου προς τον Υπουργό Ανάπτυξης & Επενδύσεων, με θέμα: «Με ποια αντικειμενικά κριτήρια καθορίστηκαν τα διαφοροποιημένα ποσοστά των επενδυτικών κινήτρων στη Θράκη».

Κύριε Χαρίτου, έχετε τον λόγο.

**ΔΗΜΗΤΡΙΟΣ ΧΑΡΙΤΟΥ:** Ευχαριστώ πολύ, κύριε Πρόεδρε.

Κύριε Υπουργέ, η ανάπτυξη της Θράκης, περιοχής με το χαμηλότερο ΑΕΠ της χώρας, προφανώς δεν εξαρτάται μόνο από τα επενδυτικά κίνητρα, αλλά από ένα σύνολο δημόσιων πολιτικών για τον μετασχηματισμό του παραγωγικού της δυναμικού, τη μετάβαση στην οικονομία της γνώσης, την ύπαρξη βιομηχανικής πολιτικής, την ενίσχυση της δημόσιας διοίκησης, δημόσιες πολιτικές όμως που σήμερα είναι ζητούμενο, γιατί δεν έχετε τέτοιες ως Κυβέρνηση.

Όμως, εσείς, και με τα διαφοροποιημένα επενδυτικά κίνητρα ανάμεσα στους νομούς της Θράκης στον πρόσφατο αναπτυξιακό νόμο, έρχεστε να δημιουργήσετε πρόσθετα προβλήματα. Αναφέρομαι συγκεκριμένα στις ρυθμίσεις όπου τα ποσοστά των άμεσων επιχορηγήσεων είναι στο 60% στην Περιφερειακή Ενότητα Έβρου, ενώ μειώνονται στο 30% σε Ροδόπη και Ξάνθη, με το υπόλοιπο ποσοστό να είναι έμμεσες ενισχύσεις. Επίσης, τα επενδυτικά σχέδια που υλοποιούνται στον Έβρο θα λαμβάνουν επιπρόσθετα προσαύξηση στη βαθμολογία 10%, έναντι 5% σε Ροδόπη και Ξάνθη.

Κύριε Υπουργέ, μέχρι σήμερα σε όλους τους αναπτυξιακούς νόμους τα κίνητρα για επενδύσεις στη Θράκη ήταν ενιαία. Με βασικό κριτήριο να διασφαλίζεται η ισόρροπη ανάπτυξή της, αντιμετωπιζόταν πάντα ως ένας ενιαίος χώρος, αφού κοινά είναι τα διαρθρωτικά προβλήματα της οικονομίας της.

Στη Θράκη οι περιφερειακές ενότητες έχουν σχεδόν τα ίδια ιδιαίτερα χαρακτηριστικά της μεγάλης απόστασης από τα αστικά κέντρα, τις ίδιες σοβαρές οικονομικές πιέσεις που δέχονται εξίσου από τα διαφορετικά οικονομικά περιβάλλοντα των βόρειων και ανατολικών γειτόνων μας. Και ενώ τα χαρακτηριστικά είναι ενιαία, τα προβλήματα κατά βάση ίδια, γεννώνται σοβαρά ερωτήματα για ποιον λόγο στις ρυθμίσεις του νόμου διαφοροποιούνται τα επενδυτικά κίνητρα ανάμεσα στους νομούς της Θράκης.

Ελπίζω να αντιλαμβάνεστε τον κίνδυνο οι διαφορετικές ταχύτητες ανάπτυξης ανάμεσα στους νομούς της Θράκης να οδηγήσουν σε διεύρυνση των οικονομικών και κοινωνικών ανισοτήτων μεταξύ τους.

Θα σας θυμίσω, κύριε Υπουργέ, ότι σήμερα το κατά κεφαλήν ΑΕΠ στον Έβρο είναι λίγο πάνω από τις 12.000 ευρώ, στις 10.500 ευρώ στη Ροδόπη και στις 9.500 ευρώ στην Ξάνθη, σύμφωνα με τα τελευταία στοιχεία της ΕΛΣΤΑΤ για την τριετία 2017 - 2019.

Είναι απολύτως, λοιπόν, δικαιολογημένες οι αντιδράσεις των επιμελητηρίων των παραγωγικών φορέων της περιοχής, ενώ είναι άξιο απορίας πώς προχωρήσατε σε τέτοιες ρυθμίσεις, χωρίς μάλιστα να γίνει καμμία συζήτηση στο πλαίσιο της Διακομματικής Κοινοβουλευτικής Επιτροπής για την ανάπτυξη της Θράκης και χωρίς να περιλαμβάνονται στο πόρισμά της τέτοιες ρυθμίσεις.

Σας ζητώ, λοιπόν, να εξηγήσετε με ποια αντικειμενικά, ποια αδιάβλητα κριτήρια καθορίστηκαν τα διαφοροποιημένα ποσοστά των επενδυτικών κινήτρων ανάμεσα στους νομούς της Θράκης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Κύριε Χαρίτου, διαβάζοντας την επίκαιρη ερώτηση, θα μπορούσα να απαντήσω πολύ γρήγορα ότι το άρθρο 30 του ν.4887 το ψηφίσατε, και καλά κάνατε, διότι δίνει ιδιαίτερη στήριξη στη Θράκη. Το ψηφίσατε και εσείς, το ψήφισε και το ΚΙΝΑΛ. Είχε, λοιπόν, μια ευρύτερη αποδοχή το συγκεκριμένο άρθρο από όλα τα μέλη του Κοινοβουλίου.

Θα ήθελα, επίσης, να σταθώ λίγο σε αυτό το οποίο είπατε, ότι στη δική σας διακυβέρνηση η Θράκη λάμβανε τα ίδια ποσοστά. Ξεχάσατε να πείτε, όμως, ότι η Θράκη ελάμβανε τα ίδια ποσοστά με την υπόλοιπη Ελλάδα. Ξεχάσατε να πείτε, επίσης, ότι ουδέποτε, σε κανένα αναπτυξιακό σας εργαλείο, δεν συμπεριλάβετε τη Θράκη ως μια ιδιαίτερα ευαίσθητη περιοχή, που θα έπρεπε να τύχει ιδιαίτερης στήριξης. Επίσης, ξεχάσατε να πείτε ότι κατά τη διακυβέρνησή σας οι υπαγωγές των επενδυτικών σχεδίων ήταν σε συγκλονιστικά χαμηλό αριθμό.

Κι επειδή τα έχω καταθέσει στη Βουλή και μπορείτε να τα αναζητήσετε, κατά τη διάρκεια της συζήτησης για τον αναπτυξιακό, θα σας θυμίσω ότι κατά τη δική μας διακυβέρνηση, μεσοσταθμικά ετησίως αυξήσαμε τις υπαγωγές των σχεδίων στην ανατολική Μακεδονία και Θράκη κατά 658% στην αγροδιατροφή, 1.020% στην εφοδιαστική αλυσίδα, 70% στη μεταποίηση και 76% στον τουρισμό. Είναι στα Πρακτικά της Βουλής, που μπορείτε να τα αναζητήσετε.

Από εκεί και πέρα, αυτό το οποίο κάναμε με τον ν.4887, ο οποίος για πρώτη φορά φέρνει μια ισόρροπη ανάπτυξη στην πατρίδα μας σχετικά με τις περιφέρειες και ταυτόχρονα δημιουργεί, αν θέλετε, τα ιδιαίτερα καθεστώτα, έτσι ώστε να μην κλέβει κατ’ ουσίαν ο ένας κλάδος από τον άλλο, δημιουργεί επίσης, πέραν αυτού, μια επιτάχυνση των διαδικασιών, που σας απέδειξα με τα στατιστικά. Εσείς ουδέποτε είδατε τη Θράκη -είστε Βουλευτής Ροδόπης, αντιλαμβάνομαι την ευαισθησία σας- ως μια περιοχή που χρήζει ιδιαίτερης στήριξης.

Αυτό το οποίο κάναμε, λοιπόν, και θα πρέπει να το πούμε στον ελληνικό λαό είναι ότι όλη η Θράκη και οι τρεις νομοί της Θράκης λαμβάνουν το ίδιο ύψος κινήτρων.

Μάλιστα, θέλω να σας πω, κύριε Χαρίτου, επειδή έχει μεγάλη σημασία, ότι εσείς στη Θράκη δίνατε για τις μικρές, πολύ μικρές επιχειρήσεις 38,5% και μπορώ να σας το αναλύσω: 55% έφτανε και το μεγαλύτερο ποσοστό στήριξης επί 70% μάς κάνει 38,5%. Ξέρετε πόσο δίνουμε εμείς με τον νόμο «Ελλάδα Ισχυρή Ανάπτυξη»; Δίνουμε 70%, δηλαδή αύξηση κατά 81,8%.

Αυτό το οποίο θα πρέπει να σας υπενθυμίσω είναι ότι υπάρχουν μελέτες οι οποίες έχουν καταγράψει τη διαφοροποίηση του Έβρου και, αφού ξεκινάμε από μια βάση ότι όλοι οι νομοί παίρνουν το ίδιο ύψος επιχορήγησης, έχουν το ίδιο ύψος στήριξης, απλά διαφοροποιείται η επιχορήγηση μόνο ως προς τις μεσαίες επιχειρήσεις.

Και εδώ θα πρέπει να επαναλάβουμε ότι είναι κατά 81,8% αυξημένο το ποσοστό για τη Θράκη, πιο πάνω από όλη την Ελλάδα, που για πρώτη φορά η ελληνική πολιτεία στρέφει και εκεί την προσοχή της, σε ένα ακριτικό μέρος της πατρίδας μας, δίνοντας το ίδιο ποσοστό.

Απλά διαφοροποιεί μόνο για τις μεσαίες επιχειρήσεις, σε μια ευαίσθητη περιοχή που είναι ο Έβρος, ο οποίος είναι πρωταθλητής στις ανενεργές επιχειρήσεις εντός ΒΙΠΕ, 90% κλειστές μεταποιητικές επιχειρήσεις, με ένα σημαντικό δημογραφικό πρόβλημα, όπου μειώνεται ο πληθυσμός κατά δυόμισι χιλιάδες τον χρόνο και έχουμε οκτώ θανάτους ανά μία γέννα.

Θα συνεχίσω στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε.

**ΔΗΜΗΤΡΙΟΣ ΧΑΡΙΤΟΥ:** Κύριε Υπουργέ, σας άκουσα με πάρα πολλή προσοχή και ειλικρινά λυπούμαι, γιατί επενδυτικά κίνητρα υπήρξαν στο παρελθόν για τη Θράκη. Άλλο θέμα να συζητήσουμε αν αξιοποιήθηκαν ή εάν σήμερα υπάρχουν στη ΒΙΠΕ κουφάρια.

Αυτό που είπατε «πρώτη φορά», λυπάμαι, αλλά πρώτη φορά αυτό που έγινε είναι να διαφοροποιούνται τα κίνητρα ανάμεσα στους νομούς και αυτό γίνεται με ευθύνη αποκλειστικά της δικής σας Κυβέρνησης.

Σας ζήτησα πολύ απλά να μου πείτε με ποια κριτήρια το κάνατε. Μιλήσατε για πολλά. Κάνατε αντιπολίτευση στην Αντιπολίτευση.

Για την ταμπακιέρα, κύριε Υπουργέ, δεν είπατε κουβέντα. Σας το λέω πολύ απλά και καθαρά.

Αν ένας επενδυτής γνωρίζει ότι σε μια περιοχή θα έχει 60% άμεσες επιχορηγήσεις, ζεστό χρήμα, κύριε Υπουργέ, και σε άλλες θα έχει 30%, αν ξέρει ότι στην πρώτη περιοχή θα έχει επιπρόσθετα μπόνους το 10% για να εγκρίνει το επενδυτικό του σχέδιο, ενώ σε άλλες έχει 5%, ποια νομίζετε ότι θα είναι η τελική επιλογή του;

Ακούστε, κύριε Υπουργέ, προφανώς θα το καταλάβαινα αν μιλάγατε μόνο για τον βόρειο Έβρο, μια πράγματι στα σύνορα υποβαθμισμένη περιοχή. Δεν μιλάτε ότι μόνο γι’ αυτό. Αφήστε τις υπεκφυγές και θα έλεγα τις προφάσεις εν αμαρτίαις, γιατί αντικειμενικά κριτήρια δεν άκουσα σήμερα. Επιβεβαιώσατε την ανησυχία.

Αυτό που υπάρχει κατά την άποψή μου, κύριε Υπουργέ, είναι οικονομικά συμφέροντα φίλων σας, ένα λόμπι Βουλευτών που επηρεάζει τις αποφάσεις και τις προτεραιότητες στη Θράκη. Όμως, πρέπει να γνωρίζετε ότι αναλαμβάνετε και τεράστιες πολιτικές ευθύνες για τον κίνδυνο να υπονομευθεί η ισόρροπη ανάπτυξη της Θράκης και δυστυχώς να διευρυνθούν οι οικονομικές και κοινωνικές ανισότητες που σας περιέγραψα προηγουμένως.

Με όσα σάς άκουσα να λέτε για τις ρυθμίσεις για τη Θράκη μού δώσατε την εντύπωση ότι η Θράκη είναι έτοιμη να απογειωθεί. Σε ποιον τα λέτε αυτά, κύριε Υπουργέ; Ξέρουμε πολύ καλά τι είναι ο αναπτυξιακός νόμος, αθηνοκεντρικός, για τις μεγάλες επιχειρήσεις, ψίχουλα για την περιφέρεια, ψίχουλα για τις μικρές επιχειρήσεις. Ας μην κοροϊδευόμαστε. Όλα τα επενδυτικά σχέδια, η βιωσιμότητα και η χρηματοδότηση θα περάσουν από το τραπεζικό σύστημα, στο οποίο δεν έχουν καμμία πρόσβαση οι μικρές κυρίως επιχειρήσεις.

Θα ήθελα ακόμη να σας ρωτήσω, επειδή μιλήσατε για τον αναπτυξιακό, το εξής: Στις επιλέξιμες δαπάνες, κύριε Υπουργέ, εννοώ αυτές εκτός περιφερειακών καθεστώτων, γιατί δεν βάλατε εκεί κριτήρια διαφοροποίησης για τη χορήγηση ανάλογα με το επίπεδο κάθε περιφέρειας; Τι δεν αντιλαμβάνεστε; Ότι τα περισσότερα επενδυτικά σχέδια για τις μεγάλες επιχειρήσεις θα γίνουν στην Αττική και δεν θα μείνει τίποτα για την περιφέρεια;

Κύριε Υπουργέ, δυστυχώς, η πραγματικότητα που βιώνει και η μικρή και μεσαία επιχειρηματικότητα είναι πολύ διαφορετική από την εικόνα που επιχειρεί να εμφανίσει η Κυβέρνησή σας. Δυστυχώς ασφυκτιά, λόγω της ενεργειακής κρίσης -που από ό,τι φαίνεται οι πιέσεις θα ενταθούν-, υποφέρει η μικρή και μεσαία επιχειρηματικότητα λόγω έλλειψης ρευστότητας, προφανώς, λόγω αποκλεισμού από το τραπεζικό σύστημα και, δυστυχώς, αυτά τα προβλήματα είναι πιο έντονα στην περιοχή της Θράκης, που εσείς με τις ρυθμίσεις έρχεστε να τα περιπλέξετε περισσότερο.

Και επειδή δεν το ξέχασα, κύριε Υπουργέ, σταματήστε να ευφυολογείτε γύρω από την ψηφοφορία του άρθρου 30. Γνωρίζετε πολύ καλά -ήταν γνωστό- ότι στη συγκεκριμένη ρύθμιση που αφορούσε στο άρθρο 30, τη στήριξη και την ενίσχυση με κίνητρα και της δυτικής Μακεδονίας λόγω της απολιγνιτοποίησης, εκεί μέσα φέρατε αιφνιδιαστικά την τροπολογία για τη Θράκη, χωρίς να γνωρίζει κανείς. Και προφανώς δεν ήταν δυνατόν να μην ψηφιστεί το άρθρο 30, που αφορούσε αυτές τις συγκεκριμένες περιοχές.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ειλικρινά, κύριε Χαρίτου, μπορούμε να έχουμε μία πολύ ενδιαφέρουσα συζήτηση. Θα πρέπει, όμως, και πάλι να σας θυμίσω και ειλικρινά σάς το λέω ότι δεν κάνατε τίποτε για τη Θράκη, τίποτε!

**ΔΗΜΗΤΡΙΟΣ ΧΑΡΙΤΟΥ:** Κύριε Υπουργέ, αντιπολίτευση στην προηγούμενη κυβέρνηση κάνετε; Δεν σας καταλαβαίνω.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Επειδή είναι πολλά αυτά τα οποία θέλω να πω και σαφώς ο χρόνος δεν φτάνει, να σας θυμίσω ότι διευρύναμε, κύριε Χαρίτου, αυτό που εσείς είχατε πολύ κοντά στα σύνορα. Τα δεκαπέντε χιλιόμετρα τα κάναμε τριάντα χιλιόμετρα, έτσι ώστε να καταληφθεί κατ’ ουσίαν στον αναπτυξιακό νόμο όλη η Θράκη.

Επίσης, να σας θυμίσω ότι έχει ληφθεί υπ’ όψιν το κατά κεφαλήν εισόδημα, η Αθήνα είναι στο μηδέν, η δε υπόλοιπη Αττική είναι στο 15%.

Επίσης, να σας θυμίσω ότι ο συγκεκριμένος νόμος με τον ν.4399 που εσείς ψηφίσατε φέρνει ισόρροπη ανάπτυξη, γιατί μπορεί να διαχωρίσει τα ποσά που πηγαίνουν σε κάθε περιφέρεια, χωρίς να μπορεί μία περιφέρεια να παίρνει από την άλλη περιφέρεια.

Επίσης, να σας θυμίσω κάτι το οποίο το ξεχάσατε -και το ψηφίσατε, βέβαια- ότι έχουμε συμπεριλάβει τα κουφάρια, κάτι το οποίο το ξεχάσατε εσείς στον ν.4399, και τα κουφάρια πλέον αποτελούν μέρος του επιχειρηματικού σχεδίου, για να μπορέσει κάποιος να αναβιώσει αυτές τις περιοχές που λησμονήσατε δυστυχώς και στις οποίες για πρώτη φορά η πολιτεία στρέφει την προσοχή.

Εκεί στρέψαμε την προσοχή, στις ακριτικές μας περιοχές, κύριε Χαρίτου. Στρέψαμε την προσοχή στην ακριτική Ξάνθη, στην ακριτική Ροδόπη, στον ακριτικό Έβρο. Το ίδιο ύψος παίρνουν όλοι στο επίπεδο των κινήτρων. Δεν διαφοροποιείται η Θράκη, είναι πιο πάνω από όλη την Ελλάδα. Υπάρχει μόνο μία μικρή διαφοροποίηση για τις μεσαίες επιχειρήσεις -όχι για τις μικρές, πολύ μικρές στις οποίες αναφερθήκατε, καμμία διαφοροποίηση εκεί-, που λαμβάνουν στο μείγμα του συνολικού κινήτρου παραπάνω επιχορήγηση με λιγότερα φορολογικά κίνητρα έναντι των άλλων νομών, που λαμβάνουν το ίδιο ύψος πάλι με ένα διαφορετικό μείγμα επιχορήγησης και φορολογικών κινήτρων.

Κλείνοντας, θέλω να σας πω ότι σε μία τέτοια παγκόσμια συγκυρία, σε μία τέτοια ευρωπαϊκή συγκυρία, με έναν πόλεμο που μαίνεται, αυτό το οποίο έχει υποχρέωση η πολιτεία να κάνει -και το κάνει η Κυβέρνηση, ο Πρωθυπουργός- είναι να στηρίζουμε τις ακριτικές περιοχές. Θα συνεχίσουμε να στηρίζουμε τις ακριτικές περιοχές. Θεωρούμε ότι είναι υποχρέωση της πολιτείας. Το κάναμε, το κάνουμε με τον αναπτυξιακό νόμο και με όλα τα υπόλοιπα προγράμματα τα οποία θα βγουν στο προσκήνιο και θα τρέξουν πολύ σύντομα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συζητήθηκε το σύνολο των επικαίρων ερωτήσεων, όπως επιβεβαιώνει με έγγραφό του ο Γενικός Γραμματέας Νομικών και Κοινοβουλευτικών Θεμάτων.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 15.55΄ λύεται η συνεδρίαση για τη Δευτέρα 28 Φεβρουαρίου 2022 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**